
Mazhab yang Empat 


mpat Imam Besar iaitu Imam Ahmad bin Muhamad bin 

Hanbal (Mazhab Hanbali) Imam Muhamad bin Idris 
atau Imam Syafie (Mazhab Syafie) Imam Abu Hanifah 
(Mazhab Hanafi) dan Imam Malik (Mazhab Maliki) perlu 
diketahui riwayat hidupnya oleh umat Islam, terutama Ahli 
Sunnah Wal Jamaah. 


Empat imam besar itu menjadi terkemuka kerana mereka 
ulama bebas yang tidak terikat dengan sesiapa dan tidak 
pula berasa terhutang budi pada sesiapa terutama 
pemerintah. 


Perbezaan pendapat di kalangan mereka hanya berkisar 
dalam masalah furuk atau cabang hukum agama yang 
berhubung dengan urusan muamalat ataupun yang berkait 
dengan kepentingan masyarakat. Keempat mazhab ini 
tidak berselisih dalam urusan pokok agama kerana mereka 
tetap berpegang kepada Guran dan hadis, dan sunnah 
Rasulullah. 


Keempat imam besar ini sama-sama menentang amalan 
bidaah atau yang menyeleweng daripada ajaran Islam. 
Mereka juga tidak memaksa pengikutnya supaya bertaklid 
kepada mazhab masing-masing tanpa menyelidik nas yang 
diambil bagi merumuskan sesuatu fatwa atau masalah. 


Imam Syafie contohnya menasihatkan pengikutnya supaya 
tidak teragak-agak menolak pendapatnya sekiranya ada 
nas daripada Guran ataupun hadis yang sahih berlawanan 
dengan pendapatnya. 


Timbulnya mazhab-mazhab itu apabila umat Islam tidak 
lagi berpegang kepada Guran dan hadis pada masa itu. 
Justeru tampil Imam Hanafi, Imam Maliki, Imam Syafie dan 
Imam Hanbali memimpin umat Islam. Keempat mazhab 
besar itu semuanya berpegang pada akidah Ahli Sunnah 
Wal Jamaah. 


Rasulullah berkata yang bermaksud, Demi Allah yang jiwa 
Muhammad di tangannya akan berfikrah umatku sebanyak 
13 fikrah. Hanya satu masuk syurga dan yang lainnya 
masuk neraka. Sahabat bertanya siapakah itu ya 
Rasulullah, baginda menjawab Ahli Sunah Wal Jamaah. 


Menurut kajian, terdapat /3 fahaman ataupun fikrah pada 
masa sekarang. Pecahannya seperti berikut: 


Bil Kaum Fahaman ataupun Fikrah 


1. Syiah 22 


2. Khawarij 20 


3. Muktazilah 20 
4. Murjiah 5 
5. Najariyah 3 
6. Jabariyah 1 
1. Musyabihah 1 


8. Ahli Sunah Wal Jamaah 1 


Jumlah 13 


Kenapa Timbulnya Mazhab? 


Pada masa Nabi Muhammad hidup, tidak timbul 
perselisihan pendapat di kalangan umat Islam kerana boleh 
merujuk terus kepadanya. Tetapi selepas beliau wafat pada 
2 Rabiul Awal tahun 11 Hijrah ataupun 8 Jun 632 Masihi, 
wujud perbezaan pendapat di kalangan umat Islam. Akibat 
perbezaan pendapat itu, tercetus Perang Jamal dan perang 
Siffin yang mengorbankan ramai umat Islam. Ekoran dari 
itu, wujud kaum Syiah dan Khawarij. Kemudian muncul 
pula fahaman Muktazilah yang diketuai Washil bin Athak 


dan Umar bin Ubeid. Kemudian muncul pula fahaman 
Gadariyah dan Jabariyah. 


Akhirnya muncul pula fahaman Ahli Sunnah Wal Jamaah 
yang diketuai Syeikh Abu Hasan Asyaari dan Syeikh Abu 
Mansur al-Maturidi. 


Di bawah ini dinyatakan perbezaan fahaman-fahaman itu: 


1. Kaum Syiah, kaum yang berlebih-lebihan memuja 
Saidina Ali bin Abi Talib. Malah dikatakan mereka 
tidak mengakui Khalifah Abu Bakar as-Siddig, Umar 
al-Khattab dan Uthman Affan. Namun, fahaman Syiah 
juga berpecah kepada 22 aliran. 

2. Kaum Khawarij, kaum yang membenci Saidina Ali bin 
Abi Talib, malah ada yang mengkafirkannya. Mereka 
sanggup membunuh Saidina Ali bin Abi Talib dan 
keluarganya. Mereka tidak sependapat dan berpecah 
kepada 20 aliran. 

3. Kaum Muktazilah, kaum yang berfahaman Tuhan 
tidak mempunyai sifat. Kerana itu manusia berkuasa 
ke atas dirinya sendiri. Baik dan buruk bergantung 
pada pilihan sendiri. Mereka berpendapat manusia 
tidak boleh melihat Tuhan walau di dalam syurga. 
Mereka berpendapat syurga dan neraka berserta 
penghuninya tidak kekal. Israk dan Mikraj Nabi 
Muhammad berlaku dengan roh sahaja. Fahaman 
Muktazilah juga berpecah kepada 20 aliran. 

4. Kaum Murjiah, mereka berpendapat sesiapa yang 
sudah Islam dan beriman sekiranya melakukan 
maksiat tetap masuk syurga seperti orang kafir yang 
membuat kebajikan tetap masuk neraka. 


5. Kaum Najariyah, mereka berpendapat manusia 
melakukan sesuatu perbuatan itu kerana sudah 
ditentukan Tuhan. Mereka juga mengatakan sifat 
Tuhan tidak ada. 

6. Kaum Jabariyah, mereka berpendapat untung nasib 
setiap manusia sudah ditentukan sejak azali lagi. 
Manusia tidak mempunyai daya dan upaya 
mengubahnya. Contoh, seseorang itu sudah 
ditentukan tempatnya di syurga ataupun neraka. 

1. Kaum Musyabbihah, mereka berpendapat Tuhan juga 
bersifat seperti manusia, ada tangan, mata, kaki, 
duduk di atas kursi dan sering turun naik di antara 
langit dan bumi. 


Imam Syafie 


Imam Syafie adalah imam yang paling popular dan ramai 
pengikutnya mungkin kerana beliau daripada keluarga 
Duraisy yang nasabnya berkait dengan Rasulullah. 


Nama sebenarnya adalah Muhamad bin Idris bin Abbas bin 
Ulthman bin Shafie bin Saib bin Abdu Yazid bin Hasyim bin 
Abdul Mutalib bin Abdul Manaf. Ayahnya berasal daripada 
keturunan OGuraisy dari Bani Mutalib. Ayahnya meninggal 
dunia ketika Imam Syafie masih kanak-kanak. Ada 
pendapat lain mengatakan bapanya meninggal ketika 
beliau masih di dalam kandungan ibu. 


Menurut al-Hakim, nama ibu Imam Syafie adalah Fatimah 
binti Abdullah binti al-Hasan bin Husain bin Ali bin Abi 
Talib. Tetapi pendapat yang popular mengatakan ibunya 
bernama Ummu Habibah al-Uzdiyyah berasal dari kabilah 


Yaman dari suku Uzd. 


Beliau dilahirkan di kota Gaza Palestin pada bulan Rejab 
tahun 150 hijrah. Ada yang mengatakan pada malam 
beliau dilahirkan Imam Abu Hanifah (Imam Hanafi) 
meninggal dunia. Khalifah Islam pada masa itu adalah 
khalifah Abu Jaafar al-Mansur dari Bani Abbasiyah. 


Imam Syafie dibesarkan dalam serba kekurangan. Sejak 
kecil lagi beliau sudah mempelajari Guran. Beliau mula 
menghafal Guran sejak berusia sembilan tahun. Selama 10 
tahun beliau menghafal dan memahami kitab al-Muwatta' 
yang ditulis Imam Malek. Beliau mempunyai suara merdu, 
boleh bersyair dan bersajak. Ketika berusia 15 tahun, 
beliau mengajar dan memberi fatwa kepada orang ramai di 
Masjid al-Haram. Kerana kegigihan dan kecerdikan beliau 
yang luar biasa, beliau disanjung masyarakat. Beliau 
meninggal di Mesir tahun 204 hijrah ketika berumur 54 
tahun. 


Imam Syafie menentang amalan bidaah. Katanya amalan 
bidaah itu terbahagi dua. Pertama, bidaah yang terpuji. 
Kedua bidaah yang keji. Sesuai dengan sunnah adalah 
bidaah yang terpuji. Mana-mana yang menyalahi sunnah 
adalah bidaah yang keji. 


Katanya lagi, semua perkara yang diadakan menyalahi 
Duran dan sunnah atau ijmak ulama adalah bidaah yang 
sesat. Perkara kebaikan yang tidak menyalahi sedikit pun 
daripada semuanya itu adalah bidaah terpuji. 


Imam Syafie juga melarang taklid, baik taklid kepada 
dirinya sendiri ataupun kepada sesiapa sahaja. Semasa 


hidup, Beliau selalu menasihatkan orang ramai terutama 
anak muridnya berkenaan taklid, “Janganlah mereka-reka 
dalam perkara-perkara agama mengguna pakai taklid 
sahaja kepada perkataan ataupun tindakan yang tidak 
disertai dengan keterangan ataupun alasan dari @uran dan 
hadis.” 


Pesan Imam Syafie, “Tiap-tiap perkara yang saya katakan 
padahal kata Rasulullah bertentangan dengan perkataan 
saya, Rasulullah itulah yang lebih utama perlu dituruti.” 


Pandangan Mengenai Imam Syafie 


Imam Malik bin Anas berkata, “Tidak ada lagi keturunan 
Ouraisy lebih pandai daripada Imam Syafie.” 


Imam Ahmad bin Hanbal berkata, “Saya belum faham 
mengenai ilmu hadis kecuali selepas belajar dengan Imam 
Syafie.” 


Imam Ahmad bin Hanbal berkata lagi, “Wahai anakku, 
Imam Syafie itu seperti matahari bagi dunia dan seperti 
kesihatan bagi tubuh. Fikirlah adakah gunanya selain dari 
dua ini?” 


Imam Muhamad al-Hakam berkata, “Saya belum berjumpa 
seorang yang lebih mengetahui cerdik akalnya, lebih 
cerdas fikirannya, lebih cermat amalannya, lebih fasih 
lidahnya, daripada Imam Syafie. 


Imam Muhamad berkata lagi, “Saya belum berjumpa 
seorang yang lebih mengetahui berkenaan usul figah selain 
Imam Syafie.” 


Basyrat Muraisi seorang pengkaji sejarah dan pengikutnya 
berkata, “Akal Imam Syafie menyamai akal separuh 
penduduk dunia. Beliau lebih suka membicarakan soal 
pokok daripada soal furuk.” 


lbnu Ruhuwaih pula berkata, “Imam Syafie memiliki lidah 
yang fasih dan iman yang teguh. Beliau adalah ahli pidato 
yang mengetahui rahsia kejiwaan.” 


Antara kitab-kitabnya yang terpenting: 


. Al-Hujjah 

. Al-Imlak 

Al-“Umm 

. Mukhtasar al-Muzani 

. Al-Risalah 

. Ahkamul Ouran 

. Ibtalul Istihsan 

. Al-Buwatti 

. Al-Gias 

. Al-Musnad 

. Jamiul Ilmi 

. Mukhtasar al-Buwatti 

. Harmalah 

. Jami' al-Mizani as-Saghir 
. Jami al-Muzani al-Kabir 
. Istigbalul @iblatain 

. Al-Amali 

. Al-Gassamah 

. Al-Jizyah 

. Oital Ahli Baghyi 

Sumbangan Imam Syafie kepada Masyarakat 


Imam Syafie memberi sumbangan yang besar dalam 
bidang perundangan Islam. Beliau juga menyusun tidak 
kurang daripada 113 buah kitab. 


Dalam kitab ar-Risalah, beliau menerangkan cara 
mengambil hukum (istinbat) daripada @uran dan hadis 
serta membincangkan nasakh, kecacatan hadis, syarat 
penerimaan hadis, ijmak, istihsan, dan gias. 


Dalam kitab al-Umm, beliau menyumbangkan ilmu-ilmu 
mengenai ibadat, muamalat, jenayah dan sebagainya. 
Pembelaan terhadap hadis dikumpulkan dalam kitab Ilmak 
al-Ilmu Ulama. 


Fahaman Ahli Sunah Wal Jamaah 


Bermaksud fahaman yang menganut iktikad sebagaimana 
iktikad yang dianuti oleh Nabi Muhammad dan para 
sahabat beliau seperti yang termaktub dalam Muran dan 
hadis. 


Hukum-hukum agama yang digali dari Guran dan hadis 
oleh seseorang imam dinamakan mazhab. Hasil daripada 
ijtihad Imam Hanafi dinamakan Mazhab Hanafi. Hasil ijtihad 
Imam Maliki dinamakan Mazhab Maliki. Hasil ijtihad Imam 
Syafie dinamakan Mazhab Syafie dan hasil ijtihad Imam 
Ahmad bin Hanbal dinamakan Mazhab Hanbali. 


Selain daripada mazhab yang empat itu, terdapat lagi 
beberapa fahaman seperti Syiah, Khawarij, Muktazilah, 
Madariyah, Jabariyah, Bahaiyah, Ahmadiyah, Wahabiyah 


dan sebagainya. 


Masing-masing mempunyai fahaman yang berbeza dan 
tidak dapat disatukan. Rasulullah berkata yang bermaksud, 
“Siapa yang hidup lama antara kamu akan melihat 
perselisihan yang banyak. Ketika itu pegang teguhlah 
sunnahku dan sunah Khalifah ar-Rasyidin yang diberi 
hidayah. Pegang teguhlah itu dan gigitlah dengan 
gerahammu.” (Dilaporkan oleh Imam Abu Daud) 


Fahaman Muktazilah 


Kaum Muktazilah ertinya kaum yang menyisihkan diri. 
Fahaman ini mula muncul pada tahun 100 hijrah ketika 
pemerintahan Khalifah Hisyam bin Abdul Muluk dari Bani 
Umaiyah. Fahaman itu tersebar luas pada masa 
pemerintahan Khalifah Makmun bin Harun ar-Rasyid (198- 
217 H/ 813-833M), Khalifah al-Muktashim bin Harun ar- 
Rasyid (218-228 H /833-842 M) dan Khalifah al-Watsig bin 
al-Muktashim (228-232 H/ 842-847M). 


Fahaman itu masih wujud hingga sekarang. Menurut 
sejarahnya, kaum Muktazilah ini membunuh ribuan ulama 
yang tidak sefahaman dengan mereka termasuk Syeikh 
Buwaithi pengganti Imam Syafie. Imam Syafie sendiri 
pernah diancam bunuh oleh penganut fahaman itu dan 
Imam Ahmad bin Hanbal, pengasas Mazhab Hanbali 
dipenjara selama 15 tahun akibat menentang fahaman 
Muktazilah. 


Munculnya fahaman Ahli Sunah Wal Jamaah yang diketuai 
Imam Abu Hasan Bashri bertujuan bagi menyekat 
penyelewengan fahaman Muktazilah ini. 


Sejarah Kemunculan Fahaman Muktazilah 


Pada tahun 100 Hijrah muncul seorang guru agama di 
Baghdad bernama Syeikh Abu Hasan Bashri. Antara anak 
muridnya ada seorang yang bernama Wasil bin Athak. 


Dalam satu kuliah agama, Wasil bertanya bagaimana 
keadaan seseorang yang mengaku Islam tetapi melakukan 
dosa-dosa besar? Syeikh Hasan Bashri menjawab, 
seseorang yang beriman kepada Allah dan rasulnya tetapi 
dia mengerjakan dosa-dosa besar, dia tetap seorang Islam 
tetapi digelar Muslim yang berdosa. Di akhirat kelak 
sekiranya dia tidak sempat bertaubat sebelum meninggal 
dunia, dia dimasukkan ke dalam neraka sebagai hukuman 
di atas dosa-dosa yang dilakukannya. Selesai menjalani 
hukuman baru dimasukkan ke dalam syurga. Tetapi 
sekiranya dia sempat bertaubat, sesungguhnya Allah itu 
maha pengampun. 


Wasil bin Athak tidak sependapat dengan gurunya itu. 
Menurutnya, setiap manusia ditentukan tempatnya di 
syurga ataupun di neraka sejak azali lagi. Mereka tidak 
dapat menolak takdir yang ditentukan ke atasnya. Kerana 
berbeza pendapat dengan gurunya, Wasil dan mereka 
yang sependapat dengannya menyisihkan diri daripada 
ajaran guru mereka. 


Fahaman Muktazilah 


Fahaman ini lebih mengutamakan akal mereka daripada 
Duran dan hadis. Setiap sesuatu masalah dipertimbangkan 
dahulu dengan akal mereka mana yang tidak sesuai 
dengan akal mereka buang walaupun ada hadis ataupun 


ayat Guran yang bertalian dengan masalah itu. 


Bagi fahaman Muktazilah, akal fikiran itu lebih tinggi dari 
Duran dan hadis tetapi fahaman Ahli Sunah Wal Jamaah 
pula mengatakan Ouran dan hadis itu lebih tinggi daripada 
akal fikiran. 


Kerana itu fahaman Muktazilah menolak peristiwa Israk 
dan Mikraj kerana bertentangan dengan akal mereka. 
Mereka juga menolak adanya seksaan kubur kerana 
mustahil mayat yang terbaring dalam liang lahad yang 
sempit itu dapat dibangunkan semula. 


Dengan erti kata lain, fahaman Muktazilah mentafsirkan 
ayat Guran dan hadis menggunakan akal fikiran sendiri 
tanpa merujuk pendapat ulama yang muktabar. 


Fahaman Muktazilah Bertentangan dengan Fahaman Ahli 
Sunah Wal Jamaah 


1. Buruk dan Baik Ditentukan oleh Akal 


Bagi fahaman Muktazilah, buruk dan baik sesuatu perkara 
itu bergantung kepada akal. Perkara yang baik bagi akal, 
baiklah ia. Mana yang buruk bagi akal, buruklah ia. 


Bagi Ahli Sunah Wal Jamaah pula, baik dan buruk sesuatu 
perkara itu ditentukan oleh hukum yang terdapat dalam 
Guran dan hadis. Apa yang baik dikatakan oleh syariat 
Islam (Guran dan hadis) maka baiklah. Apa yang dikatakan 
buruk maka buruklah. 


Bagi Ahli Sunah Wal Jamaah, akal itu digunakan bagi 
meneliti, sebagai alat pelaksana, bukan bagi menentukan 


sesuatu hukum. Yang berhak menentukannya adalah 
Ouran dan hadis. Ini disebabkan akal manusia itu terbatas 
dan tidak tetap. Apa yang baik pada pandangan seseorang 
mungkin buruk pada pandangan orang lain. 


1. Allah Tidak Mempunyai Sifat 


Fahaman Muktazilah mengatakan Allah itu tidak 
mempunyai sifat. Tuhan mendengar dengan zatnya, 
melihat dengan zatnya, dan berkata dengan zatnya. 


Tetapi Ahli Sunah Wal Jamaah mengatakan Allah itu 
mempunyai zat dan sifat. Ada sifat yang wajib, mustahil 
dan harus. Ini berdasarkan ayat Guran surah al-Hasyar 
ayat 22) yang bermaksud, “Dialah Tuhan tiada tuhan selain 
dia yang mengetahui yang tersembunyi dan yang terang 
dia yang pengasih dan penyayang.” 


1. Guran Makhluk 


Kaum Muktazilah mengatakan OGuran itu makhluk bukan 
sifat Allah yang gadim. 


Kaum Ahli Sunah Wal Jamaah mengatakan Ouran itu 
adalah gadim bukan makhluk. Wahyu Allah yang gadim itu 
diperdengarkan kepada malaikat Jibrail lalu dijadikan 
bersuara dan berhuruf. Malaikat Jibrail membacanya 
kepada Muhammad sebagai wahyu. Ini yang 
dipertahankan oleh Imam Syafie dan Imam Ahmad bin 
Hanbal serta ulama yang lain. 


Imam Ahmad bin Hanbal diseksa separuh mati kerana 
tidak mahu mengatakan OGuran itu makhluk. Imam Buwaityi 


diseksa sampai mati kerana mempertahankan 
pendapatnya. 


1. Pembuat Dosa Besar 


Imam Hasan Basri berpendapat, seseorang yang 
melakukan dosa besar seperti membunuh manusia, 
menderhaka kepada ibu bapa, dan sebagainya tidak 
menjadi kafir dengan perbuatannya tetapi berdosa. 
Sekiranya dia tidak bertaubat, di akhirat kelak dimasukkan 
ke dalam neraka sebagai hukumannya. Kemudian 
dikeluarkan semula lalu dimasukkan ke dalam syurga. 


Kaum Muktazilah pula berpendapat, seseorang Islam yang 
melakukan dosa besar dan mati atas dosanya dan tidak 
bertaubat, dia tidak lagi mukmin tetapi tidak pula kafir. 
Kedudukannya di antara mukmin dengan kafir. Ia 
dimasukkan ke dalam neraka tetapi hukumannya 
diringankan, nerakanya tidak sepanas orang kafir. 


1. Israk dan Mikraj 


Kaum Muktazilah tidak mengakui berlakunya Mikraj atau 
naik ke langit tetapi mengakui berlakunya Israk atau 
berjalan malam dari Mekah ke Masjidil Agsa. Alasannya 
mikraj tidak masuk akal walaupun ada hadis sahih yang 
menceritakannya. 


1. Neraka dan Syurga Tidak Kekal 


Fahaman Muktazilah mengatakan syurga dan neraka tidak 
kekal kerana akhirnya akan dilenyapkan. Tetapi Ahli Sunah 
Wal Jamaah mengatakan syurga dan neraka itu kekal 


selamanya. 


Bab 1 Lahirnya Seorang Ulama 


Tuntutlah ilmu sebanyak mungkin kerana ia dapat menjaga dan 
membuat kamu cemerlang di dunia dan akhirat. 


pb ada awal tahun 150 Hijrah bersamaan 767 Masihi, Idris 

meninggalkan kota Mekah berhijrah ke Palestin 
dengan membawa isterinya Ummu Habibah al-Uzdiyyah. 
Mereka tinggal di Ghazzah, sebuah perkampungan yang 
terletak kira-kira dua batu dari Baitulmugaddis. Setiap hari, 
Idris berulang alik dari kediamannya ke pelabuhan 
Ghazzah bagi membantu majikannya berniaga. Petang itu, 
Ummu Habibah al-Uzd'yyah yang sedang sarat 
mengandung anak pertama menunggu kepulangan 
suaminya. Tidak lama kemudian Idris pulang dengan wajah 
ceria. 


“Selamat pulang suamiku. Semoga Tuhan merahmati 
kehidupan kita,” kata Ummu Habibah al-Uzdiyyah sambil 
menyambut kepulangan suaminya. 


Kemudian katanya lagi, “Kakanda tentu kehausan. 
Minumlah air ini bagi menghilang dahaga.” Ummu Habibah 


al-Uzdiyyah tersenyum sambil menghulurkan segelas air 
minuman kepada suaminya. 


“Terima kasih. Cuaca hari ini sungguh panas,” kata Idris 
lalu meneguk air itu bagi menghilangkan dahaganya. 


Kemudian dia termenung seolah-olah ada sesuatu yang 
tidak menyenangkan hatinya. Ummu Habibah al-Uzdiyyah 
berasa tidak senang hati. Dia mengambil sebatang rotan 
lalu dihulurkan kepada suaminya. 


“Sekiranya ada perkara yang tidak menyenangkan hatimu 
ataupun menimbulkan kemarahanmu pada hari ini, 
pukullah saya dengan rotan ini.” 


Idris terkesima lalu memandang isterinya dengan penuh 
kasih sayang. “Engkau isteri yang baik dan sedang 
mengandungkan zuriatku. Simpanlah rotan itu kerana 
kakanda tidak tergamak memukulmu. Tambah pula kamu 
tidak melakukan apa-apa kesalahan dan tidak menyakiti 
hatiku,” katanya. 


“Sebentar tadi kakanda termenung seperti ada sesuatu 
yang tidak menyenangkan hati. Adinda khuatir sekiranya 
melukakan hati kakanda,” kata Ummu Habibah al- 
Uzdiyyah. 


“Kakanda sedang memikirkan nasib kita yang berada jauh 
dari kampung halaman. Tambahan pula tidak lama lagi kita 
akan dikurniakan cahaya mata. Penyambung zuriat kita. 
Kakanda terfikir, sekiranya sesuatu yang tidak baik terjadi 
kepada kakanda, bagaimana nanti nasib adinda dan anak 
kita?” 


“Sesungguhnya tuhan itu maha pengasih kepada 
hambanya. Selagi kita hidup, maka selama itu kita 
dikurniakan rezeki. Kita perlu berusaha bagi 
mendapatkannya.” 


“Benar katamu. Cuma sesekali fikiran kakanda bagaikan 
dihasut syaitan. Bimbang apabila memikirkan untung nasib 
kamu sekiranya kakanda sudah tiada. Tambahan pula kita 
miskin. Tidak ada harta yang kakanda tinggalkan selain 
beberapa helai pakaian yang sudah lusuh.” 


“Apakah kakanda sudah lupa dengan janji kita sebelum 
meninggalkan kota Mekah?” tanya Ummu Habibah al- 
Uzdiyyah. 


“Masakan kakanda lupa yang kita sudah berjanji akan 
bersama menghadapi suka ataupun duka sepanjang 
berada di perantauan,” jawab Idris. 


“Adinda tetap bahagia walaupun hidup kita tidak mewah 
seperti orang lain. Bukankah Nabi Muhammad 
mengatakan, kaya itu bukan terletak pada harta yang 
banyak, tetapi kaya itu letaknya di hati dan di jiwa kita,” 
kata Ummu Habibah al-Uzdiyyah. 


Dia berasa bertuah kerana mendapat isteri yang solehah. 
Ummu Habibah al-Uzdiyyah melakukan tanggungjawabnya 
sebagai isteri dengan baik dan tidak pernah bersungut 
walau kehidupan mereka tidak semewah orang lain. 


“Hari ini genap sembilan bulan kandungan ini. Tidak lama 
lagi adinda akan melahirkan zuriat kakanda,” kata Ummu 
Habibah al-Uzdiyyah dengan penuh harapan. 


“Kakanda juga gembira. Semoga kita mendapat anak 
lelaki. Apabila besar kelak menjadi seorang yang berilmu 
pengetahuan,” kata Idris pula, juga dengan penuh 
pengharapan. 


“Semoga anak kita kelak menjadi ulama yang terkenal 
seperti Imam Abu Hanifah dan Imam Malik.” 


Idris juga mempunyai harapan yang sama seperti isterinya. 
Umat Islam ketika itu perlukan ulama yang berpengaruh 
bagi membimbing mereka. Di Baghdad, muncul Imam Abu 
Hanifah, manakala di Madinah pula ada Imam Malik bin 
Anas. Kedua-dua ulama terbilang itu mempunyai ramai 
pengikut. Tetapi masih ramai lagi umat Islam yang 
dahagakan ilmu pengetahuan serta bimbingan daripada 
ulama-ulama seperti mereka. 


Dia teringat sebuah hadis Rasulullah yang bermaksud, 
“Pada setiap 100 tahun, Allah membangkitkan seorang 
mujaddid daripada keturunanku yang akan membaharui 
keadaan umatnya dalam hal agamanya.” 


Umat Islam menunggu kelahiran mujaddid yang 
dimaksudkan oleh Nabi Muhammad itu. Idris juga berdoa 
semoga ada di kalangan anak-anaknya yang akan menjadi 
lelaki pilihan itu. 


Idris teringat kota Mekah tempat kelahirannya. Di sana 
ramai ulama terbilang. Setiap hari banyak kelas agama 
diadakan di dalam Masjidil Haram. Tetapi kini dia dan 
isterinya berada di Palestin. Menetap di Ghazzah yang 
terletak lebih kurang dua batu dari Baitulmugaddis. Dia 
membawa isterinya merantau ke Palestin bagi mencuba 


nasib dengan memulakan kehidupan baru. Tetapi 
kehidupan di Palestin lebih sukar daripada kota Mekah 
kerana mereka jauh dari sanak saudara dan kaum 
keluarga. 


Idris berasal daripada keluarga Bani Hasyim. Salasilah 
keturunannya sama dengan keluarga Nabi Muhammad. 
Ayahnya bernama al-Abbas bin Uthman bin Syafie bin 
Sa'ib bin Abd Yazid bin Hasyim bin Abdul Mutalib bin Abd 
Manap bin Musai. 


Mengikut sejarahnya, Abdul Manap dikurniakan empat 
orang anak iaitu Hasyim, moyang kepada Nabi 
Muhammad, Abdu Syam, Nawfal dan Abdul Mutalib. 
Hasyim dan Abdul Mutalib adalah dua saudara yang akrab. 
Seterusnya terbentuklah dua keluarga keturunan Bani 
Hasyim dan Bani Abdul Mutalib. Apabila Muhammad 
menjadi Rasul, mereka turut membantu dalam 
melaksanakan dakwah Rasulullah. Mereka sanggup 
menderita kerana melindungi Nabi Muhammad daripada 
ancaman orang Duraisy. Nabi Muhammad begitu 
menyayangi mereka dengan berkata, “Kami Bani Hasyim 
dan Bani Mutallib adalah satu.” 


Tetapi Bani Syam dan Bani Nawfal amat keras memusuhi 
Nabi Muhammad hingga kedua-dua keluarga itu tidak 
mendapat apa-apa keistimewaan daripada beliau. 


“Apabila anak kita lahir nanti, kita pulang semula ke kota 
Mekah. Di sana, kehidupan kita lebih selamat walaupun 
dalam kesusahan. Di sini, kita jauh dari saudara-mara dan 
kaum keluarga. Sekiranya sesuatu terjadi, tidak ada 


sesiapa yang pedulikan kita,” kata Idris pula. 


Kemudian katanya lagi, “Sejak orang Bani Umaiyah 
memerintah, keluarga Bani Hasyim dan Bani Abdul Mutalib 
tidak dipedulikan lagi. Apabila orang Bani Abbas pula 
memerintah, mereka memusuhi keluarga Bani Umaiyah. 
Kakanda tidak mahu terlibat dengan pertelingkahan ini. 
Kerana itu lebih selamat apabila kita pulang ke kota 
Mekah.” 


“Bagaimana sekiranya kita pindah ke kota Baghdad? 
Bukankah khalifah Abu Jaafar al-Mansur itu daripada 
keluarga Bani Hasyim? Mungkin beliau dapat membantu 
kita,” cadang Ummu Habibah al-Uzdiyyah pula. 


“Memang benar pemerintahan kerajaan Abbasiyah 
berpusat di kota Baghdad. Tetapi Khalifah Abu Jaafar al- 
Mansur bukan seperti Khalifah Umar Abdul Aziz. Oleh itu 
lebih baik kita pulang ke kota Mekah sahaja,” kata Idris 
pula. 


Kemudian katanya lagi, “Walau di mana pun kita berada, 
janganlah bergantung pada raja. Apa yang kita mahukan 
daripada seorang raja? Apabila raja murka dia pasti 
menghukum kita. Apabila dia jemu, kita pasti dibuang 
begitu sahaja. Oleh itu, berlindunglah hanya kepada Allah 
dan jauhi istana raja-raja. Sesungguhnya berdiri di pintu 
istana raja adalah satu penghinaan, tetapi berserah dan 
bertawakal kepada Allah adalah satu kemuliaan.” 


Kemudian Idris bercerita mengenai sejarah Bani Umaiyah 
dan Bani Abbasiyah. Ketika masyarakat Arab jahiliah lagi 
sudah wujud permusuhan antara Bani Umaiyah dengan 


Bani Hasyim atau Bani Abbasiyah. Tetapi selepas Nabi 
Muhammad menjadi Rasul, beliau dapat mendamaikan 
mereka hingga bersatu dalam agama Islam. Namun, 
selepas Nabi Muhammad wafat dan selepas Khalifah ar- 
Rasyidin juga meninggal dunia, permusuhan itu tercetus 
semula. 


Keadaan menjadi semakin kacau apabila Muawiyah bin 
Abu Sufian menjadi khalifah. Sikap beliau yang memusuhi 
keluarga Bani Hasyim itu menyemarakkan lagi 
persengketaan antara kedua-dua keluarga. Apabila Bani 
Abbasiyah dapat merebut kuasa daripada Bani Umaiyah, 
maka berlaku pula balas dendam. Ramai orang Bani 
Umaiyah yang dibunuh dengan kejam. 


“Umat Islam sudah banyak menderita akibat perpecahan 
dan berbunuhan sesama sendiri. Kerana itu kakanda tidak 
mahu terlibat dalam perkara itu. Kakanda tidak akan 
menyokong mana-mana pihak yang bermusuhan sesama 
Islam,” kata Idris. 


Hari semakin larut malam. Ummu Habibah al-Uzdiyyah 
mengemaskan tempat tidur kerana suaminya sudah 
mengantuk. Kemudian dia berkata, “Tidurlah, kakanda 
tentu keletihan. Sekiranya kakanda izinkan, adinda hendak 
membaca Guran dahulu sebelum tidur.” 


Selepas mendapat keizinan daripada suaminya, maka 
Ummu Habibah al-Uzdiyyah membaca surah Yusuf dan 
surah Lugman. Selesai membaca kedua-dua surah itu 
baharu dia tidur. Itulah yang diamalkannya sejak mula 
mengandung. Dia berharap semoga anak yang 


dikandungnya memiliki paras rupa yang cantik dan cerdik. 


Malam itu, Ummu Habibah al-Uzdiyyah bermimpi melihat 
sebutir bintang keluar dari perutnya lalu naik ke langit. 
Kemudian bintang itu pecah lalu bertaburan jatuh ke bumi. 
Cahaya daripada bintang itu menjadikan muka bumi ini 
terang benderang. Tiba-tiba dia terjaga daripada tidurnya 
lalu memikirkan makna mimpinya itu. Keesokan harinya, 
Ummu Habibah al-Uzdiyyah menceritakan mimpi itu 
kepada suaminya. 


“Masya-Allah, kakanda juga bermimpi perkara yang sama,” 
kata suaminya. 


Menurut Idris, dia bermimpi melihat sebutir bintang yang 
putih berkilauan keluar dari perut isterinya lalu naik ke 
angkasa. Kemudian bintang itu jatuh lalu cahayanya 
menerangi muka bumi ini. 


“Ada mimpi yang cuma mainan tidur. Tetapi ada pula mimpi 
yang membawa alamat tertentu. Kakanda yakin mimpi kita 
ini membawa alamat yang baik. Tambahan pula kita 
bermimpi perkara yang sama. Tetapi kakanda tidak pandai 
mentafsir mimpi,” kata Idris dengan wajah gembira kerana 
yakin mimpi itu membawa alamat yang baik. 


“Kakanda yakin mimpi kita itu membawa petanda yang 
baik?” tanya Ummu Habibah al-Uzdiyyah mahukan 
kepastian daripada suaminya. 


“Walaupun kakanda tidak pandai mentafsir mimpi, tetapi 
kakanda yakin mimpi kita itu membawa alamat yang baik,” 
jawab Idris. 


Kemudian katanya lagi, “Bukankah semasa Aminah 
mengandungkan Nabi Muhammad, dia juga pernah 
bermimpi melihat bulan keluar dari perutnya? Kemudian 
bulan itu tawaf mengelilingi Kaabah. Bezanya, Aminah 
bermimpi bulan yang keluar dari perutnya. Adinda pula 
bermimpi bintang yang keluar.” 


“Benar, adinda yakin mimpi kita itu bukan mainan syaitan. 
Tetapi perlukah kita rahsiakan mimpi itu ataupun kita boleh 
hebahkan kepada orang lain?” 


“Sebaik-baiknya kita rahsiakan dahulu hingga kita 
berjumpa dengan Syeikh Fatani. Dia pandai mentafsirkan 
mimpi,” kata Idris. 


Kemudian Idris mengajak isterinya berjumpa dengan orang 
alim yang pandai dalam ilmu mentafsir mimpi. 


Selepas mendengar penerangan daripada Idris, orang tua 
itu pun berkata, “Anak yang lahir daripada kandungan isteri 
kamu nanti akan menjadi seorang yang berilmu dan 
ilmunya memenuhi muka bumi ini. Oleh itu, jaga dan 
didiklah anak itu dengan baik. Ajar dia ilmu agama supaya 
apabila dewasa kelak menjadi insan yang berilmu.” 


Idris dan Ummu Habibah al-Uzdiyyah senang hati 
mendengar tafsiran mimpi daripada orang alim itu. Mereka 
berharap anak itu menjadi orang yang berilmu 
pengetahuan, berguna kepada agama, bangsa dan tanah 
air. 


Pada suatu malam, Ummu Habibah al-Uzdiyyah 
merasakan kandungannya sudah semakin sakit. Idris 


segera menjemput bidan datang ke rumahnya. Tetapi 
ketika Mak Bidan sampai, Ummu Habibah al-Uzdiyyah 
sudah selamat melahirkan anaknya. 


“Kamu melahirkannya tanpa bantuan daripada sesiapa?”" 
tanya Mak Bidan hairan. 


“Tuhan memudahkan saya bersalin. Saya tidak berasa 
kesakitan yang sangat,” jawab Ummu Habibah al-Uzdiyyah 
sambil melahirkan rasa kesyukuran. 


Idris juga kelihatan gembira. Dia mengendong bayi yang 
baharu dilahirkan itu lalu mengalunkan azan. Kemudian dia 
berdoa semoga anak itu akan menjadi anak yang soleh. 


“Aku namakan anakku ini Muhammad. Semoga dia 
mendapat syafaat daripada Nabi Muhammad di akhirat 
kelak,” katanya. 


Perbanyakan menyebut Allah daripada menyebut makhluk. 
Perbanyakan menyebut akhirat daripada menyebut dunia. 


28 Rejab 150 Hijrah 


)' kota Baghdad ada seorang ulama yang masyhur, 

namanya Al-Nukman bin Thabit atau lebih dikenali 
dengan nama Imam Abu Hanifah. Beliau disayangi serta 
dihormati orang ramai tetapi dimusuhi oleh khalifah kerana 
ketegasannya. Beliau dikurniakan umur yang panjang 
hingga dapat hidup pada zaman khalifah Abdul Malik bin 
Marwan (Bani Umaiyah) hingga ke zaman pemerintahan 
Khalifah Abu Jaafar al-Mansur (Bani Abbasiyah.) 


Semasa khalifah Bani Umaiyah berkuasa, Imam Abu 
Hanifah dipenjara serta diseksa kerana enggan memegang 
jawatan Kadi yang ditawarkan oleh khalifah. Beliau 
sanggup diseksa daripada bekerjasama dengan khalifah 
yang dianggapnya zalim. 


Apabila Bani Abbasiyah berjaya merebut kuasa daripada 


Bani Umaiyah, Imam Abu Hanifah ditawarkan semula 
jawatan sebagai hakim tetapi tetap ditolaknya hingga 
khalifah menjadi murka. Dia ditangkap lalu dipenjara serta 
diseksa dengan sebatan rotan. Namun, dia tidak berganjak 
daripada pendiriannya. 


“Tuanku, sekiranya saya dibunuh, ulama lain akan 
meneruskan perjuanganku ini,” kata Imam Abu Hanifah 
sambil menahan kesakitan akibat disebat oleh Khalifah al- 
Mansur. 


“Beta boleh membebaskan kamu dengan syarat kamu 
menerima tawaran beta. Sekiranya kamu masih menolak, 
kamu akan terus dikurung di dalam penjara. Setiap hari 
kamu akan didera. Pilihlah antara dua, kebebasan ataupun 
kesengsaraan,” gertak Khalifah al-Mansur. 


“Saya sanggup menderita di dunia tetapi tidak sanggup 
sengsara di akhirat,” tegas Imam Abu Hanifah. 


Baginda tersinggung apabila Imam Hanifah menolak 
mentah-mentah pelantikannya menjadi hakim. Khalifah al- 
Mansur perlukan khidmat ulama terbilang itu bagi 
memudahkan tugasnya mentadbir negara. Tambahan pula 
Imam Hanifah berpengaruh serta dikenali ramai. 


“Tuanku, suatu ketika dahulu gabenor Baghdad melantik 
saya menjadi penjaga perbendaharaan negara. Tetapi 
saya menolaknya. Kemudian khalifah sebelum tuanku 
menyuruh saya menjadi hakim tetapi saya juga 
menolaknya. Kerana itu tidak ada sebab untuk saya 
mengubah pendirian menerima pelantikan tuanku,” tegas 
Imam Hanifah. 


Khalifah al-Mansur marah lalu berkata, “Beta bersumpah 
tidak akan memberikan jawatan ini kepada orang lain 
selain kamu!" 


“Amirul Mukminin sudah bersumpah. Adakah kamu masih 
sanggup menolak pelantikan itu?” tanya gabenor Baghdad 
pula. 


“Aku tidak akan menerima jawatan itu sekalipun aku 
dibunuh!” jawab Imam Abu Hanifah. 


Khalifah al-Mansur bertempik marah lalu memerintahkan 
pengawalnya mengurung semula Imam Abu Hanifah ke 
dalam penjara. Kemudian baginda mencari ikhtiar bagi 
memujuk Imam Abu Hanifah menerima pelantikan itu. 


“Perintahkan ibu Imam Abu Hanifah datang menghadap 
beta sekarang juga,” perintah Khalifah al-Mansur. 


Perintah itu segera dijalankan. Tidak lama kemudian, ibu 
Imam Abu Hanifah datang ke istana menghadap khalifah. 
Baginda mengarahkannya memujuk Imam Abu Hanifah 
supaya bersetuju menerima tawaran jawatan hakim 
ataupun kadi. Ibu Imam Abu Hanifah bersetuju memujuk 
anaknya. 


“Anak bonda yang dikasihi. Suatu ketika dahulu bonda 
berbangga dan gembira kerana kamu menjadi orang yang 
banyak ilmu dan disanjung tinggi. Tetapi sekarang bonda 
berdukacita melihat keadaanmu. Kerana itu lebih elok 
kamu buang sahaja dan lemparkan jauh-jauh ilmu-ilmu 
yang kamu dapati kerana tidak ada manfaatnya. Apa yang 
kamu dapati sekarang adalah dikurung di dalam penjara, 


dipukul dengan cemeti setiap hari dan rantai yang membelit 
tubuhmu,” kata ibunya sambil menangis. 


Imam Abu Hanifah menjawab pujukan ibu yang dikasihinya 
itu dengan lembut, “Wahai ibuku, anakanda bersyukur 
dengan apa yang tuhan kurniakan kepadaku. Sekiranya 
anakanda hendakkan kemewahan dunia, tentu anakanda 
akan mendapatnya. Anakanda tidak akan dipukul dan di 
penjara. Tetapi anakanda mengutamakan keredaan Allah 
serta memelihara ilmu pengetahuan yang anakanda dapati. 
Anakanda tidak akan membuang ilmu pengetahuan yang 
selama ini anakanda pelihara sekiranya menuju kepada 
kemurkaan Allah.” 


“Anakku, cuba beritahu bonda kenapa anakanda menolak 
jawatan itu? Bukankah itu perintah khalifah?” tanya ibu 
Imam Hanafi yang masih belum berpuas hati dengan 
jawapan anaknya. 


“Wahai bondaku, khalifah sekarang bukan seperti Khalifah 
Abu Bakar as-Siddig, Umar al-Khattab, Uthman bin Affan, 
dan Ali bin Abi Talib. Sekiranya mereka mencontohi 
Khalifah Umar bin Abdul Aziz pun sudah cukup membuat 
anakanda mahu berkhidmat dengannya. Tetapi khalifah 
sekarang berlaku zalim. Lihatlah apa yang baginda lakukan 
kepada anakanda. Kerana itu sekiranya khalifah menyuruh 
anakanda menegakkan pintu masjid sekalipun anakanda 
akan menolaknya. Inikan pula disuruh menandatangani 
surat memenggal leher orang Islam. Demi Allah, anakanda 
tidak akan bersubahat dengannya,” jawab Imam Hanifah. 


“Anakku, seluruh badan kamu bengkak dan berdarah 


akibat disebat dengan cemeti. Bonda yang melihat 
keadaan kamu pun sudah merasa sakit. Apatah lagi 
dirimu,” pujuk ibunya lagi. 


“Wahai ibuku, rotan yang anakanda terima di dunia ini lebih 
baik berbanding cemeti Allah di akhirat kelak. Anakanda 
lebih takut hukuman Allah berbanding hukuman khalifah,” 
kata Imam Abu Hanifah. Si ibu berasa kecewa kerana tidak 
dapat memujuk anaknya. 


Kemarahan khalifah al-Mansur kepada Imam Abu Hanifah 
tidak dapat ditahan lagi apabila semua usaha yang 
dilakukannya tidak berjaya. Akhirnya baginda mengambil 
keputusan membunuhnya. Baginda menyuruh 
pembantunya membubuh racun ke dalam air minuman. 
Kemudian Imam Abu Hanifah disuruh datang menghadap 
dalam keadaan kaki dan tangannya diikat dengan rantai. 


“Buka rantai yang mengikat kaki dan tangannya,” perintah 
khalifah, berpura-pura bersikap baik. 


Pengawal segera membuka rantai yang mengikat Imam 
Abu Hanifah. Kemudian dia disuruh berdiri, tetapi 
keadaannya sudah terlalu lemah kerana tidak diberi 
makanan dan minuman, juga disebat dengan rotan setiap 
hari. 


“Beta sudah membebaskan kamu dari rantai itu. Sekarang 
mahukah kamu ikut perintah beta?” tanya Khalifah al- 
Mansur. 


“Perintah apa?” tanya Imam Abu Hanifah. 


“Minum air itu,” jawab Khalifah sambil menyuruh 
pembantunya memberikan minuman yang sudah dibubuh 
racun itu. 


Imam Abu Hanifah ketika itu berada dalam keadaan lapar 
dan dahaga. Beliau terpaksa juga meminum air yang 
diberikan itu. Selepas habis diminum, khalifah menyuruh 
pengawalnya menghantar semula Imam Abu Hanifah ke 
dalam penjara. Tidak lama kemudian, racun yang 
diminumnya itu memasuki urat sarafnya. Seluruh tubuhnya 
berasa panas namun tidak siapa yang menolongnya. 
Akhirnya Imam Abu Hanifah meninggal dunia. Pada malam 
itu juga Imam Syafie dilahirkan. 


Berita Imam Abu Hanifah meninggal dunia di dalam 
penjara mengejutkan orang ramai. Penduduk kota 
Baghdad keluar beramai-ramai menuju ke istana menuntut 
supaya jenazah Imam Abu Hanifah diserahkan kepada 
keluarganya dengan segera. Bimbang keadaan tidak 
terkawal, maka khalifah segera memerintahkan jenazah 
ulama terbilang itu diserahkan kepada keluarganya bagi 
dimandi, dikafan dan disembahyangkan. Kemudian orang 
ramai mengiringi jenazah Imam Abu Hanifah ke tanah 
perkuburan. Jumlah mereka lebih 50,000 orang. 


Khalifah al-Mansur cuba merahsiakan sebab-sebab 
kematian Imam Abu Hanifah. Namun, akhirnya rahsia itu 
bocor juga apabila salah seorang pelayan istana berpaling 
tadah kerana tidak sanggup bersubahat dengan kezaliman 
khalifah. Dia menghebahkan kepada orang ramai yang 
Imam Abu Hanifah diracun oleh khalifah. Ini menimbulkan 
kemarahan orang ramai. Mereka semakin membenci serta 


menjauhkan diri daripada khalifah. Akibatnya pemerintahan 
baginda semakin lemah. 


Tidak lama kemudian terjadi pula perbalahan hebat antara 
golongan ahli Nagli iaitu mereka yang berpegang kuat 
kepada Guran dan hadis, dengan golongan Ahli Rakyi yang 
hanya menggunakan akal fikiran mereka bagi 
menyelesaikan sesuatu masalah. Kerana hebatnya 
perbalahan itu, hampir terjadi pertumpahan darah sesama 
mereka. Khalifah berasa susah hati. Ketika itu baru 
baginda menyesal kerana membunuh Imam Abu Hanifah. 
Tambahan pula orang ramai sudah tidak lagi menghormati 
baginda. 


Berita mengenai Imam Abu Hanifah meninggal dunia 
sampai ke Palestin. Ramai yang berasa sedih serta 
meratapi pemergiannya. Tambahan pula apabila mendapat 
tahu sebab kematiannya kerana diberi minuman bercampur 
racun oleh khalifah. Ada antara anak murid Imam Abu 
Hanifah mahu menuntut bela atas kematian guru mereka, 
tetapi dapat disabarkan oleh Imam Maliki yang berada di 
Madinah. 


Khalifah al-Mansur menjemput Imam Maliki datang ke 
Baghdad tetapi ditolaknya pelawaan itu dengan alasan 
penduduk Madinah memerlukan khidmat beliau. 


Di Ghazzah Palestin pula, jiran-jiran berkumpul di rumah 
Idris. Mereka mengucapkan tahniah kepada pasangan itu 
kerana dikurniakan seorang bayi lelaki yang sihat dan 
comel. Sebagai tanda kesyukuran, Idris menyembelih dua 
ekor kambing jantan lalu dimasak untuk dijamu kepada 


tetamu yang datang. 


“Imam Abu Hanifah meninggal dunia pada malam anak kita 
dilahirkan. Mari kita berdoa semoga anak kita ini menjadi 
ulama terbilang seperti Imam Abu Hanifah,” kata Idris. 


“Adinda yakin apabila besar kelak anak kita ini akan 
menjadi orang yang berilmu dan ilmunya tersebar ke 
seluruh muka bumi ini,” kata Ummu Habibah al-Uzdiyyah. 


Pilihlah makanan yang halal kerana ia menjamin kesihatan dan 
menyebabkan syaitan gerun. 


mmu Habibah al-Uzdiyyah dan suaminya berasa 

gembira dengan kelahiran anak mereka yang sihat 
dan comel. Sejak dilahirkan, anak itu tidak banyak 
menimbulkan masalah. Kelahirannya bagaikan membawa 
tuah. Beberapa perkara ganjil berlaku antaranya pada 
siang hari bulan Ramadan anak kecil itu tidak mahu 
menyusu. Dia hanya mahu menyusu pada malam hari 
selepas waktu berbuka. Dia seolah-olah turut berpuasa 
ataupun menghormati ibu dan ayahnya yang sedang 
menjalani ibadat berpuasa. Satu lagi keganjilan anak itu, 
apabila si ibu membaca Ouran, dia akan berdiam diri 
seolah-olah sedang mendengar ayat-ayat suci itu 
dibacakan. Apabila berumur setahun dia sudah boleh 
berjalan. Apabila berumur dua tahun, dia sudah petah 
berkata-kata. Kemudian Ummu Habibah al-Uzdiyyah 
mengajarnya membaca Ouran. Dia tahu anak yang dididik 
oleh ayah dan ibunya dengan penuh kasih sayang itu 


mendapat keberkatan dalam hidupnya. 


“Apabila besar kelak kakanda mahu anak kita ini menjadi 
seorang pahlawan,” kata Idris sambil meluahkan 
harapannya. Dia mahu anak itu menjadi seorang pahlawan 
seperti Khalid al-Walid. 


Tetapi Ummu Habibah al-Uzdiyyah berasa kurang senang 
mendengar kata-kata suaminya. “Kenapa kakanda mahu 
anak kita menjadi seorang pahlawan?” Dia bertanya 
dengan nada suara yang lunak. 


“Adinda tidak suka?” tanya Idris pula. 


“Islam sudah tersebar ke seluruh pelosok dunia. Umat 
Islam sekarang lebih memerlukan ramai ulama bagi 
membimbing mereka dalam agama. Kerana itu adinda 
lebih suka anak kita menjadi seorang ulama,” jawab Ummu 
Habibah al-Uzdiyyah. Dia melunakkan suaranya supaya 
tidak menyinggung hati suaminya. 


Idris terdiam seolah-olah sedang memikirkan kata-kata 
isterinya. Melihat keadaan itu maka Ummu Habibah al- 
Uzdiyyah melanjutkan kata-katanya, “Sekiranya anak kita 
seorang pahlawan, kelak dia dipergunakan oleh 
pemerintah bagi mengukuhkan kezaliman mereka. Tetapi 
sekiranya dia seorang ulama, dia akan menegur 
pemerintah yang zalim.” 


“Benar katamu. Didiklah anak kita dengan sempurna. 
Sesungguhnya tangan ibu yang mengayun buaian itu boleh 
menggoncang dunia.” Akhirnya Idris bersetuju dengan 
pendapat isterinya. 


Ummu Habibah al-Uzdiyyah memberi perhatian serta 
didikan kepada anaknya. Anak itu membesar dengan 
penuh kasih sayang daripada kedua-dua orang tuanya. 
Idris pula semakin tekun mencari rezeki untuk keluarganya. 


“Tidak lama lagi kita akan menyambut kedatangan bulan 
Ramadan. Kakanda perlu bekerja lebih kuat. Sekiranya 
diizinkan Tuhan, kita akan pulang ke kota Mekah dan 
menyambut hari raya di sana,” kata Idris pada satu malam 
sebelum mereka melelapkan mata. 


“Alangkah gembiranya adinda mendengarnya. Sejak kita 
berada di bumi Palestin ini, adinda sentiasa terkenangkan 
kota Mekah. Kerinduan pada Masjidil Haram seolah-olah 
tidak tertahan lagi,” kata Ummu Habibah al-Uzdiyyah pula. 


“Kakanda perlu bekerja keras mengumpul wang bagi 
menampung perbelanjaan kita untuk pulang. Tambahan 
pula kita sudah mempunyai anak,” kata Idris pula. 


“Kesihatan diri kakanda perlu dijaga juga. Tidak perlu 
bekerja dengan teruk. Sekiranya kakanda sakit, kita juga 
yang susah.” Ummu Habibah al-Uzdiyyah melahirkan 
kebimbangan dalam hati. 


“Janganlah bimbang. Tahulah kakanda menjaga diri,” kata 
Idris bagi meyakinkan isterinya. 


Cuaca petang itu semakin redup. Sebentar lagi senja akan 
menjelang tiba. Ummu Habibah al-Uzdiyyah resah 
menunggu kepulangan suaminya. Biasanya dia pulang ke 
rumah sebelum masuk waktu asar. Tetapi sekarang sudah 
hampir waktu maghrib masih belum pulang. Dia berdoa 


semoga suaminya sentiasa dalam perlindungan Tuhan. 
Tidak lama kemudian kedengaran suara azan maghrib. 
Sebagai wanita yang solehah, dia segera menunaikan 
tanggungjawabnya kepada yang esa. Kemudian dia berdoa 
lagi untuk keselamatan suaminya yang tercinta. Tiba-tiba 
kedengaran pintu rumah diketuk dari luar. Ummu Habibah 
al-Uzdiyyah segera menerpa ke arah pintu. 


“Selamat pulang,” ucapnya lunak sambil menyambut 
kepulangan suaminya. 


“Maaf kerana lambat pulang hari ini,” kata Idris. Wajahnya 
kelihatan sugul. 


“Kakanda tentu keletihan. Minumlah air ini semoga 
kakanda berasa segar semula,” kata Ummu Habibah al- 
Uzdiyyah sambil menghulurkan bekas berisi air kepada 
suaminya. Idris meneguk minuman itu. Tetapi dia kelihatan 
tidak berselera. 


“Kakanda sakit?” tanya Ummu Habibah al-Uzdiyyah sambil 
meletakkan tapak tangan kanan ke dahi suaminya. 


“Kakanda rasa amat letih. Kepala kakanda sakit dan susah 
hendak bernafas. Tetapi janganlah bimbang. Mungkin 
selepas mandi dan sembahyang nanti kakanda akan pulih 
semula,” jawab Idris, cuba meredakan kerunsingan 
isterinya. 


“Berehatlah dahulu. Selepas itu baru mandi dan bersihkan 
diri,” kata Ummu Habibah al-Uzdiyyah pula. 


Idris akur dengan isterinya. Tidak lama kemudian dia mandi 


dan membersihkan diri. Selepas sembahyang maghrib dia 
berehat. Ketika itu Ummu Habibah al-Uzdiyyah sedang 
sibuk di dapur menyediakan makanan. Kemudian dia 
membawa makanan lalu dihidangkan kepada suaminya. 
Tetapi Idris seolah-olah tidak berselera hendak menjamah 
makanan. 


“Kakanda kurang sihat kerana itu tidak berselera makan,” 
kata Ummu Habibah al-Uzdiyyah. 


“Kakanda sakit. Mungkin kesakitan ini yang akan 
mengakhiri kehidupan kakanda,” kata Idris pula. 


“Bersabarlah. Tuhan yang maha berkuasa. Dia yang 
menghidupkan dan mematikan kita. Kita berserah 
kepadanya,” kata Ummu Habibah berusaha menenangkan 
suaminya. 


Beberapa hari berlalu. Penyakit Idris semakin teruk. 
Beberapa orang tabib dipanggil datang bagi mengubatinya. 
Tetapi penyakitnya tidak juga mahu sembuh malah 
bertambah teruk. Apabila merasa ajalnya sudah hampir, 
Idris pun berpesan kepada isterinya, “Sekiranya kakanda 
meninggal dunia, pulanglah semula ke kota Mekah. Di 
sana ada rumah kita dan ramai saudara-mara kita. 
Peliharalah anak kita dengan baik. Beri didikan agama 
yang sempurna. Semoga apabila dewasa kelak dia menjadi 
ulama,” kata Idris penuh harapan. 


Ummu Habibah al-Uzdiyyah akur dengan permintaan 
suaminya. Dia berjanji akan memelihara anak mereka 
dengan baik serta mendidiknya dengan ilmu agama. Tidak 
lama kemudian Idris menghembuskan nafasnya yang 


terakhir selepas mengucap dua kalimah syahadah. 


Ummu Habibah al-Uzdiyyah tabah menerima ketentuan 
Ilahi itu. Dia tidak menyangka suaminya meninggal dunia di 
rantau orang. Jauh dari kota Mekah tempat kelahiran 
mereka. Tetapi dia tetap reda dengan ketentuan Ilahi. 
Selepas suaminya selamat disemadikan, Ummu Habibah 
al-Uzdiyyah pulang ke kota Mekah. Kepulangannya 
disambut baik oleh kaum keluarga suaminya. Mereka turut 
bersedih dengan kehilangan Idris namun gembira kerana 
Ummu Habibah al-Uzdiyyah dan anak kecilnya yang 
berusia dua tahun selamat pulang ke pangkuan mereka. 


“Menetaplah di sini dan jangan pergi ke mana-mana lagi. 
Peliharalah anakmu itu hingga menjadi dewasa,” kata al- 
Munir, saudara kandung Idris. 


Ummu Habibah al-Uzdiyyah dan anaknya tinggal di sebuah 
perkampungan bernama Sya'ab al-Khaif yang terletak di 
bahagian utara kota Mekah. Di situ dia tinggal bersama 
anaknya. Pada suatu hari, mereka dikunjungi seorang 
saudara yang paling tua daripada keluarga Idris di kota 
Mekah. Dia merenung lama ke wajah Muhamad. 


“Anak kamu ini wajahnya seiris dengan moyang kita yang 
bernama Syafie. Moyang kita itu wajahnya seiris dengan 
wajah Nabi Muhammad. Kamu perlu berbangga kerana 
wajah anak kamu ini mirip wajahnya,” kata orang tua itu. 


Lalu Ummu Habibah al-Uzdiyyah menceritakan mengenai 
mimpinya semasa mengandungkan Muhammad. Orang tua 
itu kelihatan gembira lalu mencadangkan supaya nama 
anak itu ditukar menjadi Syafie. 


“Semoga apabila besar kelak anak kamu ini menjadi ulama 
terbilang. Berilah didikan ilmu agama kepadanya,” pesan 
orang tua itu. 


“Sebagai ibu kepada anak ini, saya sentiasa mendoakan 
kebaikan untuknya,” kata Ummu Habibah al-Uzdiyyah pula. 


Sejak hari itu, Muhammad dipanggil dengan nama Syafie 
sempena nama moyang mereka. Dia dididik oleh ibunya 
dengan penuh kasih sayang. Ummu Habibah al-Uzdiyyah 
juga menutup pintu hatinya untuk menerima kehadiran 
lelaki lain. Dia masih mencintai suaminya walaupun sudah 
meninggal dunia. 


Kerana miskin, Ummu Habibah al-Uzdiyyah tidak mampu 
menghantar anaknya belajar. Justeru dia sendiri yang 
mendidik anaknya dengan ilmu agama. Mula-mula dia 
mengajar mengenal huruf Muran. Ternyata anak itu 
seorang yang cergas dan cerdas. Dengan mudah Syafie 
dapat membaca wahyu Ilahi itu. 


“Saya mahu pergi belajar seperti kawan-kawan yang lain,” 
kata Syafie pada suatu hari kepada ibunya. 


“Ibu miskin dan tidak mampu menghantar kamu pergi 
belajar,” kata Ummu Habibah al-Uzdiyyah. 


Kemudian katanya lagi, “Di Masjidil Haram sering diadakan 
majlis ilmu. Ibu akan bawa kamu ke sana untuk belajar ilmu 
agama secara percuma. Semoga kamu beroleh 
keberkatan.” 


Syafie bersetuju dengan cadangan ibunya itu. Setiap 


malam dia ke Masjidil Haram menghadiri majlis ilmu. Ketika 
itu di kota Mekah ramai ulama dan setiap hari banyak 
majlis ilmu yang diadakan secara percuma. Setiap hari 
Syafie berulang alik antara rumahnya ke Masjidil Haram 
bagi menuntut ilmu. Antara majlis ilmu yang paling 
disukainya adalah pengajian Guran. 


“Saya mahu menghafal ayat-ayat Guran. Doakan semoga 
saya berjaya,” kata Syafie kepada ibunya. 


“Berusahalah anakku. Kamu pasti akan berjaya,” kata 
Ummu Habibah al-Uzdiyyah pula. 


Setiap kali selepas sembahyang, Ummu Habibah al- 
Uzdiyyah berdoa semoga anaknya dikurniakan kecerdasan 
akal supaya mudah menghafal ayat-ayat suci @uran. Doa 
si ibu dimakbulkan Tuhan. Pada suatu malam, Imam Syafie 
bermimpi bertemu dengan Nabi Muhammad. Dalam mimpi 
itu Rasulullah bertanya siapa Imam Syafie. Dia pun 
menjawab dengan mengatakan nama sebenarnya 
Muhammad bin Idris dan daripada keturunan Bani Hasyim. 


Rasulullah menyuruh Imam Syafie dekat kepadanya lalu 
beliau mengusap muka, mulut dan bibir Imam Syafie. 
Kemudian Rasulullah berpesan, “Pergilah engkau semoga 
Tuhan memberkati hidupmu.” 


Sejak itu Imam Syafie merasakan daya ingatan dan 
hafalannya sangat kuat, hingga sekiranya ada kertas 
catatan setinggi gunung pun, dapat dihafalnya. Dia 
menggunakan kelebihan itu bagi menghafal ayat-ayat suci 
Duran. Dalam masa yang singkat, dia berjaya 
menghafalnya. Ketika itu umurnya baharu sembilan tahun. 


"Wahai Ummu Habibah al-Uzdiyyah, apa rahsia kamu 
mendidik anakmu hingga begitu luar biasa ingatannya?” 
tanya jiran tetangga yang berasa kagum dengan kebolehan 
Imam Syafie. 


“Saya sentiasa mendoakan kebaikan untuknya. Makan dan 
minumnya saya pastikan daripada sumber yang halal. 
Saya tidak pernah memarahinya apatah lagi mengucapkan 
kata-kata yang tidak baik padanya. Kerana kata-kata ibu itu 
adalah doa. Sekiranya dia melakukan kesalahan, saya 
didik dia dengan nasihat dan tunjuk ajar. Begitu caranya 
saya mendidik anak saya,” kata Ummu Habibah al- 
Uzdiyyah. 


Bab 4 Menuntut Ilmu Ouran 


Sabar menghadapi musibah adalah sebesar-besar erti sabar di 
mana sabar itu sendiri memerlukan kesabaran pula. Bala dan 
musibah menunjukkan adanya perhatian dan kasih sayang Allah. 
Oleh itu, bersyukurlah kerana syukur yang sedemikian setinggi- 
tinggi erti Syukur. 


S uasana di Masjidil Haram hening seketika apabila para 

jemaah sedang khusyuk membaca tahiyat akhir dalam 
sembahyang subuh. Selesai memberi salam, suasana 
kembali sibuk. Ada yang berjalan keluar dari masjid dan 
ada pula yang terus beribadat dengan membaca Guran, 
berzikir, bertawaf dan sebagainya. 


Di satu sudut tidak jauh dari Kaabah, Imam Syafie sedang 
membaca ayat-ayat Guran yang sudah dihafalnya. Tiba- 
tiba dia didatangi seorang lelaki tua yang tidak dikenalinya. 
Lelaki itu terus duduk di sebelahnya. 


“Teruskan bacaan kamu wahai anak yang soleh,” kata 
lelaki tua itu apabila Imam Syafie menghentikan bacaan 
sebagai tanda menghormati kedatangan tetamu yang tidak 


dikenalinya itu. 


"Tuan mahu saya baca surah apa?” tanya Imam Syafie 
pula. 


“Surah Lugman,” jawab orang tua itu sambil tersenyum. 
Raut wajahnya alim. Dia memakai jubah dan serban 
berwarna putih. Wajah tuanya dihiasi janggut yang 
memutih bagaikan kapas. 


“Tuan dari mana? Apakah kita pernah bertemu sebelum 
ini?” tanya Imam Syafie. 


“Saya datang dari Madinah. Ketika melalui tempat ini saya 
terdengar kamu membaca ayat-ayat suci Muran. Suara 
kamu sungguh merdu. Teruskan bacaan kamu,” jawab 
lelaki tua itu. 


Kemudian katanya lagi, “Saya sudah tua, mata pula sudah 
kabur, kerana itu tidak dapat lagi membaca O@uran. Saya 
cuma dapat mendengarnya sahaja. Tetapi saya yakin tetap 
mendapat pahala dan rahmatnya.”" 


Imam Syafie pun membaca dengan lancar surah Lugman 
yang sudah dihafalnya. Lelaki tua itu mendengar dengan 
penuh khusyuk hingga meleleh air matanya. Dia terus 
mendengar bacaan ayat suci Guran itu hingga selesai. 


“Kenapa tuan menangis?” tanya Imam Syafie. 


“Suara kamu amat merdu apabila membaca ayat-ayat suci 
Duran. Menusuk ke dalam hati. Saya berasa sebak...,” 
jawab orang tua itu sambil menyapu air mata yang 
mengalir di pipi. 


“Terima kasih atas puji-pujian tuan,” balas Imam Syafie. 


Pujian seperti itu bukan pertama kali dia mendapatnya. 
Ramai yang memuji suaranya lunak merdu apabila 
mengalunkan bacaan ayat-ayat suci Guran. Tambahan 
pula umurnya masih muda. Ramai yang berasa kagum 
dengan kebolehannya. Masing-masing berharap anak-anak 
mereka juga dikurniakan keistimewaan seperti Imam 


Syafie. 


“Boleh saya tahu, siapa yang mengajar kamu mengaji?” 
tanya lelaki tua itu sambil menatap wajah Imam Syafie. 


“Ibu saya,” jawabnya. 

“Siapa ibu kamu?” 

“Ummu Habibah al-Uzdiyyah.” 
“Ayah kamu?” 


“Idris bin al-Abbas bin Uthman bin Syafie bin Sa'ib bin Abd 
Yazid bin Hasyim bin Abdul Mutalib bin Abd Manaf bin 
Gusai al-Guraisy.” 


“Sesungguhnya kamu daripada keturunan yang baik 
kerana nasab kamu bertemu dengan Nabi Muhammad,” 
kata orang tua itu lalu memeluk Imam Syafie. 


“Alhamdulillah...,” kata Imam Syafie pula. 


“Kamu anak yang baik. Ayah dan ibu kamu sangat bertuah 
kerana mempunyai anak seperti kamu. Boleh saya bertemu 
dengan mereka?" tanya orang tua itu lagi. 


“Ayah saya sudah meninggal dunia tetapi ibu saya masih 
ada.” Jawapan daripada Imam Syafie itu membuat lelaki 
tua itu berasa simpati. 


“Boleh bawa saya bertemu dengan ibu kamu?” tanya lelaki 
tua itu. 


“Ibu saya tentu tidak bersedia bertemu dengan lelaki yang 
bukan muhrimnya,” jawab Imam Syafie. 


Lelaki tua itu kelihatan serba salah lalu berkata, “Sekiranya 
pak cik orang kaya, pasti pak cik hantar kamu berguru 
dengan Imam Ismail Kustantani. Dia seorang yang berilmu 
pengetahuan dalam bidang Guran. Namanya terkenal 
hingga ke Madinah.” 


Lelaki tua itu bercerita mengenai kehebatan Imam Ismail 
Kustantani yang terkenal ahli dalam ilmu @uran. Selepas 
mendengar kata-kata lelaki tua itu, Imam Syafie tertarik hati 
hendak berguru dengannya. Apabila pulang ke rumah, dia 
menyatakan hasrat itu kepada ibunya. 


“Imam Ismail Kustantani itu sememangnya terkenal 
sebagai ahli dalam bidang Guran. Dia mempunyai anak 
murid yang ramai. Malah imam Masjidil Haram juga 
berguru dengannya,” kata Ummu Habibah al-Uzdiyyah. 


“Saya mahu berguru dengannya,” kata Imam Syafie. 


“Tidakkah kamu sedar kita ini orang miskin? Ibu tidak 
mampu menghantar kamu belajar dengan orang yang alim 
itu,” kata Ummu Habibah al-Uzdiyyah. 


“Apakah ilmu Allah itu hanya untuk anak-anak orang kaya 


sahaja?” tanya Imam Syafie pula. 


Kemudian katanya lagi, “Saya yakin sekiranya dia 
mengajar kerana Allah, dia tidak akan mengenakan apa- 
apa bayaran kepada anak muridnya yang miskin seperi 
saya. Kerana itu marilah kita berjumpa dengannya.” 


Melihat kesungguhan anaknya yang mahu belajar, akhirnya 
Ummu Habibah al-Uzdiyyah bersetuju. Mereka pun pergi 
ke rumah Imam Ismail Kustantani. Pada masa itu dia 
sedang mengajar anak-anak muridnya membaca Guran. 
Ummu Habibah al-Uzdiyyah dan Imam Syafie terus 
menunggu hingga kelas pengajian itu tamat. 


“Wahai tuan Imam. Kami daripada keluarga miskin. Tetapi 
anak saya ini begitu kuat kemahuannya hendak berguru 
dengan tuan. Alangkah gembiranya hati saya sekiranya 
tuan sudi mengajarnya ilmu OGuran,” kata Ummu Habibah 
al-Uzdiyyah. 


“Adakah kamu menyangka hanya anak-anak orang kaya 
sahaja yang layak menjadi anak murid saya?” tanya Imam 
Ismail Kustantani pula. 


“Tetapi saya tidak mampu memberi upahnya kepada tuan,” 
jawab Ummu Habibah al-Uzdiyyah. 


“Adakah kamu pernah mendengar saya meminta bayaran 
daripada anak-anak murid saya?” tanya Imam Ismail 
Kustantani lagi. 


“Memang benar tuan tidak mengenakan apa-apa bayaran. 
Tetapi ibu bapa anak-anak murid tuan akan memberi duit 


sebagai upah mengajar anak-anak mereka, dan saya tidak 
mampu memberikan apa-apa kepada tuan,” jawab Ummu 
Habibah al-Uzdiyyah. 


“Adakah kamu pernah mendengar saya menghalau anak- 
anak murid yang keluarga mereka tidak mampu 
memberikan apa-apa?” tanya Imam Ismail Kustantani lagi. 


“Saya tidak tahu...,” jawab Ummu Habibah al-Uzdiyyah. 


“Saya tidak pernah menolak anak-anak daripada keluarga 
miskin datang belajar di sini. Saya juga tidak pernah 
menetapkan apa-apa bayaran. Tetapi sekiranya ada yang 
memberinya secara ikhlas, saya terima,” kata Imam Ismail 
Kustantani. 


Barulah lega hati Ummu Habibah  al-Uzdiyyah 
mendengarnya. 


“Wahai tuan, saya mendapat tahu yang tuan memiliki ilmu 
pengetahuan mendalam berkenaan Ouran. Kerana itu saya 
mahu berguru dengan tuan,” kata Imam Syafie dengan 
lancar. 


Imam Ismail Kustantani memandang tepat ke arah Imam 
Syafie. Dia merenung agak lama. Kemudian bertanya, 
“Berapakah umur kamu?” 


“Sembilan tahun,” jawab Imam Syafie. 


“Saya tahu kamu anak yang baik. Tetapi saya tidak 
menerima murid yang baru berumur sembilan tahun. 
Tunggu umur kamu 12 tahun baharu datang berguru 
kepadaku,” kata Imam Ismail Kustantani. 


"Wahai tuan, walaupun anak saya ini baru berumur 
sembilan tahun, tetapi dia sudah berjaya menghafal Guran. 
Kerana itu dia mahu mendalami ilmu Guran dengan tuan. 
Saya merayu supaya tuan jangan hampakan harapannya,” 
Ummu Habibah al-Uzdiyyah pula menyampuk. 


Imam Ismail Kustantani tertarik hati mendengarnya. Dia 
menyuruh Imam Syafie dekat kepadanya lalu mengujinya 
membaca ayat-ayat Guran yang sudah dihafalnya. Imam 
Syafie pun membacakan ayat-ayat Guran surah demi 
surah yang disuruh. Imam Ismail Kustantani begitu kagum 
dengan kanak-kanak yang disangkanya terlalu mentah itu. 


“Pada firasat saya, kelak kamu menjadi seorang ulama. 
Kerana itu kamu menetaplah di sini. Kamu sudah pun 
menjadi anak murid saya,” kata Imam Ismail Kustantani 
dengan gembira. 


“Tetapi tuan, ibu saya tidak mampu memberi tuan apa-apa 
kerana kami miskin,” kata Imam Syafie. 


“Saya tidak akan meminta apa-apa upah daripada ibu 
kamu. Tetapi saya mahu meminta khidmat kamu sebagai 
balasannya,” balas Imam Ismail Kustantani pula sambil 
tersenyum. 


“Apa maksud tuan?” tanya Ummu Habibah al-Uzdiyyah 
pula. 


“Anak kamu ini luar biasa kebolehannya. Dia akan menjadi 
pembantu saya. Apabila saya ada urusan ke tempat lain, 
dia akan menggantikan tempat saya. Hanya itu yang saya 
minta sebagai balasannya,” terang Imam Ismail Kustantani. 


Baharulah senang hati Ummu Habibah al-Uzdiyyah 
mendengarnya. Sejak itu, Imam Syafie berguru dengan 
Imam Ismail Kustantani. Walaupun umurnya baharu 
sembilan tahun, tetapi kebolehannya membaca @uran 
melebihi mereka yang lebih tua daripadanya. Apabila Imam 
Ismail Kustantani ada urusan, dia menyuruh Imam Syafie 
menggantikan tempatnya sebagai guru. 


Apabila salah seorang antara kaum kerabat ataupun jiran dan 
saudara kamu sakit, kamu perlu ringankan langkah 
menziarahinya kerana ia disaksikan oleh malaikat dan dicintai 
Allah. 


ama di pasar Ukhaz pada pagi itu lebih sibuk 
daripada biasa. Orang ramai berkumpul kerana pada 
hari itu diadakan persembahan deklamasi puisi oleh 
penyair-penyair yang terkemuka di kota Mekah. Imam 
Syafie diajak oleh Khalid untuk turut menyaksikannya. 


“Setiap perkara yang kita lakukan perlu difikirkan 
faedahnya supaya tidak menjadi sia-sia. Apakah 
menyaksikan deklamasi puisi itu boleh mendatangkan 
kebaikan kepada kita?” tanya Imam Syafie yang berasa 
ragu-ragu dengan ajakan kawan baiknya itu. 


“Penyair adalah manusia yang bijak memilih kata-kata yang 
indah dalam puisinya. Dengan menyaksikannya, kita dapat 
mendengar bait-bait puisi yang indah menusuk hati. Kita 
dapat menggunakan kata-kata yang indah itu dalam 


pertuturan kita. la juga dapat menarik perhatian orang 
ramai dan mereka mudah memahami ucapan kita,” pujuk 
Khalid bersungguh-sungguh. 


Akhirnya Imam Syafie bersetuju. Selepas mendapat 
keizinan daripada Imam Ismail Kustantani, kedua-duanya 
pun pergi ke pasar Ukhaz. Di sana orang ramai sudah 
berkumpul. Tidak lama kemudian acara mendeklamasikan 
puisi pun berlangsung. Seorang demi seorang penyair 
handalan naik ke pentas mendeklamasikan puisi masing- 
masing. Imam Syafie berasa teruja apabila mendengar 
bait-bait puisi yang menyentuh hatinya. 


“Benar katamu. Penyair adalah manusia yang dikurniakan 
bakat menyusun kata-kata indah dalam rangkap yang 
indah. Tidak semua manusia dikurniakan kelebihan itu,” 
kata Imam Syafie sambil melahirkan rasa kagumnya. 


Semasa dalam perjalanan pulang, Imam Syafie tidak 
banyak berbual. Dia mengingati semula bait-bait puisi yang 
didengarnya sebentar tadi. Oleh kerana dia mempunyai 
daya ingatan yang kuat, semua puisi yang didengar dapat 
dihafalnya. 


“Kenapa awak diam sahaja? Adakah awak tidak seronok 
mendengar puisi tadi?” tanya Khalid apabila dilihatnya 
Imam Syafie lebih banyak berdiam diri. 


“Saya seronok dan gembira,” jawab Imam Syafie. 
“Tetapi kenapa awak berdiam diri?” 


“Saya sedang mengingati semula bait-bait puisi yang 


dibacakan tadi.” 
“Apakah faedahnya awak buat begitu?” 


“Dengan menghafal kata-kata yang indah itu, ia akan 
membentuk diri saya menjadi seorang penyair suatu hari 
nanti.” 


“Apakah awak dapat menghafalnya?” 


“Dengan izin tuhan semua puisi yang kita dengar tadi dapat 
saya menghafalnya.” 


“Cuba bacakan sahabatku.” 


Imam Syafie pun membaca semua puisi yang mereka 
dengar sebentar tadi. Khalid berasa kagum dengan 
kebolehan Imam Syafie yang dapat menghafal semua puisi 
itu hanya dengan sekali mendengarnya sahaja. 


“Awak ada bakat dan boleh menjadi penyair yang hebat,” 
puji Khalid. 


“Semua puisi yang saya bacakan tadi adalah karya orang 
lain. Bukan karya saya sendiri,” kata Imam Syafie pula. 


“Sekiranya engkau mempelajari ilmu syair dengan mudah 
dapat mencipta puisi-puisi yang lebih hebat dari yang kita 
dengar tadi,” balas Khalid pula. 


Lantas timbul keinginan Imam Syafie mempelajari ilmu 
mengarang puisi. Lalu menyatakan hasratnya itu kepada 
ibunya. 


“Bukankah belajar Guran dan hadis itu lebih baik daripada 


belajar mengarang puisi?” ternyata Ummu Habibah al- 
Uzdiyyah kurang senang dengan kemahuan anaknya itu. 


“Zaid bin Thabit juga seorang penghafal Guran. Tetapi dia 
juga pandai bersyair dan menjadi penyair kesayangan 
Rasulullah. Apabila seseorang itu pandai menulis syair, 
kata-katanya juga menyebabkan orang yang 
mendengarnya mudah faham,” kata Imam Syafie lalu 
memujuk ibunya supaya membenarkannya mempelajari 
ilmu menulis puisi. 


“Bagaimanakah kamu hendak mempelajarinya? 
Sedangkan kita tidak punya wang hendak mengupah 
seorang guru mengajar kamu mengarang puisi.” Akhirnya 
Ummu Habibah al-Uzdiyyah mengalah selepas melihat 
kemahuan anaknya yang begitu kuat. 


“Di perkampungan Bani Huzail terdapat ramai penyair yang 
hebat dan dikenali ramai. Antaranya Mas'ab bin Zubair 
yang menjadi juara penyair di pasar Ukhaz pada tahun ini. 
Anakanda akan berguru dengannya,” kata Imam Syafie 
dengan gembira. 


“Bagaimana sekiranya dia meminta bayaran,” tanya Ummu 
Habibah al-Uzdiyyah lagi. 


“Guru anakanda Imam Ismail Kustantani tidak meminta 
apa-apa bayaran. Kerana itu anakanda yakin Mas'ab bin 
Zubair juga begitu. Mereka tahu kita orang miskin yang 
bercita-cita tinggi. Kerana itu mereka tidak tergamak 
meminta upahnya.” Akhirnya Imam Syafie berjaya 
meyakinkan ibunya. 


Keesokan harinya, Imam Syafie pergi ke perkampungan 
Bani Huzail yang terletak di pinggir kota Mekah. 
Kedatangannya disambut baik oleh penduduk kampung itu 
kerana mereka terkenal sebagai orang yang suka 
memuliakan tetamu. 


“Anak muda, adakah kamu mempunyai kenalan ataupun 
saudara di perkampungan ini?” tanya seorang lelaki yang 
ditemuinya di masjid selepas sembahyang zohor. 


“Tidak ada, tuan. Saya ke sini hendak berguru dengan 
Mas'ab bin Zubair. Bolehkah tuan membawa saya bertemu 
dengannya?” tanya Imam Syafie pula. 


“Dia seorang penyair terkenal. Masanya lebih banyak 
digunakan bagi mengarang puisi berbanding bergaul 
dengan orang ramai. Oleh itu agak sukar hendak berjumpa 
dengannya,” jawab lelaki itu. Dia kelihatan seperti dalam 
keadaan serba salah. 


“Saya cuma meminta bantuan daripada tuan menunjukkan 
di mana kediamannya. Selepas itu biarlah saya yang 
berurusan dengannya,” pinta Imam Syafie. 


Lelaki itu membawa Imam Syafie ke rumah Mas'ab bin 
Zubair. Rumahnya terletak di lereng bukit dan sederhana 
sahaja. Kehidupannya tidak menunjukkan kemewahan 
walaupun dia seorang penyair terkenal. Pintu rumah itu 
tertutup. Cuma tingkapnya sahaja yang terbuka. Imam 
Syafie tidak mahu mengganggu tuan rumah yang 
kemungkinan sedang berehat. Dia duduk di halaman 
rumah itu menunggu tuannya keluar. Selepas lama 
menunggu, tiba-tiba pintu rumah itu terbuka. Keluar 


seorang lelaki yang sudah berumur. Rambutnya putih 
kapas, begitu juga dengan janggut dan misainya. 


“Kamu sedang menunggu siapa?” tanya Mus'ab. 
“Saya mahu berjumpa dengan tuan,” jawab Imam Syafie. 


“Kenapa duduk di sini? Kenapa tidak masuk ke dalam 
rumah?” tanya Mus'ab lagi. 


“Saya takut sekiranya mengganggu tuan,” jawab Imam 
Syafie. 


“Sekarang kamu sudah bertemu dengan saya. Katakanlah 
apa yang kamu mahu?” 


“Saya mahu berguru dengan tuan. Ajarkan saya ilmu 
mengarang syair,” pinta Imam Syafie. 


“Kamu masih terlalu muda. Sebaiknya belajar dahulu ilmu 
agama. Terutama Guran dan hadis.” 


Lalu Imam Syafie mengatakan dia sudah mempelajari ilmu 
agama, Guran dan hadis. Bagi membuktikannya, dia 
membaca ayat-ayat Guran yang sudah dihafalnya. Mus'ab 
begitu terpegun dengan kebolehan Imam Syafie menghafal 
Muran ketika usia yang terlalu muda. 


“Saya juga sudah hafal semua puisi ciptaan tuan,” kata 
Imam Syafie lalu membaca puisi-puisi yang ditulis oleh 
Mus 'ab. 


“Kamu seorang budak yang hebat,” puji Mus'ab. 


“Saya pasti menjadi lebih hebat sekiranya dapat berguru 


dengan tuan,” kata Imam Syafie pula. 


“Kamu boleh tinggal di rumah saya dan berguru dengan 
saya,” kata Mus'ab memberikan persetujuan. 


“Wahai tuan, saya tidak mempunyai apa-apa untuk 
diberikan kepada tuan,” balas Imam Syafie pula. 


“Adakah saya meminta sesuatu daripada kamu selain 
tinggal di rumah saya?” tanya Mus'ab pula. 


“Tidak, tuan....” 


Mulai hari itu, Imam Syafie tinggal di rumah Mus'ab. 
Keluarganya tidak ramai. Selain seorang isteri, mereka 
mempunyai tiga orang anak. Mereka menganggap Imam 
Syafie sebagai anak angkat. Sebagai membalas budi baik 
gurunya, Imam Syafie mengajar anak-anak mereka 
mengaji hingga mereka pandai membaca OGuran. 


“Syafie, sudah tiga bulan kamu tinggal di sini. Apakah yang 
kamu pelajari selama ini?” tanya Mus'ab pada suatu hari. 


“Tuan mengajar saya bersyair hingga saya pandai 
menulisnya. Selain itu, saya juga sudah dapat menghafal 
10,000 rangkap syair kaum Bani Huzail.” 


Jawapan itu mengejutkan Mus'ab. “Apakah saya pernah 
menyuruh kamu menghafal syair sebanyak itu?” tanya 
Mus'ab hairan. 


“Tuan tidak pernah menyuruhnya tetapi saya sendiri yang 
mahu menghafalnya,” jawab Imam Syafie. 


“Bagaimana kamu dapat menghafal syair yang begitu 
banyak?” tanya Mus'ab lagi. 


“Semuanya dengan izin Tuhan...,” jawab Imam Syafie. 


Kemudian katanya lagi, “Wahai tuan, saya sudah menulis 
serangkap puisi. Mahukah tuan mendengarnya?” 


“Sila bacakan....” 


Maka Imam Syafie pun mendeklamasikan puisi 
pertamanya di hadapan Mus'ab. 


Wahai para pengembara 

berhentilah di pelontaran mina 

Ucapkan takbir dan tahmid 

Di lembah dan di bukit mina 
Pemandangannya sungguh menakjubkan 
Di kala para hujjaj membanjiri Mina 
Melimpah umpama banjir di Sungai Furat 
Jika kaum Rafidhah kasihkan Muhammad 
Ketahuilah wahai manusia dan jin 
Bahawa aku adalah kaum Rafidhah. 


Mus'ab memuji syair yang dicipta oleh Imam Syafie itu. 
Pujian itu menyebabkan Imam Syafie berasa terlalu 
gembira lalu pulang ke rumah bagi memaklumkan kepada 


Ibunya. Ketika itu, Ummu Habibah al-Uzdiyyah berada di 
dapur. Pintu rumah itu tertutup. Dengan rasa tidak sabar, 
Imam Syafie mengetuk pintu dengan kuat sambil 
memanggil nama ibunya menyuruh membuka pintu. 


Ummu Habibah al-Uzdiyyah bergegas membuka pintu. 
Apabila melihat Imam Syafie, dia berasa agak tersinggung 
lalu berkata, “Beginikah pekerti kamu selepas menjadi 
seorang penyair? Sesungguhnya ilmu itu menjadikan kamu 
sombong. Lebih baik kamu pergi menuntut ilmu agama 
hingga budi pekerti kamu menjadi baik,” marah Ummu 
Habibah al-Uzdiyyah. 


“Ampunkan kesalahan saya,” kata Imam Syafie sambil 
melahirkan rasa kesalnya. Dia memohon ampun dan maaf 
kepada ibunya. 


“Pergilah kamu menuntut ilmu. Balik selepas dadamu 
penuh dengan ilmu agama,” kata Ummu Habibah al- 
Uzdiyyah. 


Bab 6 Menuntut Ilmu Hadis dan 


Apabila salah seorang antara kaum kerabat ataupun jiran dan 
Saudara kamu sakit, kamu perlu ringankan langkah 
menziarahinya kerana ia disaksikan oleh malaikat dan dicintai 
Allah. 


mam Syafie berasa sedih kerana dimarahi ibunya. Itu 

pertama kali dia mengalaminya. Walaupun dia sudah 
meminta maaf dan walaupun ibunya sudah memaafkan 
kesilapannya namun dia tetap berasa sedih. Tambahan 
pula apabila ibunya menyuruh dia pergi menuntut ilmu 
supaya pekertinya berubah menjadi lebih baik. 


“Anakku, kamu menjadi angkuh selepas menjadi seorang 
penyair. Tetapi kamu akan menjadi zuhud sekiranya 
menjadi seorang ulama. Kerana itu ibu lebih suka kamu 
menjadi seorang ulama. Hidupmu pasti selamat di dunia 
dan akhirat.” Imam Syafie teringat kata-kata ibunya. 


Kini dia terpaksa membuat pilihan antara menjadi seorang 


penyair ataupun seorang ulama. Kedua-dua ciri itu sudah 
ada pada dirinya. Sekiranya mahu, dia boleh menjadi 
seorang penyair yang lebih hebat daripada Mus'ab. Tetapi 
ibunya pasti tidak menyukainya. Dia tidak tergamak 
melukai hati ibunya. Imam Syafie keluar dari rumahnya dan 
terus berjalan ke Masjidil Haram. Di pertengahan jalan, dia 
bertemu dengan gurunya, Imam Ismail Kustantani. 


“Kenapa kamu menangis?” tanya Imam Ismail Kustantani. 


“Saya berdosa kepada ibu saya. Saya takut menjadi anak 
yang derhaka,” jawab Imam Syafie lalu menceritakan apa 
yang berlaku. 


“Ibu mahu saya menjadi seorang ulama, bukannya seorang 
penyair. Apa pendapat tuan?” tanya Imam Syafie meminta 
pandangan gurunya. 


“Apa sahaja perkara yang kamu lakukan perlu mendapat 
keredaan daripada ibumu. Tanpa keredaan ibu, Allah juga 
tidak reda. Oleh itu, tunaikan permintaan ibumu dan jadilah 
seorang ulama,” jawab Imam Ismail Konstantani. 


“Baiklah,” ujar Imam Syafie. 


“Bagi menjadi seorang ulama, kamu perlu penuhkan 
dadamu dengan ilmu Ouran, Hadis dan figah. Di samping 
itu, kamu perlu pelajari juga ilmu yang lain,” pesan Imam 
Ismail Kustantani. 


“Saya sudah mempelajari ilmu Guran. Ajarkan pula saya 
ilmu hadis dan figah,” pinta Imam Syafie. 


“Pengetahuan saya cuma dalam bidang Muran. Bagi 


menuntut ilmu hadis dan figah, kamu perlu berguru dengan 
mereka yang ahli dalam bidang itu,” kata Imam Ismail 
Kustantani. 


“Bawalah saya bertemu dengan mereka. Saya mahu 
mempelajari kedua-duanya,” pinta Imam  Syafie 
bersungguh-sungguh. 


“Marilah kita ke Masjidil Haram dan berdoa di hadapan 
Kaabah semoga mendapat petunjuk,” ajak Imam Ismail 
Kustantani. 


Mereka berjalan menuju ke Masjidil Haram. Selepas 
melakukan tawaf mengelilingi Kaabah, mereka berdiri di 
hadapan Kaabah lalu berdoa. Imam Syafie berdoa semoga 
dia dipertemukan dengan guru yang mahir dalam ilmu 
hadis dan figah. Imam Ismail Kustantani pula berdoa 
semoga anak muridnya itu menjadi seorang ulama. Selesai 
berdoa, mereka duduk di penjuru Kaabah sambil 
menunggu masuknya waktu sembahyang asar. Tiba-tiba 
Imam Ismail Kustantani terpandang Imam Sufian Ainiah 
yang mahir dalam ilmu hadis lalu di hadapannya. Dia 
segera mendapatkannya. 


“Syukur kepada Tuhan kerana kita dipertemukan di sini 
pada waktu ini,” kata Imam Ismail Kustantani dengan wajah 
gembira. 


“Kita jarang dapat bertemu wahai sahabatku. Kamu sibuk 
mengajar ilmu OGuran dan saya pula sibuk mengajar ilmu 
hadis. Walaupun setiap kali masuknya waktu sembahyang 
fardu kita sama-sama sembahyang berjemaah di sini, 
namun jarang dapat bertemu. Maklum sahaja masjid ini 


luas dan ramai jemaah yang datang,” balas Imam Sufian 
Ainiah. 


“Benar katamu. Tuhan pertemukan kita pada saat saya 
sangat berharap dapat bertemu denganmu,” kata Imam 
Ismail Kustantani pula. 


“Mungkinkah ada perkara penting yang mahu disampaikan 
ataupun tuan berhajatkan sesuatu daripada saya?” tanya 
Imam Sufian Ainiah. 


“Perkara itu ada kaitan dengan anak muda ini,” jawab 
Imam Ismail Kustantani sambil menunjuk ke arah Imam 
Syafie. 


“Siapakah anak ini?” tanya Imam Sufian Ainiah sambil 
matanya merenung ke arah Imam Syafie. 


“Dia anak muridku yang paling istimewa. Kamu tentu 
mengagumi kelebihan yang Tuhan kurniakan kepadanya,” 
jawab Imam Ismail Kustantani sambil tersenyum. 


“Apakah kelebihan budak ini sahabatku?” tanya Imam 
Sufian Ainiah lagi. 


“Walaupun umurnya baharu sembilan tahun, beliau sudah 
dapat menghafal Guran. Kemudian dia berguru dengan 
Mus'ab hingga dapat menghafal 10,000 buah puisi yang 
dikarang oleh penyair daripada kabilah Huzail. Bukankah 
itu sesuatu yang mengagumkan?” jawab Imam Ismail 
Kustantani sambil menceritakan keadaan Imam Syafie. 


Imam Sufian Ainiah tertarik mendengarnya lalu berkata, 
“Belum ada anak murid saya yang dikurniakan bakat yang 


begitu hebat seperti budak ini. Saya menawarkan diri 
mengajar kamu ilmu hadis. Semoga kamu menerimanya 
kerana Allah.” 


“Sahabatku, kebetulan dia sedang mencari seorang guru 
mengajarnya ilmu hadis. Sebentar tadi kami sama-sama 
berdoa di hadapan Kaabah semoga dipertemukan dengan 
seorang guru. Tuhan sudah pertemukan dengan kamu,” 
kata Imam Ismail Kustantani. 


“Saya bersyukur kerana dipertemukan dengan tuan. Saya 
mahu berguru dengan tuan,” kata Imam Syafie pula. 


Sejak hari itu Imam Syafie berguru dengan Imam Sufian 
Ainiah. Dia belajar ilmu hadis hingga banyak hadis yang 
dapat dipelajari serta dihafalnya. Dalam masa yang 
singkat, Imam Syafie muncul sebagai anak murid Imam 
Sufian Ainiah yang paling cemerlang. Apabila ketiadaan 
Imam Sufian Ainiah, Imam Syafie yang menggantikan 
tempatnya mengajar ilmu hadis. Akhirnya Imam Syafie 
diakui sebagai seorang yang pakar dalam ilmu hadis. 


“Kamu sudah dapat menguasai ilmu Guran dan hadis. 
Sampai pula masanya kamu mempelajari ilmu figah kerana 
bidang itu tidak kurang pentingnya,” kata Imam Sufian 
Ainiah. 


“Tuan adalah guru saya. Apa kata tuan saya taat dan 
patuh. Tetapi saya lebih suka mempelajari ilmu Guran dan 
hadis,” kata Imam Syafie pula. 


“Bagi menjadi seorang ulama, kamu perlu mempelajari ilmu 
Duran, hadis dan figah,” kata Imam Sufian Ainiah. 


Melihat Imam Syafie berdiam diri, dia menyambung kata- 
katanya, “Saya akan serahkan kamu kepada Imam Muslim 
bin Khalid al Zanji. Dia seorang yang mahir dalam ilmu 
figah dan dilantik menjadi Gabenor Mekah,” kata Imam 
Sufian Ainiah. 


“Mahukah dia mengajar saya?” tanya Imam Syafie pula. 


“Kami bersahabat baik. Dia tentu tidak akan menolak 
permintaan saya,” jawab Imam Sufian Ainiah. 


“Sekiranya ada keizinan daripada tuan, benarkan saya 
pulang untuk bertemu dengan ibu saya. Kami sudah lama 
tidak berjumpa. Saya akan datang semula ke sini,” pinta 
Imam Syafie dengan harapan permintaannya dipersetujui 
oleh gurunya. 


“Saya benarkan kamu pulang bertemu dengan ibumu. 
Tetapi selepas tiga hari, kamu perlu pulang semula ke sini. 
Kamu jangan membuang masa kerana ilmu itu perlu 
dituntut dengan segera,” kata Imam Sufian Ainiah. 


Imam Syafie pulang ke rumah untuk bertemu dengan 
ibunya. Sekali lagi didapati pintu rumah tertutup rapat. Dia 
memberi salam namun tidak ada jawapan. Dia mengulangi 
sekali lagi ucapan salamnya namun masih tidak ada 
jawapan. Selepas tiga kali mengucapkan salam, namun 
masih tidak ada jawapan. Akhirnya Imam Syafie duduk di 
muka pintu hingga dia terlena kerana kepenatan. 


Ummu Habibah al-Uzdiyyah sedang bersembahyang sunat 
pada waktu itu, jadi dia tidak dapat menjawab ucapan 
salam daripada anaknya. Selesai sembahyang sunat, dia 


menuju ke pintu rumah lalu membukanya. Alangkah 
terperanjatnya Ummu Habibah al-Uzdiyyah apabila 
dilihatnya Imam Syafie sedang tidur lena di muka pintu 
rumahnya. 


“Maafkan ibu kerana sedang bersembahyang tasbih tadi. 
Masuklah ke dalam rumah dan berehatlah kerana kamu 
tentu kepenatan,” kata Ummu Habibah al-Uzdiyyah. 


“Tadi saya berasa penat dan mengantuk. Tetapi selepas 
bertemu dengan ibu, rasa penat dan mengantuk itu pun 
hilang.” 


Ummu Habibah al-Uzdiyyah tersenyum gembira 
mendengar kata-kata anaknya lalu berkata. 
“Sesungguhnya ilmu OGuran dan hadis yang kamu pelajari 
itu dapat membentuk dirimu menjadi anak yang soleh.” 


Imam Syafie berasa senang hati mendengar kata-kata 
pujian daripada ibunya. Lalu dia menyatakan cadangan 
Imam Sufian Ainiah supaya dia mempelajari ilmu figah 
daripada Imam Muslim al-Zanji. 


“Anakku, tiga hari kamu berada di rumah ini adalah terlalu 
lama. Kerana itu lebih baik kamu pendekkan cutimu dan 
pergilah segera mempelajari ilmu figah,” kata Ummu 
Habibah al-Uzdiyyah pula. 


Imam Syafie akur dengan kehendak ibunya. Dia 
memendekkan cutinya lalu kembali kepada Imam Sufian 
Ainiah. Keesokan harinya, Imam Syafie dibawa berjumpa 
dengan Imam Muslim al-Zanji. 


“Siapa nama kamu wahai anak muda?” tanya Imam Muslim 
al-Zanji. 


“Nama sebenar saya Muhamad bin Idris bin Abbas bin 
Uthman bin Syafie bin Said bin Abu Abid bin Abdul Yazid 
bin Hasyim bin Abdul Mutalib bin Abdul Manaf,” jawab 
Imam Syafie. 


“Kamu tinggal di mana?” tanya Imam Muslim al-Zanji lagi. 


“Di sebuah desa bernama Sya'ab al-Khaif,” jawab Imam 
Syafie. 


“Anak ini daripada keturunan yang baik. Keluarganya 
bertemu nasab dengan Nabi Muhammad. Dia sudah mahir 
dalam ilmu O@uran dan hadis. Dia juga berguru dengan 
penyair Mus'ab hingga dapat menghafal 10,000 buah puisi. 
Sekarang dia mahu mempelajari ilmu figah,” kata Imam 
Sufian Ainiah pula. 


Selepas mendengar kata-kata daripada Imam Syafie dan 
Imam Sufian Ainiah, dengan senang hati Imam Muslim al- 
Zanji menerima Imam Syafie menjadi anak muridnya. Sejak 
itu dia tekun mempelajari ilmu figah. 


Setiap hari Imam Syafie menghadiri kelas ilmu figah yang 
diajar oleh Imam Muslim al-Zanji. Namun dia menghadapi 
satu masalah kerana belajar ilmu figah perlu banyak 
catatan sedangkan dia tidak mampu membeli alat tulis dan 
kertas. Oleh itu dia menulis catatannya pada kulit kayu, 
pelepah tamar dan kertas terbuang yang dibuang orang. 


Pada suatu hari, Imam Syafie masuk ke dalam kelas tanpa 


membawa apa-apa kerana dia sudah kehabisan pensel 
dan kertas. Apabila Imam Muslim al-Zanji mengajar, Imam 
Syafie menulis pada tapak tangan kiri dengan jari telunjuk 
kanannya. Perbuatan itu disedari oleh gurunya. 


“Adakah kamu sedang bermain ataupun mengikuti apa 
yang saya ajarkan?” tanya Imam Muslim al-Zanji. 


“Saya sedang belajar,” jawab Imam Syafie. 


“Pelajar lain masuk ke dalam kelas menulis pada buku dan 
kertas. Tetapi saya lihat kamu asyik menggaru tapak 
tangan kamu,” kata Imam Muslim al-Zanji lagi. 


“Maafkan saya. Saya menulis apa yang tuan ajar pada 
tapak tangan saya kerana tidak mampu membeli alat tulis 
dan kertas,” kata Imam Syafie pula. 


“Sekiranya benar begitu, cuba kamu baca semula apa yang 
kamu tulis pada tapak tangan kamu tadi,” pinta Imam 
Muslim al-Zanji. 


Imam Syafie membaca semula apa yang diajarkan oleh 
Imam Muslim tanpa tinggal satu patah perkataan pun. 
Imam Muslim al-Zanji dan semua anak muridnya berasa 
kagum dengan kebolehan luar biasa Imam Syafie. 


“Kamu adalah anak murid saya yang paling miskin. Demi 
Tuhan saya tidak akan mengambil apa-apa bayaran 
daripada kamu. Teruslah berguru denganku hingga kamu 
menjadi mahir dalam ilmu figah,” kata Imam Muslim al- 
Zanji. 


Imam Syafie semakin tekun belajar hingga akhirnya dia 


diakui gurunya dapat mengajar serta dapat memberi fatwa 
mengenai hukum-hukum agama. 


Walaupun begitu, Imam Syafie merasakan dirinya masih 
kekurangan ilmu agama. Dalam diam-diam dia mempelajari 
kitab Muwatta' yang dikarang oleh Imam Malik bin Anas 
hingga semua kandungan kitab itu dapat dihafalnya. 


Saka 7 Belajar dan Mengajar 


Kasihanilah anak yatim kerana Rasulullah juga tergolong sebagai 
anak yatim dan beliau akan bersama-sama dengan orang yang 
menyayangi dan mengasihi anak-anak yatim di akhirat. 


"S5 aya bersetuju dengan kata-kata tuan.” Imam Ismail 

Kustantani pula menyokong. “Dia dilahirkan untuk 
menjadi seorang ulama yang terbilang. Sejak berumur 
sembilan tahun sudah dapat menghafal Guran. Kemudian 
dia dapat menghafal beratus buah hadis. Kerana itu saya 
yakin dia akan menjadi ulama terbilang pada suatu hari 
nanti.” 


“Sekarang pun dia sudah menjadi ulama yang terbilang. 
Walaupun umurnya masih muda tetapi diberi kepercayaan 
oleh guru-gurunya bagi mengajar serta memberi fatwa. 
Belum pernah penghormatan seperti itu diberikan kepada 
seorang anak muda yang umurnya baru belasan tahun.” 
Abdul Rahman pula menyokong. 


“Berbanggalah kaum @uraisy kerana melahirkan anak 
seperti Imam Syafie. Ilmunya akan memenuhi muka bumi. 


Pengikutnya ramai dan namanya masyhur,” puji Imam 
Muslim al-Zanji pula. 


“Apabila Imam Syafie bercakap berkenaan ilmu Figah, 
beliaulah orang yang lebih mengetahui ilmu Fikah daripada 
orang lain. Apabila beliau bercakap mengenai bahasa 
Arab, beliau juga yang lebih mengetahui mengenai bahasa 
Arab daripada orang lain. Apabila beliau bercakap 
mengenai syair, beliau adalah penyair agung yang tidak 
ada tandingannya,” puji Yunus bin Abdul Ala seorang ahli 
bahasa Arab juga seorang penyair. 


Kemudian katanya lagi, “Apabila Imam Syafie berceramah 
ataupun mengajar ilmu agama, ramai ahli bahasa dan 
penyair yang terkemuka menghadirinya. Ini kerana bahasa 
yang diucapkannya adalah bahasa yang baik. Lidahnya 
fasih apabila menuturkan kata-kata. Tidak ramai ulama 
yang mempunyai kelebihan seperti itu.” 


Imam Syafie terus mendapat pujian demi pujian. Orang 
ramai memperkatakan mengenai kehebatannya. 
Tambahan pula apabila Imam Muslim al-Zanji, Gabenor 
Kota Mekah. Imam Ismail Kustantani, pakar dalam ilmu 
Guran dan hadis turut memujinya. Oleh itu, nama Imam 
Syafie semakin dikenali ramai. Apabila dia datang ke 
Masjidil Haram, orang ramai mengerumuninya bagi 
bertanya masalah agama. Apabila dia membaca OGuran, 
ramai yang kagum dengan kemerduan suaranya. 


"Wahai Imam Syafie, berikanlah nasihat kepada kami. 
Semoga kami insaf serta bertambah keimanan kami,” pinta 
seorang lelaki yang sudah berumur. 


Imam Syafie tidak menghampakan permintaan lelaki itu. 
Dia naik ke atas mimbar lalu berkata dengan suara yang 
lantang tetapi sedap didengar kerana kefasihan lidahnya. 
“Wahai kaum muslimin sekalian. Sesungguhnya tidak ada 
harta yang lebih mulia dan berguna selain daripada ilmu. 
Tidak ada yang lebih menguntungkan selain daripada adab 
sopan. Tidak ada yang lebih berguna selain daripada akal. 
Tidak ada yang lebih buruk selain daripada bersifat 
kedekut.” 


“Apakah awak yakin dengan ucapannya itu?” tanya Kasim 
seorang pemuda kepada kawan di sebelahnya. 


“Imam Syafie mengamalkan apa yang dikatakannya. Ketika 
orang lain sibuk mengumpulkan harta, dia memenuhi 
dadanya dengan ilmu. Adap sopannya tetap dijaga 
walaupun dia disukai orang ramai. Dia juga bersifat 
pemurah,” jawab Abdul Muluk yang lebih mengenali Imam 
Syafie berbanding kawannya. 


“Apakah benar dia seorang yang pemurah? Boleh kita 
buktikan?” Kasim seolah-olah mahu mengujinya. 


Mereka bersetuju menguji Imam Syafie bagi membuktikan 
beliau seorang yang pemurah. 


Selepas menyampaikan ucapannya, Abdul Muluk bertemu 
dengan Imam Syafie lalu berkata, “Wahai Imam Syafie, 
saya hadiahkan kepada tuan 100 dirham. Gunakanlah 
untuk faedah diri tuan.” 


Abdul Muluk lalu menyerahkan wang sebanyak 100 dirham 
kepada Imam Syafie. Beliau mengambil pemberian itu lalu 


dimasukkan ke dalam poketnya. 


Tidak lama kemudian datang pula Kasim dengan wajah 
seperti orang dalam kesusahan lalu berkata, “Wahai tuan, 
saya memerlukan 100 dirham. Sudikah tuan membantu 
saya?” 


Tanpa banyak bicara, Imam Syafie menyeluk sakunya lalu 
mengeluarkan 100 dirham yang baharu diterimanya 
daripada Abdul Muluk lalu diserahkan kepada Kasim. 
“Saya tidak memerlukan duit ini. Ambillah....” 


Kasim cepat beredar dari situ bagi bertemu dengan Abdul 
Muluk. Kemudian dia pun berkata, “Benarlah Imam Syafie 
itu seorang yang pemurah. Walaupun dia tidak mengenali 
saya tetapi dia tidak bertanya lebih lanjut lalu menyerahkan 
wang yang awak berikan itu kepada saya.” 


Sekarang barulah Kasim yakin, Imam Syafie itu seorang 
yang pemurah. Dia selalu memuji kemurahan hati Imam 
Syafie di hadapan orang ramai. Peristiwa itu membuat 
nama Imam Syafie menjadi semakin terkenal serta 
disayangi orang ramai. 


"Wahai Imam Syafie, tuan memiliki bakat yang besar 
sebagai seorang penyair. Kehebatan tuan melebihi saya. 
Kerana itu rugi sekiranya bakat tuan itu disia-siakan,” kata 
Mus'ab sambil memujuk Imam Syafie supaya kembali 
mengarang serta mendeklamasikan puisi. 


“Wahai guruku Mus'ab, sesungguhnya minat saya lebih 
besar kepada ilmu agama. Saya tidak dapat memberi 
sepenuh tumpuan kepada sastera,” kata Imam Syafie pula. 


“Memadai sekiranya tuan memberi sokongan kepada kami 
golongan penyair. Sesekali dampingi kami dan hadiri majlis 
deklamasi puisi,” pinta Mus'ab. 


Imam Syafie menyatakan persetujuannya. 


Tidak lama kemudian, pertandingan membaca syair 
diadakan di pasar Ukhaz. Ramai kawan-kawannya 
mendesak Imam Syafie memasuki pertandingan itu. 
Kerana tidak mahu menghampakan permintaan mereka, 
akhirnya Imam Syafie bersetuju memasukinya. 


Dia membaca sebuah syair Kabilah Huzail yang panjang. 
Sebelum itu, tidak siapa yang dapat menghafal kerana 
terlalu panjang. Tetapi Imam Syafie dapat menghafalnya 
tanpa sepatah perkataan pun yang tertinggal. Akhirnya dia 
muncul sebagai juara dengan mengalahkan gurunya, 
Mus'ab. Imam Syafie diberikan hadiah berupaya wang dan 
pakaian yang mahal. Tetapi semua hadiah itu diberikan 
kepada kawan-kawan yang memerlukannya. 


“Saya masuk pertandingan itu bukan hendak merebut 
hadiah, bahkan sekadar memenuhi permintaan kamu,” kata 
Imam Syafie. 


Kerana kehebatannya, beliau menjadi tempat rujukan 
penyair yang mahu mengkaji puisi Arab terutama puisi 
kabilah Huzail. Namun, minat Imam Syafie lebih kepada 
mempelajari ilmu agama. 


Pagi itu, Ummu Habibah al-Uzdiyyah mengemaskan 
rumah. Dia masuk ke dalam bilik Imam Syafie dan 
didapatinya bilik itu penuh dengan timbunan tulang, kulit 


kayu, pelepah tamar dan kertas lusuh. Dia berasa tidak 
senang hati melihatnya. 


“Sesungguhnya kebersihan itu sebahagian daripada iman. 
Kenapa bilikmu bersepah dengan sampah sarap? Lebih 
elok kamu bersihkan bilik itu dan bakar sahaja semua 
timbunan tulang, kulit dan kertas lusuh itu,” kata Ummu 
Habibah al-Uzdiyyah. 


“Ini bukan sampai sarap, tetapi ilmu yang saya pelajari. 
Saya tuliskan pada tulang, kulit kayu, pelepah tamar dan 
kertas-kertas lusuh kerana tidak mampu membeli buku 
catatan,” kata Imam Syafie pula. 


“Ilmu yang kamu pelajari itu sepatutnya disimpan dalam 
ingatan, bukannya di dalam bilik tidur,” kata Ummu 
Habibah al-Uzdiyyah. 


Kata-kata ibunya itu menginsafkan Imam Syafie. Dia pun 
menghafal semua catatan itu satu persatu hingga 
semuanya habis dihafal. Kemudian baharulah dia 
membakarnya satu persatu hingga habis kesemuanya. 


“Mulai hari ini semua yang saya pelajari akan disimpan di 
dalam kepala,” janji Imam Syafie. 


Sejak itu dia tidak lagi mencatatkan ilmu yang dipelajarinya 
tetapi terus menghafalnya untuk disimpan dalam 
ingatannya. Dia dapat melakukannya kerana dikurniakan 
daya ingatan yang luar biasa. Semua yang diajar gurunya 
dapat diingatinya satu demi satu tanpa ada satu pun yang 
tertinggal. 


"Wahai sahabatku Imam Syafie, kita sama-sama 
mempelajari ilmu agama hingga menjadi pandai. Tetapi 
tidakkah kamu sedar kita masih jahil dalam satu bidang 
yang penting dalam kehidupan kita sebagai seorang 
lelaki?” tanya Khalid lagaknya seperti sedang bermain teka 
teki. 


“Bidang apa lagi?” tanya Imam Syafie sambil merenung 
wajah Khalid. 


“Ilmu peperangan. Bukankah ia satu bidang yang penting 
bagi kita pelajarinya? Sekiranya musuh datang menyerang, 
bagaimana kita hendak menentang mereka sedangkan kita 
jahil dalam ilmu peperangan malah langsung tidak tahu 
menggunakan senjata,” jawab Khalid. 


“Benar katamu. Kita asyik mempelajari ilmu agama tetapi 
langsung tidak ambil tahu bidang ketenteraan. Sedangkan 
sekiranya pintu jihad terbuka, kita wajib menyahutnya,” 
kata Imam Syafie pula. 


Dia mula sedar masih ada satu bidang lagi yang perlu 
dipelajarinya. Lantas dia mengajak Khalid dan beberapa 
orang lagi rakan yang sebaya dengannya berjumpa 
seorang lelaki tua bernama Amiruddin. Dia adalah bekas 
tentera tetapi kini bersara kerana usianya tidak 
mengizinkan lagi dia berkhidmat sebagai tentera. Orang 
tua itu tidak keberatan mengajar ilmu peperangan dan 
bermain senjata kepada anak-anak muda itu. Imam Syafie 
mempelajarinya  bersungguh-sungguh. Selain ilmu 
peperangan, mereka juga diajar menggunakan senjata. 
Akhirnya Imam Syafie mahir memanah. Setiap kali 


melepaskan anak panah, pasti tepat mengenai sasaran. 


man 8 Merantau ke Madinah 


Berbuat baik dan tunjukkan bakti kepada ibu bapa tanpa 
mengenali letih dan lelah sebagaimana mereka berbuat begitu 
sepanjang hayat mereka. la dapat menambah keberkatan pada 
umur, menambah rezeki dan keampunan atas dosa-dosa kamu. 


mam Syafie termenung jauh, sambil matanya merenung 

pepohon tamar yang subur menghijau, pelepahnya 
melambai-lambai ditiup angin petang. Hatinya berasa 
damai, sedamai kota Mekah yang penuh berkat itu. Entah 
kenapa, tiba-tiba ada satu perasaan aneh menerpa 
hatinya, seolah-olah direnggut kerinduan yang teramat 
sangat. Sesekali matanya merenung Kitab al-Muwatta' 
yang sedang dipegangnya. Kemudian beliau merenung 
ibunya yang sibuk membersihkan halaman rumah. 


“Inilah kitab al-Muwatta' yang ditulis Imam Malik,” bisik 
Imam Syafie perlahan. 


Kitab itu dipegang. Pada saat itu juga terputar segala 
memori dan kenangan sepanjang beliau mula mengenali 
kitab itu hingga selepas beliau mampu menghafal segala isi 


dan hujah yang terkandung di dalamnya. 


“Setahun sudah aku mengenalimu melalui kitab ini, entah 
bila pula kita akan bersua muka dan bersama-sama 
menekuni ilmu Allah dan Rasulnya? Wahai Tuhan yang 
maha mengetahui, sesungguhnya aku begitu merindui 
pada salah seorang abid yang tersangat dekat denganmu,” 
getus Imam Syafie sambil meraup-raup wajahnya. 


Ummu Habibah al-Uzdiyyah melangkah perlahan 
mendekati Imam Syafie yang sedang ralit merenung kitab 
al-Muwatta' itu. 


“Sudah lama ibu memerhatikan kamu. Kamu seperti 
memikirkan sesuatu yang berat,” tegur ibu Imam Syafie lalu 
duduk di sebelahnya. 


Sambil tersenyum, Imam Syafie mengalih kedudukan, 
memberi sedikit ruang bagi membolehkan ibunya duduk 
dengan selesa. 


“Tiada masalah yang besar ibu, cuma sekadar satu 
keinginan yang anakanda sendiri tidak tahu sama ada perlu 
dilunaskan ataupun membiarkan sahaja keinginan itu pergi 
dan mati sendiri.” Imam Syafie menjawab. 


Ummu Habibah merenung wajah anakandanya, seolah- 
olah cuba menyelami gelojak perasaan yang dihadapi oleh 
anakanda tersayangnya itu. 


“Usah risau ya ibu, anakanda baik-baik sahaja” kata Imam 
Syafie sambil memegang kedua-dua belah tangan ibunya 
sebagai kasih seorang anak. 


Ummu Habibah al-Uzdiyyah membalas pegangan tangan 
anaknya sambil tersenyum. Lantas melarikan kedua-dua 
tangannya ke bahu tegap Imam Syafie, kemas dan kejap 
pegangannya. Terpancar kasih seorang ibu pada wajahnya 
yang jernih itu. Lambang seorang wanita yang solehah. 


“Ibu tidak begitu mengerti apakah sebenarnya 
kemahuanmu itu. Ibu meyakini kamu sudah dewasa dan 
cukup matang bagi memikirkan apa yang terbaik untuk 
dirimu.” ujar Ummu Habibah al-Uzdiyyah. 


Mata kedua-dua anak dan ibu itu berpadu. Lama. Ada 
getar di situ. Betapa Imam Syafie mensyukuri nikmat 
daripada Allah yang menghadiahkan beliau seorang ibu 
yang penyayang dan memahami. 


“Sudahkah anakanda bertanya kepada dia?” tanya ibunya. 
“Dia?” tanya Imam Syafie kembali. 


“ Ya, dia,” jawab Ummu Habibah al-Uzdiyyah sambil 
menoleh ke arah masjid yang terletak berhampiran dengan 
teratak kecil dan sempit kepunyaan mereka itu. 


Imam  Syafie tunduk tanda mengerti, sambil 
menggelengkan kepala beliau perlahan lahan bersuara, 
“Keinginan itu baharu sahaja timbul sebentar tadi, 
anakanda belum lagi bertanya kepada dia.” 


“Tanyalah dia, ibu yakin sekiranya keinginan anakanda itu 
baik untuk urusan dunia dan akhirat anakanda, pasti Allah 
mempermudah jalan untuk itu,” jelas Ummu Habibah al- 
Uzdiyyah walaupun dia sendiri menyedari anaknya itu 


sudah pasti lebih memahami mengenai itu. Siapa yang 
tidak mengenali anak tunggalnya ini, kerana 
kecerdasannya pada umur 15 tahun beliau diizinkan 
memberi fatwa di hadapan masyarakat dan menjawat 
sebagai guru besar ilmu hadis serta menjadi mutfti di 
Masjidil Haram Mekah. 


Tetapi seperti biasa, Imam Syafie yang kaya dengan sifat 
zuhud dan merendah diri itu berkata, “Terima kasih atas 
nasihat ibu itu, anakanda juga memohon doa daripada ibu. 
Saya pergi dahulu ya. Assalamualaikum,” balas Imam 
Syafie, lalu perlahan-lahan beliau berdiri dan memakai 
sepatunya yang agak uzur itu. 


“Waalaikummussalam,” jawab Ummu Habibah sambil 
mem-perhatikan susuk tubuh Imam Syafie yang melangkah 
dengan tenang menuju ke Masjidil Haram. 


“Dengan nama Allah yang maha pengasih dan penyayang 
dan salam sejahtera buat junjungan mulia Nabi 
Muhammad. Ya Allah, ampunilah dosa-dosaku dan 
bukalah pintu-pintu rahmat Engkau untukku,” doa Imam 
Syafie perlahan sambil melangkah masuk ke dalam 
Masjidil Haram yang penuh rahmat itu. 


Tiba-tiba  sayup-sayup kedengaran suara merdu 
melagukan @Muran di dalam masjid. 'Mendayu-dayu 
bacaannya. Mata Imam Syafie melilau mencari gerangan 
yang sedang bertilawah itu, beliau kenal dengan 
pembacanya malah sedang merinduinya kerana sudah 
lama tidak berjumpa. 


Jauh di satu sudut, duduk berteleku seorang pemuda yang 


agak gelap kulitnya sedang asyik membaca Ouran. Itulah 
Izzuddin al-Akmal, seorang pedagang yang kaya-raya dan 
sering berulang alik dari Makkah-Madinah-Syams. Imam 
Syafie tersenyum, tekaan beliau benar, sememangnya 
pemilik suara itu adalah Izzudin. 


Namun, beliau tidak terburu-buru mendapatkannya kerana 
ada yang lebih diutamakan. Lalu Imam Syafie terus ke 
ruang hadapan masjid dan menunaikan solat tahiyatul 
masjid dan disusuli dengan solat hajat. Sujudnya lama, 
doanya diiringi dengan hamburan air mata, memohon 
kepada sang penciptanya dan akhirnya beliau hanyut 
dalam keasyikan bertemunya. 


Seusai memberi Kuliyyah Usul Figh selepas solat asar 
bersama ahli jemaah di Masjidil Haram itu, Imam Syafie 
lekas mencari susuk tubuh Izzuddin, sudah lama tidak 
bertemu, beliau mahu bertanya khabar dan melepaskan 
rindu. 


“Assalamualaikum,” ucap seseorang dari belakang Imam 
Syafie. 


“Waalaikummussalam,” jawab Imam Syafie sambil 
menoleh. 


Ternyata, Izzuddin terlebih dahulu menegurnya. Lalu 
dengan pantas Imam Syafie menghulurkan tangan untuk 
bersalam. Beliau mahu menjadi yang pertama 
menghulurkan salam buat sahabatnya itu, sesuai dengan 
sunnah Rasulullah. 


“Apa khabar sahabatku yang sedang asyik di dalam 


cintanya?” tanya Izzuddin, jiran merangkap sahabat baik 
Imam Syafie sejak kecil. 


“Alhamdulillah, saya baik sahaja di sini. Bagaimana pula 
kamu? Sudah lama kita tidak bersua. Saya begitu rindu 
dengan kamu,” jawab Imam Syafie sambil tersenyum. 


Terserlah sifat penyayang dan mengambil berat beliau 
pada sahabat-sahabatnya. Begitulah peranan iman dalam 
hati, sesungguhnya iman itu berkait rapat dengan ukhuwah 
dan silaturahim. Imam Syafie begitu meyakini, iman yang 
kuat itulah juga yang meneguhkan hubungan para sahabat 
Rasulullah yang tergolong daripada Ansar dan Muhajirin 
dan akhirnya menjadi sahabat sejati hasil tarbiah 
Rasulullah. 


“Alhamdulillah, saya juga baik sahaja. Saya baharu sahaja 
sampai dari Kota Madinah selepas membawa barang 
dagangan dari Shams ke kota itu. Kamu tahu sahabatku, di 
sana saya sempat Iktikaf di masjid Madinah dan siapa 
sangka, saya ditegur oleh seseorang yang sangat cerah 
wajahnya. Bersinar-sinar cahaya matanya,” cerita Izzuddin 
dengan begitu teruja. Tergambar kegembiraan dan 
kebahagiaan daripada wajahnya yang bersih itu. 


“Siapakah gerangan hamba Allah itu?” tanya Imam Syafie 
sambil tangan beliau masih kejap menyalami tangan 
sahabatnya itu. Beliau tidak mahu melepaskan genggaman 
tangan itu selagi mana Izzuddin tidak melepaskan tangan 
beliau. 


“As-Syeikh Imam Malik, iaitu mufti Kota Madinah. 
Alhamdulillah, saya sendiri tidak menyangka dapat berjabat 


tangan dan berbual dengan beliau. Selama enam tahun ini, 
saya hanya mampu melihat beliau dari jauh memberi 
Kuliyyah Ilmu dan sepanjang masa beliau sentiasa 
didampingi dengan anak murid beliau yang ramai dan 
berasal dari pelbagai ceruk negeri. Ternyata, beliau adalah 
seorang yang hebat dan penuh tawaduk dan cinta. 
Wajahnya bercahaya, bicaranya lembut penuh hikmah, 
bebola matanya terpancar sinar jihad, sentuhannya penuh 
tarbiah, beliau hanya memegang bahu saya, tetapi berjaya 
juga menyentuh hati saya dengan untaian kata-katanya. 
Saya sungguh gembira,” cerita Izzuddin dengan penuh 
kegembiraan. 


Imam Syafie terpana. Beliau terdiam seketika. Nama itulah 
yang memenuhi ruang piala hatinya kini. Kerinduannya 
kepada ulama besar yang menulis kitab al-Muwatta' itu 
semakin mendalam. 


“Kenapa sahabatku? Adakah kamu juga sedang 
teringatkan Imam Malik? Sekiranya benar, sudah pasti 
kamu juga berpeluang untuk bertemu beliau. Alangkah 
bahagianya sekiranya saya menjadi kamu, dapat 
berdamping dengan pelbagai imam dan orang yang soleh,” 
getus Izzuddin. 


Imam Syafie serta-merta menundukkan kepalanya sambil 
berkata, “Sesungguhnya saya belum pernah bertemu 
dengan beliau. Kamu sungguh beruntung. Sesungguhnya 
orang alim itu sangat dekat dengan penciptanya,” ujar 
Imam Syafie perlahan. Ada satu perasaan sayu dalam hati 
beliau, dan Izzuddin dapat mengesan ada getar daripada 
percakapan Imam Syafie itu. 


“Tidak mengapalah, insya-Allah sekiranya ada rezeki untuk 
berjumpa beliau, kamu pasti juga dapat bertemu 
dengannya. Pasti kamu lebih mengetahuinya, siapalah 
saya untuk memberi nasihat kepada kamu,” bicara 
Izzuddin. 


“Bukankah Allah sudah menjelaskan, 'Dan tetaplah 
memberi peringatan, kerana sesungguhnya peringatan itu 
bermanfaat bagi orang yang beriman'. Siapa pun saya, 
saya tetap perlukan peringatan dan nasihat. Terutama 
daripada seorang sahabat,” jelas Imam Syafie. 


“Surah ad-Dzariyyat, ayat 55 bukan? Tetapi, bukankah 
kamu sudah pun menghafal kitab al-Muwattha' tulisan 
Imam Malik itu, bukankah lebih baik sekiranya kamu terus 
berguru dengan beliau? Saya yakin, pasti banyak yang 
kamu peroleh daripada beliau,” cadang Izzuddin. 


“Sejujurnya, saya pun mempunyai keinginan bertemu 
malah berguru dengan beliau. Tetapi banyak perkara yang 
perlu saya pertimbangkan, lebih-lebih lagi perihal ibuku 
yang akan bersendirian sekiranya saya ke kota Madinah,” 
jelas Imam Syafie. Terbayang wajah tua ibunya di tubir 
mata beliau. Selepas ayahandanya meninggal dunia, 
hanya beliau yang menjadi peneman suka duka ibunya itu. 


“Mengenai ibumu, usah dirisaukan. Bukankah kamu ada 
saya, saya boleh menjaga ibumu malah adikku Matrunnada 
juga boleh menemani ibumu. Pergilah, sudah lama kamu 
mengkhatamkan kitab itu, mungkin sudah tiba masanya 
kamu berjumpa dengannya. Persoalan ibumu itu usah 
dirisaukan, kamu punya aku, malah kamu juga punya Allah 


yang akan sentiasa menjaga ibumu,” pujuk Izzuddin sambil 
memandang Imam Syafie dengan pandangan yang redup 
dan mendamaikan. 


“Terima kasih, kamu sentiasa menjadi orang pertama yang 
akan membantu saya di saat saya kesusahan. Tetapi, saya 
perlu meminta kebenaran ibuku terlebih dahulu dan juga 
memohon pendapat Imam-imam dan guru-guruku di sini, 
mungkin mereka mempunyai pandangan yang berbeza,” 
jelas Imam Syafie. 


“Sekiranya begitu, tidak mengapalah, jumpalah mereka dan 
berbincanglah. Sekiranya kamu bersetuju untuk ke kota 
Madinah, usah bimbang mengenai ibumu itu,” kata 
Izzuddin. 


Akhirnya mereka berdua melangkah keluar dari 
perkarangan Masjidil Haram itu lalu menuju ke rumah 
mereka yang terletak tidak jauh dari Masjidil Haram. Di 
sepanjang perjalanan, Izzuddin tidak putus-putus 
menceritakan mengenai keizzahan Imam Malik kepada 
Imam Syafie, jauh di sudut hati Izzuddin, dia tersangat 
mahukan Imam Syafie ke sana, Izzuddin merasakan rugi 
bagi Imam Syafie sekiranya tidak berguru dengan Imam 
Malik kerana Izzuddin benar-benar meyakini Imam Syafie 
juga mampu menjadi sehebat Imam Malik malah mungkin 
lebih hebat. Siapa mampu mengetahui mengenai itu 
bukan? 


“Sodagallah al-Azhim...,” tutur Ummu Habibah al-Uzdiyyah 
sambil menutup Ouran lalu menciumnya lama. 


Perlahan-lahan Imam Syafie mendekati ibunya. “Ibu, 


anakanda mahu meminta pendapat dan keizinan daripada 
ibu.” 


“Katakanlah sahaja anakku,” balas Ibu Imam Syafie sambil 
menanggalkan kain telekung yang sedang dipakainya. 


Imam Syafie tidak menjawab, beliau cuba menyusun kata- 
kata yang terbaik untuk diucapkan kepada ibunya. 


“Apakah sudah tiba masanya kamu memikirkan untuk 
bernikah anakku?” teka ibunya sambil tersenyum penuh 
makna. 


“Bukan begitu, anakanda masih belum berniat lagi 
menambahkan bilangan penghuni rumah ini, tetapi 
anakanda berniat mahu mengurangkan penghuni di dalam 
rumah ini buat sementara,” tutur Imam Syafie sambil 
menunduk, beliau tidak berani menatap ekspresi wajah 
ibunya. 


“Kamu mahu ke mana?” tanya ibunya sambil mengusap- 
usap lembut rambut Imam Syafie. 


“Anakanda berhajat mahu menuntut ilmu dengan Imam 
Malik di Kota Madinah. Sebenarnya anakanda sendiri tidak 
tahu sama ada Imam Malik sudi ataupun tidak menerima 
anakanda sebagai anak murid, mungkin anakanda perlu 
berbincang dahulu dengan para imam dan guru-guru 
anakanda di sini. Tetapi sebelum itu, anakanda mahu 
memohon izin daripada ibu dahulu, sesungguhnya apabila 
restu seorang ibu mendahului, maka sudah pasti reda dan 
restu Allah mengiringi. Sekiranya ibu tidak membenarkan, 
anakanda dengan rendah diri akan ikut dan taat kepada 


keputusan ibu itu dan begitu juga sebaliknya,” jelas Imam 
Syafie. 


Ummu Habibah al-Uzdiyyah tersenyum lebar, “Jadi, inilah 
keinginan yang mengganggu fikiran anakanda petang tadi? 
Pergilah anakku. Ibu berbesar hati menghantar kamu 
masuk ke medan jihad ilmu ini, kerana ibu yakin, hidup kita 
bukan semata-mata untuk diri tetapi kita juga mempunyai 
amanah yang perlu dilangsaikan buat masyarakat. 
Pergilah, ibu merestui keputusan dan keinginan kamu. 
Teruslah menuntut ilmu, kerana itulah sebaik-baik teman 
dan harta,” jawab ibu Imam Syafie memberi galakan. 


“Tetapi, anakanda akan meninggalkan ibu sendirian. Tidak 
mengapakah begitu? Bukankah anakanda juga mempunyai 
amanah kepada ibu?” tanya Imam Syafie 


“Usah risau mengenai ibu, suatu masa nanti kita akan 
ditinggalkan sendirian untuk bertemu Allah, sama ada ibu 
yang meninggalkan kamu ataupun kamu yang akan 
meninggalkan ibu terlebih dahulu. Lagipun anakanda 
hanya sekadar pinjaman Allah buat ibu,” jawab Ummu 
Habibah al-Uzdiyyah penuh hikmah. 


Imam Syafie tersenyum lembut. Hatinya sejuk mendengar 
bicara ibunya itu, sesejuk titisan embun yang mulai 
membasahi bumi Mekah pada awal pagi itu. 


“Pergilah berjumpa para Imam dan para gurumu, 
berbincanglah dengan mereka,” beritahu ibu beliau lagi. 


Imam Syafie menjadi sebak dengan galakan dan 
kesungguhan yang dipamerkan ibunya. “Ibu, terima kasih 


kerana menjadi seorang ibu yang baik untuk anakanda dan 
terima kasih juga kerana sentiasa menyokong anakanda 
selama ini,” kata Imam Syafie sambil memeluk erat ibunya. 


Perlahan-lahan Ummu Habibah mengusap belakang anak 
tersayangnya itu sambil berkata, “Ibu tidak mampu 
memberikan kamu harta dan barangan mewah, hanya ilmu 
yang mampu ibu berikan sebagai harta. Pergilah ke mana 
yang kamu mahukan untuk menuntut ilmu, kerana ibu 
yakin, dengan ilmu kamu akan terselamat daripada tipu 
daya dunia.” 


Imam Syafie menjadi semakin sebak lalu 
memperkemaskan pelukan. Akhirnya mereka menangis di 
atas sejadah hijau yang lusuh itu sambil disaksikan oleh 
Izzudin yang turut berada di situ. 


Imam Syafie melangkah masuk ke perkarangan Masjidil 
Haram, Imam Ismail al-Khustantani, Imam Sufyan bin 
Uyainah, Abdurrahman bin Abu Bakar dan Imam Muslim 
bin Khalid az-Zanji sedang duduk di dalam satu halagah, 
terpamer senyuman daripada setiap wajah mereka. 


“Assalamualaikum wahai tetamu Raudhatul Jannah,” sapa 
Imam Syafie sambil menghulurkan salam buat setiap imam 
yang sudah pastinya sedang  berhalagah dan 
bermuzakarah mengenai ilmu Allah yang sebegitu luas. 


“Waalaikummussalam ya Abu Abdullah, mari sertai kami di 
majlis ilmu ini,” ujar Imam Ismail al-Khustantani kepada 
Imam Syafie. 


Imam Syafie memandang wajah guru hadisnya yang 


tersohor dan tawaduk itu sambil tersenyum berkata, 
“Sudah pasti wahai guruku, siapakah yang begitu sombong 
hinggakan tidak mahu berada bersama-sama di dalam 
taman-taman syurga?” 


Lantas Imam Syafie melabuhkan punggungnya di sebelah 
Imam Muslim Bin Khalid az-Zanji, seorang ulama yang 
dihormati ketika itu. 


“Sekiranya saya tidak silap, ada sesuatu yang sedang 
menyelubungi hatimu. Tidakkah kamu mahu berkongsi 
bersama kami?” tegur Imam Sufyan bin Uyainah. 


Imam Syafie terpempan dan terpana. Beliau memandang 
tepat ke arah muka gurunya yang amat disayangi itu. 


“Kenapa? Kamu terkejut? Bukankah Rasulullah berkata, 
'Berhati-hatilah dengan firasat orang mukmin'. Sudah pasti 
Imam Sufyan mampu menyingkap rahsia dalam dadamu,”" 
ujar Imam Ismail al-Khustantani sambil mengurut bahu 
Imam Syafie. 


“Ayuh, kongsikan bersama kami,”  pujuk Imam 
Abdurrahman bin Abu Bakar dengan melontarkan 
pandangan yang begitu redup. 


Imam Syafie menarik nafas panjang, mencari kekuatan 
untuk berbicara. “Begini wahai para guruku, penerus 
perjuangan anbia, hati saya begitu terpanggil sekali untuk 
bermusafir ke kota Madinah bagi menuntut ilmu dengan 
Imam Malik bin Anas. Tetapi sebelum itu saya berbesar 
hati memohon nasihat dan pandangan daripada para guru 
sekalian sama ada perlu ataupun tidak untuk saya ke 


sana.” 


“Subhanallah! Itu satu kemahuan dan azam yang baik 
wahai anak muda. Pergilah ke kota Madinah, dan 
bergurulah dengan Imam Malik di sana. Saya berbangga 
sekiranya anak muridku ini sanggup bermusafir beribu batu 
semata-mata mahu menuntut ilmu,” balas Imam Ismail al- 
Khustantani sambil menepuk belakang badan Imam Syafie. 


“Betul, pergilah wahai Abu Abdullah, kamu layak berguru 
dengannya, malah ini adalah suatu perkara yang 
digalakkan dalam Islam,” celah Imam Sufyan bin Uyainah 
pula. 


Imam Syafie hanya berdiam diri dan tunduk. 


“Sebenarnya, apakah yang menggusarkan hatimu? 
Ceritakan sahaja, kamu sudah kami anggap seperti anak 
kami sendiri,” bicara Imam Muslim Khalid al-Zanji lembut. 


Imam Syafie tersenyum, sesungguhnya gurunya ini bijak 
memahami gejolak perasaannya ketika ini. 


“Saya khuatir, adakah Imam Malik setuju menerimaku 
sebagai anak murid ataupun tidak, dengan rendah diri saya 
mengakui tidak sehebat anak murid Imam Malik yang 
berasal dari serata pelosok buana itu dan saya juga 
bimbang untuk meninggalkan ibuku di sini,” ujar Imam 
Syafie. 


“Usah kamu khuatir fasal ini semua. Mengenai ibumu itu 
tidak perlu kamu risau, kami dan penduduk kota ini 
sentiasa bersedia menjaga kebajikan dan keselamatan 


ibumu itu,” pujuk Imam Sufyan bin Uyainah lembut. 


“Saya yakin yang Imam Malik pasti bersetuju menjadi 
gurumu apatah lagi dengan kedudukanmu sebagai mutfti di 
kota Mekah ini. Tetapi sekiranya itu yang merisaukan 
kamu, kamu boleh meminta gabenor kita menuliskan surat 
bagi memperkenalkan kamu kepada Imam Malik bin Anas 
itu,” cadang Imam Ismail al-Khustantani. 


“Betul, saya setuju dengan pendapatmu, Imam Ismail. 
Mungkin itu akan memudahkan urusan anak murid kita ini 
di sana,” sahut Imam Muslim al-Zanji. 


“Kamu tidak perlu risau, kami pasti membantumu,” ujar 
Imam Sufyan. 


“Maha suci Allah yang mempermudahkan segala urusan,” 
bisik Imam Syafie dalam hati lalu beliau tunduk menyalami 
kesemua guru-gurunya di situ. Ada tautan mawaddah yang 
kian mengukuh kuat di hati-hati mereka, sekukuh akar 
pepohon tamar yang mengakar di tanah gersang kota 
Mekah itu. 

“Assalamualaikum,” ucap Imam Ismail al-Khustantani di 
perkarangan rumah Imam Syafie. 


“Waalaikummussalam,” jawab Imam Syafie sambil 
meletakkan tasbih yang dipegang ke dalam poket jubah 
beliau. Dengan pantas daun pintu rumah beliau dikuak dan 
kelihatan satu susuk tubuh kecil milik Imam Ismail al- 
Khustantani yang sedang tersenyum lebar. 


“Kenapa wahai guruku? Apa yang mendorongmu ke sini?” 
tanya Imam Syafie sambil berjabat tangan. 


“Wahai anak muda, sudahkah kamu menunaikan solat 
Duha? Sekiranya sudah selesai, ayuh kita pergi ke pejabat 
Gabenor Kota Mekah ini. Saya sudah berjanji membawa 
kamu bertemu dengannya,” jelas Imam Ismail al- 
Khustantani. 


“Tetapi saya tidak mahu menyusahkan gabenor kita. Sudah 
pasti beliau mempunyai pelbagai bebanan kerja lebih 
penting yang perlu diselesaikan,” ujar Imam Syafie berbaur 
bimbang. 


“Kamu jangan khuatir. Saya sudah pun berbincang dengan 
gabenor kita selepas solat subuh tadi dan beliau bersetuju 
membantumu, tetapi beliau mengamanahkan saya 
membawa kamu bertemunya kerana gabenor kita turut 
mempunyai hajat yang lain bagi diserahkan kepadamu,” 
jelas Imam Ismail al-Khustantani lagi. 


Akhirnya Imam Syafie akur mengikut guru hadisnya itu ke 
pejabat gabenor yang terletak jauh di tengah kota. Matahari 
ketika itu sedang naik, memancar dan menghangat ke 
seluruh isi kota Mekah. Sesekali Imam Syafie mengelap 
manik-manik halus peluh yang mulai terbit di dahi, sesekali 
pula beliau mencuri pandang wajah Imam Ismail al- 
Khustantani, ternyata tiada peluh pada wajah tua itu malah 
wajahnya bercahaya dan cerah. Beliau asyik membilang 
biji-biji tasbih sambil berjalan dengan agak laju. 


“Kenapa?” tanya Imam Ismail al-Khustantani. 


“Saya kagum melihat kesungguhan dan semangatmu 
wahai guruku, walhal sayalah yang sebenarnya mahu ke 
kota Madinah,” getus Imam Syafie perlahan. 


“Saya buat begini bukan semata-mata untukmu sahaja, 
tetapi semata-mata kemahuan saya yang sebegitu kuat 
mahu melihat Islam itu gemilang kembali. Pergilah kamu 
menuntut ilmu di kota Madinah itu, pelajari dan 
perkembangkanlah ilmu Allah ke serata pelosok negeri, 
kerana saya yakin, hanya cahaya ilmu dan hikmahnya 
mampu memadam kegelapan kekufuran yang kian 
bermaharajalela di bumi Allah ini,” ujar Imam Ismail al- 
Khustantani lagi. 


Imam Syafie memandang wajah gurunya itu sambil 
berkata, “Baiklah, sememangnya itulah juga harapan dan 
cita-citaku. Moga dipermudahkan usaha kita ke arah itu.” 


Sesampainya mereka di pejabat gabenor, gabenor yang 
bertubuh gempal itu sudah pun menunggu mereka di 
hadapan pintu, lalu dibawanya mereka berdua ke dalam 
biliknya. 


“Imam Ismail sudah pun memberitahuku mengenai 
hajatmu, saya senang sekali sekiranya dapat 
membantumu. Selain surat untuk diserahkan kepada Imam 
Malik, apakah ada lagi yang boleh saya bantu?” tanya 
gabenor sambil menyerahkan surat yang sudah ditulisnya 
kepada Imam Syafie. 


“Alhamdulillah, setakat ini saya tidak memerlukan apa-apa 
bantuan lagi, insya-Allah saya yakin Allah pasti membantu 
hamba-hambanya. Semoga Allah memberkati Tuan 


Gabenor berserta para guruku yang begitu banyak 
membantu,” kata Imam Syafie sambil menyelitkan surat itu 
di celah mushafnya yang berwarna coklat lusuh itu. 


“Jadi bilakah kamu akan berangkat?” tanya gabenor lagi. 


“Selepas selesai segala urusan saya di sini, dengan 
secepat mungkin saya akan berangkat ke sana. Saya 
memohon doa keselamatan daripada Tuan,” ujar Imam 
Syafie sambil melemparkan pandangan lembut kepada 
gabenor 


“Kamu tidak perlu bimbang, Allah pasti akan menjagamu. 
minum kamu di sana,” kata gabenor sambil menghulurkan 
satu uncang hitam yang berisi syiling dinar kepada Imam 
Syafie. 


Imam Syafie terpempan. Suasana menjadi sunyi sebentar, 
yang kedengaran hanyalah alunan bacaan Guran yang 
dibaca oleh anak gabenor dari bilik bersebelahan. 


Imam Ismail al-Khustantani yang melihat peristiwa itu 
seolah-olah memahami apa yang menyelubungi hati anak 
muridnya ketika itu, lalu diambilnya uncang itu dan 
diletakkan ke dalam telapak tangan Imam Syafie. Imam 
Syafie seolah-olah kaku dan tidak bersuara. 


“Bukan saya tidak mengerti sifat zuhudmu itu, tetapi 
ambillah kerana kami ada hajat yang lebih besar yang 
mahu kami sampaikan kepadamu,” pujuk Imam Ismail al- 
Khustantani lembut menusuk ke kalbu. 


“Sebenarnya Abu Abdullah, saya mahu menyampaikan 
amanahku sebagai gabenor merangkap wakil penduduk 
bumi Mekah ini kepadamu. Kamu layak menerima wang itu 
kerana kami mahu mengamanahkan dirimu berguru 
dengan Imam Malik bin Anas. Selepas itu kamu akan 
dipertanggungjawabkan atas bidang ilmu yang kamu 
pelajari itu bukan sahaja kepada penduduk Mekah tetapi 
kepada seluruh manusia di muka bumi ini,” jelas gabenor 
dengan tegas. 


Sekali lagi Imam Syafie terpana. Tiba-tiba air mata 
mengalir laju menuruni hingga ke bawah dagu beliau. Ada 
getar dalam jiwa beliau apabila memikirkan amanah yang 
perlu dilunaskan. Sebagai seorang ayah, Imam Ismail al- 
Khustantani datang mengusap lembut bahu Imam Syafie 
sambil mengalunkan ayat 10 hingga 13 surah as-Saff. 
Mendayu-dayu meresap lembut ke tangkai hati manusia 
yang mendengarnya. 


"Wahai orang yang beriman! Mahukah Aku tunjukkan 
sesuatu perniagaan yang boleh menyelamatkan kamu 
daripada azab seksa yang tidak terperi sakitnya? laitu, 
kamu beriman kepada Allah dan rasulnya, serta kamu 
berjuang membela dan menegakkan agama Allah dengan 
harta benda dan diri kamu, yang demikian itulah yang lebih 
baik bagi kamu, sekiranya kamu hendak mengetahui 
(hakikat yang sebenarnya). (Dengan itu) Allah pasti 
mengampunkan dosa-dosa kamu, dan memasukkan kamu 
ke dalam taman-taman yang mengalir di bawahnya 
beberapa sungai, serta ditempatkan kamu di tempat- 
tempat tinggal yang baik dalam syurga Adn. Itulah 
kemenangan yang besar. Ada lagi limpah kurnia yang 


kamu sukai, iaitu pertolongan daripada Allah dan 
kemenangan yang cepat (masa berlakunya). Sampaikanlah 
berita yang menggembirakan itu kepada orang yang 
beriman.” 


Perlahan-lahan Imam Ismail al-Khustantani menyapu air 
mata di pipi Imam Syafie sambil berkata, “Semoga 
ketakutanmu ini menjadi pendorong yang kuat untuk kamu 
menuntut ilmu di sana. Pergunakanlah peluang ini sebaik 
mungkin.” 


Akhirnya mereka bersatu dalam pelukan yang lama sambil 
diperhatikan oleh gabenor yang juga sedang menyapu air 
mata di pipinya sendiri. 


Malam itu gerimis turun membasahi bumi Mekah. Desiran 
angin yang kuat itu terkadang menenggelami alunan 
bacaan Imam Syafie yang sedang mengimamkan solat 
isyak di Masjidil Haram. 


Sesudah solat, serta-merta Izzuddin mendatangi Imam 
Syafie yang ketika itu sedang asyik memerhatikan rintik- 
rintik hujan melalui jendela masjid. 


“Alhamdulillah, Izuddin. Sudah lama bumi gersang ini tidak 
diberi minum, hujan itu turun bersama rahmat dan rezeki,” 
ujar Imam Syafie kepada Izzuddin perlahan. 


“Mungkin bumi Mekah ini sedang menangisi kamu yang 
akan merantau jauh,” pintas Izzuddin sambil tangannya 
dikeluarkan dari jendela bagi menyentuh titisan hujan yang 
sedang turun. 


Imam Syafie tersenyum mendengar kata-kata Izzuddin. 
Beliau sekadar mendiamkan diri dan matanya merenung 
jauh ke luar jendela. 


“Jadi bagaimana sahabatku, bilakah kamu akan bertolak ke 
kota Madinah?” tanya Izzuddin. 


“Mungkin esok ataupun lusa saya akan berangkat ke sana. 
Tetapi saya sendiri belum pasti bagaimana saya hendak ke 
sana. Sama ada menunggang unta sendiri ataupun 
menumpang kafilah dagang yang akan ke sana. Saya tidak 
begitu mengetahui selok-belok jalan menuju ke sana,” 
jawab Imam Syafie. 


“Oh, kebetulan saya mempunyai rakan dagang yang saya 
hormati di kota Mekah ini. Mereka akan bertolak ke 
Madinah sesudah solat subuh esok bagi membawa barang 
dagangan ke kota Madinah. Mungkin kamu boleh 
menumpang mereka,” beritahu Izzuddin gembira. Lega 
hatinya sekiranya dapat membantu Imam Syafie pergi ke 
kota Madinah yang penuh rahmat itu. 


“Alhamdulillah, sekiranya begitu, lebih mudah perjalananku. 
Tetapi saya perlu berjumpa ketua kafilah itu bagi memohon 
izin daripadanya terlebih dahulu,” ujar Imam Syafie sambil 
tersenyum nipis. 


Izzuddin memeluk bahu Imam Syafie dan berkata, “Kamu 
tidak perlu risau, ketua kafilahnya ada di sebelah almari 
kitab-kitab yang terletak di hadapan masjid itu,” beritahu 
Izzuddin lalu tangannya menuding ke arah satu susuk 
tubuh yang tinggi dan kurus badannya dan di ribaannya 
terdapat dua kanak-kanak sedang meletakkan kepala 


mereka di situ. Kanak-kanak itu sedang tidur dengan 
nyenyaknya. 


“Ayuh, kita bertemunya,” getus Imam Syafie lalu menyusun 
langkah ke arah lelaki itu. Izzuddin dengan segera berjalan 
di sebelah beliau sambil mengesat tangannya yang basah 
kerana menyentuh titisan hujan dari jendela. 


“Assalamualaikum saudaraku Naufal” sapa Izzuddin 
sambil melabuhkan punggungnya untuk duduk di sebelah 
pemuda itu. 


Pemuda bertubuh kurus itu segera mengangkat kepalanya 
mahu melihat gerangan yang menyapanya. 
“Waalaikummussalam. Apa yang boleh saya bantu?” tanya 
Naufal dengan begitu lembut. Beliau mengalihkan 
pandangan ke arah Imam Syafie lantas menundukkan 
kepala tanda hormat kepada Imam Masjidil Haram itu. 


Imam Syafie menghulurkan tangan untuk berjabat sambil 
berkata, “Saya mempunyai hajat yang mahu disampaikan 
kepadamu wahai Naufal. Itu pun sekiranya kamu tidak 
keberatan.” 


“Sudah pasti saya berbesar hati sekiranya dapat 
membantumu. Katakan sahaja, saya pasti mencuba 
sedaya upaya membantu sekiranya mampu,” jelas Naufal 
dengan bersungguh-sungguh. 


“Begini, saya bercadang mahu merantau ke kota Madinah, 
tetapi saya sendiri tidak begitu fasih dengan selok-belok 
perjalanan ke sana. Saya dengan rendah diri memohon 
menumpang kafilah dagang kamu yang akan ke sana pada 


pagi esok. Sekiranya ada sedikit keberatan daripada pihak 
kamu menumpangkan saya, saya dengan lapang dada 
menerimanya tanpa sebarang dendam,” ujar Imam Syafie 
sambil tersenyum. 


Sesekali kanak-kanak yang sedang tidur di ribaan Naufal 
itu menggerak-gerakkan badannya. Mungkin terganggu 
dengan perbualan mereka ataupun sedang kesejukan 
menahan hembusan udara dingin yang menerpa masuk ke 
dalam Masjidil Haram itu. Naufal mencabut serbannya, lalu 
diselimutkan kanak-kanak itu dengan penuh kasih sayang. 
Terpancar akhlak seorang Muslim yang begitu indah hasil 
daripada iman yang kukuh mengakar dalam jiwa. 


"Wahai muftiku, kenapa kamu mengatakan begitu. Saya 
mengalukan kedatangan kamu bersama-sama kami ke 
kota Madinah. Pasti ada rahmat dan berkat yang 
mengiringi kami ke sana dek kerana hadirnya insan yang 
soleh seperti kamu dalam kafilah kami. Marilah, kita 
bermusafir bersama ke sana,” balas Naufal dengan begitu 
gembira sambil tangannya memegang kemas kedua-dua 
belah tangan Imam Syafie. 


“Alhamdulillah, semoga Allah juga mempermudahkan 
urusan kamu,” bisik Imam Syafie dan Izzuddin serentak. 


Malam itu, Imam Syafie mengemaskan barang-barang 
yang mahu dibawanya ke Madinah. Beliau mengambil 
beberapa kitab kesayangannya dan diletakkan di dalam 
kantung yang akan di bawanya ke kota Madinah esok. 
Ummu Habibah al-Uzdiyyah pula sedang tekun menjahit 
stoking kaki buat anak kesayangannya. Hanya sepasang 


stoking kaki yang mampu Ummu Habibah al-Uzdiyyah 
berikan buat anak kesayangannya sebagai bekal dan 
hadiah. 


“Anakandaku, kamu sudah siap mengemas semua barang 
yang hendak dibawa?” tanya Ummu Habibah al-Uzdiyyah 
tenang. 


“Insya-Allah, segalanya sudah cukup,” balas Imam Syafie 
mesra. 


“Ambillah stoking kaki ini. Ini sahaja yang mampu Ummu 
berikan kepadamu,” jelas Ummu Habibah al-Uzdiyyah 
sambil menghulurkan stoking tebal yang dibuatnya itu 
kepada anaknya tersayang. 


Imam Syafie terkesima. “Terima kasih ibu, tidak perlu ibu 
bersusah payah untuk saya. Saya tidak sanggup melihat 
ibu kepenatan. Cukuplah ibu menghadiahkan saya restu 
dan doa yang berpanjangan demi kejayaan dan 
keselamatan saya,” ujar Imam Syafie sambil menyimpan 
stoking kaki itu ke dalam kantung hitamnya. 


Ketika itu juga Ummu Habibah al-Uzdiyyah bangkit 
perlahan-lahan menuju ke ruang tidurnya. Ada rasa sayu 
menyelubungi hati Imam Syafie pada saat itu. 


“Ibu,” tegur Imam Syafie perlahan. 


Ummu Habibah al-Uzdiyyah berpaling sambil tersenyum 
lembut. “Kenapa?” tanya Ummu Habibah al-Uzdiyyah. 


“Ibu, adakah ibu benar-benar membenarkan anakanda 
bermusafir ke kota Madinah?” tanya Imam Syafie. 


“Sudah pasti ibu membenarkan kamu pergi,” jelas Ummu 
Habibah al-Uzdiyyah. 


“Apakah ibu tidak berkecil hati dengan pemergian 
anakanda ini?” tanya Imam Syafie lagi. 


“Kenapa kamu bertanya sebegitu? Usah dirisau mengenai 
diri ibu di sini. Ibu benar-benar mahu kamu pergi berjuang 
di medan ilmu dan sejujurnya ibu melepaskan kamu 
dengan lapang dada,” jelas Ummu Habibah al-Uzdiyyah 
lagi lalu datang menghampiri Imam Syafie. 


Diusap lembut rambut anakanda kesayangannya seraya 
berkata, “Sudahlah, ibu tidak mahu dan tidak akan menjadi 
batu penghalang untuk kamu menuntut ilmu. Periksalah 
kantungmu, pastikan tiada barang penting yang tertinggal. 
Kemudian pergilah berehat sebentar. Esok kamu akan 
bermusatfir jauh,” ujar Ummu Habibah al-Uzdiyyah lembut. 


“Anakanda cuma risaukan ibu kerana selama 20 tahun 
anakanda hidup, belum pernah lagi anakanda 
meninggalkan ibu sendirian. Sekiranya ibu tidak merelakan 
anakanda pergi, tidak mengapa. Anakanda akan taat dan 
patuh mengikut arahan ibu,” beritahu Imam Syafie sayu. 


Ummu Habibah al-Uzdiyyah tersenyum lebar dan terus 
memeluk anak tunggalnya itu. “Pergilah, kamu punya 
amanah yang besar untuk Islam dan seluruh ummah,” jelas 
Ummu Habibah al-Uzdiyyah dengan tegas. 


Keesokan harinya selepas sembahyang subuh, Imam 
Syafie dan para pedagang berangkat ke kota Madinah. 
Perjalanan mereka lancar kerana tidak ada apa-apa yang 


menghalang. Imam Syafie sedang asyik membilang biji-biji 
tasbih, kadang-kadang kedengaran laungan gasidah yang 
dinyanyikan oleh pemuda-pemuda kafilah yang pergi 
bersama-sama beliau bagi menghilangkan suasana bosan 
menaiki unta di tengah padang pasir yang gersang itu. 


Imam Syafie menumpang pergi ke Madinah bersama-sama 
kelompok kafilah yang anggotanya sekitar 45 orang. Beliau 
beruntung kerana ketua kafilah, iaitu Naufal menyediakan 
unta yang baik untuk beliau serta turut memberikan 
pelbagai bekalan makanan dan minuman sepanjang 
perjalanan ke kota Madinah. 


“Wahai orang muda, saya selalu memerhatikan dirimu 
memberi Kuliyyah Usul Figh di Masjidil Haram. Kamu 
sebegini muda, tetapi sudah memahami disiplin ilmu yang 
sungguh luas dan mendalam. Saya begitu tertarik 
mengenalimu dengan lebih rapat,” ujar seorang anggota 
kafilah yang bernama Ubaidillah. 


Imam Syafie hanya tersenyum nipis. Hatinya masih ligat 
bertasbih dan bertahmid kepada Allah. 


“Mungkin dari jauh saya kelihatan begitu indah untuk 
didekati, tetapi mungkin juga apabila sudah berdekatan 
baru kamu akan mengenali kejelekan diri ini,” tutur Imam 
Syafie dengan merendah diri. 


“Tidak sama sekali. Semakin saya mendekatimu, semakin 
saya kagum dan mahu rapat denganmu. Dengan sekadar 
melihat wajahmu sahaja sudah cukup membuatkan saya 
jatuh cinta kepada Allah,” ujar Ubaidillah dengan jujur. 


Tiba-tiba Naufal menjerit memberitahu, kafilah akan 
berhenti berehat dan solat sebentar di satu kawasan yang 
agak lapang. Imam Syafie dan Ubaidillah lekas-lekas turun 
dari unta yang mereka naiki lalu pergi ke telaga mata air 
yang berhampiran dengan tempat mereka berhenti. Mereka 
perlu beratur bagi mendapatkan mata air itu 
memandangkan hanya ada sebiji timba di situ. Imam Syafie 
melihat anggota kafilah yang turut sama beratur di 
belakangnya. Ada wanita, kanak-kanak, orang dewasa 
malah ada juga yang hampir sebaya dengan beliau. 


“Ambillah dahulu air ini,” ujar Imam Syafie kepada seorang 
wanita separuh abad yang juga sedang menunggu giliran 
menggunakan timba. 


Ibu separuh abad itu, iaitu Rowaida begitu terpesona 
dengan kebaikan hati Imam Syafie, 


“Alangkah halusnya budi dan akhlakmu wahai anak muda, 
semoga Allah memberkatimu,” kata Mak Cik Rowaida 
terharu. 


Begitulah yang terjadi, hingga akhirnya Imam Syafie 
memberi peluang dan mendahulukan anggota kafilah yang 
lain terlebih dahulu mengambil air walaupun sebenarnya 
giliran beliau lebih awal berbanding anggota kafilah yang 
lain. 


Naufal, Saad dan Ubaidillah hanya duduk dan memerhati 
dari jauh gelagat dan tindak tanduk kesemua anggota 
kafilahnya. 


“Cuba kalian perhatikan akhlak Imam Syafie itu. Beliau 


mengutamakan orang lain berbanding kepentingan dirinya 
sendiri. Seawalnya tadi dia beratur di belakangku, tetapi 
sekarang dia menjadi orang yang paling terakhir 
menggunakan telaga itu,” kata Ubaidillah kepada Naufal 
dan Saad yang merupakan saudara rapatnya. 


“Sudah lama saya memerhatikan beliau, kita semua 
berkejar ke telaga itu bagi mendapatkan minuman dan 
membasahkan badan yang kepanasan, tetapi beliau 
sebaliknya hanya mengambil wuduk lalu terus bergegas 
menunaikan solat sunat,” beritahu Naufal dengan begitu 
kagum. 


“Malahan beliau disayangi semua anggota kafilah kerana 
budi pekerti dan sifat zuhudnya yang begitu tinggi. Acap 
kali saya melihat beliau memangku kedua-dua anakmu itu 
Naufal, beliau melayan si kecil Syahid dan Yassin sambil 
bacaan Ouran tidak pernah lekang dari mulutnya,” cerita 
Saad dengan suara yang agak perlahan. Beliau kurang 
sihat, badannya sekejap terasa panas dan sekejap terasa 
sejuk. 


“Beliau seorang insan yang baik dan mengingatkan saya 
dengan pekerti Rasulullah yang akhlaknya seindah Guran 
itu,” kata Naufal. 


Tiba-tiba ada laungan yang agak kuat. “Wahai saudaraku, 
matahari sudah pun tinggi. Ayuh, kita tunaikan solat. Sudah 
masuk waktunya,” beritahu Wagiyuddin separa menjerit 
kepada semua anggota kafilah. 


Mereka meninggalkan semua pekerjaan mereka dan 
bergegas menunaikan solat. Seketika kemudian, 


terdengarlah laungan azan daripada Wagiyuddin yang 
mengisi ruang pendengaran dan hati kesemua yang 
mendengarnya. 


“ Wahai Imam Syafie,” kata Naufal sambil menunjukkan 
tempat imam kepada Imam Syafie. 


Imam Syafie menganggukkan kepala tanda memahami 
maksud Naufal lalu bergerak ke hadapan bagi mengetuai 
solat jemaah mereka semua. Semua anggota kafilah turut 
berdiri memenuhi saf. 


Sesudah Imam Syafie memberi sedikit tazkirah dan 
mau'izah kepada ahli jemaah, mereka semua terus 
bergegas bersiap sedia meneruskan perjalanan. Manakala 
Imam Syafie pula sudah jauh tenggelam dalam keasyikan 
bertilawah Guran. Tanpa beliau sedari, enam orang kanak- 
kanak yang duduk mengelilingi beliau kerana terpikat 
dengan kemerduan suara Imam Syafie. 


“Pak cik, ajarlah kami membaca OGuran sehebat pak cik,” 
pinta anak Naufal, iaitu Syahid. 


Semua kanak-kanak yang lain pula mengangguk- 
anggukkan kepala mereka dengan laju, tanda mereka 
benar-benar menginginkan Imam Syafie mengajar mereka. 


“Boleh wahai anak kecil, tiada salahnya untuk pak cik 
mengajar kamu semua,” jawab Imam Syafie sambil 
memegang bahu kanak-kanak itu. 


Serta-merta keenam-enam kanak-kanak itu menerkam lalu 
memeluk Imam Syafie secara serentak kerana terlalu 


gembira. Imam Syafie membiarkan sahaja kanak-kanak itu 
menggomol beliau, kerana beliau dapat melihat sinar 
kebahagiaan daripada mata kanak-kanak itu. 


Tiba-tiba kanak-kanak itu berhenti daripada memeluk 
beliau selepas mendengar laungan daripada Abu Huzaifah 
yang mengajak semua anggota kafilah untuk berangkat. 


“Ayuh! Naik ke atas unta kalian dengan segera, kita mahu 
bertolak tidak lama lagi,” beritahu Imam Syafie kepada 
semua kanak-kanak itu. 


Kanak-kanak itu segera berlari mencari penjaga mereka 
yang sudah bersedia menunggu di atas unta. Imam Syafie 
merenung jauh, beliau menghitung hari sambil menjangka 
waktu ketibaan mereka semua ke kota Madinah. Menurut 
Naufal, perjalanan ke kota Madinah biasanya mengambil 
masa selama lapan hari, dan sepanjang waktu itu Imam 
Syafie terus-menerus berzikir serta membaca Ouran di 
samping mengajar anggota kafilah mengenai ilmu hadis 
dan usul figh. 


Akhlak dan pekerti beliau yang baik membuatkan beliau 
semakin disenangi dan disayangi oleh semua anggota 
kafilah. Melihat kebaikan dan pengaruh Imam Syafie yang 
begitu baik, dalam senyap, Naufal mula merangka sesuatu 
bersama saudara terdekatnya, Ubaidillah. 


“Saya merasakan ada baiknya sekiranya Imam Syafie 
berada bersama-sama kita untuk berniaga,” cadang Naufal. 


“Saya juga merasakan begitu saudaraku. Beliau 
mempunyai akhlak yang baik dan jujur. Saya yakin beliau 


mampu membantu kita,” sahut Ubaidillah sambil 
membetulkan tali yang mengikat untanya. 


“Pekerti dan budinya mampu memberi pesona dan 
mempengaruhi pembeli supaya membeli dengan kita. 
Kamu boleh lihat sahaja, senyumnya tidak pernah lekang 
daripada bibirnya, bukankah itu adalah aset seorang 
peniaga?” getus Naufal sambil mencuri pandang ke arah 
Imam Syafie yang ralit membaca Ouran. 


“Malah, kehadiran beliau bersama kita sedikit sebanyak 
berjaya merubah akhlak dan laku pekerja kita di sini. 
Anggota kafilah sudah semakin dekat kepada Allah malah 
semakin jujur. Dalam pemerhatian saya, biasanya akan 
tercetus pergaduhan atau perselisihan antara pekerja kita 
ketika menjalankan amanah ketika bermusafir. Apatah lagi 
apabila melibatkan jadual menjadi pengawal yang akan 
mengetuai kafilah kita di hadapan, penunjuk jalan, peninjau 
tempat untuk berhenti, penjaga barangan dagangan dan 
sebagainya. Tetapi, maha suci Allah, hingga saat ini masih 
belum kedengaran anggota kafilah yang merungut tidak 
berpuas hati,” ujar Naufal lagi. 


“Benar, saya bersetuju denganmu. Amalan dan akhlak 
beliau sedikit sebanyak meresap ke dalam hati anggota 
kafilah kita. Beliau tidak pernah lekang daripada berzikir, 
malah beliau berjaya mengkhatam Ouran hingga 16 kali,” 
beritahu Ubaidillah dengan begitu bersemangat. 


“Sekiranya begitu, saya akan mengajaknya menjadi 
sebahagian daripada perniagaan kita,” ujar Naufal lagi. 


“Baguslah sekiranya begitu. Kamu perlu bijak menyusun 


kata, kerana hati saya yakin merasakan beliau pasti 
menolaknya memandangkan beliau mempunyai tujuan lain 
untuk datang ke bumi Madinah. Kamu perlu bertanya 
kepadanya secepat mungkin memandangkan kita sudah 
hampir dengan Madinah,” luah Ubaidillah sambil meneguk 
air madu. 


“Baiklah,” jawab Naufal lalu bergegas menarik tali untanya 
mendekati unta yang dinaiki oleh Imam Syafie. 


Dari jauh, Ubaidillah memerhati gelagat Naufal yang 
sedang berbincang dengan Imam Syafie perihal hajatnya 
tadi. Perbincangan itu tidak lama, seketika kemudian 
Naufal kembali mendekati Ubaidillah. 


“Bagaimana, Naufal?” tanya Ubaidillah. 


“Tidak berjaya. Beliau sememangnya tekad mahu berguru 
dengan Imam Malik bin Anas. Tetapi saya langsung tidak 
berkecil hati. Beliau sungguh santun dalam berbicara 
hinggakan saya langsung tidak terkilan dengan 
penolakannya. Maha suci Allah, sungguh baik hambamu itu 
ya Allah,” getus Naufal dengan nada yang begitu terharu. 


man 9 Bertemu Imam Malik 


Banyakkanlah amal soleh kerana ia adalah pendinding dan 
perisai orang mukmin dan pelindung daripada serangan iblis. 


I) Kawin gasidah yang sedang dilagukan terhenti, dan 

seketika kemudian terdengar laungan, “Alhamdulillah, 
kita sudah memasuki tanah suci Madinah!” laung Sulayman 
as-Sudaiisy. 


Imam Syafie menghentikan bacaan MGurannya. Beliau 
memandang ke tengah bandar Madinah dengan satu 
harapan yang besar berserta senyuman lebar di bibir. 
Lantas beliau turun dari untanya lalu sujud mensyukuri 
percaturan penciptanya. Angin petang menghembus 
lembut ke mukanya, seolah-olah meraikan tetamu Allah 
yang bakal memakmurkan dunia dengan tintanya. 


“Wahai Syafie, ke mana hala tujumu selepas ini? Sekiranya 
tidak keberatan, kamu boleh tinggal di rumah tumpangan 
kami,” pelawa Naufal. 


“Tidak mengapa, saya merancang mahu beriktikaf di 


Masjid Nabawi sahaja. Lagi pula saya mahu mengenali 
para jemaah di sini. Terima kasih atas pelawaan itu,” jawab 
Imam Syafie sambil memegang bahu Naufal. 


“Sekiranya begitu, tidak mengapa, tetapi sekiranya kamu 
mempunyai sebarang kesulitan ataupun kekurangan wang, 
saya di sini bersedia malah berbesar hati membantumu,” 
beritahu Naufal lagi. 


Imam Syafie menganggukkan kepalanya sambil tersenyum 
memandang Naufal. Beliau terharu dengan kebaikan dan 
kemurahan hati Naufal yang langsung tidak berkira. 


“Sudah terlalu banyak jasamu. Malah saya tidak langsung 
mampu membalas segala yang kamu berikan, hanya 
kepada Allah saya bermohon kerana hanya dia yang 
mampu membalas kembali segala kebaikan dan 
pengorbananmu,” getus Imam Syafie lembut. Mata mereka 
bertentang. 


“Saya memberi bukan mahu mendapat pujianmu, bahkan 
bukanlah kamu membalas kembali, tetapi bukankah itu 
sudah menjadi amanahku sebagai saudara seagama 
malah seakidah denganmu. Sekiranya bukan sesama 
saudara yang membantu, siapa lagi?” jelas Naufal perlahan 
sambil mengelap peluh yang keluar dari dahinya. 


Imam Syafie terdiam, terngiang-ngiang kenyataan Allah 
dalam surah al-Hujuraat ayat 10 yang bermaksud, “Orang 
beriman itu sesungguhnya bersaudara.” 


Maha suci Allah yang mencampakkan perasaan kasih 
sayang dan persaudaraan kepada hati-hati hambanya. 


“Baiklah, saya perlu beredar dahulu, masih ada urusan 
perniagaan yang belum selesai. Tambahan pula saya 
mahu membantu pekerja-pekerja saya memunggah barang 
dagangan di pasar, izinkan saya beredar dahulu. 
Assalamualaikum...,” kata Naufal sambil tangannya dihulur. 


Imam Syafie dengan pantas menyambut tangan yang 
dihulur. Kejap dan kemas pegangan mereka. Sekukuh 
tautan silaturahim dan kasih sayang yang mengikat hati 
mereka. Kemudian Imam Syafie mengatur langkah dengan 
tenang menuju ke Masjid Nabawi. 


“Ya Allah, jadikanlah aku daripada golongan orang yang 
bertaubat, jadikanlah aku daripada golongan orang yang 
bersih dan jadikanlah aku daripada golongan orang yang 
soleh.” 


Doa Imam Syafie seusai memperbaharui wuduknya. 
Lantas kaki disusun laju melangkah ke dalam Masjid 
Nabawi yang sangat dirindui itu. Beliau melihat sekitar 
dalam masjid, beberapa tubuh sedang berdiri menunaikan 
solat. Ada juga sekumpulan pemuda yang sedang 
berhalagah malah ada juga yang sedang bertilawah serta 
mentadabbur Guran. Imam Syafie tersenyum, insan-insan 
inilah yang akan menjadi sahabat-sahabatnya selepas ini. 


Lalu, Imam Syafie berjalan mengambil tempat yang agak 
jauh dari kelompok ahli imarah masjid, lantas segera 
berniat iktikaf dan menunaikan solat Duha. Sujud Imam 
Syafie kali ini lebih lama dari biasa. Beliau berkali-kali 
mengulangi rasa kesyukuran dan berterima kasih kepada 
Allah yang mempermudahkan urusan perjalanannya, 


malah mengizinkan beliau menjejakkan kaki ke bumi penuh 
berkat dan rahmat ini. 


“Ya Allah, dengan pertolongan Engkau aku melawan 
musuh, dengan pertolongan Engkau aku menjelajah, dan 
dengan pertolongan Engkau aku berjalan. Ya Allah, aku 
memohon pekerjaan yang Engkau redai. Ya Allah, 
permudahkanlah permusafiranku ini dan dekatkanlah mana 
yang jauh. Ya Allah, Engkaulah kawan sebenar dalam 
pemusafiranku ini dan pengganti sebenar kepada ahli 
keluargaku serta saudara-maraku yang aku tinggalkan. Ya 
Allah, aku berlindung dengan Engkau daripada kesusahan 
dalam permusafiran, kejemuan dan kejelikan 
pemandangan dan perubahan buruk pada diri. Hanya 
kepada Engkaulah segala orang yang bertaubat dan 
segala orang yang beribadat memuji.” 


Seusai berdoa, Imam Syafie membuka mushaf coklat 
tuanya lalu menyambung pembacaan Murannya. Sekali- 
kali beliau memberhentikan bacaan dan mentadabbur ayat- 
ayat yang sudah dibacanya. Tanpa disedari, beberapa 
pasang mata memerhatinya dari jauh secara senyap- 
senyap. Mereka tertanya-tanya dari manakah gerangannya 
pemuda yang segak dan bercahaya wajahnya itu. 


“Assalamualaikum,” sapa seseorang dari belakang Imam 
Syafie. 


'Waalaikummussalam,” balas Imam Syafie sambil 
berpaling ke belakang. Ternyata, seorang lelaki separuh 
abad sedang tersenyum memandangnya. 


Lantas, Imam Syafie menghulurkan tangan untuk 


bersalam. Untuk seketika, kedua-dua tangan itu berpaut 
kukuh, hangat dan mesra. 


“Kamu seperti bukan berasal dari sini,” tegur lelaki itu 
mesra. 


“Ya, saya Syafie, berasal dari kota Mekah. tuan pula? “ 
tanya Imam Syafie. 


“Saya Abu Harithah, bilal di sini. Apa hajat kamu ke mari? 
Mahu berdagang?” tanya Abu Harithah pula. 


“Tidak, saya datang ke mari kerana mahu menuntut ilmu 
dan mengambil berkat bumi yang mulia ini,” jelas Imam 
Syafie. 


“Baguslah, di masjid ini sentiasa diadakan majlis ilmu 
saban waktu. Cuma bergantung pada kita sama ada mahu 
mengikutinya ataupun tidak,” kata Abu Harithah sambil 
tangannya memegang bahu Imam Syafie. 


“Maafkan saya sekiranya bertanya, memandangkan saya 
masih baru di sini, malah inilah kali pertama saya 
menjejakkan kaki di kota Madinah. Biasanya, majlis ilmu 
apakah yang sering diadakan di sini?” tanya Imam Syafie 
penuh minat. 


“Pelbagai bidang ilmu, antaranya ilmu hadis, ilmu figah, 
ilmu mantik, ilmu nahu, ilmu maani, ilmu badi', ilmu usul, 
dan pelbagai lagi,” jelas Abu Harithah bersungguh-sungguh 
sambil tangannya terawang-awang di udara. 


“Saya yakin, begitu juga majlis ilmu di kota Mekah. 
Pastinya mempunyai pelbagai majlis ilmu dan halagah 


yang membincangkan cabang-cabang ilmu yang luas dan 
banyak,” sambung Abu Harithah lagi. 


“Ya, benar, tetapi saya yakin pasti ada banyak bidang 
pemikiran dan ruang lingkup ilmu yang berbeza. Saya tidak 
sabar lagi mahu mengikuti kuliah ilmu di sini,” balas Imam 
Syafie, wajahnya bertambah cerah dan bercahaya. 


Abu Harithah tersenyum, lalu berkata, “Saya dapat melihat 
kegembiraan yang terpancar pada wajahmu. Semoga Allah 
merahmati kamu di sini,” kata Abu Harithah lembut. 


“Amin. Terima kasih atas doa itu. Sebenarnya saya masih 
ada satu lagi soalan,” beritahu Imam Syafie dengan penuh 
hormat. 


“Dipersilakan, saya pasti gembira sekiranya dapat 
membantumu,” beritahu Abu Harithah persis seorang bapa. 


“Apakah Imam Malik ada mengajar di masjid ini? Adakah 
beliau berada di sini sekarang? Saya teringin sekali mahu 
melihat raut wajahnya,” beritahu Imam Syafie penuh 
mengharap. 


“Oh, perihal itu. Sudah tentu Imam Malik yang terkenal itu 
turut mengajar di sini, tetapi maaf kerana beliau tiada di sini 
pada waktu ini. Insya-Allah, selepas ini kamu pasti dapat 
melihatnya semasa kuliah ilmu yang akan disampaikan 
oleh beliau,” jelas Abu Harithah. 


Imam Syafie hanya tersenyum. Dalam hati, beliau tidak 
putus-putus berdoa semoga dipertemukan dengan Imam 
Malik. 


Melihat Imam Syafie yang terdiam, lalu Abu Harithah 
berkata, “Saya juga mempunyai keinginan seperti kamu. 
Saya teringin sekali bermusafir ke kota Mekah bagi 
menuntut ilmu di situ. Saya mendengar pelbagai khabar 
dan cerita perihal syeikh-syeikh, imam-imam dan semua 
pengajian ilmu yang diadakan di sana. Cuma saya 
mempunyai anak-anak kecil yang perlu saya tunaikan hak 
saya ke atas mereka.” 


“Insya-Allah, semoga Allah memperkenankan hajatmu. 
Tuan tidak perlu, sekiranya benar Allah mentakdirkan tuan 
ke sana, lambat laun tuan pasti berpeluang ke sana juga,” 
sambut Imam Syafie sambil memegang kedua-dua belah 
tangan Abu Harithah. Kemas, seolah-olah cuba memberi 
semangat dan sokongan. 


Abu Harithah membalas dengan senyuman terharu. Buat 
seketika mereka terdiam, seolah-olah dapat merasakan 
kehangatan ikatan akidah Islamiah yang sedang laju 
mengalir dalam salur darah mereka. 


Kemudian Imam Syafie mendekati makam Rasulullah 
perlahan-lahan. Dua pemuda yang sebaya beliau sedang 
berdoa di tepi makam Nabi Allah itu. Imam Syafie 
menghadiahkan selawat dan salam kepada Nabi 
Muhammad junjungan tercinta, juga kepada ahlul bait dan 
para sahabat. Beliau turut berdoa. Lama. 


Kedua-dua pemuda tadi sudah beredar, tetapi Imam Syafie 
masih tetap setia berdoa. Sesudah itu, beliau bertafakur 
sebentar, mengimbau kembali pengorbanan Nabi 
Muhammad di jalan dakwah dan jihad. Apabila matahari 


kian naik, beliau mula mengatur langkah menuju ke tengah 
kota Madinah, beliau mempunyai urusan yang masih belum 
diselesaikan. Sambil berjalan, sesekali Imam Syafie 
melemparkan pandangan ke sekitar, sesekali pula beliau 
menunduk zuhud membilang biji-biji tasbih di dalam 
poketnya. 


Angin pagi bertiup sepoi-sepoi bahasa menampar pipi, 
penduduk kota Madinah ketika itu sedang sibuk berniaga. 
Anak-anak kecil sedang bermain di halaman rumah dan 
beberapa pemuda sedang mengepalai sekumpulan unta 
dan kambing menuju ke luar kota Madinah. 


“Assalamualaikum,” sapa Imam Syafie kepada seorang 
lelaki yang berada di hadapan bangunan tempat gabenor 
Madinah bekerja. 


“Waalaikummussalam. Ada apa yang boleh saya bantu?” 
tanya pemuda itu. 


“Saya mahu bertemu dengan Gabenor Kota Madinah ini. 
Adakah beliau sedang sibuk sekarang? Sebolehnya saya 
tidak mahu mengganggu beliau sekiranya beliau sibuk,” 
jelas Imam Syafie. 


“ Tuan gabenor ada, beliau sedang bertemu penduduk 
tempatan. Itu beliau,” beritahu pemuda itu sambil menunjuk 
kepada seorang lelaki separuh abad yang memakai jubah 
hitam. Beliau sedang berbual dengan seorang lelaki tua 
yang sedang memerah susu unta. 


Imam Syafie menghampiri gabenor Madinah itu. Selepas 
memberi salam serta memperkenalkan diri, dia 


menghulurkan sepucuk surat. Sambil tersenyum, tuan 
gabenor membuka surat yang dihulurkan oleh Imam 
Syafie, tetapi buat seketika senyuman itu perlahan-lahan 
hilang daripada wajahnya. Imam Syafie gusar melihat 
reaksi itu, beliau tidak berhenti berdoa dan berzikir 
memohon dipermudahkan urusan dan hajatnya. 


"Wahai anak muda, sekiranya saya diperintahkan oleh 
gabenor Mekah supaya berjalan kaki tanpa sepatu dari 
kota Mekah ke kota Madinah, itu lebih mudah dan lebih 
disukai berbanding disuruh membawa kamu bertemu 
dengan Imam Malik,” jelas Gabenor Kota Madinah sambil 
perlahan-lahan melipat semula surat yang sudah 
dibacanya itu lalu diletakkan ke dalam laci meja. 


Suasana sunyi sebentar. Imam Syafie terdiam mendengar 
kata-kata Gabenor Kota Madinah itu. Beliau cuba 
memahami maksud sebenar yang mahu disampaikan oleh 
tuan gabenor perihal hajatnya yang mahu bertemu Imam 
Malik. 


“Sejujurnya, saya kurang memahami maksud tuan itu. 
Apakah saya tidak dibenarkan berjumpa dengan Imam 
Malik yang terkenal dan berilmu itu?” tanya Imam Syafie 
penuh tanda tanya. 


“Kamu masih lagi belum benar-benar mengenali “siapakah' 
orang yang mahu kamu temui itu,” ujar gabenor itu sambil 
mengerutkan keningnya sedikit. 


Imam Syafie bertambah pelik dengan persoalan itu, lalu 
berkata, “Saya mahu berjumpa dengan Imam Malik.” 


“Adakah semudah itu yang kamu sangka?” tanya tuan 
gabenor pula. 


Imam Syafie terpinga-pinga. Matanya tepat merenung 
wajah gabenor, beliau semakin celaru. Pelbagai soalan 
bermain dalam mindanya. Apakah kedatangan aku tidak 
direstui? 


“Saya sudah sedia maklum kamu mahu berjumpa dengan 
Imam Malik. Saya tidak bertanya, apa tujuan kamu hendak 
berjumpa dengannya. Tetapi saya bertanya 'siapakah' 
orang yang mahu kamu temui itu,” jelas gabenor lagi, tetapi 
dengan nada yang lebih lembut berbanding tadi. Mungkin 
beliau mahu mengendurkan keadaan dan mengurangkan 
kekusutan Imam Syafie berkenaan pertanyaan beliau itu. 


“Imam Malik, penulis kitab al-Muwatta'. Saya berpendapat, 
hampir semua orang mengenalinya, bukankah beliau 
seorang ulama terkenal malah mempunyai ramai anak 
murid dari serata negeri serta mempunyai pengaruh 
daripada pelbagai peringkat lapisan masyarakat? Kerana 
itulah saya sanggup bermusatfir ke sini mahu menuntut ilmu 
dengannya,” getus Imam Syafie, anak matanya 
membundar, seolah-olah menuntut penjelasan lanjut 
daripada Gabenor Kota Madinah itu. 


“Tidakkah kamu tahu, Imam Malik itu mempunyai sikap 
yang pelik dan berbeza berbanding manusia lain. Oleh itu 
beliau digeruni dan dihormati oleh semua penduduk kota 
Mekah ini,” jelas gabenor itu perlahan. 


Imam Syafie mendiamkan diri, beliau memberi ruang 
sepenuhnya untuk gabenor menjelaskan keadaan sebenar 


kepadanya. 


“Imam Malik itu kuat beribadat, beliau sentiasa sibuk 
bermunajat malah sibuk menulis kitab-kitab. Oleh kerana 
kesibukan itu, beliau sukar ditemui kecuali apabila ada hal 
mustahak yang memerlukan pendapat dan bantuannya,” 
jelas gabenor itu lagi. 


“Apa yang saya tahu, bukankah Imam Malik turut mengajar 
di Masjid Nabawi dan berjumpa masyarakat bagi 
menyelesaikan pertanyaan dan permasalahan penduduk 
kota Madinah?” tanya Imam Syafie. 


“Benar, tetapi pada waktu-waktu tertentu yang ditetapkan 
sahaja. Sesudah tamat urusan itu, beliau segera pulang ke 
rumah dan menyambung amal ibadatnya,” beritahu 
gabenor. 


Imam Syafie terpana. Hatinya membuak-buak mahu 
berjumpa Imam Malik. Beliau semakin kagum dan 
menghormati penulis kitab al-Muwatta' itu. 


“Bukankah tuan ini Gabenor Kota Madinah, mungkin tuan 
boleh memanggil beliau ke sini,” ujar Imam Syafie. Beliau 
berharap gabenor dapat membantunya. 


“Sebenarnya, itu lebih sukar. Imam Malik hanya takutkan 
Allah. Beliau hanya mendengar perintah Allah, malah 
arahan saya sebagai gabenor ini pasti tidak dilayan 
melainkan perkara itu benar-benar memerlukannya hadir,” 
getus gabenor itu lagi sambil membetulkan serban di 
kepalanya. 


“Sekiranya begitu, mungkin saya perlu pergi sendiri ke 
rumahnya. Sekiranya tuan tidak keberatan, mungkin kita 
boleh pergi bersama-sama, kerana saya tidak mengetahui 
di manakah rumah Imam Malik. Malah mungkin juga 
dengan hadirnya tuan bersama-sama saya, Imam Malik 
sudi berjumpa dengan saya,” cadang Imam Syafie. 


“Itu pun sekiranya tuan tidak sibuk. Sekiranya tuan 
menolak, tidak mengapa, saya tidak berkecil hati kerana 
saya memahami tuan mempunyai amanah yang besar 
kepada kota Madinah ini,” sambung Imam Syafie lagi. 
Beliau bimbang sekiranya cadangannya tadi hanya 
menambahkan bebanan kepada gabenor Madinah itu. 


“Oh, tidak mengapa. Urusan kamu ke mari dan surat yang 
diberikan Gabenor Kota Mekah itu juga satu amanah buat 
saya. Kamu adalah wakil dan utusan dari kota Mekah bagi 
menuntut ilmu di sini, dan saya diamanahkan mengurus 
urusan ini,” beritahu gabenor dengan penuh hemah. 


“Alhamdulillah, sekiranya begitulah pandangan tuan 
gabenor, saya berbesar hati dengan pertolongan yang tuan 
hulurkan,” ujar Imam Syafie lembut. 


“Ayuh, saya tidak mempunyai urusan rasmi hari ini, 
mungkin lebih baik kita berdua datang ke rumah Imam 
Malik sekarang,” ajak tuan gabenor sambil 
memperkemaskan jubahnya yang sedikit besar di 
badannya itu. 


Lalu mereka berdua melangkah keluar dari ruang kerja 
tuan gabenor dan akhirnya menuju ke rumah Imam Malik 
dengan debaran yang menebak di dada mereka. 


Di sepanjang perjalanan, tuan gabenor memperkenalkan 
kawasan-kawasan sekitar pada Imam Syafie. Sesekali 
beliau berhenti berjabat tangan dengan penduduk kota 
Madinah yang menegur dan memberi salam kepadanya. 


Akhirnya mereka berhenti di hadapan sebuah rumah yang 
sederhana besarnya tetapi bersih ruang halaman 
depannya. Terdapat beberapa pasang sepatu dan capal 
tersusun kemas di atas sekeping kayu. Tuan gabenor 
mengetuk daun pintu rumah itu disusuli dengan ucapan 
salam. 


Terdengar sahutan dari dalam rumah. Seketika kemudian 
pintu rumah itu di kuak dari dalam dan terpacullah satu 
wajah yang bersih sedang tersenyum mesra. Imam Syafie 
terpana, inikah gerangannya Imam Malik bin Anas? 
Monolog beliau dalam dirinya sendiri. 


“Wahai Khabir, adakah Syeikh Imam Malik ada di rumah? 
Katakan kepada beliau, gabenor Madinah mahu 
berjumpanya,” beritahu tuan gabenor kepada Khabir yang 
sebenarnya merupakan pelayan di rumah Imam malik. 


Sambil menganggukkan kepala, Khabir terus masuk 
semula ke dalam rumah. Buat seketika, Imam Syafie dan 
tuan gabenor menunggu dari luar rumah. 


“Berdoalah, semoga Imam Malik bersetuju bertemu kita,” 
ujar tuan gabenor sambil memandang Imam Syafie yang 
berdiri di sebelahnya. 


Imam Syafie hanya melemparkan senyuman yang lembut. 
Beliau meyakini Allah pasti memberikan yang terbaik 


kepadanya, tidak kiralah sama ada dapat bertemu ataupun 
tidak dengan imam Malik. 


Tidak lama kemudian, Khabir kembali menemui mereka di 
hadapan rumah. Sambil menghulurkan sehelai kertas 
berserta sebatang tinta, Khabir berkata, “Saya minta maaf 
tuan gabenor, tuan Imam Malik sedang sibuk dan beliau 
berpesan, sekiranya tuan  gabenor mempunyai 
permasalahan mengenai agama, tulis sahaja di atas kertas 
ini, nanti tuan Imam Malik akan menjawabnya. Tetapi 
sekiranya tuan gabenor mempunyai urusan lain, beliau 
meminta supaya ditangguhkan urusan itu hingga pada hari 
pertemuan yang biasa diadakan bagi bertemu orang 
ramai.” 


“Wahai Khabir, kamu beritahu kepada Imam Malik, saya 
ada membawa sekeping surat daripada Gabenor Kota 
Mekah. Saya perlu sampaikan kepada beliau sendiri, tanpa 
pengantaraan orang lain,” beritahu tuan gabenor sambil 
menoleh kepada Imam Syafie yang hanya membisu seribu 
bahasa. 


Khabir tersenyum tanda mengerti lalu sekali lagi masuk 
semula ke dalam rumah. Tidak lama kemudian, Khabir 
datang membawa bersama-sama sebuah kerusi dan 
diletakkan kerusi itu di hadapan mereka berdua. 


Imam Syafie memandang tuan gabenor tanda beliau tidak 
mengerti dengan tindakan Khabir. Tetapi tatkala melihat 
wajah tuan gabenor yang berubah gembira, Imam Syafie 
dapat menangkap sesuatu. Telahan Imam Syafie ternyata 
tepat apabila tidak lama kemudian muncul seorang lelaki 


yang agak kecil tubuhnya, tetapi terserlah keizzahan dan 
ketokohannya daripada wajah dan peribadi luaran beliau. 
Lelaki itu kemudiannya duduk di atas kerusi yang 
disediakan oleh Khabir sebentar tadi. 


“Wahai Tuan Imam Malik, saya perlu menyerahkan surat 
daripada Gabenor Kota Mekah ini kepadamu. Harap tuan 
sudi membacanya,” beritahu tuan gabenor lalu 
menghulurkan surat itu kepada Imam Malik. 


Imam Malik dengan wajahnya yang agak serius membaca 
isi surat yang diberikan. Suasana sepi sebentar, yang 
kedengaran hanya bunyi riuh rendah para peniaga di pasar 
yang berada tidak jauh dari rumah Imam malik. 


Tiba-tiba tanpa disangka, Imam Malik mencampakkan 
surat yang dibacanya lalu berkata, “Apakah semata-mata 
untuk belajar Ilmu Allah dan hikmah Rasulullah perlu 
menggunakan surat daripada Gabenor Kota Mekah?” 


“Surat ini tidak membawa apa-apa makna kepada saya. 
Adakah kamu tersinggung?” soal Imam Malik dengan 
tegas. Jelas kelihatan kerutan di dahi beliau tanda beliau 
tidak berpuas hati dengan tindakan Gabenor Kota Mekah 
yang mengutuskannya surat. 


Tuan Gabenor Kota Madinah menelan air liur, terasa pahit 
di tekaknya, beliau sungguh risau sekiranya Imam Malik 
langsung tidak berminat untuk menjadi guru kepada Imam 
Syafie, jadi bagaimana perlu beliau susunkan kata bagi 
memberitahu keadaan itu kepada Gabenor Kota Mekah 
nanti. Imam Malik lantas berdiri, kelihatannya ingin kembali 
masuk ke dalam rumah beliau semula. Imam Syafie 


terbungkam melihat keadaan itu. Lalu Imam Syafie cepat- 
cepat memperkenalkan dirinya kepada Imam Malik. 


“Moga-moga Allah merahmati tindakanmu wahai Imam 
Malik. Sesungguhnya akulah insan yang ingin belajar 
menuntut ilmu daripadamu, usah di salah faham dengan 
tindakan Gabenor Kota Mekah itu kerana sesungguhnya 
Gabenor Kota Mekah hanya berhasrat untuk membantuku,” 
jelas Imam Syafie sambil memandang Imam Malik yang 
sedang berdiri. 


Tidak lama kemudian, Imam Malik kembali duduk di 
kerusinya, mungkin membatalkan hasratnya untuk kembali 
masuk ke dalam rumah. Melihat Imam Malik yang hanya 
berdiam diri, Imam Syfie lantas menyambung kata-katanya. 


“Saya berasal dari kota Mekah tetapi dilahirkan di kota 
Ghazzah, Palestine. Saya anak yatim dan masih 
mempunyai ibu di kota Mekah. Manakala keturunan saya 
bertemu dengan keturunan Nabi Muhammad pada datuk 
Nabi Muhammad yang ketiga iaitu Abdul Manaf. Hajat saya 
ke mari adalah mahu berguru dengan tuan. Saya sudah 
membaca kitab al-Muwatta' hasil karangan tuan itu wahai 
Imam Malik yang di rahmati Allah.” 


Imam Malik mendengar penjelasan daripada Imam Syafie 
sambil memandang tepat wajah Imam Syafie. Beliau 
meneliti setiap inci wajah yang berada di hadapannya. 
Terserlah kezuhudan pemuda itu dan terpancar nur di 
wajahnya, jelas sekali firasat Imam Malik mengatakan 
pemuda yang berada di hadapannya itu adalah seorang 
pemuda yang baik dan kuat beribadah kepada Allah. 


“Siapakah nama kamu wahai anak muda?” tanya Imam 
Malik 


“Nama saya Muhammad bin Idris bin Abbas bin Usman bin 
Syafie bin Saib bin Abdul Yazid bin Hasyim bin Abdul 
Mutalib bin Abdul Manaf. Tetapi saya dipanggil sebagai 
Syafie bersempena dengan nama moyang saya,” jelas 
Imam Syafie lagi 


“Baiklah Syafie, saya mahu ingatkan kamu dan diri saya 
malah kepada kamu juga wahai Tuan Gabenor Kota 
Madinah, takutlah kepada Allah, takutlah kepada Allah, 
takutlah kepada Allah. Esok, kamu datang ke mari lagi, 
anak muda. Saya akan bacakan isi kandungan kitab al- 
Muwatta' kepada kamu,” beritahu Imam Malik lembut. 


“Kitab al-Muwatta' itu sudah pun habis saya khatam dan 
saya sudah hafal setiap barisnya,” beritahu Imam Syafie 
jujur. 


Imam Malik terpegun. Matanya ralit menerung wajah Imam 
Syafie yang bersih berseri itu. 


“Cuba bacakan isi kandungan kitab itu kepadaku sekarang, 
wahai Syafie,” pinta Imam Malik sambil melemparkan 
senyuman hangat kepada Imam Syafie 


Patuh dengan arahan guru barunya itu, Imam Syafie pun 
membacakan setiap baris ayat dari kitab al-Muwatta' 
kepada Imam Malik dengan sebegitu lancar dan fasih. 
Imam Malik bertambah kagum dan menyukai Imam Syafie, 
lalu beliau berkata lembut, “Adakah kamu sudah 
menghafaz Auran?” 


Imam Syafie hanya menganggukkan kepalanya perlahan- 
lahan. Khuatir sekiranya dianggap riyak menceritakan amal 
iIbadatnya kepada orang lain. 


“Sekarang kamu tinggal di mana? Apakah kamu 
mempunyai saudara-mara di sini?” tanya Imam Malik lagi. 


“Saya akan beriktikaf di Masjid Nabawi,” jelas Imam Syafie 
dengan penuh zuhud dan tawaduk. 


Imam Malik tersenyum mendengar jawapan Imam Syafie. 


“Oleh kerana kita bersaudara, marilah tinggal bersama- 
sama saya. Ini pasti dapat memudahkan urusan kamu 
untuk belajar dengan saya, tambahan pula kamu adalah 
tetamu Allah, sebaik-baiknya saya meraikan kamu,” ujar 
Imam Malik lalu mendepangkan kedua belah tangan beliau 
lantas memeluk Imam Syafie erat. 


Tuan gabenor mengucapkan lafaz hamdallah, memuji 
memuja keagungan Allah. Sesungguhnya sudah selesai 
beban amanah yang digalaskan kepada beliau, lalu 
perlahan-lahan beliau meninggalkan pasangan anak murid 
dan guru itu. Dari kejauhan kedengaran gasidah yang 
dinyanyikan oleh sekumpulan penduduk kota Madinah 
yang sedang bergotong-royong membina rumah saudara 
mereka. Indah bait katanya, damai bagi yang 
mendengarnya dan sungguh mengasyikkan bagi jiwa-jiwa 
yang dekat dengan Penciptanya. 


Takwa adalah pakaian kebesaran dan hiasan akhlak Muslim 
sebenar. Ia ibarat pokok zaitun, minyaknya membawa berkat, ia 
Juga memberi kejayaan dan kemenangan. 


FR «tapa agungnya kota Madinah, penduduknya ramah, 

buminya subur, udaranya bersih dan 
pemandangannya cantik. Di sini tempat bersemadinya 
junjungan yang mulia Nabi Muhammad. Kota ini 
menyaksikan banyak kisah sejarah mengenai perjuangan 
seorang utusan Allah yang mengabdikan dirinya demi 
menegakkan syariat Islam. 


“Sudah lapan bulan aku berada di bumi Madinah. Sudah 
lapan bulan aku menjadi murid Imam Malik. Semua 
ilmunya sudah aku pelajari. Syukur kepadamu, ya Allah,” 
bisik hati Imam Syafie sambil merenung ke arah Masjid 
Nabi yang tersergam megah itu. 


Seperti Masjidil Haram di Mekah, Masjid Nabi di Madinah 
juga dikunjungi orang ramai, siang dan malam. Mereka 
datang menziarahi makam Rasulullah serta mengerjakan 


amal ibadat. Nabi Muhammad berpesan, “Sesiapa yang 
menziarahi makamku seolah-olah dia menziarahiku ketika 
hidupku.” 


Semenjak bermukim di kota Madinah, setiap hari Imam 
Syafie menziarahi makam Rasulullah. Terasa Rasulullah 
dekat di hati. Jiwanya rasa tenang apabila berdoa di 
Raudhah. Dia juga sering ke perkuburan Bagik yang 
terletak tidak jauh dari Masjid Nabi. Sekiranya diturutkan 
rasa hati, mahu sahaja dia terus menetap di Madinah. 
Tetapi jiwanya masih dahagakan ilmu agama. Dia mahu 
terus merantau bagi menuntutnya. 


“Ilmu Allah itu amat luas. Sekiranya semua daun-daun kayu 
dijadikan kertas dan air laut dijadikan dakwat, pasti masih 
tidak mencukupi bagi menulisnya. Kerana itu merantaulah 
menuntut ilmu walau sampai ke negeri China. Ketika usia 
masih muda, carilah ilmu sebanyak-banyaknya.” Imam 
Syafie teringat kata-kata Imam Malik. 


Kata-kata itu memberi semangat kepadanya merantau 
menuntut ilmu. Dia tahu masih ramai ulama terbilang yang 
belum ditemuinya. Sekiranya boleh, dia mahu bertemu dan 
berguru dengan mereka. Tiba-tiba muncul wajah Imam 
Malik di matanya. Sejak berada di Madinah, Imam Malik 
melayannya dengan baik. Dia diberi tempat tinggal di 
rumahnya. Makan dan minumnya dijaga dengan sempurna. 
Oleh itu dia serba salah hendak meninggalkan Imam Malik 
yang kini sudah menjadi gurunya. 


Seperti biasa, apabila selesai musim haji, orang ramai 
datang ke Madinah bagi menziarahi makam Rasulullah. 


Antara mereka ramai yang datang dari Mesir dan Irag. 
Apabila berada di Madinah, mereka mengambil 
kesempatan mengikuti kuliah Imam Malik. Sesekali Imam 
Syafie diperkenalkan kepada yang hadir. Malah sering juga 
Imam Syafie diminta memberi syarahan. Ramai yang 
memuji kepetahan lidahnya menyampaikan ceramah 
agama. 


“Ini Abdullah bin al-Hakam, seorang ulama besar dari 
Mesir. Kamu berkenalan dengan dia. Mungkin ada 
faedahnya di kemudian hari nanti,” kata Imam Malik lalu 
memperkenalkan seorang lelaki yang tampak alim kepada 
Imam Syafie. 


“Saya datang mahu berguru dengan Imam Malik, ulama 
besar yang terkenal di Madinah. Saya mahu mempelajari 
kitab al-Muwatta”,” kata Abdullah al-Hakam. 


“Saya juga sedang berguru dengan beliau. Marilah kita 
sama-sama menuntut ilmu daripadanya,” kata Imam Syafie 
pula. Mereka kemudiannya menjadi akrab. 


Tidak lama kemudian, datang pula rombongan dari Irag. 
Mereka juga berjumpa dengan Imam Malik serta 
mendengar kuliah agama yang disampaikannya. Imam 
Syafie juga diperkenalkan kepada mereka. 


Petang itu, selepas sembahyang asar dan selepas selesai 
mengikuti kuliah Imam Malik, Imam Syafie pergi ke 
kawasan Raudhah di Masjid Nabi. Di sana, dia beriktikaf 
sambil berzikir dan membaca Muran. Tiba-tiba dia 
terpandang seorang lelaki yang elok wajahnya dan kemas 
pakaiannya. Imam Syafie menghampiri lelaki itu dan 


mereka berkenalan. 


“Saya Muhammad al-Husain datang dari Irag, negeri seribu 
satu malam,” kata lelaki itu sambil memuji negeri Irag. 


Menurutnya, Khalifah Harun ar-Rasyid seorang pemerintah 
yang hebat. Baginda memerintah dengan adil. Rakyat 
berasa selamat berada di bawah pemerintahannya. 


“Khalifah Harun ar-Rasyid seorang yang rajin beribadah 
dan suka bersedekah. Satu tahun baginda mengerjakan 
ibadat haji dan pada tahun berikutnya baginda berperang 
dengan mereka yang memusuhi Islam. Baginda juga 
mencintai ilmu pengetahuan. Di bawah pemerintahannya, 
kota Baghdad menjadi pusat ilmu pengetahuan,” beritahu 
lelaki itu. Imam Syafie tertarik hati mendengarnya. 


Kemudian lelaki itu berkata lagi, “Khalifah Harun ar-Rasyid 
menghormati alim ulama. Mereka sering dijemput ke istana 
bagi membincangkan masalah agama. Baginda juga suka 
kepada penyair dan sering mengundang para penyair 
datang ke istana.” 


“Siapakah guru Khalifah Harun ar-Rasyid?” tanya Imam 
Syafie. 


“Gurunya Abu Yusof dan Muhamad bin al-Hasan asy- 
Syaibani. Kedua-dua ulama itu paling alim di kota 
Baghdad,” jawab lelaki itu. 


“Satu hari nanti saya akan pergi ke Irag berguru dengan 
dua ulama itu,” kata Imam Syafie. 


“Menurut Imam Malik, tuan mempunyai kelebihan yang luar 


biasa. Dapat menghafaz Guran ketika berumur sembilan 
tahun. Menghafal kitab al-Muwatta' ketika berumur 15 
tahun. Tuan juga dikatakan dapat menghafal 10,000 syair 
Arab,” puji lelaki itu. 


“Semua itu dengan izin Tuhan juga. Semoga saya tidak 
lupa diri dengan sanjungan dan puji-pujian. Malah saya 
merasakan diri ini masih kekurangan ilmu pengetahuan. 
Oleh itu saya mahu berguru dengan ulama Irag pula,” kata 
Imam Syafie. 


Petang itu Imam Syafie duduk berteleku di ruang masjid. 
Sesekali beliau mencuri pandang pada susuk tubuh 
sahabat-sahabatnya yang juga merupakan anak murid 
kepada Imam Malik. Imam Syafie tersenyum, memikirkan 
betapa besar keagungan Allah yang mempertemukan 
mereka dalam maksud dan tujuan yang sama iaitu 
pembelajaran ilmu sebagai ibadah mereka, walhal mereka 
berasal dari pelbagai negara dan tempat. 


Imam Syafie asyik merenung satu persatu sahabat 
sepengajiannya. Akhirnya pandangan beliau terhenti pada 
satu susuk tubuh, Muhammad bin Husain. Siapa yang tidak 
mengenal Muhammad bin Husain? Beliau adalah antara 
anak murid Imam Abu Hanifah yang paling cerdas 
pemikiran dan mendalam ilmunya. Beliau pernah berguru 
dengan Imam Abu Hanifah, kemudian beliau merantau ke 
bumi kota Madinah berguru pula dengan Imam Malik. 


Entah mengapa, timbul perasaan di benak Imam Syafie 
merantau ke kota Baghdad bagi bertemu anak-anak murid 
Imam Abu Hanifah yang hebat itu. Beliau belum 


berkesempatan ke sana, malah belum pernah bertentang 
mata dengan Imam Abu Hanifah hinggalah imam tersohor 
itu meninggal dunia. 


“Ya, mungkin sudah tiba masanya untuk aku bermusafir ke 
sana pula,” getus hati Imam Syafie. Lalu beliau berdiri 
menunaikan solat sunat, memohon petunjuk dan keizinan 
daripada Allah. 


“Wahai guru yang saya hormati, saya mahu bertanyakan 
satu pendapat dan juga memohon keizinan daripada tuan,” 
beritahu Imam Syafie dengan penuh hormat kepada Imam 
Malik yang sedang meneliti kitab di atas kerusinya. 


Imam Malik menutup kitab, lalu berganjak dari kerusinya 
dan akhirnya duduk bersebelahan dengan Imam Syafie. 
Beliau tersenyum menatap wajah anak muridnya lalu 
berkata, “Khabarkanlah kepada saya. Saya yakin, ini pasti 
persoalan yang besar bagi dirimu.” 


“Begini tuan, saya begitu terkesan melihat kecerdasan 
anak murid Almarhum Imam Abu Hanifah iaitu Muhammad 
bin Husain. la membuatkan saya mahu bermusatfir ke kota 
Baghdad bagi bertemu dan mengutip ilmu-ilmu daripada 
anak-anak murid Imam Abu Hanifah yang lain pula,” jelas 
Imam Syafie perlahan. 


“Jadi, kenapa kamu bertanya kepadaku? Pergilah, pasti 
rahmat Allah mengiringi pencinta-pencinta ilmunya,” ujar 
Imam Malik dengan wajah yang sebegitu lembut. 
Mendamaikan mereka yang memandangnya. 


Imam Syafie tersenyum, bagaikan ada udara dingin 


menghembus ke segenap hatinya, seolah-olah memberi 
semangat untuknya pergi merantau ke bumi Baghdad. 


“Semoga Allah merahmatimu juga wahai guruku. Doakan 
kesejahteraan saya di sana nanti,” kata Imam Syafie. 


“Anakku, kamu adalah antara mata-mata rantai Islam. 
Kamulah penerus perjuangan mereka-mereka terdahulu, 
maka tetaplah kamu di atas perjuangan ini, sebarkan ilmu 
yang kamu ada, tadahlah seberapa ilmu yang kamu 
mampu cari serta perbaikilah sekiranya ada berlaku 
kesalahan,” pesan Imam Malik, seolah-olah menyatakan 
hasratnya yang sebegitu kuat. 


“Terima kasih wahai guruku, pasti saya ingat nasihat tuan 
di mana sahaja kaki ini melangkah dan walau di bawah 
langit mana saya berada,” ujar Imam Syafie setelus hati. 


Apabila Muhammad bin Husain pulang ke Irag, dia dan 
kawan-kawannya menyebut-nyebut nama Imam Syafie 
serta memuji kehebatannya. Ramai penduduk Irag yang 
mahu menjemput beliau datang. Tidak lama kemudian, 
Muhammad bin Husain mengirim surat menjemput Imam 
Syafie datang ke Irag. Sekali lagi Imam Syafie menyatakan 
hasratnya kepada gurunya Imam malik. 


“Wahai tuan guruku, esok saya akan merantau ke Irag bagi 
menuntut ilmu agama. Khabarnya di sana ada beberapa 
orang ulama yang boleh saya berguru kepada mereka. 
Antaranya Abu Yusof dan Imam Muhammad al-Hasan. 
Selain itu kota Baghdad juga menjadi pusat sumber ilmu 
pengetahuan. Doakan saya, wahai tuan guruku,” kata 
Imam Syafie meluahkan hasrat di hati kepada Imam Malik. 


“Saya sudah memberi persetujuan sebelum ini. Saya tetap 
mendoakan kamu. Pergilah merantau dengan niat mencari 
ilmu. Sekiranya saya masih muda, pasti saya bersama 
kamu ke Irag. Tetapi saya sudah tua, dan pastinya tidak 
berdaya lagi menempuh perjalanan yang begitu jauh,” kata 
Imam Malik pula. 


Alangkah gembira hati Imam Syafie mendengar kata-kata 
gurunya itu. Beliau terus mengemaskan barang-barang 
keperluan untuk dibawa ke Baghdad. Dia seolah-olah tidak 
sabar lagi mahu sampai ke negeri seribu satu malam itu. 


Pada hari keberangkatannya, Imam Malik dan orang ramai 
menghantar Imam Syafie hingga ke pinggir kota Madinah. 
Di sana, satu rombongan para pedagang Madinah yang 
akan berangkat ke Kufah membawa barang-barang 
dagangan mereka sudah pun menunggu. 


“Perjalanan dari Madinah ke Kufah mengambil masa 
selama 24 hari. Saya sudah menyewakan kamu seekor 
unta bagi dijadikan tunggangan,” kata Imam Malik lalu 
menunjuk ke arah seekor unta yang sederhana besarnya. 


“Wahai tuan, saya sudah nekad hendak berjalan kaki 
hingga ke Kufah,” kata Imam Syafie yang kelihatan serba 
salah. 


“Saya sudah bayarkan sewa unta itu kepada tuannya. 
Sekarang kamu boleh menunggangnya hingga sampai ke 
Kufah,” balas Imam Malik. 


“Wahai guruku, setahu saya, tuan tidak pernah menyimpan 
duit yang banyak. Daripada manakah tuan peroleh duit 


bagi menyewa unta ini?” tanya Imam Syafie pula. 


“Jangan kamu khuatir. Petang semalam seorang sahabat 
saya yang bernama Abu Kasim memberikan saya 100 
dinar. Duit itu saya bahagi dua. Sebanyak 50 dinar bagi 
perbelanjaan keluarga saya, dan 50 dinar bagi menyewa 
unta itu,” jawab Imam Malik. 


Alangkah terharu Imam Syafie mendengarnya. Begitu 
pemurahnya Imam Malik. Selain begitu pemurah 
mencurahkan ilmu kepada sesiapa yang dahagakannya, 
beliau juga pemurah dengan harta yang dimilikinya. 
Selama berada di Madinah, Imam Syafie tinggal di rumah 
Imam Malik. Makan minum dan segala keperluannya 
ditanggung tanpa meminta apa-apa bayaran. 


“Terima kasih wahai guruku. Halalkan makan minum saya 
selama berada di rumah tuan. Maafkan sekiranya ada 
kesalahan dan doakan saya supaya selamat dalam 
perjalanan. Panjang umur kita pasti bertemu lagi,” balas 
Imam Syafie. 


Mendengar kata-kata Imam Syafie itu, air mata Imam Malik 
berlinangan. Berat juga hatinya hendak berpisah dengan 
murid yang cerdik, warak dan pandai mengambil hatinya 
itu. Sekiranya bukan kerana pergi menuntut ilmu, pasti dia 
tidak mahu berjauhan dengan Imam Syafie. 


Sebelum berpisah, mereka sempat berpelukan sebagai 
tanda begitu eratnya kasih sayang antara keduanya. 
Penduduk Madinah juga ramai yang mengiringi Imam 
Syafie. Mereka turut mendoakan keselamatannya dalam 
perjalanan. Sepanjang perjalanan, Imam Syafie banyak 


menghabiskan masanya dengan membaca Ouran. Apabila 
mereka berhenti rehat, beliau juga sering diminta memberi 
tazkirah kepada anggota kafilah dagang itu. Selepas 24 
hari perjalanan, akhirnya mereka selamat tiba di Kufah. 


"Wahai Imam Syafie, tuan tentu memerlukan duit yang 
banyak bagi menampung perbelanjaan tuan selama berada 
di sini. Bantulah saya menjual barang-barang di pasar 
Kufah. Saya sanggup memberikan upah yang mahal 
kepada tuan,” pelawa Syeikh Jabir ketua pedagang 
Madinah yang juga sahabat baik Imam Malik. 


Dia yakin sekiranya Imam Syafie mahu bekerja dengannya 
sudah pasti dia beroleh keuntungan yang banyak kerana 
beliau seorang yang disukai ramai dan amanah. Kerana itu 
dia cuba memujuk Imam Syafie bekerja dengannya. 


“Saya mengucapkan terima kasih kerana tuan sudi 
menumpangkan saya hingga selamat sampai ke Kufah. 
Tetapi saya memohon maaf kerana terpaksa menolak 
pelawaan tuan kerana tujuan saya datang ke sini bagi 
menuntut ilmu agama. Semoga tuan beroleh keuntungan 
dalam perniagaan,” kata Imam Syafie pula. 


Syeikh Jabir dan para pekerjanya menuju ke pasar tetapi 
Imam Syafie terus menuju ke masjid. Kebetulan pula sudah 
hampir masuk waktu sembahyang asar. Walaupun nama 
Imam Syafie sudah dikenali ramai di Irag, tetapi mereka 
belum pernah bertemu. Kerana itu kehadiran Imam Syafie 
di masjid Kufah itu tidak disedari orang ramai. Selepas 
mengambil wuduk, Imam Syafie terus masuk ke dalam 
masjid. Selesai sembahyang sunat beliau duduk beriktikaf 


sambil menunggu azan dilaungkan. Tiba-tiba muncul 
seorang lelaki mengambil tempat duduk di hadapannya. 
Imam Syafie sempat memerhatikan cara lelaki itu 
bersembahyang, ada yang tidak kena di hatinya. Selepas 
lelaki itu selesai memberi salam, lalu dihampirinya. 


“Maafkan saya tuan. Saya melihat terdapat kesalahan 
semasa tuan bersembahyang tadi. Sebaiknya tuan perbaiki 
cara sembahyang tuan,” kata Imam Syafie dengan suara 
berbisik. 


“Awak siapa hendak mengajar aku?” Lelaki itu melenting 
marah. “Sudah 15 tahun aku bersembahyang cara begini. 
Guruku Imam Yusof dan Imam Muhammad tidak pernah 
menegur aku. Inikan pula awak seorang anak muda yang 
masih mentah.” 


“Saya ikhlas menegur tuan. Semoga tuan ikhlas pula 
menerimanya,” balas Imam Syafie. 


Mereka tidak dapat berbual panjang kerana muazin 
mengumandangkan azan. Selepas bersembahyang, ketika 
hendak keluar dari masjid, lelaki itu bertemu dengan 
gurunya Imam Abu Yusof dan Imam Muhamad al-Hasan. 
Lelaki itu mengadu mengenai teguran Imam Syafie tadi. 


“Anak muda yang masih mentah itu berani menegur cara 
saya bersembahyang. Sedangkan tuan berdua ulama 
besar di Irag pun tidak pernah menegur saya,” kata lelaki 
itu sambil menunjuk ke arah Imam Syafie yang masih ralit 
di atas sejadahnya. Seperti biasa, selepas bersembahyang 
dia duduk berzikir ataupun membaca Ouran. 


“Siapa anak muda itu?” tanya Imam Abu Yusof. 


“Saya tidak kenal. Mungkin baru sampai ke sini,” jawab 
lelaki itu. 


“Kamu cuba tanya dia bagaimana cara sembahyang yang 
sempurna?” kata Imam Muhamad pula. Lelaki itu pergi 
mendapatkan Imam Syafie lalu bertanyakan soalan 
gurunya tadi. 


“Saya memulakan sembahyang dengan dua fardu dan satu 
sunat. Dua yang fardu itu adalah berniat dan 
takbiratulihram. Satu yang sunat itu adalah mengangkat 
tangan. Tetapi saya melihat tuan tidak bertakbir dan tidak 
mengangkat tangan. Mungkin juga tidak berniat 
sembahyang,” jawab Imam Syafie. 


Lelaki itu mendapatkan gurunya lalu memberitahu jawapan 
Imam Syafie. Imam Muhamad dan Imam Yusof tertarik hati 
dengan jawapan itu lalu mendapatkan Imam Syafie. “Wahai 
anak muda. Kamu berasal dari mana?” tanya Imam 
Muhammad al-Hasan. 


“Saya berasal dari Mekah,” jawab Imam Syafie. 


“Boleh sebutkan bangsa dan keturunan kamu?” tanya 
Imam Muhamad al-Hasan lagi. 


“Saya berbangsa Arab daripada keturunan Abdul Mutalib,” 
jawab Imam Syatfie. 


“Adakah kamu pernah bertemu dengan Imam Malik?” tanya 
Imam Abu Yusof pula. 


“Saya ke Madinah untuk berguru dengan Imam Malik. Kami 
baru sahaja berpisah apabila saya datang ke sini,” jawab 
Imam Syafie. 


“Pernah kamu belajar kitab al-Muwatta' dengan Imam 
Malik?” tanya Imam Yusuf lagi. 


“Dengan izin Tuhan saya dapat menghafalnya,” jawab 
Imam Syafie. 


Imam Abu Yusof dan Imam Muhamad al-Hasan tampak 
terkejut mendengar jawapan Imam Syafie. Bagi menguji 
kebenarannya, mereka meminta Imam Syafie 
membacakan kitab al-Muwatta. Imam Syafie pun 
membacanya dengan lancar. 


“Adakah kamu sudah mempelajari @uran dan hadis?” 
tanya Imam Muhammad al-Hasan. 


“Dengan izin Tuhan saya sudah hafal Guran dan hadis,” 
jawab Imam Syafie. 


“Boleh kami menguji kebenaran kata-kata kamu?” tanya 
Imam Abu Yusof. 


“Boleh tuan,” jawab Imam Syafie. 


Imam Muhammad dan Imam Abu Yusof menulis beberapa 
masalah yang berkaitan dengan zakat, jual beli, faraid, 
pajak gadai, haji, dan lain-lain pada beberapa helai kertas. 
Kemudian Imam Syafie diminta menjawab masalah itu satu 
persatu. Kesemua masalah itu dapat dijawab oleh Imam 
Syafie berpandukan ayat-ayat Guran dan hadis hingga 
memuaskan hati kedua-dua ulama itu. 


“Wahai Imam Syafie. Nama kamu sudah terkenal di Irag. 
Kedatangan kamu pasti menggembirakan orang ramai,” 
kata Imam Abu Yusof. 


“Mari tinggal di rumahku. Kamu akan kami layan seperti 
tetamu yang istimewa,” kata Imam Muhamad al-Hasan 
pula. 


man 11 Dendang Perantau 


Iman mempunyai bentengnya bagi menghalang segala serangan 
yang cuba merobohkannya. Oleh itu bagi menguatkan benteng 
iman, keimanan perlu dibajai dengan lima perkara, yakin, ikhlas, 

mengerjakan amalan sunat, istigamah, bertatasusila ataupun 
berdisiplin dalam mengerjakan ibadah. 


t£ Il mam Abu Hanifah sudah lama meninggal dunia tetapi 
ajarannya masih kami amalkan hingga sekarang,” kata 

Imam Muhamad al-Hasan. Kemudian beliau mengambil 

sebuah kitab lalu memberikannya kepada Imam Syafie. 


“Ini kitab al-Awsat yang ditulis Imam Abu Hanifah. Selain 
Ouran dan hadis, kitab ini menjadi rujukan kami,” katanya. 


“Kitab ini tinggi nilainya kerana ditulis oleh seorang ulama 
yang paling bertakwa. Insya-Allah saya akan membaca dan 
menghafalnya,” kata Imam Syafie. 


“Imam Abu Hanifah tidak banyak menulis kitab kerana 
masanya lebih banyak dihabiskan di dalam penjara. Malah 
dia meninggal dunia ketika berada di dalam penjara. Dia 


diracuni oleh Khalifah al-Mansur kerana dendamnya pada 
ulama yang hebat itu,” kata Imam Muhammad al-Hasan. 


Kemudian katanya lagi, “Sekiranya Imam Abu Hanifah 
mahukan kekayaan dan hidup senang lenang, boleh sahaja 
dia memberikan kerjasama dengan khalifah. Dia pernah 
ditawarkan menjadi ketua perbendaharaan negara tetapi 
ditolaknya. Kemudian dilantik menjadi ketua hakim juga 
ditolaknya. Beliau lebih suka menjadi ulama bebas dengan 
tidak terikat kepada sesiapa.” 


Kemudian, Imam Muhammad al-Hasan pun menceritakan 
latar belakang Imam Abu Hanifah supaya Imam Syafie 
dapat mengenalinya dengan lebih dekat. 


Imam Hanafi daripada bangsa Parsi. Nama sebenarnya al- 
Nukman bin Thabit. Beliau digelar Abu Hanifah kerana 
sentiasa membawa dakwat ke mana sahaja beliau pergi. 
Abu Hanifah dalam bahasa Parsi bererti dakwat. Beliau 
sentiasa membawa dakwat bagi menulis kitabnya serta 
menulis ilmu yang dipelajarinya. 


“Rasulullah berkata, seandainya ilmu pengetahuan ada di 
bintang Thuraiya, pasti dapat dicapai oleh orang Parsi,” 
kata Imam Muhammad al-Hasan sambil mengatakan orang 
yang dimaksudkan dalam hadis itu adalah Imam Hanafi. 


“Walaupun Imam Hanafi sudah meninggal dunia tetapi 
ajarannya dikembangkan oleh anak-anak muridnya. Ramai 
antara mereka menjadi ulama besar,” katanya lagi. 


“Kerana itu, saya datang ke Irag bagi menuntut ilmu agama 
dengan mereka. Khabarnya tuan salah seorang ulama 


besar di sini,” kata Imam Syafie pula. 


“Tuan sudah berguru dengan Imam Malik. Sekarang tuan 
perlu belajar pula mazhab Imam Hanafi. Sekiranya tuan 
dapati mazhab ini yang paling sesuai, berpeganglah 
dengan ajaran Imam Hanafi,” kata Imam Muhamad al- 
Hasan. 


Mulai saat itu, Imam Syafie berguru dengan Imam 
Muhammad al-Hasan dan Imam Abu Yusof. Beliau juga 
dapat menghafal kitab al-Awsat dalam masa tiga hari 
sahaja. Berita itu mengejutkan guru-gurunya. 


“Biasanya, anak-anak muridku mengambil masa selama 
satu tahun bagi menghafalnya. Tetapi kamu dapat 
menghafal dalam masa tiga hari sahaja,” puji Imam 
Muhamad al-Hasan. 


Imam Syafie menceritakan mimpinya bertemu dengan Nabi 
Muhammad yang mana selepas itu dia merasakan daya 
ingatannya begitu kuat hingga sekiranya ada timbunan 
kertas catatan ilmu agama setinggi gunung pun, dapat 
dihafalnya. 


Selepas berguru dengan Imam Muhammad al-Hasan, 
Imam Syafie berguru pula dengan Imam Abu Yusof. 
Kemudian dia terus berguru dengan beberapa orang lagi 
ulama di Irag. Dia sanggup berjalan jauh merantau ke 
seluruh Irag semata-mata mahu menuntut ilmu agama. 
Akhirnya, seluruh negeri Irag sudah dijelajahinya. 
Kemudian dia bertemu semula dengan Imam Muhammad 
dan Imam Abu Yusof. 


“Wahai guruku, saya mahu merantau lagi bagi menuntut 
ilmu agama. Izinkan saya pergi dari sini. Doakan supaya 
perjalanan saya selamat,” kata Imam Syafie. Sebagai 
tanda hormat, dia meminta kebenaran terlebih dahulu 
daripada guru-gurunya. 


“Nama kamu sudah terkenal di negeri Irag. Sekiranya kamu 
mahu, kamu boleh menetap terus di sini. Tetapi sekiranya 
kamu mahu merantau lagi bagi mencari ilmu agama, kami 
tidak dapat menghalangnya,” kata Imam Abu Yusof. 


Tetapi Imam Muhammad al-Hasan berdiam diri sahaja 
seolah-olah ada sesuatu yang sedang difikirkannya. 
Keadaan itu menimbulkan tanda tanya dalam hati Imam 
Syafie. 


“Apakah tuan guru keberatan melepaskan saya pergi?" 
tanya Imam Syafie. 


“Saya benarkan kamu pergi dari sini tetapi dengan satu 
syarat. Terima hadiah daripada saya terlebih dahulu,” 
jawab Imam Muhamad al-Hasan seperti berteka teki. 


“Apakah hadiah itu?” tanya Imam Syafie pula. 


“Esok saya berikan. Semoga kamu sanggup 
menerimanya,” jawab Imam Muhamad al-Hasan. 


“Mungkin Imam Muhamad al-Hasan hendak 
mengahwinkan kamu dengan anak gadisnya?” bisik Imam 
Abu Yusof. 


Imam Syafie terkejut mendengarnya kerana dia belum 
bersedia mendirikan rumah tangga. Tambahan pula 


usianya masih muda. Biarlah dipenuhi dahulu dada dengan 
ilmu agama, baru boleh berfikir fasal kahwin. Namun 
sekiranya itu permintaan daripada gurunya, dia tidak akan 
menolaknya. 


Keesokan harinya, selepas sembahyang subuh, Imam 
Syafie berjumpa Imam Muhammad al-Hasan bagi 
menerima hadiah yang dijanjikan. 


“Di dalam uncang ini ada 3,000 dirham. Ambillah untuk 
perbelanjaan kamu menuntut ilmu,” kata Imam Muhammad 
al-Hasan sambil menyerahkan sebuah uncang duit. 


Imam Syafie seperti keberatan menerimanya lalu bertanya, 
“Duit itu terlalu banyak. Tambahan pula setahu saya tuan 
bukan orang kaya dan tidak mempunyai simpanan harta 
yang banyak.” 


“Beberapa hari yang lalu, seorang saudagar kaya datang 
menemui saya lalu memberikan hadiah berupa 3,000 
dirham. Kemudian hadiah itu saya berikan kepada kamu,” 
jawab Imam Muhamad al-Hasan. 


“Kenapa tuan berikan kepada saya semuanya? Bukankah 
elok dibahagi dua sahaja?” tanya Imam Syafie lagi. 


“Duit ini menjadi lebih bermanfaat sekiranya digunakan 
untuk perbelanjaan kamu menuntut ilmu. Kerana itu saya 
serahkan semuanya kepada kamu. Harap kamu dapat 
menerimanya dan gunakan sebaik-baiknya,” kata Imam 
Muhammad al-Hasan. 


Kemudian datang pula Imam Abu Yusof dengan membawa 


seekor unta bersama seorang lelaki. Menurut Imam Abu 
Yusof, beliau menyewa seekor unta bersama seorang 
penunjuk jalan bagi memudahkan perjalanan Imam Syafie. 


Beliau terharu dengan sifat pemurah guru-gurunya itu. Dia 
bersyukur dan mengucapkan terima kasih kepada mereka. 
Kemudian Imam Syafie pun berangkat ke Parsi. Apabila 
sampai di Heart yang terletak di utara Parsi, Imam Syafie 
singgah di situ. Lelaki penunjuk jalan itu meminta diri 
pulang ke Kufah. 


Di Heart, Imam Syafie mempelajari bahasa Parsi hingga 
beliau fasih bertutur dalam bahasa itu. Ini memudahkan 
beliau menuntut ilmu dengan para ulama di sana serta 
memudahkan beliau menyampaikan kuliahnya kepada 
orang ramai. Akhirnya nama Imam Syafie terkenal di Parsi. 


Walaupun Parsi sebuah negeri yang kaya dan subur 
tanahnya, ditambah pula dengan penduduknya yang baik 
dan ramah, namun Imam Syafie tidak bercadang mahu 
menetap di Parsi. Beliau mahu terus merantau bagi 
menuntut ilmu agama. Pada suatu malam, Imam Syafie 
bermimpi bertemu dengan gurunya, Imam Malik. Mimpi itu 
memberi kesan pada jiwanya. Kerinduannya kepada Imam 
Malik tidak tertahan lagi. Akhirnya, selepas berbincang 
dengan Imam Muhamad al-Hasan dan Imam Abu Yusof, 
Imam Syafie meninggalkan Parsi untuk pulang semula ke 
Madinah dengan melalui Irag. 


Semasa dalam perjalanan, beliau singgah di Diyar Rabi'ah 
dan Mudhar yang terletak di sempadan di antara Irag 
dengan Parsi. Di sana terdapat masyarakat kaum Badwi. 


Imam Syafie singgah di situ beberapa hari dan sempat 
mendalami bahasa Arab. Tambahan pula di kalangan 
orang Badwi di situ ada beberapa orang penyair terkenal. 


Kemudian Imam Syafie meneruskan perjalanan secara 
bersendirian hingga sampai di Harran yang terletak di utara 
Irag. Kebetulan pula beliau sampai pada pagi hari Jumaat. 
Tiba-tiba Imam Syafie mahu mencukur kepalanya kerana 
mendapati rambutnya sudah panjang dan tidak terurus. 
Beliau pergi ke sebuah kedai mencukur rambut. Kerana 
hari itu hari Jumaat, ramai yang datang hendak bercukur. 
Mereka yang berada di situ tidak mengenali Imam Syafie. 


Selepas lama menunggu, akhirnya tiba giliran Imam Syafie. 
Tukang cukur terus menjalankan tugasnya mencukur 
rambut Imam Syafie. Tetapi baru separuh bahagian rambut 
Imam Syafie dicukur, tiba-tiba datang seorang lelaki yang 
juga mahu mencukur rambutnya. Tukang cukur itu lalu 
meninggalkan Imam Syafie bagi mencukur rambut 
pelanggan barunya. Sikap tukang cukur itu menimbulkan 
rasa tidak puas hati orang ramai yang sedang menunggu 
giliran. Sepatutnya tukang cukur itu menyuruh lelaki itu 
menunggu gilirannya. Imam Syafie yang baru dicukur 
separuh botak itu ditinggalkan begitu sahaja kerana 
melayan lelaki yang baru datang. 


Selepas siap mencukur rambut lelaki itu, baru tukang cukur 
itu menyambung semula mencukur rambut Imam Syafie. 
Selepas selesai bercukur, Imam Syafie pun bertanya siapa 
lelaki itu. 


“Dia pembesar Harran. Kerana itu saya memberi layanan 


yang istimewa kepadanya,” jawab tukang cukur itu. 


“Berapa upah yang dibayar dia kepada kamu?” tanya Imam 
Syafie lagi. 


“Lima dirham,” jawab tukang cukur itu. “Dia bayar mahal 
kerana itu saya utamakan dia." 


Imam Syafie mengeluarkan wang dari sakunya lalu 
memberikannya kepada tukang cukur itu. “Saya bayar 
kamu 10 dirham.” 


Tukang cukur itu tergamam kerana jumlah itu baginya 
terlalu banyak. Orang ramai yang berada di situ juga 
seperti tidak berpuas hati. 


“Sepatutnya tuan tidak payah membayar upahnya kerana 
tukang cukur itu menghina tuan dengan mencukur rambut 
tuan separuh botak kemudian meninggalkan kerjanya 
kerana mahu mencukur kepala orang besar Harran itu,” 
kata salah seorang pelanggan. 


“Dalam poket saya cuma ada 10 dirham. Sekiranya ada 
duit yang banyak, pasti saya beri lebih banyak lagi,” jawab 
Imam Syafie. 


“Kenapa tuan begitu pemurah dengan saya?” tanya tukang 
cukur itu pula. 


“Sebagai satu peringatan kepada kamu. Lain kali apabila 
datang orang miskin bercukur, kamu jangan sesekali 
menghinanya,” kata Imam Syafie. 


Kata-kata itu menginsafkan tukang cukur. Dia berjanji tidak 


bersikap pilih kasih pada pelanggannya lagi. Barulah orang 
ramai yang berada di situ mengenali Imam Syafie. Masing- 
masing berebut mahu berjabat salam serta mempelawa 
menjadi tetamu di rumahnya. Tetapi Imam Syafie menolak 
pelawaan mereka dengan baik. 


“Selepas sembahyang Jumaat nanti saya akan 
meneruskan perjalanan ke Madinah,” kata Imam Syafie. 


Bab 12 Bagai Sirih Pulang ke 


Ingat dan zikir kepada Allah sebanyak-banyaknya kerana ia 
mengubati penyakit jasmani dan hati. la mencetuskan ketenangan 
hidup dan ganaah. 


G #epas beberapa hari berjalan meredah padang pasir 

yang panas dan gersang dengan menunggang unta, 
akhirnya Imam Syafie bersama para pedagang dari Irag 
tiba di Madinah. Beliau terus menuju ke Masjid Nabi bagi 
menyempurnakan sembahyang asar. Kedatangan Imam 
Syafie menggembirakan orang ramai yang berada di situ. 
Mereka berkerumun mahu menyambut kedatangan ulama 
besar itu. Sementara menunggu masuknya waktu 
sembahyang asar, Imam Syafie melihat suasana Masjid 
Nabi yang sudah banyak berubah. 


“Masjid Nabi ini semakin besar dan cantik. Saya sudah 
jauh merantau tetapi inilah masjid yang paling cantik 
pernah saya lihat. Syukur kepada Tuhan,” kata Imam 
Syafie sambil memerhatikan kawasan sekitar masjid. 


“Khalifah Harun ar-Rasyid yang mencantikkan Masjid Nabi. 
Baginda juga mewakafkan banyak Guran dan kitab-kitab 
agama untuk masjid supaya dapat dibaca orang ramai,” 
puji Syeikh Jabar. Imam Syafie berasa senang hati 
mendengarnya. 


Tidak lama kemudian, muncul Imam Malik diiringi 100 
orang anak muridnya yang berpakaian jubah putih. 
Kedatangan mereka menarik perhatian orang ramai. Imam 
Syafie dapat mencium bau anbar yang semerbak 
memenuhi ruang masjid. Bau itu datangnya daripada Imam 
Malik dan anak-anak muridnya. Imam Syafie mahu 
menyambut kedatangan gurunya tetapi tidak dapat kerana 
orang ramai sedang mengerumuni ulama terkenal itu. 
Tambahan pula suara azan dilaungkan bagi menandakan 
masuknya waktu sembahyang asar. 


Selesai sembahyang asar, Imam Malik terus memulakan 
majlis ilmunya tanpa menyedari kehadiran Imam Syafie. 
Imam Syafie pula tidak sempat memperkenalkan dirinya 
kerana tidak mahu mengganggu majlis ilmu gurunya itu. 
Dia berada dicelah orang ramai bagi mengikuti pengajian 
Imam Malik. Seperti biasa, orang ramai mengikuti majlis 
ilmu Imam Malik hingga magjid itu penuh sesak. 


Apabila sampai kepada masalah 'cukai kharraj', Imam Malik 
mengajukan persoalan itu kepada anak muridnya. Seorang 
demi seorang memberi jawapan, namun tidak seorang pun 
dapat memberikan jawapan yang memuaskan hati Imam 
Malik. Kemudian Imam Malik bertanya pula kepada orang 
ramai sekiranya ada sesiapa yang dapat menjawabnya 
dengan tepat. Namun, tiada siapa yang berani memberikan 


jawapannya. 


Imam Syafie tahu jawapannya namun dia sengaja tidak 
mahu menonjolkan dirinya kerana Imam Malik belum 
mengetahui kehadirannya di situ. Akhirnya beliau 
membisikkan jawapan soalan itu kepada seorang lelaki 
yang duduk di sebelahnya. Kemudian lelaki itu bangun lalu 
memberikan jawapan seperti yang diajar Imam Syafie. 
Imam Malik berpuas hati dengan jawapan yang diberikan 
lelaki itu. Beliau memanggil lelaki itu tampil ke hadapan. 


“Cuba kamu ulang semula jawapan kamu mengenai cukai 
kharraj tadi?” pinta Imam Malik. 


Lelaki itu menjawab dengan lancar. Cukai kharraj 
dikenakan pada tanah yang dibuka oleh orang Islam 
secara peperangan ataupun damai yang tidak dibahagikan 
kepada pejuang-pejuang Islam, sebaliknya dijadikan harta 
negara, seperti yang dilakukan oleh khalifah Umar al- 
Khattab, dengan pemiliknya yang asal dan orang Islam 
sendiri dapat menggunakan tanah itu dan mengambil 
manfaatnya dengan dikenakan cukai kharraj. Cukai ini 
dikenakan mengikut keluasan tanah dan juga mengikut 
hasil keluaran tanaman, yang masing-masing lebih dikenali 
sebagai nizam al-masahah dan nizam al-mugasamah. 


Cukai tanah sawah semasa zaman pemerintahan Umar al- 
khattab dikenakan sebanyak 14 dirham setiap ekar yang 
ditanam dengan gandum pada pihak yang lain. Rasulullah 
juga mengenakan cukai pada orang Yahudi yang 
menduduki daerah Khaibar sebanyak 20 peratus daripada 
hasil keluaran tanah itu. Walau bagaimanapun, nilai kharaj 


yang dikenakan tidak tetap, sebaliknya mengikut cara 
pengairan. 


Namun begitu, cukai kharraj ini dikecualikan daripada dua 
jenis tanah, iaitu: 


1. Tanah yang dimiliki oleh orang kafir yang 
kemudiannya memeluk Islam, tanpa melalui 
peperangan. 

2. Tanah yang dimiliki oleh pejuang-pejuang Islam yang 
diperoleh daripada rampasan perang yang dibahagi- 
bahagikan oleh khalifah. 


Dua jenis tanah ini juga dikenali sebagai tanah unsyur yang 
dikenakan zakat 10 peratus ataupun lima peratus (1/10 
ataupun 1/20) daripada hasil tanah. 


Cukai kharraj tidak seperti zakat, kharaj boleh berubah 
mengikut beberapa ketentuan. Kadarnya pernah menjadi 
50 peratus daripada hasil keluaran tanah ataupun 14 
dirham setiap ekar tanah yang ditanam dengan gandum. 
Kadarnya dapat dikurangkan apabila wujud kesulitan pada 
petani. Kebolehan ini menjadikan kharraj sebagai satu alat 
dasar fizikal Islam yang penting. 


“Adakah kamu sudah dapat menghafaz Muran?” tanya 
Imam Malik. 


“Belum lagi tuan,” jawab lelaki itu. 


“Adakah kamu sudah habis membaca kitab al-Muwatta'”?” 
tanya Imam Malik lagi. 


“Belum lagi tuan,” jawab lelaki itu. 


“Adakah kamu pernah berguru dengan Imam Jaafar bin as- 
Siddig?” tanya Imam Malik lagi. 


“Belum tuan,” jawab lelaki itu. 


“Sekiranya begitu, bagaimana kamu dapat menjawab 
persoalan saya tadi?” tanya Imam Malik dengan rasa 
hairan. 


“Pemuda yang duduk di sebelah saya itu yang 
mengajarnya,” jawab lelaki itu sambil menunjuk ke arah 
Imam Syafie. 


“Wahai anak muda. Datanglah dekat kepada saya!” kata 
Imam Malik sambil memandang ke arah Imam Syafie. 


Sebaik sahaja Imam Syafie menghampiri, Imam Malik 
merenungnya dengan rasa yang takjub. Beliau seperti tidak 
percaya dengan apa yang dilihatnya. 


“Kamu Imam Syafie?” tanya Imam Malik. 
“Benar,” jawab Imam Syafie. 


Imam Malik bangun lalu memeluk Imam Syafie. Mereka 
berpelukan sebagai tanda kasih sayang antara seorang 
guru dengan anak muridnya. Ramai yang terharu serta 
menitiskan air mata melihat situasi itu. Mereka gembira 
kerana Imam Syafie sudah pulang ke Madinah. 


“Wahai guruku, saya datang kerana merindui tuan. Sudah 
beberapa tahun saya merantau. Sekarang saya pulang 
semula ke pangkuan tuan,” kata Imam Syafie. 


“Saya juga merindui kamu. Syukur kerana Tuhan 
menemukan semula kita berdua,” kata Imam Malik pula. 


Selepas bertanya khabar berita, Imam Malik meminta 
Imam Syafie menggantikan tempatnya kerana beliau mahu 
pulang sebentar ke rumahnya. 


“Kamu yang layak menggantikan tempat saya. Kerana itu 
duduklah di sini dan terus mengajar anak-anak murid saya 
hingga saya datang semula ke sini,” pesan Imam Malik. 


Imam Syafie pun duduk di tempat Imam Malik bagi 
menggantikan tempatnya mengajar kuliah agama hingga 
masuk sembahyang maghrib. Selepas maghrib, sementara 
menunggu masuknya waktu isyak, Imam Syafie 
menyambung lagi pengajiannya. Selepas sembahyang 
isyak, dia menyambung lagi kuliahnya hingga tengah 
malam. 


Imam Malik pula berasa gembira kerana anak murid 
kesayangannya sudah kembali ke pangkuannya. Dia 
pulang ke rumah lalu menyuruh isteri dan anak gadisnya 
menyediakan masakan yang lazat untuk tetamu istimewa 
mereka. 


“Dia seorang ulama yang paling bertakwa melebihi 
ayahanda. Kerana itu masaklah makanan yang lazat untuk 
tetamu istimewa kita itu,” pesan Imam Malik. 


Kemudian beliau datang semula ke masjid. Tetapi dia 
duduk dicelah orang ramai bagi mendengar majlis agama 
yang disampaikan oleh Imam Syafie. Selesai sembahyang 
isyak dan selepas tamat majlis ilmu, baru Imam Malik 


menemui Imam Syafie. 


“Wahai Imam Syafie, mari bermalam di rumahku,” pelawa 
Imam Malik. 


“Dengan senang hati saya menerimanya,” balas Imam 
Syafie. 


Apabila sampai di rumah Imam Malik, dilihatnya sudah jauh 
berubah. Rumahnya sudah besar dan cantik. Di dalamnya 
terdapat banyak perabot dan barang perhiasan yang 
mahal. Imam Syafie berasa sedih lalu menangis. 


“Wahai Imam Syafie, adakah kamu menyangka saya sudah 
menjual akhirat dengan barang-barang perhiasan dunia 
ini? tanya Imam Malik yang mengerti apa yang membuat 
anak muridnya itu menangis. 


“Memang benar. Saya bimbang kesenangan dunia ini 
melalaikan tuan, lalu hanyut dalam lautan nafsu,” jawab 
Imam Syafie. 


“Janganlah kamu bimbang kerana saya tidak akan menjual 
akhirat saya dengan kesenangan dunia ini. Semoga tuhan 
menetapkan pendirian saya,” pujuk Imam Malik. 


“Semasa saya meninggalkan tuan beberapa tahun yang 
lalu, rumah tuan sederhana sahaja. Tetapi apabila saya 
datang, keadaannya sudah jauh berubah. Apakah makna 
semua ini?" tanya Imam Syafie. 


“Rumahku ini dibina oleh sahabatku Abu Kasim. Barang 
perhiasan yang mahal ini adalah hadiah daripada 
saudagar-saudagar yang pernah menjadi anak-anak 


muridku. Saya tidak boleh menolak pemberian mereka 
kerana Nabi Muhammad juga tidak menolak pemberian 
hadiah daripada sesiapa sahaja. Sekiranya saya menolak, 
bererti saya menyakiti hati mereka. Sekiranya dibuang 
pemberian mereka, itu satu pembaziran,” jawab Imam 
Malik. 


Barulah senang hati Imam Syafie mendengarnya. Dia yakin 
gurunya itu masih tidak berubah walau kehidupannya jauh 
sudah jauh lebih mewah daripada sebelumnya. 


Tidak lama kemudian, makanan pun dihidangkan. Imam 
Syafie makan dengan begitu berselera. Pada malam itu 
juga Imam Syafie tidur nyenyak hingga ke pagi. Keesokan 
harinya, anak gadis Imam Malik mengadu kepada ayahnya. 


“Ayah mengatakan tetamu kita itu seorang lelaki yang 
warak, alim dan kuat beramal ibadat. Tetapi saya lihat dia 
bukan seperti yang ayah katakan.” 


“Apa maksud kamu?" tanya Imam Malik pula. 


“Ayah kata lelaki itu tidak pernah makan hingga kenyang. 
Tetapi malam tadi anakanda melihat dia makan begitu 
berselera dan banyak. Ayah juga kata lelaki itu banyak 
beramal ibadat pada waktu malam. Sedangkan malam tadi 
anakanda melihatnya tidur lena tanpa sempat bangun 
malam untuk sembahyang tahajud dan beramal ibadat,” 
jawab anak gadis Imam Malik. 


“Nanti ayahanda tanyakan perkara itu kepadanya,” kata 
Imam Malik. 


Tidak lama kemudian muncul Imam Syafie lalu Imam Malik 
pun bertanya, “Wahai Imam Syafie, bukankah kamu makan 
tidak pernah kenyang”? Tetapi kenapa malam tadi kamu 
makan begitu berselera sekali hingga kekenyangan? 
Kemudian kamu tidur nyenyak sampai ke pagi?” 


“Saya tahu makanan yang tuan hidangkan itu daripada 
rezeki yang halal. Kerana itu saya makan banyak bagi 
mendapat keberkatannya,” jawab Imam Syafie. 


“Kamu tidur nyenyak sampai ke pagi dan tidak bangun 
malam untuk beribadat?” tanya Imam Malik lagi. 


“Malam tadi di tempat perbaringan Tuhan memberi 
petunjuk hingga saya dapat menyelesaikan 100 masalah 
agama. Bukankah berfikir sejenak mengenai kebesaran 
Allah serta menyelesaikan masalah ummah itu lebih baik 
daripada melakukan ibadat sunat?” kata Imam Syafie pula. 


“Benar katamu,” puji Imam Malik. 


Imam Malik bertambah yakin dengan kehebatan Imam 
Syafie. Beliau mempelawa Imam Syafie terus menjadi anak 
muridnya. 


“Kamu juga akan menggantikan tempat saya semasa 
ketiadaan saya,” kata Imam Malik. 


Keesokan harinya Imam Syafie diminta menggantikan 
tempat Imam Malik memimpin majlis ilmu. Beliau bercerita 
mengenai kewajipan menuntut ilmu. 


“Ilmu itu mempunyai keutamaan. Keutamaannya adalah 
membuat semua orang mengabdi kepadanya. Memelihara 


ilmu itu wajib sebagaimana wajibnya seseorang itu 
memelihara diri dan maruahnya. Sesiapa yang mempunyai 
ilmu kemudian mewariskan ilmu kepada orang yang tidak 
berhak menerimanya, dia berlaku zalim,” kata Imam Syafie. 


Kemudian katanya lagi, “Saya dapati orang yang berilmu 
itu menjadi mulia meskipun dia dilahirkan di tengah-tengah 
keluarga yang buta huruf dan miskin. Ilmu selalu dapat 
mengangkat darjat manusia hingga orang mulia 
menghormatinya. Mereka akan mematuhi kata-kata orang 
yang berilmu. Setiap orang tidak akan merasakan 
kebahagiaan tanpa ilmu. Kamu tidak akan memperoleh 
ilmu kecuali dengan enam perkara iaitu kecerdasan, 
semangat waja, rajin, tekun, perbelanjaan yang cukup dan 
bersahabat dengan guru.” 


Selepas memberikan kata-kata semangat itu, barulah 
Imam Syafie mengajar ilmu hadis. Anak-anak murid Imam 
Malik tertarik dengan cara penyampaiannya. Keesokannya 
mereka meminta Imam Syafie mengajar lagi. 


Khusyuk secara zahir adalah khusyuknya orang awam, khusyuk 
secara batin adalah khusyuknya orang pilihan di sisi Allah. 


ke bak ada orang yang bahagia kerana ilmunya, 
inilah orangnya,” kata Imam Malik sambil menunjuk 
ke arah Imam Syafie yang duduk di sebelahnya. 


Menurut Imam Malik, Imam Syafie satu-satunya ulama 
yang disanjung orang ramai. Ke mana sahaja beliau 
sentiasa mendapat layanan yang baik. Berbeza dengan 
ulama lain seperti Imam Abu Hanifah dan sebagainya yang 
terpaksa menempuh pelbagai penderitaan. Mereka pernah 
dipenjara, diseksa dan sebagainya. Namun, Imam Syafie 
tidak pernah melalui penderitaan seperti itu. 


Kemudian Imam Malik menyuruh Imam Syafie mengambil 
tempatnya bagi mengajar ilmu hadis kepada orang ramai. 
Beliau sendiri duduk di kalangan anak-anak muridnya 
seperti beliau juga sedang menuntut ilmu dengan Imam 
Syafie. 


“Kenapa tuan begitu hormat kepada Imam Syafie? 
Bukankah dia juga anak murid tuan?” tanya salah seorang 
anak muridnya. 


“Imam Syafie itu daripada keluarga Rasulullah. Dia juga 
seorang ulama. Kerana itu kita wajib menghormatinya,” 
jawab Imam Malik. 


Kemudian dia menyuruh anak-anak muridnya menghormati 
Imam Syafie seperti penghormatan yang diberikannya, 
Mereka akur dengan permintaan itu. Imam Syafie semakin 
dihormati dan disayangi. Imam Malik juga meminta Imam 
Syafie tinggal di rumahnya supaya memudahkannya 
menghadiri di mana sahaja majlis ilmu. Kasih dan 
sayangnya kepada Imam Syafie semakin mendalam. 


"Wahai Imam Syafie, saya sudah tua. Saya dapat 
merasakan ajal saya semakin hampir. Entah esok ataupun 
lusa saya dijemput menemui Tuhan. Sebelum meninggal 
dunia, saya mahu memberikan kamu separuh daripada 
harta dalam simpananku. Saya berharap sangat kamu sudi 
menerimanya,” kata Imam Malik. 


Ketika itu mereka dalam perjalanan pulang dari masjid 
menuju ke rumah Imam Malik. Imam Syafie terkejut 
mendengarnya. Beliau tidak menyangka sampai begitu 
sekali kasih sayang yang ditunjukkan oleh Imam Malik 
kepadanya. Namun dalam hati dia mahu menolak 
pemberian itu. 


“Saya cuma mahu menuntut ilmu darimu. Pada saya, ilmu 
yang tuan berikan itu lebih berharga daripada harta,” kata 
Imam Syafie berterus terang. Dia teringat pesanan ibunya 


supaya keluar mencari ilmu, bukan mencari harta. 


“Wahai Imam Syafie, kamu banyak membantu saya. Kamu 
sering berada di tempat saya mengajar anak-anak murid 
saya dengan ilmu agama. Kerana itu sepatutnya saya 
memberikan hadiah kepada kamu,” desak Imam Malik. 


“Bukankah tuan mempunyai anak dan isteri? Mereka yang 
lebih berhak mewarisi harta tuan,” kata Imam Syafie pula. 


“Harta saya banyak. la pemberian khalifah dan anak-anak 
murid saya yang ramai sudah menjadi saudagar. Harta itu 
akan saya bahagikan kepada dua. Separuh untuk kamu 
dan separuh untuk keluarga saya,” desak Imam Malik. 


“Wahai tuan, bagaimana pendapat tuan mengenai harta 
pemberian khalifah itu?” tanya Imam Syafie pula. 


“Harta itu selamat kerana itu saya menerimanya,” jawab 
Imam Malik. 


“Harta selamat? Apa maksud tuan?” tanya Imam Syafie 
lagi. 


“Harta khalifah itu diambil dari baitulmal. Kerana itu harta 
selamat,” jawab Imam Malik. 


“Bukankah Imam Abu Hanifah pernah menolak wang 
pemberian khalifah?” tanya Imam Syafie lagi. 


“Imam Abu Hanifah menjauhkan diri daripada khalifah. 
Beliau juga menolak pemberian hadiah daripada baginda. 
Kerana itu dia dipenjara hingga meninggal dunia,” jawab 
Imam Malik. 


“Kenapa tuan mendampingi Khalifah? Kenapa tuan 
menerima hadiah daripada baginda?” tanya Imam Syafie. 


“Saya mendampingi khalifah supaya memudahkan saya 
berdakwah kepada baginda. Memang benar saya 
menerima wang pemberian khalifah tetapi tidak pernah 
membelanjakannya. Wang itu saya simpan ataupun 
sedekahkan kepada mereka yang memerlukan. Sekarang 
wang itu akan saya serahkan kepada kamu,” jawab Imam 
Malik. 


Kerana kuatnya desakan Imam Malik menyebabkan Imam 
Syafie terpaksa juga menerimanya. Benarlah seperti 
jangkaan Imam Malik, tidak lama kemudian beliau jatuh 
sakit selama 20 hari. Imam Malik meninggal dunia pada 
tahun 179 Hijrah. Umurnya ketika itu 86 tahun. 


Pemergian Imam Malik mendukacitakan hati Imam Syafie. 
Dia merasakan kehilangan sesuatu yang berharga dalam 
hidupnya. Beliau dirundung kesepian yang tidak terhingga. 


“Saya kehilangan seorang guru dan sahabat sejati,” kata 
Imam Syafie. 


“Saya mengasihi guru dan sahabat saya dengan seluruh 
jiwa raga, sama seperti saya mencintai sanak saudaraku 
sendiri. Sahabat yang baik seiring sejalan dengan saya dan 
menjaga nama baik saya ketika saya hidup mahupun 
selepas saya mati. Sekiranya kita menghormati orang lain 
tentulah kita akan dihormati. Sesiapa yang menghina orang 
lain, dia pasti dicemuh dan dihina. Apabila kamu 
mengharapkan kemuliaan, dekatilah orang yang alim. 
Hanya orang yang berjiwa mulia dapat menjaga baik 


dirinya dan selalu memuliakan tetamu,” kata Imam Syafie 
meluahkan perasaannya. 


Tiba-tiba kota Madinah dirasakannya begitu asing. Tidak 
lagi menenteramkan jiwanya. Beliau mahu merantau lagi 
bagi meluaskan perjalanannya. 


“Semasa hidup, Imam Malik selalu menyuruh tuan berada 
di tempatnya bagi mengajar kami ilmu agama. Kerana itu 
sesudah dia meninggal dunia, tuan sepatutnya yang 
mengambil alih tanggungjawab itu. Tambahan pula tuan 
paling layak sebagai penggantinya. Kerana itu ajarlah kami 
ilmu agama,” kata Yasir, salah seorang anak murid Imam 
Malik kepada Imam Syafie. 


“Saya berasal dari kota Mekah. Saya datang ke sini bagi 
menuntut ilmu dengan Imam Malik. Sekarang beliau sudah 
meninggal dunia. Saya akan pulang semula ke Mekah 
kerana di sana ibu saya sedang menunggu. Tambah pula 
kami sudah lama tidak berjumpa,” kata Imam Syafie. 


“Bagaimana sekiranya tuan bawa ibu tuan ke sini dan terus 
menetap di Madinah?" tanya Jabir pula. 


“Ibu saya sudah tentu tidak setuju kerana keluarganya 
berada di Mekah. Penduduk Mekah juga menunggu 
kepulangan saya bagi mengajar ilmu hadis,” jawab Imam 
Syafie. 


Penduduk Madinah terpaksa juga membenarkan Imam 
Syafie pulang ke Mekah. Sekali lagi mereka mengiringinya 
hingga sampai ke pinggir kota Madinah. Selepas lama 
berjalan meredah padang pasir, akhirnya Imam Syafie 


selamat sampai ke kota Mekah. 


Ummu Habibah al-Uzdiyyah menyambut kepulangan 
anaknya dengan rasa syukur dan gembira. Sebagai 
seorang Ibu, beliau sentiasa mengikuti perkembangan 
anaknya. Apabila ada orang dari Madinah dan Irag datang 
ke Mekah, beliau sering bertanya sekiranya mereka pernah 
bertemu dengan Imam Syafie. Mereka tidak keberatan 
menceritakan kehebatan Imam Syafie. Itu membuatkan 
Ummu Habibah al-Uzdiyyah berasa gembira. 


Selepas berpisah sekian lama, Ummu Habibah al-Uzdiyyah 
bertemu semula dengan anak kesayangannya. Imam 
Syafie menceritakan pengalamannya berguru dengan 
Imam Malik serta pengalamannya merantau menuntut ilmu 
hingga ke Parsi. 


“Imam Malik menyerahkan separuh daripada harta yang 
dimilikinya kepada anakanda. Harta itu masih ada dalam 
simpanan anakanda. Sudikah ibu menerimanya?” tanya 
Imam Syafie dengan harapan ibunya mahu menerimanya. 


“Ibu menyuruh kamu pergi menuntut ilmu, dan pulang 
membawa ilmu penuh di dada. Ibu bukan menyuruh kamu 
pergi mencari harta. Ibu tidak memerlukannya,” kata Ummu 
Habibah al-Uzdiyyah. 


“Bagaimana pula dengan wang yang banyak itu wahai 
bonda?” tanya Imam Syafie lagi. 


“Sedekahkan kepada fakir miskin dan mereka yang 
memerlukan. Itu yang lebih baik daripada kita 
membelanjakannya,” jawab Ummu Habibah al-Uzdiyyah. 


Imam Syafie patuh pada suruhan ibunya. Semua wang itu 
diberikannya kepada fakir miskin dan mereka yang 
memerlukannya. Imam Syafie dan ibunya menjalani 
kehidupan seperti biasa. 


Kepulangan Imam Syafie ke Mekah menggembirakan hati 
orang ramai. Mereka meminta Imam Syafie membuka 
kuliah ilmu di Masjidil Haram. Ramai yang berguru 
dengannya. 


Nama Imam Syafie tersebar hingga ke Yaman. Gabenor 
Yaman tertarik dengan Imam Syafie lalu bercadang hendak 
membawanya ke Yaman. Tambahan pula penduduk 
Yaman perlukan bimbingan seorang ulama seperti Imam 
Syafie. 


Selepas membuat persiapan, gabenor Yaman dan para 
pengiringnya berangkat ke Mekah dengan alasan hendak 
mengerjakan umrah. Selesai mengerjakan umrah, gabenor 
Yaman berjumpa dengan Imam Syafie. 


“Kamu sudah pernah merantau hingga sampai ke Parsi. 
Tetapi kamu belum pernah sampai ke Yaman. Di sana juga 
ramai ulama terbilang. Penduduk Yaman juga mahu 
berguru dengan tuan,” kata gabenor Yaman kepada Imam 
Syafie. 


“Saya tertarik dengan cadangan tuan. Tetapi saya perlu 
mendapat keizinan daripada ibu saya terlebih dahulu,” kata 
Imam Syafie pula. 


Kemudian beliau menyatakan hasrat di hatinya mahu 
merantau ke Yaman pula. Ummu Habibah al-Uzdiyyah 


tidak keberatan melepaskan anaknya pergi menuntut ilmu 
walau ke mana sahaja. Keesokan harinya Imam Syafie 
berangkat ke Yaman bersama gabenor dan para 
pengiringnya. 


Kubur adalah perhentian sementara bagi membolehkan ke satu 
perhentian lagi yang penuh dengan soal siasat. Oleh itu, 
siapkanlah jawapan yang adil dan benar menerusi amal yang 
benar dan taat kepada al-hag yang tidak berbelah bagi. 


pabila sampai di Yaman, gabenor Yaman mempelawa 

Imam Syafie tinggal di rumahnya. Tetapi Imam Syafie 
berasa tidak selesa tinggal di kediaman gabenor yang 
mewah dan cantik itu. Dia mahu keluar dari situ. Tetapi 
gabenor itu pula mahu Imam Syafie terus tinggal 
bersamanya. 


“Wahai Imam Syafie, saya yang mengajak kamu datang ke 
Yaman. Kerana itu saya yang bertanggungjawab 
melindungi kamu, menjaga makan dan minum serta 
kebajikan kamu. Kerana itu teruslah tinggal di rumah ini. 
Saya tidak akan meminta apa-apa balasan daripada 
kamu,” pujuk gabenor Yaman itu. 


“Saya tertarik hati untuk datang ke Yaman kerana negeri ini 
kaya dengan peninggalan sejarah. Di sini pernah wujud 


kerajaan Sabak, Madain, Hirrah, dan Ghazzan. Di sini juga 
bermulanya kisah percintaan antara puteri Balgis dengan 
Nabi Sulaiman. Kerana itu izinkan saya melihat tempat- 
tempat bersejarah itu,” kata Imam Syafie pula. 


Gabenor Yaman bersetuju dengan permintaan itu. Imam 
Syafie menggunakan kesempatan itu melawat tempat- 
tempat bersejarah yang terdapat di Yaman. Dia juga 
mempelajari sejarah Yaman. 


la dinamakan sedemikian, kerana di negara ini dikatakan 
banyak berkat dan kebaikannya. la sebuah negara yang 
makmur kerana tanahnya yang subur dan tidak kering. 
Rakyat Yaman mendapat akal membuat takungan- 
takungan air dan beberapa buah empangan supaya air 
hujan dapat dipergunakan dengan baik, sama ada bagi 
tujuan pertanian mahupun sebagai sistem perparitan. 
Justeru, kota-kota dan juga kampung-kampung serta 
tanaman mereka tidak lagi dilanda air bah pada musim 
hujan. 


Negeri Yaman wujud sebelum wujudnya kota Madinah. 
Kebanyakan penduduk Madinah berasal dari Yaman. 
Penghijrahan itu berlaku selepas empangan Ma'arib pecah. 


Antara kerajaan-kerajaan yang pernah wujud di Yaman 
adalah kerajaan Ma'in, Gutban, Saba, dan Himyar. 
Kerajaan Ma'in wujud kira-kira tahun 1200 sebelum Masihi, 
dan Kerajaan Gutban pula wujud kira-kira 1000 tahun 
sebelum Masihi. Kerajaan Gutban inilah yang menjadi 
pengawal Selat Bab el-Mandeb yang memisahkan Yaman 
dengan Sudan. Apabila kedua-dua kerajaan itu runtuh, ia 


diganti dengan kerajaan Saba". 


Kerajaan Saba' mula wujud pada tahun 950 sebelum 
Masihi. Pada mulanya ia hanya sebuah kerajaan yang 
kecil. Tetapi selepas kerajaan Ma'in dan @utban runtuh, ia 
dikuasai kerajaan Saba' yang diperintah Puteri Balgis. 


Mereka membina empangan Ma'arib, iaitu sebuah 
empangan raksasa yang dapat menakung air antara dua 
buah gunung. Dengan adanya empangan itu, wujud 
kawasan pertanian yang subur di negeri Saba'. 


Namun, apabila empangan Ma'arib itu pecah lalu 
menenggelamkan negeri Saba', bangun pula kerajaan 
Himyar. Tetapi kerajaan itu lemah dan dijajah oleh orang 
Rom dan Parsi. 


“Wahai Imam Syafie. Saya memerlukan seorang jurutulis 
dan setiausaha peribadi. Pada hemat saya, hanya kamu 
yang paling layak memegang jawatan itu. Saya harap 
kamu sanggup menerimanya,” kata gabenor. 


Imam Syafie termenung sejenak. Tujuan dia datang ke 
Yaman mahu menuntut ilmu, bukannya mencari kerja. 
Walau bagaimanapun dia sedar, berada di tempat yang 
jauh memerlukan wang bagi menampung keperluan 
hidupnya. 


Selepas berfikir sejenak, Imam Syafie pun berkata, “Wahai 
tuan gabenor, saya tidak menolak tawaran tuan itu. Tetapi 
berilah saya masa pergi menuntut ilmu dengan beberapa 
orang ulama yang berada di Yaman ini. Kemudian, baru 
saya menerima tawaran bekerja dengan tuan,” kata Imam 


Syafie. 


Al-Malik terpaksa bersetuju dengan permintaan Imam 
Syafie. Dia juga memberi sedikit wang kepada Imam Syafie 
untuk keperluannya. Kemudian Imam Syafie menjelajah ke 
seluruh negeri Yaman. Dia sempat berguru dengan 
beberapa orang ulama yang terkenal di Yaman seperti 
Matraf bin Mazin al-Sana'ani, Amru bin Musallamah dan 
Hisham bin Yusof, Kadi Sanaii. 


Namun, Imam Syafie masih berasa belum berpuas hati 
kerana kebanyakan ilmu yang dipelajari dengan ulama- 
ulama Yaman itu sudah pernah dipelajarinya sebelum itu. 
Oleh itu Imam Syafie berusaha meluaskan lagi ilmunya 
dengan mempelajari ilmu kedoktoran dan ilmu hisab. 


“Mahukah kamu mempelajari ilmu firasat?” tanya Maulana 
Arif yang mahir dalam ilmu firasat. 


“Boleh juga sekiranya tidak bercanggah dengan agama 
Islam,” kata Imam Syafie. 


“Percayalah, kamu tidak rugi apabila mempelajarinya.” 
Akhirnya Maulana Arif berjaya memujuk Imam Syafie. 


Selepas tamat mempelajari ilmu firasat, Imam Syafie 
memohon daripada gurunya untuk pulang ke Sana'a. 
Gurunya berpesan supaya berhati-hati apabila berkawan 
dengan orang yang cacat sebelah matanya, orang yang 
tempang ataupun terdapat apa-apa kecacatan pada 
tubuhnya. 


“Sekiranya berkawan dengan orang seperti itu pasti 


menyusahkan serta menyukarkan kamu,” pesan gurunya. 


Semasa dalam perjalanan pulang, Imam Syafie singgah di 
sebuah perkampungan lalu bertemu seorang lelaki yang 
kedua-dua matanya berwarna merah dan juling. Dahinya 
agak terbonjol. 


“Lelaki ini tentu buruk perangainya seperti yang dipesan 
oleh guru,” bisik hati Imam Syafie. 


Lelaki itu menegur Imam Syafie dengan ramah lalu 
mempelawa singgah di rumahnya. Kemudian dijamunya 
dengan makanan yang enak serta minuman yang lazat. 


“Saya sedang bermusafir. Boleh saya menumpang 
bermalam di rumah ini?” tanya Imam Syafie kerana tertarik 
dengan budi bahasa lelaki itu. 


“Dengan senang hati saya menerima permintaan tuan,” 
jawab lelaki itu. 


Lelaki itu memasukkan unta tunggangan Imam Syafie ke 
dalam kandang. Kemudian membawa Imam Syafie ke 
sebuah bilik tidur yang dilengkapi dengan katil, tilam, 
selimut dan bilik air. Imam Syafie berasa gembira. 


Pada keesokan harinya sekali lagi lelaki itu menghidangkan 
sarapan pagi. Lantas hati Imam Syafie berbisik, lelaki itu 
seorang yang pemurah dan baik hati. 


“Mengikut ilmu firasat yang aku pelajari, lelaki seperti itu 
tidak boleh dipercayai. Tetapi ternyata sebaliknya. Ternyata 
ilmu firasat yang aku pelajari itu salah,” bisik hati Imam 
Syafie. 


Kemudian Imam Syafie bersiap-siap mahu meninggalkan 
rumah tumpangannya itu. Dia menemui lelaki itu bagi 
mengucapkan terima kasih. 


“Kenapa tuan cepat sangat hendak pergi? Alangkah 
beruntungnya saya sekiranya tuan tinggal di rumah ini 
beberapa hari lagi.” Lelaki itu seolah-olah enggan 
melepaskan Imam Syafie pergi. 


“Saya perlu pulang segera ke Sana'a. Sekiranya tuan 
datang ke sana, tanyalah di mana Imam Syafie. Mereka 
pasti membawa tuan kepada saya. Tiba pula giliran saya 
melayan tuan seperti tetamu,” kata Imam Syafie. 


“Adakah kamu menyangka semua yang saya berikan itu 
secara percuma? Kamu perlu membayar setiap 
perkhidmatan yang saya berikan. Saya masukkan unta ke 
dalam kandang upahnya lima dirham. Makan dan minum 
kamu 10 dirham. Sewa bilik penginapan kamu 30 dirham. 
Sarapan pagi tadi lima dirham. Kamu perlu bayar kepada 
saya semuanya 50 dirham,” bentak lelaki itu. 


Imam Syafie terpaksa menunaikan permintaan lelaki itu. 
Selepas membayarnya, Imam Syafie berbisik dalam 
hatinya, “Alangkah benar ilmu firasat yang aku pelajari....” 


Apabila sampai di Sana'a, Imam Syafie terus menemui al- 
Malik. Gabenor Yaman itu gembira menyambut kepulangan 
Imam Syafie. Kemudian dilantiknya menjadi setiausaha 
dan jurutulisnya. Imam Syafie menerima tawaran itu kerana 
dia merasakan sudah sampai masanya dia bekerja bagi 
menyara diri sendiri. 


Di samping bekerja, Imam Syafie menyebarkan ilmu 
kepada sesiapa yang berhajat mahu berguru dengannya. 
Anak murid serta pengikut Imam Syafie semakin hari 
semakin ramai. Namanya mula terkenal di Yaman. 


“Kamu sudah dewasa. Selayaknya kamu mempunyai 
keluarga sendiri. Mahukah kamu sekiranya saya carikan 
kamu seorang isteri?” tanya gabenor Yaman pada suatu 
hari. 


Imam Syafie tidak dapat menolak permintaan al-Malik. 
Tambahan pula beliau adalah majikannya. Dia 
menyerahkan kepada gabenor Yaman itu mencarikan 
calon isterinya. 


“Saya akan menjodohkan kamu dengan seorang gadis 
yang baik daripada keturunan yang baik. Saya harap kamu 
tidak membantah dengan pilihan saya,” kata gabenor 
Yaman. 


“Boleh saya tahu siapakah gadis itu?” tanya Imam Syafie 
pula. 


“Namanya Hamidah binti Uyainah bin Amru bin Uthman bin 
Affan. Beliau adalah keturunan Khalifah Uthman bin Affan,” 
jawab Al-Malik. 


Tidak lama kemudian Imam Syafie berkahwin dengan 
Hamidah. Mereka tinggal di rumah sendiri di Sana'a. 
Akhirnya mereka dikurniakan tiga anak iaitu Abu Uthman 
Muhammad, Fatimah dan Zainab. Mereka juga mempunyai 
seorang hamba perempuan berkulit hitam. 


“Wahai Imam Syafie, Wilayah Najran memerlukan seorang 
hakim. Saya berpendapat kamu yang paling layak 
memegang jawatan itu. Kerana itu terimalah tawaran saya 
ini,” beritahu gabenor Yaman pada suatu hari. 


Atas permintaan gabenor Yaman itu, akhirnya Imam Syafie 
membawa keluarganya berpindah ke Najran. Di sana dia 
dilantik menjadi hakim. 


Kita perlu sentiasa memohon perlindungan 
daripada Allah, sekurang-kurangnya dengan mengucapkan 
"A uzubillahi minassaitathanirrajim”. Kita perlu bersabar sekiranya 
serangan syaitan datang juga bertalu-talu dengan hebat dan 
menyedari Allah taala hendak menguji keteguhan sabar kita, 
hendak melihat ketulenan jihad kita. Ketahuilah perang dengan 
syaitan itu lebih hebat daripada perang sabil. 


2 jelang Najran menyambut baik kedatangan Imam 

Syafie. Tambahan pula nama beliau sudah harum di 
kalangan mereka. Dengan itu lebih mudah Imam Syafie 
menjalankan tugasnya sebagai hakim atau kadi di Najran. 
Selang beberapa bulan kemudian datang berita 
mengatakan al-Malik sudah meninggal dunia. 


“Innalillahi wa inna ilaihirajiun, semoga Gabenor al-Malik 
dicucuri rahmat dan ditempatkan di kalangan mereka yang 
beriman,” bisik Imam Syafie sejurus mendengar 
perkhabaran mengenai pemergian gabenor Najran yang 
adil, zuhud dan pemurah itu. 


Imam Syafie memerhati sekeliling masjid yang berada di 
tengah kota Najran itu. Beberapa orang sedang menangisi 
pemergian Gabenor al-Malik yang disayangi dan dihormati, 
ada juga yang menceritakan serta mengheboh-hebohkan 
kebaikan dan segala jasa yang Gabenor al-Malik curahkan 
kepada sekalian penduduk kota Nagjran. 


Seketika kemudian, Imam Syafie bergegas mengajak 
sahabat-sahabatnya ke  Sanaa bagi membantu 
menguruskan keperluan jenazah dan juga keperluan 
keluarga Gabenor al-Malik. 


Hyjan renyai-renyai mengiringi jenazah Almarhum Tuan 
Gabenor aal-Malik yang dibawa menyju ke tanah 
perkuburan. Sesekali angin dingin menghembus membawa 
bauan harum yang entah dari mana puncanya, sewangi 
jasa-jasa yang almarhum tebarkan ke segenap kota Sana'a 
yang penuh berkat itu. Selepas sempurna dikebumikan, 
Imam Syafie dan para pengiringnya pulang semula ke 
Najran. 


Hari itu seusai solat duha, Imam Syafie melangkah keluar 
dari masjid kota Najran. Sengaja beliau berjalan-jalan 
memerhati keadaan sekeliling. Tambahan pula beliau 
belum berkesempatan menziarahi kampung-kampung yang 
terletak di sekitar kota Najran itu. 


Sudah menjadi kebiasaan beliau yang memegang amanah 
sebagai hakim di situ melihat suasana dan keadaan 
sebenar rakyat yang berada di bawah tanggungjawabnya 
itu. Tetapi semenjak Gabenor al-Malik sudah tiada, Imam 
Syafie berasa keseorangan. Namun begitu, tanggungjawab 


perlu diteruskan. Pada hari itu beliau menjejak kaki ke 
sekitar penempatan penduduk kota Najran. 


Khalifah Harun ar-Rasyid di Baghdad melantik as-Saud 
bagi menggantikan al-Malik. Dia berpindah ke Najran 
kerana merasakan negeri itu lebih kaya berbanding Sana'a. 


Imam Syafie mengajak Gabenor as-Saud yang kini menjadi 
gabenor kota Najran bersama-samanya turun padang 
menemui rakyat yang mungkin mengalami kesulitan serta 
permasalahan. Tetapi gabenor baru kota Najran itu seolah- 
olah tidak berminat malah lebih mementingkan urusan 
majlis keraian atas pelantikannya sebagai gabenor yang 
akan diadakan tidak lama lagi. 


“Saya mempunyai pelbagai urusan yang lebih penting 
berbanding menziarahi penduduk kota Najran yang 
langsung tidak mendatangkan apa-apa manfaat kepada 
saya,” kata Gabenor as-Saud dengan lagak yang sombong 
sambil memandang tepat wajah Imam Syafie. 


“Semoga Allah merahmatimu, tetapi saya dengan berbesar 
hati mahu mengatakan Tuan Gabenor al-Malik tidak pernah 
terlepas melawat ke setiap kampung-kampung termasuk di 
sekitar kota Najran ini. Beliau begitu mementingkan 
kebajikan setiap orang yang berada di bawah 
tanggungjawab beliau itu,” beritahu Imam Syafie dengan 
lembut. 


“Tuan Gabenor al-Malik itu tidak mempunyai kerja dan 
sebarang urusan penting yang perlu dilakukan. Lagipun 
beliau tidak begitu bijak mempergunakan peluang yang ada 
sepanjang menjadi gabenor kota Najran ini. Saya sedang 


memikirkan mengenai majlis keraian yang akan diadakan 
bersama dengan pembesar kota ini. Urusan ini lebih 
memerlukan saya malah jauh lebih penting daripada pergi 
membuang masa dan berpanas menapak kaki ke 
kampung-kampung yang kotor itu,” beritahu Tuan Gabenor 
as-Saud sambil berdiri lalu menuangkan air ke cawannya. 


“Semoga Allah memelihara tuan daripada tipu daya syaitan 
dan dorongan nafsu yang melulu. Kebajikan dan hal ehwal 
penduduk kota Najran adalah lebih mustahak berbanding 
dengan majlis-majlis keraian yang tuan anjurkan itu. 
Bukankah tuan baru sahaja membuat majlis keraian dua 
hari lepas? Kenapa perlu adakan pelbagai majlis yang tidak 
mendatangkan manfaat malah hanya menggalakkan 
pembaziran? Saya dengan jujur merasakan tindakan tuan 
gabenor ini sudah melampau dan tidak sesuai sekali,” ujar 
Imam Syafie dengan agak tegas. 


Tuan Gabenor as-Saud menyisip perlahan-lahan air yang 
berada di cawannya, lalu berkata, “Inilah yang saya 
bimbangkan, kamu juga sudah mengikut telunjuk al-Malik 
yang kuno dan kurang bijak. Bukankah tindakan saya 
mengadakan majlis-majlis keraian itu adalah satu langkah 
yang baik. Itu adalah salah satu cara merapatkan 
hubungan saya dengan semua pembesar yang berada di 
kota ini. Bukankah itu juga bagi keuntungan dan kebaikan 
masa hadapan kota Najran ini?” 


Tuan Gabenor as-Saud berhenti berkata-kata, beliau 
kembali menghirup air di dalam cawannya. 


“Manusia seperti kamu dan Almarhum al-Malik tidak akan 


terfikir mengenai hal ini, malah kamu langsung tidak tahu 
bersosial dan tidak pandai mengambil hati golongan 
pembesar-pembesar segenap negeri ini. Mungkin, yang 
kamu semua tahu hanya membuang masa menapak ke 
kampung-kampung yang tiada guna itu,” jelas Tuan 
Gabenor as-Saud sambil ketawa besar seolah-olah 
mengejek Imam Syatfie. 


Imam Syafie tenang sahaja mendengar kata-kata daripada 
Tuan Gabenor as-Saud. Beliau beristighfar dalam hati 
memohon keampunan serta memohon supaya diberi 
kesabaran dalam berhadapan dengan karenah manusia 
seperti as-Saud yang lupa diri ini. 


“Takutlah kamu kepada Allah wahai Tuan Gabenor as- 
Saud, apa sahaja yang terlintas di hati saya dan kamu 
sudah berada dalam pengetahuannya. Takutlah kamu 
kepada Allah yang juga mampu membalas setiap 
perbuatan kita ini pada bila-bila masa sahaja yang dia 
kehendaki,” kata Imam Syafie dengan penuh berhati-hati. 


Tuan Gabenor hanya mencebikkan bibir beliau tanda 
memprotes kata-kata Imam Syafie. 


“Janganlah pula kamu menggunakan alasan yang hak 
semata-mata mahu menutup perkara batil yang kamu 
sudah lakukan. Menggunakan wang baitulmal bagi 
mengadakan majlis keraian malah membesarkan rumah 
menjadi bak istana mewah itu sebenarnya satu kesalahan 
dan penganiayaan yang besar pada rakyat dan fakir 
miskin. Keseluruhan wang di dalam baitulmal itu adalah 
hak mereka, bukannya bagi digunakan oleh tuan dengan 


sewenang-wenangnya,” tambah Imam Syafie lagi tegas. 
Beliau bukan membenci gabenor itu tetapi marah dengan 
kebatilan dan penganiayaan yang dilakukannya. 


“Siapakah kamu wahai Syafie? Sekiranya hendak 
dibandingkan dengan saya? Saya ini gabenor kota Najran 
dan kamu hanya kadi. Kamu langsung tidak layak 
menasihati saya. Malah apa yang kamu nyatakan itu hanya 
dusta dan mengarut belaka!” bentak Tuan Gabenor as- 
Saud dengan kuat. 


Beliau berasa tercabar dengan kata-kata Imam Syafie. 
Tuan gabenor sebenarnya tidak menyangka Imam Syafie 
berani menegur perbuatannya malah turut berani 
menasihatinya. 


“Wahai Tuan Gabenor, saya bukanlah mahu menjarakkan 
hubungan kita dan saya juga bukanlah mahu menaikkan 
kemarahanmu, tetapi sebagai kadi kota Najran yang 
menyaksikan kesalahan kamu itu, saya perlu menasihati 
kamu. Walaupun saya tidak mempunyai jawatan yang lebih 
tinggi berbanding kamu, tetapi itu bukan alasan untuk saya 
berdiam diri terhadap kebatilan yang kamu lakukan,” jelas 
Imam Syafie lembut, beliau tidak mahu niat baik beliau 
disalahertikan. 


Tuan gabenor naik berang lalu meletakkan cawan di meja 
dengan kasar. Beliau bertambah marah apabila air di 
dalam cawannya tertumpah terkena kertas-kertas yang 
bertaburan di atas mejanya. Lalu tuan gabenor 
memandang tepat wajah Imam Syafie, kedua-dua bebola 
matanya membulat dan merah, jelas kelihatan 


kemarahannya tetapi beliau tidak berkata walau sepatah 
pun. 


“Saad, ke mari cepat!,” teriak tuan gabenor secara tiba-tiba. 


Lalu datanglah seorang budak lelaki yang berkulit gelap 
dalam keadaan berlari-lari mendapatkan Tuan Gabenor as- 
Saud. Imam Syafie senyap memerhati keadaan yang 
berlaku di hadapannya itu. Beliau cuba membaca tindakan 
sebenar Tuan Gabenor as-Saud yang secara mengejut 
memanggil Saad masuk ke ruang pejabatnya. 


“Apakah yang kamu lakukan di luar sana? Tidak 
nampakkah mejaku yang berselerak ini? Kemaskan ia dan 
lap air yang tertumpah di atas kertas-kertas itu. Aku mahu 
keluar berjumpa dengan sahabatku Amar. Sesudah aku 
kembali, pastikan meja ini sudah bersih dan minta lelaki itu 
keluar dari bilik aku ini,” kata Tuan Gabenor as-Saud 
sambil menudingkan telunjuknya ke arah Imam Syafie yang 
sedang berada di hadapannya. 


Saad menganggukkan kepalanya beberapa kali dengan 
laju. Jelas beliau takut dengan Tuan Gabenor as-Saud itu. 


Imam Syafie hanya melemparkan senyum kepada Tuan 
Gabenor lalu berkata, “Semoga pertemuan antara Tuan 
Gabenor dengan Pembesar Amar itu adalah satu ibadah 
dan atas niat melangsaikan amanah dan hak rakyat yang 
masih tidak tuan laksanakan itu. Tidak mengapa, saya 
hormati kehendak tuan, saya pergi dahulu. 
Assalamualaikum.” 


Lalu Imam Syafie melangkah keluar dari bilik itu 


meninggalkan Tuan Gabenor as-Saud berdua dengan 
pembantunya, Saad. Tuan Gabenor menggenggam tangan 
beliau dengan kuat. Beliau marah dengan kenyataan Imam 
Syafie itu, seolah-olah Imam Syafie cuba mengganggu 
gugat kedudukan beliau sebagai gabenor baru di kota 
Najran itu. 

Kota Najran kelihatan tenang, di tengah-tengah kota 
kelihatan penjual-penjual dan penduduk kota sedang sibuk 
berada di pasar mahu berniaga malah ada juga yang turut 
datang mahu membeli keperluan asas kehidupan. 


Seketika kemudian, azan asar berkumandang dari masjid 
kota Najran memanggil ke seluruh isi kota bagi 
menyembahnya. Pasar sunyi sepi sejurus selepas itu, 
memandangkan kesemua daripada mereka bergegas 
menuju ke masjid Najran. Ada panggilan dan urusan yang 
lebih penting daripada jual beli di pasar. 


Seusai solat asar, serta-merta kesemua ahli jemaah 
berkumpul bagi mengadakan perbincangan ilmu. Seperti 
biasa, Imam Syafie akan mengetuai majlis ilmu yang 
diadakan di ruang hadapan masjid Najran itu. Mereka 
mendengar pengisian yang diberikan dengan hati yang 
penuh tawaduk dan dengan penuh perhatian. 


Sewaktu diadakan ruang bersoal jawab dan perbincangan, 
Ahmed Isyrag berdiri sambil mengangkat tangannya. Imam 
Syafie tersenyum dan mempersilakan Ahmed Isyrag 
bertanya, “Tuan Kadi, saya berharap tuan dan sahabat 
sekalian tidak salah faham dengan soalan yang akan saya 


tanya ini. Saya kurang senang dengan perangai dan sifat 
yang ditunjukkan oleh tuan gabenor kita yang baru ini, iaitu 
Tuan Gabenor as-Saud. Beliau angkuh dan bermewah- 
mewah dengan harta baitulmal. Bukankah ini satu 
kebatilan?” 


“Benar, malah tuan gabenor kita kali ini langsung tidak 
pernah datang ke kampung kita dan bertanya perihal 
kebajikan kami. Beliau begitu berbeza sekiranya 
dibandingkan dengan tuan dan Almarhum Tuan Gabenor 
al-Malik,” sahut seseorang daripada kalangan ahli majlis 
ilmu pada petang itu. 


“Saya juga belum pernah bersalaman dengan beliau 
memandangkan Tuan Gabenor as-Saud itu tidak solat 
berjemaah bersama-sama dengan kita di masjid kota 
Najran ini. Beginikah peribadi seorang pemimpin 
merangkap gabenor? Adakah kami perlu menghormatinya 
dengan perangai beliau yang sebegitu buruk?” tanya 
Ahmed Isyrag dengan penuh bersemangat dan beremosi. 


Persoalan yang diutarakan Ahmed Isyrag itu disambut 
mesra oleh sahabat-sahabat yang turut serta dalam majlis 
ilmu itu, mereka semua turut mahu menanyakan perkara 
yang serupa kepada Imam Syafie. 


"Wahai sahabat-sahabat, sememangnya Islam tidak 
mengajar hambanya melakukan penganiayaan malah kita 
sesekali tidak dibenarkan mengabaikan beban amanah 
yang Allah letakkan kepada mereka yang bergelar 
pemimpin,” jelas Imam Syafie. 


“Allah menegaskan dalam surah Shaad, ayat 26 iaitu 'Hai 


Daud, sesungguhnya Kami menjadikan kamu khalifah 
(pemimpin) di muka bumi, maka berilah keputusan 
(perkara) antara manusia dengan adil dan janganlah kamu 
mengikuti hawa nafsu, kerana ia menyesatkan kamu dari 
jalan Allah. Sesungguhnya orang yang sesat dari jalan 
Allah mendapat azab yang berat, kerana mereka 
melupakan hari perhitungan.' 


Rasulullah juga berkata, " Tiada iman bagi orang yang tidak 
memegang amanah dan tiada agama bagi orang yang 
tidak dapat dipegang janjinya,” (Riwayat Ahmad dan 
Dailami),” beritahu Imam Syafie dengan panjang lebar, 
sesekali dilurut-lurutkan janggut beliau. 


“Sebagai pemimpin, kita sesekali tidak dibenarkan 
mengambil hak manusia lain. Seperti yang sahabat- 
sahabat saksikan, Tuan Gabenor as-Saud menggunakan 
wang baitulmal bagi kepentingan dirinya sendiri. Malah 
beliau sering mengadakan majlis keraian yang mewah dan 
menyisihkan fakir miskin daripada datang ke majlis-majlis 
itu. Kejadian ini bukanlah membenarkan kita untuk 
memperkatakan hal ini semata-mata, tetapi Islam menuntut 
kita menegur perbuatan tuan gabenor yang melampaui 
batas ini. Rasulullah pernah berkata "agama itu nasihat',” 
sambung beliau lagi. 


Sahabat-sahabat hanya menganggukkan kepala tanda 
setuju, tanpa menyedari ada antara mereka sebenarnya 
mata-mata yang diutuskan oleh Tuan Gabenor as-Saud 
sebagai satu langkah berjaga-jaga selepas kejadian Imam 
Syafie menasihati beliau tempoh hari. Orang suruhan 
Gabenor as-Saud melaporkan perkara itu kepada tuannya. 


“Ini tidak boleh jadi!” bentak Tuan Gabenor as-Saud sambil 
menghentakkan tangannya yang besar itu ke meja. 


Kuat sekali bunyinya. Hingga terkedu kedua-dua orang 
mata-mata yang diutuskan oleh Tuan Gabenor as-Saud 
untuk mengintip kegiatan Imam Syafie itu. Mereka berdua 
hanya menelan air liur, memohon supaya mereka 
dijauhkan daripada dijadikan tempat melepaskan perasaan 
marah gabenor baru kota Najran itu. 


“Kadi Syafie berani membuat kenyataan sebegitu di dalam 
masjid yang dipenuhi orang? Bukankah beliau sepatutnya 
memuji aku dan menaikkan namaku sebagai gabenor?” 
marah Tuan Gabenor as-Saud lagi. 


Beliau benar-benar marah dengan tindakan dan kenyataan 
Imam Syafie yang seolah-olah menyokong luahan daripada 
salah seorang penduduk kota Najran. Tuan gabenor sudah 
dapat merasakan kedudukan beliau berada pada 
kedudukan yang agak membahayakan. Tambahan pula 
dengan kedudukan Imam Syafie yang dihormati di 
kalangan penduduk Kota Najran itu. 


“Sabar wahai sahabatku as-Saud, engkau harus 
bertenang. Sekiranya engkau berterusan dalam keadaan 
beremosi begini, sudah pasti kita tidak dapat mencari 
penyelesaian yang baik,” pujuk sahabatnya, pembesar 
Amar. 


“Jadi, apakah yang perlu aku lakukan? Aku benar-benar 
tercabar dengan perbuatan Kadi Syafie itu,” kata Tuan 
gabenor as-Saud dengan intonasi yang agak kendur 
sebelum tadi. 


“Begini, lebih baik kau hantarkan wakil memberi amaran 
kepada Kadi Syafie itu. Kita minta beliau supaya tidak lagi 
memberikan komen dan memburuk-burukkan nama 
engkau selaku gabenor kota Najran ini. Aku merasakan itu 
sudah cukup menggertak Kadi Syafie supaya berhenti 
daripada kegiatannya itu,” cadang pembesar Amar. 


“Cukupkah dengan tindakan itu?” tanya Gabenor as-Saud 
meminta kepastian. 


“Sudah cukup. Sekiranya beliau enggan dan berkeras, kita 
juga tanpa ragu-ragu akan berkeras dengan beliau selepas 
ini,” kata pembesar Amar sambil ketawa kecil. 


Gabenor as-Saud bersetuju dengan cadangan itu. Dia 
segera menghantar wakil bagi bertemu dengan Imam 
Syafie. Kedatangan utusan gabenor itu disambut dengan 
baik. 


“Wahai Tuan Kadi Syafie, saya harap tuan mengerti dan 
benar-benar faham maksud kedatangan kami ini,” ujar 
Ziyyad. 


“ Khabarkan sahaja,” sahut Imam Syafie. Tangannya tidak 
lepas membilang biji-biji tasbih, memuji Tuhannya. 


“Kami diutuskan oleh Gabenor as-Saud bagi mengingatkan 
tuan supaya tidak lagi mengeluarkan kenyataan yang boleh 
memburukkan nama baik tuan gabenor kita itu. Sekiranya 
tuan enggan, kami juga tanpa sedikit belas kasihan akan 
berbuat apa sahaja kepada tuan selepas ini,” ugut Ziyyad 
dengan suara yang keras. 


“Sekiranya itu yang Gabenor as-Saud mahukan, kalian 
pulang berdua sahaja. Usaha kalian ini sia-sia sahaja 
kerana saya tidak akan sesekali berpaling daripada 
menyatakan kebenaran. Sampaikanlah kata-kata saya ini 
kepada Tuan Gabenor as-Saud,” bicara Imam Syafie 
dengan lembut dan tenang. 


“Tuan Kadi Syafie, kami tidak bergurau akan perihal ini. 
Saya benar-benar meyakini Tuan Gabenor as-Saud tidak 
berdiam diri sekiranya tuan masih juga tidak berdiam diri 
daripada membicarakan perihal buruk tuan gabenor kita 
itu,” jelas Ziyyad lagi. 


“Saya hanya takutkan Allah,” kata Imam Syafie sambil 
tersenyum, lantas bersegera memakai sepatunya lalu 
menuju ke masjid an-Najran. 


Matahari sedang naik ketika itu, memancar kuat dan 
menghangatkan bumi Najran, tetapi semangat dan 
kekentalan yang dimiliki Imam Syafie lebih hangat dan kuat 
berbanding itu. 


Pertemuan itu segera dimaklumkan kepada Gabenor 
Najran. Beliau berasa marah dan tersinggung. “Tuan Kadi 
Syafie itu sungguh degil. Beliau tidak menghiraukan 
amaran malah beliau langsung tidak gentar apabila aku 
sendiri datang menemuinya bagi mengugutnya. Semakin 
aku tekan beliau dengan amaran, semakin laju dan mara 
dia ke hadapan membicarakan mengenai penyelewengan 
kuasa yang aku lakukan. Amar, aku buntu,” keluh Tuan 
Gabenor as-Saud sambil tangannya memintal mintal 
hujung jubahnya itu. 


“Oh, perihal itu usah engkau bimbangkan. Aku sudah pun 
merancang satu idea yang menarik,” kata pembesar Amar 
sambil tersenyum jahat. 


Tuan Gabenor memandang pembesar Amar, lalu 
pembesar Amar melihat ke kiri dan kanan lantas berbisik 
sesuatu di telinga Tuan Gabenor as-Saud. Tidak lama 
kemudian mereka sama-sama tergelak kuat. 


“Akan aku naikkan pangkat engkau Amar,” kata Tuan 
Gabenor as-Saud sambil menepuk-nepuk bahu pembesar 
Amar dengan mesra. 


Amar hanya tersenyum sambil mengangkat keningnya 
tanda gembira dengan tawaran yang diberikan kepada 
beliau itu. 

Pagi itu, Imam Syafie duduk di bilik pejabatnya meneliti 
permasalahan-permasalahan penduduk kota Najran yang 
perlu di selesaikannya. Sekonyong-konyong itu datanglah 
Abu Ishak menemuinya bersama sekeping surat. 


“Assalamualaikum, ini surat dari kota Baghdad untukmu,” 
kata Abu Ishak lalu menghulurkan sekeping surat 
kecoklatan kepada Imam Syafie 


“Walaikummussalam, terima kasih,” sambut Imam Syafie 
sambil tersenyum. 


Beliau terbayangkan sahabat-sahabatnya di bumi 
Baghdad. Mungkinkah mereka yang mengirimkan khabar 
berita? 


“Dengan nama Allah yang maha pemurah lagi maha 
penyayang. Assalamualaikum. Buat Tuan Kadi Syafie, 
sudah datang surat perkhabaran daripada Tuan Gabenor 
as-Saud mengenai perihal engkau di sana yang 
menyokong puak Alawiyah ataupun orang Syiah yang 
sememangnya memusuhi Bani Abbasiyah. Aku, Khalifah 
Harun ar-Rashid, bersetuju dengan cadangan yang 
diutarakan oleh Tuan Gabenor as-Saud bagi memecat 
engkau daripada takrifan sebagai Kadi dan hakim kota 
Najran. Sekiranya ada yang engkau mahu kemukakan 
kepadaku, sampaikan kepadaku secepat mungkin,” - 
Khalifah Harun ar-Rashid. 


Imam Syafie melipat kembali surat itu, lalu dikemaskan 
barangan di atas meja kerjanya itu. Beliau keluar dari 
tempat itu kerana akur dengan arahan yang dikeluarkan 
oleh khalifah Harun ar-Rashid itu. 


Beliau tersenyum, gembira meneguk hikmah yang Allah 
berikan kepadanya, sesungguhnya kehilangan jawatan itu 
langsung tidak menggundahkan perasaannya malah beliau 
bersyukur kerana dengan ini beliau lebih mudah membuat 
ceramah dan majlis ilmu serta lebih bebas membincangkan 
mengenai sistem pentadbiran kota Najran yang sudah 
hampir rosak itu. 


Melihat Imam Syafie yang semakin melebarkan usahanya 
untuk menyatakan mengenai kebobrokan pentadbiran kota 
Najran itu, tuan Gabenor as-Saud semakin risau dan 
bimbang, apatah lagi apabila melihat sudah semakin ramai 
penduduk kota Najran yang membenci dan memarahinya. 


Lalu Tuan Gabenor as-Saud pun menghantar sepucuk lagi 
surat kepada Khalifah Harun ar-Rashid dengan tujuan 
mengatakan Imam Syafie berserta ahli kumpulannya 
sedang merancang hendak menjatuhkan kerajaan 
Abbasiyah termasuk menggulingkan Khalifah Harun ar- 
Rashid. 


Apabila mendapat perkhabaran itu, Khalifah Harun ar- 
Rashid menjadi marah lalu menghantar tentera ke kota 
Najran bagi menangkap mereka yang disyaki hendak 
menjatuhkan khalifah. Selain itu, Khalifah Harun ar-Rashid 
juga menghantar surat ke seluruh kawasan bagi 
menangkap sesiapa sahaja yang terlibat dengan gerakan 
anti kerajaan Abbasiyah itu. 


Berita itu tersebar luas, pengikut dan penyokong Imam 
Syafie yang mengetahui berita itu membuat persiapan 
hendak melawan, tetapi atas nasihat Imam Syafie mereka 
tidak jadi menentang tentera Khalifah Harun ar-Rashid. 


“Sesungguhnya sahabatku, kita bukanlah menentang 
Khalifah Harun ar-Rashid, malah kita sama sekali bukanlah 
pengikut puak Alawiyah yang mahu menjatuhkan Kerajaan 
Abbasiyah, tetapi kita hanya menentang kezaliman 
pemerintahan oleh gabenor as-Saud dan konco-konconya 
itu. Jangan menentang Khalifah Harun ar-Rashid itu, 
saudaraku,” pesan Imam Syafie lembut. 


Beberapa hari selepas itu, mereka pun ditangkap lalu 
dibawa ke Baghdad. Mereka semua dirantai kaki dan 
tangan lalu dipaksa berjalan kaki di atas padang pasir yang 
panas itu dari kota Najran menuju ke kota Baghdad. 


Di sepanjang perjalanan itu terdapat mereka yang sakit dan 
begitu menderita, Imam  Syafie dengan tenang 
mengingatkan mereka akan firman Allah di dalam surah at- 
Taubah ayat 111 yang bermaksud, 


“Sesungguhnya Allah membeli dari orang mukmin diri dan 
harta mereka dengan memberikan syurga untuk mereka. 
Mereka berperang pada jalan Allah: lalu mereka 
membunuh ataupun terbunuh. (Itu menjadi) janji yang 
benar daripada Allah di dalam Taurat, Injil dan Guran. Dan 
siapakah yang lebih menepati janjinya (selain) daripada 
Allah? Bergembiralah dengan jual beli yang kamu lakukan 
itu, dan itulah kemenangan yang besar.” 


Imam Syafie mengalunkan ayat itu berulang-ulang kali, 
sayu dan syahdu bacaannya, lembut memasuki hati-hati 
yang sedang di sapa dengan ujian dari Allah. Mengalirlah 
air mata kegembiraan dari jiwa-jiwa yang hidup dengan 
penciptanya kerana mengenangkan janji Allah itu. 
Sungguh, janji Allah itu pasti! 


Bab 16 Terlepas daripada 
Hukuman 


Sebesar-besar keaiban (keburukan) adalah kamu mengira 
keburukan orang lain sedangkan keburukan itu terdapat dalam 
dirimu sendiri. 


At panas Ramadan bertiup lembut, seolah-olah 

memujuk mereka yang sedang diuji. Berjalan kaki 
dengan keadaan kedua belah tangan yang dirantai dengan 
rantai besi benar-benar menguji keimanan dan kesabaran 
mereka, apatah lagi mereka jarang sekali diberi makan 
malahan minum. 


Imam Syafie terus melangkah, walaupun beliau sendiri 
sudah hilang upaya berbuat sedemikian. Sesekali beliau 
memandang  sahabat-sahabatnya bagi memastikan 
keadaan mereka, apabila kelihatan antara mereka yang 
hampir berputus asa, Imam Syafie segera menghembus 
ayat-ayat cinta pembakar semangat dari Muran kepada 
mereka. 


Imam Syafie dan pengikutnya mengisi perjalanan yang 
sukar dengan membaca OGuran yang sudah mereka hafaz 
dari kulit ke kulit. Perjalanan mereka dengan berjalan kaki 
bermula dari Arab selatan iaitu Yaman hingga ke Arab 
utara iaitu ke kota Baghdad mengambil masa selama 
hampir dua bulan. 


Malah apabila mereka sudah sampai ke kota Baghdad, 
rantai yang membelenggu kedua-dua belah tangan mereka 
masih lagi tidak dibuka, hinggakan darah-darah hitam 
pekat melekat pada rantai-rantai besi yang mengikat 
tangan mereka. Mereka benar-benar sudah lemah, tetapi 
iman yang berada dalam hati milik tubuh-tubuh yang lemah 
itu tidak pernah sekalipun menjadi lemah. 

“Pang!” Pintu penjara yang terletak di tepi kota Baghdad 
ditutup kuat,  membingitkan  telinga-telinga — yang 
mendengarnya. 


“Jangan sesekali kalian cuba membuat onar dan sebarang 
kekecohan di sini. Kelak pasti kalian dihukum dengan 
hukuman yang lebih berat,” kata penjaga penjara dengan 
tegas. 


Imam Syafie dan pengikutnya hanya berdiam diri. Lambat- 
lambat mereka mengengsotkan badan mereka ke tepi 
dinding bagi merehatkan diri yang teramat lemah dan letih 
itu. Sesungguhnya berada di penjara itu lebih baik daripada 
dipaksa berjalan di tengah padang pasir yang panas dan 
terik seperti yang sudah mereka tempuhi selama dua bulan 
sebelum ini. 


“Wahai Imam Syafie, pada perkiraanmu apakah yang akan 
terjadi kepada kita selepas ini? Mungkinkah akan berakhir 
ke tali gantung?” tanya Abdul Razzag perlahan. Beliau 
begitu dahaga. Tekaknya terasa perit dan kesat pada saat 
itu. 


“Ataupun mungkin sahaja bukan ke tali gantung, tetapi ke 
pedang bagi dipancung, wahai Abdul Razaag,” sambung 
Waliyyuddin tanpa sempat Imam Syafie menjawab soalan 
itu terlebih dahulu. Waliyyuddin memandang wajah Abdul 
Razaag dengan muka yang bercahaya dan penuh 
kegembiraan, panji syahid berkibar megah di piala hatinya. 
Sungguh, beliau sudah tidak sabar mahu bertemu kekasih 
hatinya iaitu Allah yang maha agung. 


“Saya sendiri tidak dapat menjangka apa yang akan kita 
tempuhi selepas ini, kerana saya juga seperti kalian, hanya 
manusia biasa malah hamba yang lemah. Berserah dan 
bertawakal sahaja kepada Allah, kerana dialah yang maha 
mengetahui serta dialah juga yang maha mentakdirkan 
segala sesuatu,” ujar Imam Syafie kepada kesemua 
sahabatnya. 


Sahabat-sahabat Imam Syafie hanya mengangguk- 
anggukkan kepala tanda mengerti. Ada juga sesetengah 
daripada mereka hanya berdiam diri, mungkin kerana 
memikirkan apa yang bakal Allah takdirkan buat mereka 
selepas ini. 


“Sekiranya pedang pancung yang menanti kita selepas ini, 
bersyukurlah kerana kita ditakdirkan bertemu Allah tidak 
lama lagi. Tetapi sekiranya bebas dari penjara ini yang 


diberikan, bersyukurlah kerana Allah bentangkan peluang 
dan ruang masa yang lebih untuk kita terus berbakti dan 
mengutip timbunan-timbunan pahala di sepanjang jalan 
dakwah dan perjuangan ini, wahai sahabat sahabat 
seakidahku,” tambah Imam Syafie lagi sambil menggerak- 
gerakkan kedua-dua belah tangannya yang agak kebas itu. 


Tiba-tiba seorang lelaki yang bengis wajahnya datang, 
bulat matanya serta melentik hujung misainya bersama- 
sama dengan seorang lelaki yang agak tegap badannya. 
Mereka berdua masuk dan menutup pintu penjara dengan 
kasar, sambil mencekak kedua-dua belah tangannya di 
pinggang, lelaki bengis itu memandang setiap satu 
daripada pengikut Imam Syafie, manakala lelaki bertubuh 
tegap itu mengayun-ayunkan rotan tebal yang berada di 
tangannya itu ke udara. Berdesus-desus bunyinya. 


“Kamu yang duduk di hujung sana. Ke mari!” kata Panglima 
Ghadafi sambil menunjuk ke arah Abdul Razzag. 


Abdul Razzag pun bangun dan berjalan mendekati 
Panglima Ghadafi. Sahabat-sahabatnya yang lain hanya 
diam memerhati dan dalam hati mereka tidak putus-putus 
berdoa memohon perlindungan dan penyerahan 
sepenuhnya kepada Allah atas apa sahaja yang bakal 
terjadi. 


“Katakan kepada aku yang engkau dan sahabat-sahabat 
lain dipengaruhi oleh Imam Syafie bagi menjatuhkan 
kerajaan Abbasiyah,” kata Panglima Ghadafi dengan 
bersahaja tetapi tetap bernada keras. 


“Semenjak aku bernafas dan hidup di bumi Allah ini, belum 


pernah aku terfikir malah merancang mahu menjatuhkan 
kerajaan Abassiyyah wahai tuan panglima,” kata Abdul 
Razzag penuh hemah. 


“Mengaku sahaja wahai hamba Allah, Tuan Gabenor Kota 
Najran sudah pun mengesahkan kamu semua sudah 
merancang mahu menggulingkan Khalifah Harun ar- 
Rashid. Kamu ingat kami bodoh dan boleh ditipu begitu 
sahaja?” gertak Tuan Panglima Ghadafi lagi sambil 
merenung tajam wajah Abdul Razzag. 


Tuan Panglima Ghadafi memandang pemuda bertubuh 
tegap itu dan mengisyaratkan sesuatu kepada beliau. Lalu 
pemuda itu mendekati Abu Razzag lantas memukul tubuh 
Abdul Razzag dengan rotan tebal itu. Sahabat-sahabat 
Abdul Razzag terus menghampiri dan melindungi tubuh 
sahabat mereka itu daripada dirotan. 


“Pengawal!” jerit Panglima Ghadafi lalu diperintahkan 
mereka mengawal pengikut-pengikut Imam Syafie daripada 
menghalang urusannya mahu mendera Abdul Razzag. 
Selepas berpuas hati dengan kawalan daripada empat 
orang pengawal penjara itu, Panglima  Ghadafi 
mengarahkan Abdullah supaya meneruskan semula 
kerjanya memukul Abdul Razzag. 


“Mengakulah kepadaku yang Imam Syafie yang bersalah 
dan beliau juga adalah pimpinan tertinggi Puak Alawiyyah 
itu!” ujar Panglima Ghadafi bengis. 


“Imam Syafie bukan pimpinan puak Alawiyyah. Beliau tidak 
pernah berbuat salah kepada kami malah kami 
menyayanginya,” kata Abdul Razzag sambil menahan 


kesakitan badannya yang dirotan bertalu-talu. 


“Kami bukan pengikut Puak Alawiyyah. Kami tidak 
menentang Khalifah Harun ar-Rasyid. Jujurnya kami 
menentang pemerintahan Gabenor as-Saud yang zalim 
dan tindak bertanggungjawab itu,” sahut Harithah dari 
belakang. 


Panglima Ghadafi hanya memandang Harithah. Lalu 
diangkat tangannya dan menunjuk ke arah Harithah 
seolah-olah mahu memanggil pengikut Imam Syafie itu ke 
hadapan. 


Sebelum sempat Panglima Ghadafi berkata apa-apa, Imam 
Syafie pun berdiri lalu berkata, “Akulah yang menjadi pokok 
pertuduhan kalian, biarlah tuan panglima bertanya kepada 
aku sahaja mengenai pertuduhan itu.” 


Panglima Ghadafi tersenyum mengejek, tetapi beliau 
membiarkan sahaja Imam Syafie berjalan ke hadapan 
menuju ke arahnya. Sebaik sahaja Imam Syafie berdiri 
menghadap Panglima Ghadafi, paluan rotan tebal bertubi- 
tubi menghinggapi batang tubuhnya yang kurus kering itu. 
Imam Syafie jatuh dan terguling-guling menahan kesakitan 
akibat pukulan rotan tebal yang tidak berhenti. 


Keadaan di ruang kecil penjara itu bising dengan suara- 
suara teriakan dan kemarahan daripada pengikut Imam 
Syafie, tanda protes dengan penderaan yang dikenakan ke 
atas Imam yang mereka sayangi itu. 


“Wahai tuan panglima, Imam Syafie tersangat baik dan 
disayangi kesemua penduduk kota Najran. Oleh itu 


timbullah iri dan dengki orang lain lalu memfitnah Imam 
Syafie mahu menjatuhkan Khalifah Harun ar-Rasyid,” ujar 
Zulkarnain dengan kuat. 


“Benar, kami sepanjang masa bersama Imam Syafie dan 
sentiasa mendengar butir percakapannya. Malangnya 
tuduhan Gabenor as-Saud itu benar-benar palsu kerana 
belum pernah kami dengar Imam Syafie menentang 
khalifah, malah beliau tidak pernah memburukkan nama 
baik khalifah,” teriak Jahsyi pula sambil bebola matanya 
tidak lepas memandang tubuh Imam Syafie yang sudah 
lebam. 


“Kami hanya menentang pentadbiran gabenor kota Najran 
yang baru itu, tidak pula pernah kami menentang 
pemerintahan khalifah Harun ar-Rasyid,” sambung 
Harithah lagi 


“Kami difitnah!” kata Talhah kuat hingga bergema ruang 
kecil penjara itu dengan suaranya. 


Tuan panglima hanya ketawa mendengar kata-kata 
daripada pengikut Imam Syafie. Beliau mengisyaratkan 
kepada Abdullah supaya terus memukul Imam Syafie 
dengan lebih laju dan kejam. Mengalirlah air mata dari 
setiap pengikut Imam Syafie lantaran kesedihan melihat 
imam yang dihormati mereka sedang diuji hebat. 


Air mata yang mengalir bukan tanda ketakutan atas 
perlakuan Panglima Ghadafi dan Abdullah. Mereka tidak 
gentar didera dan dipukul dengan lebih kejam, tetapi 
mereka kalah apabila melihat ketua mereka diperlakukan 
sebegitu teruk. Mereka hanya terus-terusan memberitahu 


hal sebenar dan perihal fitnah itu kepada Tuan Panglima 
Ghadafi, namun panglima itu hanya memekakkan 
telinganya tanpa menyedari Khalifah Harun ar-Rashid 
sedang berada di sebalik jeriji ruang penjara yang agak 
terselindung, melihat dan mendengar segala yang berlaku 
dalam senyap. 


Selepas penat menyeksa, para pengawal pergi. Para 
tahanan dibiarkan sendiri. Imam Syafie dalam keadaan 
tenang mendirikan solat sunat hajat, sujudnya lama dengan 
rintihan dan memohon supaya keadilan bagi pihak mereka 
ditegakkan. Sesudah solat, Imam Syafie duduk berteleku 
bertasbih dan bertahmid sambil memejamkan kedua-dua 
kelopak matanya yang luka itu. 


Sedang beliau larut dalam keasyikan memuji dan memuja 
Allah, datang seorang pengawal menghampirinya dan 
dibawa menghadap Khalifah Harun ar-Rahsyid. Imam 
Syafie menarik nafasnya dalam-dalam, beliau 
menyerahkan segalanya hanya kepada hadrat Allah atas 
apa yang bakal terjadi. Beliau meyakini ketentuan Allah itu 
adalah sebaik-baik aturan kepadanya yang bergelar 
hamba. 


Imam Syafie dengan segera menghampiri Khalifah Harun 
ar-Rashid dengan keadaan merangkak kerana kedua-dua 
belah kakinya diikat dengan rantai besi semenjak malam 
tadi. “Assalamualaikum, ya Amirul Mukminin wabarakatuh,” 
sapa Imam Syafie memberi ucapan salam kepada Khalifah 
Harun  ar-Rashid ' dengan ucapan yang tidak 
disempurnakan iaitu tanpa Warahmatullah. 


“Waalaikassalam  warahmatullah wabarakatuh,” jawab 
Khalifah Harun ar-Rasyid sambil mengerutkan keningnya. 


Imam Syafie hanya tersenyum sambil menundukkan 
mukanya memandang lantai istana. Manakala Khalifah 
Harun ar-Rasyid memandang Imam Syafie dengan wajah 
yang penuh dengan tanda tanya dan kehairanan. 


“Mengapa kamu mengucap salam dengan ucapan yang 
tidak diperintahkan oleh sunnah iaitu tanpa Warahmatullah 
dan saya dengan kebaikan hati sebagai khalifah tetap juga 
menjawab salam kamu yang tidak lengkap itu dengan 
sempurna berserta doa,” ujar Khalifah Harun ar-Rasyid. 


"Wahai Tuan Khalifah yang dihormati, saya tidak perlu 
mengucapkan doa Warahmatullah ke atasmu kerana 
rahmat Allah itu sudah pun terletak dalam hati tuan khalifah 
sendiri,” jelas Imam Syafie dengan penuh hemah sambil 
melemparkan senyuman ke arah khalifah meskipun 
bibirnya sedang bengkak dan berdarah. 


Sebaik sahaja Khalifah Harun ar-Rasyid mendengar 
penjelasan daripada Imam Syafie, hatinya menjadi lembut. 
Kemudian Imam Syafie membaca surah an-Nur ayat 55 
yang bermaksud: 


“Dan Allah berjanji kepada orang yang beriman antara 
kamu dan mengerjakan amal-amal yang soleh bahawa dia 
sungguh-sungguh menjadikan mereka berkuasa di bumi, 
sebagaimana dia menjadikan orang yang sebelum mereka 
berkuasa, dan sesungguhnya dia akan meneguhkan bagi 
mereka agama yang diredainya untuk mereka, dan dia 
benar-benar akan menukar (keadaan) mereka, sesudah 


mereka berada dalam ketakutan menjadi aman sentosa.” 


“Benarlah, Allah tidak akan melupakan janjinya. Jawapan 
salam dan doa daripada tuan tadi menukarkan hati saya 
menjadi aman sentosa,” getus Imam Syafie dengan penuh 
berhemah dan tenang. 


Hati Khalifah Harun ar-Rasyid menjadi bertambah lembut 
apabila mendengar kata-kata Imam Syafie yang berhemah 
itu. Lantas beliau terus bertanya, “Kenapa kamu 
menyebarkan faham Syiah dan menjadi pemimpin puak 
Alawiyyah? Apakah alasanmu bagi menolak tuduhan yang 
dikenakan ke atas dirimu ini?” 


“Wahai tuan khalifah yang saya sanjungi kerana kebaikan 
hatimu. Sejujurnya saya tidak dapat menjawab pertanyaan 
Tuan Khalifah dengan baik apabila saya masih dirantai 
sebegini. Sekiranya belenggu ini dibuka daripada kedua- 
dua belah tangan dan kaki saya ini, Insya-Allah saya akan 
menjawab persoalan tuan dengan sempurna,” bicara Imam 
Syafie. 


Khalifah Harun ar-Rasyid tersenyum mendengar kata-kata 
Imam Syafie yang penuh berkias itu, lalu beliau 
memerintahkan pengawalnya supaya membuka rantai besi 
yang mengikat kaki dan tangan Imam Syafie. Apabila rantai 
yang membelenggu kedua-dua kaki dan tangannya itu 
dibuka, Imam Syafie duduk dengan baik kemudian beliau 
membaca surah al-Hujurat ayat 6 yang bermaksud: 


“Hai orang yang beriman, sekiranya datang kepadamu 
orang fasig yang membawa suatu berita, periksalah 
dengan teliti supaya kamu tidak menimpakan suatu 


musibah kepada suatu kaum tanpa mengetahui 
keadaannya yang menyebabkan kamu menyesal atas 
perbuatanmu itu.” 


"Wahai Amirul Mukminin, berita yang sampai kepada 
baginda itu adalah dusta belaka. Ini semua hanya 
berpunca daripada iri hati dan akhirnya saya difitnah 
sebegini,” jawab Imam Syafie. 


“Sekiranya benar kamu tidak mengaku yang kamu terlibat 
dengan gerakan yang mahu menjatuhkan saya, saya minta 
kamu dendangkan syair yang selalu kamu dendangkan 
kepada sekalian penduduk kota Najran itu. Ada sesuatu 
yang saya mahu tanyakan sesudah itu,” kata Khalifah 
Harun ar-Rasyid sambil mengelus-ngelus janggutnya yang 
sejemput itu. 


Lalu Imam Syafie pun mendendangkannya, 


“Wahai para penunggang, 

berhentilah di pelontaran mina, 

Ucapkan takbir dan tahmid, 

Di lembah bukit mina, 

Sungguh menakjubkan, 

Di kala opera hujjaj membanjiri mina, 
Melimpah umpama banjir di sungai Furat, 


Jika golongan  Rafidhah kasih kepada 
Muhammad, 


Ketahuilah wahai manusia dan jin, 


Bahawa aku adalah orang Rafidhah,” 


“Wahai Syafie, bukankah orang Rafidhah itu salah satu 
golongan orang Syiah?” tanya Khalifah Harun ar-Rasyid 
dengan pandangan yang tajam. 


“Rafidhah yang dimaksudkannya adalah orang yang 
mencintai Ali bin Abi talib. Bukanlah pengikut Syiah sahaja 
yang cinta dan sayang kepada Ali bin abu Talib. Mereka 
yang bukan Syiah juga cinta kepada Ali bin Abi talib,” jelas 
Imam Syafie. 


Khalifah — Harun  ar-Rasyid '” mengangguk-anggukkan 
kepalanya sambil memandang pembesar-pembesarnya 
yang berada di sekeliling beliau di dalam istana itu. 


“Tuan Khalifah juga adalah anak putera kepada bapa 
saudara Rasulullah iaitu Abbas. Sudah semestinya saya 
dan tuan sama-sama menghormati keluarga Rasulullah 
malah ahli keluarganya juga. Sekiranya saya dituduh Syiah 
kerana saya sayang dan cinta kepada Rasulullah dan 
keluarganya, demi Allah, biarlah umat Islam sedunia ini 
menyaksikan saya adalah Syiah. Saya meyakini seluruh 
umat Islam di muka bumi ini malah tuan sendiri tentunya 
sayang dan cinta kepada keluarga Rasulullah juga. 
Sekiranya begitu, mereka semua perlu dihukum seperti 
saya dihukum kerana mereka juga layak digelar Syiah,” 
sambung Imam Syafie lagi. 


Melihat Khalifah Harun ar-Rasyid yang hanya berdiam diri 


dan kelihatannya sudah mulai memahami maksud sebenar 
Imam Syafie mengenai Rafidhah itu, Imam Syafie terus 
menyambung dendangan syairnya yang tergantung dek 
soalan Tuan Khalifah tadi. 


“Di kala kami memuliakan Ali, 

Kami dituduh oleh orang jahil, 

Bahawa kami dari golongan Rafidhah, 
Dan aku dituduh golongan nasiib, 

bila aku menyebut kelebihan abu bakar, 
maka tetaplah aku menyakininya, 


sehingga ke akhir hayatku.” 


Khalifah Harun ar-Rasyid tersenyum mendengarnya. 
"Wahai Imam Syafie, bagaimana pula pendapatmu 
mengenai peperangan Siffin yang terjadi antara Muawiyah 
dengan Ali bin Abi Talib hingga munculnya golongan Syiah 
dan Khawarij itu?” tanya Khalifah Harun ar-Rasyid kepada 
Imam Syafie. 


Imam Syafie terdiam lalu menjawab seperti yang pernah 
dijawab oleh Khalifah Umar bin Abdul Aziz apabila ditanya 
soalan sedemikian. 


“Wahai tuan Khalifah yang saya hormati, kedua-dua belah 
tangan saya ini dilindungi Allah daripada darah-darah yang 
tumpah dalam perang Siffin itu. Saya tidak pula mahu 


mengotori lidah saya dengan pembicaraan sengketa itu 
yang hanya akan merosakkan kebersihan kedua-dua belah 
tangan yang sudah dilindungi ini,” kata Imam Syafie 
dengan penuh tawaduk. 


Khalifah Harun ar-Rasyid terdiam mendengar penjelasan 
Imam Syafie yang tidak mahu membahaskan mengenai 
peperangan itu. Lalu tuan khalifah bertanya pula mengenai 
persoalan-persoalan lain yang sedang membelenggu 
kepalanya. Selepas berlaku soal jawab dan sedikit 
perbincangan. 


Akhirnya Khalifah Harun ar-Rasyid berpuas hati dengan 
penerangan yang diberikan oleh Imam Syafie lantas beliau 
berkata, “Baiklah, mulai sekarang kamu perlu bergembira 
dan melenyapkan segala kegelisahan serta jernihkan 
perselisihan antara saya dengan kamu. Saya perlu 
memelihara hak keluarga kamu dan menghormati 
pengetahuan kamu. Antara mereka yang dituduh dan 
berada dalam tahanan saya, sudah sembilan orang 
dibunuh melainkan kamu sahaja yang terlepas daripada 
hukuman itu lantaran kerana hujah yang kamu kemukakan 
itu,” jelas Khalifah Harun ar-Rasyid sambil menepuk-nepuk 
bahu Imam Syafie yang sedang duduk bersila 
menghadapnya itu. 


“Semoga Allah merahmati kamu Tuan Khalifah atas 
keadilan dan kebaikan hatimu itu,” kata Imam Syafie sambil 
tersenyum. Hatinya tidak putus-putus  melafazkan 
hamdallah, memuji dan bersyukur atas bantuan yang Allah 
berikan. 


"Wahai Imam Syafie, ambillah 2,000 dinar ini tanda 
permohonan maaf dan terima kasih daripada saya atas 
segala yang berlaku sepanjang tempoh kamu ditangkap,” 
ujar Khalifah Harun ar-Rasyid sambil menghulurkan satu 
uncang kain berwarna kuning. 


Imam Syafie terdiam. Beliau langsung tidak berhajat 
kepada sebarang harta dan wang, lalu ditolaknya 
pemberian itu dengan baik kerana beliau juga risau 
sekiranya wang hadiah itu menggelapkan nasihatnya 
terhadap khalifah sebentar tadi. Selepas menolak 
beberapa kali, akhirnya tuan khalifah menerima alasan 
Imam Syafie dan menghormati permintaan beliau yang 
tidak mahu menerima wang hadiah itu. 


Beberapa hari kemudian, Imam Syafie disuruh datang lagi 
ke istana Khalifah Harun ar-Rasyid, di sana tuan khalifah 
memberinya 1,000 dinar pula. Imam Syafie cuba menolak, 
tetapi tuan khalifah tetap memintanya mengambil wang 
hadiah itu. 


"Wahai Imam Syafie, beberapa hari lepas saya sudah 
meraikan kehendak dirimu yang enggan mengambil wang 
hadiah saya yang bernilai 2,000 dinar itu. Jadi pada hari ini 
saya mengharap supaya kamu pula dapat meraikan 
permintaan saya ini. Terimalah hadiah pemberian saya ini,” 
bicara Khalifah Harun ar-Rasyid sambil memandang wajah 
Imam Syafie dengan lembut. 


Apabila mendengar kata-kata khalifah, maka Imam Syafie 
pun menerima wang itu demi tidak mengecilkan hati tuan 
khalifah yang begitu mahukan beliau mengambilnya. 


Kesemua wang itu habis diberikannya kepada pekerja- 
pekerja istana yang beliau temui melainkan hanya tinggal 
sedikit daripada wang itu di simpan bagi dirinya. 


Beberapa hari kemudian, Imam Syafie berjalan dengan 
pantas menuju ke Istana Tuan Khalifah Harun ar-Rasyid, 
sesekali dilemparkan pandangannya ke sekeliling kota 
Baghdad buat sekian kalinya. Hatinya begitu terpanggil 
untuk bermusafir pula ke bumi Mesir yang subur dengan 
tanaman dan tamadun Ilmu itu. Perkiraannya, selepas 
berjumpa dengan Khalifah Harun ar-Rasyid, beliau akan 
persiapkan kelengkapan dan persediaan bagi memulakan 
permusafiran ke Mesir. 


Awan berarak perlahan. Mengiringi dan menemani 
perjalanan Imam Syafie yang menuju ke istana itu. 
Setibanya beliau di sana, didapatinya tuan khalifah sudah 
pun sedia menunggunya di ruang hadapan istananya. 


“Assalamualaikum warahmatullahi wabarakatuhu, wahai 
Amirul Mukminin,” ucap Imam Syafie pantas, beliau mahu 
menjadi yang pertama mengucapkan salam di dalam 
pertemuan itu. 


“Waalaikumsalam warahmatullahi wabarakatuhu. Saya 
mempunyai perkhabaran gembira buatmu, dan saya 
berharap kamu sudi menerimanya,” bicara Khalifah Harun 
ar-Rasyid. 


“Apakah perkhabaran itu?” tanya Imam Syafie sambil 
menapak ke hadapan bagi lebih mendekati tuan khalifah 
yang dihormati itu. 


“Saya mahu melantikmu menjadi hakim di kota Baghdad 
ini. Bagaimana pendapatmu?” tanya Khalifah Harun ar- 
Rasyid. 


“Maafkan saya, sebenarnya saya sudah dalam perkiraan 
mahu bermusafir ke kota Mesir bagi meluaskan lagi 
pencarian ilmu saya. Tambahan pula Gabenor Mesir sudah 
mengajak saya ke sana memandangkan saya lebih 
diperlukan di sana. Saya berharap tuan tidak berkecil hati 
dengan penolakan saya ini,” jelas Imam Syafie dengan 
panjang lebar. 


Khalifah Harun ar-Rasyid hanya menunduk memandang 
daunan kering yang tiba-tiba jatuh di hujung kakinya. Beliau 
tidak memberi sebarang komen selepas mendengar 
penjelasan dan kehendak Imam Syafie itu, kerana Gabenor 
Mesir sendiri sudah pun memberitahu beliau mengenai 
perkara ini. 


Lalu mereka berdua beriringan menuju ke dalam istana 
bagi mendengar gasidah yang sedang dinyanyikan oleh 
pelayan-pelayan di istana. Kemudian datang pula pelayan 
menghidangkan makanan dan minuman yang lazat. Tetapi 
Imam Syafie tidak menyentuhnya. 


“Apakah kamu tidak sudi menjamah makanan ini?” tanya 
Khalifah Harun ar-Rasyid seperti tersinggung. 


“Saya sedang berpuasa sunat. Maafkan saya,” jawab Imam 
Syafie. 


Khalifah Harun ar-Rasyid tidak jadi marah. Kemudian dia 
menyuruh pengawal membawa  as-Saud datang 


menghadap. Tidak lama kemudian, pengawal membawa 
Gabenor Najran itu dengan kaki dan tangannya dirantai. 
Dia dipaksa merangkak menghadap Khalifah Harun ar- 
Rasyid. 


“Inilah balasan kepada sesiapa yang memfitnah keluarga 
Rasulullah,” kata Khalifah Harun ar-Rasyid. 


Kemudian katanya lagi, “Wahai Imam Syafie, kamu berhak 
menuntut hukuman gisas kepada gabenor Najran yang 
memfitnah kamu. Saya serahkan kepada kamu 
menuntutnya.” 


Sebelum sempat Imam Syafie menjawab, as-Saud yang 
lebih dahulu bersuara, “Wahai Imam Syafie, kamu seorang 
ulama besar yang dikurniakan sifat kasih dan sayang 
terhadap orang yang berdosa. Saya mengaku bersalah. 
Maafkan saya.” 


Imam Syafie memandang ke arah as-Saud yang masih 
terikat kaki dan tangannya. Ada riak-riak belas kasihan 
pada wajahnya kerana dia juga tahu betapa sengsaranya 
apabila kaki dan tangan dirantai. 


“Wahai Tuan Khalifah Harun ar-Rasyid. Boleh perintahkan 
pengawal membuka rantai itu dari tubuh as-Saud?” tanya 
Imam Syafie. 


“Boleh,” jawab Khalifah lalu menyuruh pengawal 
membukanya. 


As-Saud nampak gembira lalu memeluk kaki Imam Syafie 
sambil meminta ampun. Ternyata Imam Syafie kurang 


senang dengan perbuatan gabenor Najran itu. “Kamu 
mohon ampun daripada Allah kerana dia maha pengampun 
lagi maha penyayang...,” kata Imam Syafie. 


“Wahai Imam Syafie, sekiranya kamu jatuhkan hukuman 
bunuh ke atas Gabenor Najran ini, saya perintahkan 
pengawal memancung kepalanya di hadapan kamu 
sekarang juga,” kata Khalifah Harun ar-Rasyid. 


“Wahai tuanku, as-Saud sudah insaf dan dia sudah 
meminta maaf. Kerana itu saya maafkan dia. Bebaskanlah 
dia,” kata Imam Syafie. 


Khalifah Harun ar-Rasyid membebaskan Gabenor Najran 
itu. As-Saud pun berkata, “Wahai Imam Syafie, kembalilah 
semula ke Najran. Kamu akan dilantik menjadi ketua hakim 
Najran. Saya berjanji melayan kamu dengan baik. Selain 
rumah kediaman, saya juga akan memberi hadiah yang 
banyak kepada kamu kerana memaafkan saya daripada 
kesalahan ini.” 


“Sekiranya kamu menolak tawaran as-Saud, kamu boleh 
terus tinggal di Baghdad. Kamu juga boleh hidup senang 
lenang di sini. Apa sahaja yang kamu minta, saya sanggup 
memberinya,” kata Khalifah Harun ar-Rasyid pula kepada 
Imam Syafie. 


“Wahai tuanku, izinkan saya membawa keluarga saya ke 
Mesir. Itu sahaja permintaan saya,” kata Imam Syafie. 


Khalifah Harun ar-Rasyid dan as-Saud cuba memujuk 
tetapi tidak berjaya kerana Imam Syafie sudah membuat 
keputusan mahu berhijrah ke Mesir. Dia memohon beredar 


dari situ. Semasa dalam perjalanan menuju ke rumahnya, 
beliau bermonolog sendirian. 


Pangkat dan harta kekayaan hanya boleh membuat orang 
yang sebelumnya membisu menjadi banyak bicara. Hati 
mereka tidak pernah mengenali kelebihan orang lain, dan 
tidak tahu pula darjat kemanusiaan mereka sendiri. 


Diseksa di dalam penjara, hukuman gantung, menanam biji 
benih di tanah yang gersang, menanggung malu, menjual 
rumah dengan harga murah, menjual kasut semua itu lebih 
disukai daripada meminta belas kasihan daripada orang 
kaya. 


Hati adalah raja dalam diri. Oleh itu, lurus dan betulkan ia supaya 
empayar kerajaan dirimu tegak di atas al-hag yang tidak disertai 
oleh iringan-iringan pasukan kebatilan. 


Gk Kia akan bertolak selepas sembahyang subuh,” 
pesan Imam Syafie kepada isterinya sebelum keluar 
dari rumah untuk pergi ke masjid. 


Hamidah akur dengan perintah suaminya. Barang-barang 
yang hendak dibawa sudah dibungkus rapi. Tiga orang 
anaknya sudah bersedia bagi menempuh perjalanan yang 
jauh. 


Selepas sembahyang subuh, Imam Syafie keluar dari 
masjid untuk segera pulang ke rumah. Tiba-tiba dia 
didatangi oleh seorang lelaki yang memperkenalkan dirinya 
sebagai utusan Gabenor Kota Mekah. 


“Tuan Gabenor Kota Mekah meminta saya menyampaikan 
berita penting kepada tuan. Saya harap tuan tidak terkejut 
apabila mendengar berita ini,” kata utusan Gabenor Kota 


Mekah itu. 


“Katakanlah wahai saudaraku. Saya sudah bersedia 
mendengarnya,” kata Imam Syafie. 


“Terlebih dahulu saya mahu menyampaikan rasa syukur 
seluruh penduduk Mekah kerana tuan terselamat daripada 
hukuman bunuh oleh khalifah. Orang ramai mendoakan 
keselamatan tuan kerana kami yakin tuan berada di pihak 
yang benar,” kata utusan itu. 


“Adakah itu berita penting yang kamu maksudkan?” tanya 
Imam Syafie pula. 


“Berita penting itu belum saya sampaikan lagi. Cuma saya 
mahu tuan tahu yang penduduk kota Mekah sentiasa 
mendoakan keselamatan tuan,” jawab utusan itu. 


“Bagaimana pula dengan ibuku? Adakah dia juga 
mengetahui hal keadaan diriku?” tanya Imam Syafie lagi. 


Tiba-tiba wajah ibunya terbayang diruang matanya. Ibunya 
pasti susah hati apabila mendengar dia ditangkap serta 
dikurung di dalam penjara oleh Khalifah Harun ar-Rasyid. 


“Wahai tuan, ajal maut itu ditakdirkan. Apabila sampai ajal, 
setiap manusia pasti akan mati,” kata utusan itu. 


“Apa maksudmu wahai saudaraku? Berterus teranglah...,” 
kata Imam Syafie sambil memegang bahu utusan gabenor 
itu. 


“Ibumu sudah meninggal dunia. Dia selamat dikebumikan. 
Semoga dia tenteram di alam sana,” kata lelaki itu. 


Imam Syafie segera mengucapkan kalimah “Innalillah 
wainna Ilaihi rajiun...” Kemudian dia menadah tangan 
berdoa semoga ibunya ditempatkan di kalangan hambanya 
yang solehah serta mendapat rahmat dan keampunan. 


“Tuan benar-benar seorang yang tabah. Saya menyangka 
tuan akan meratap hiba apabila mendengar berita ini,” kata 
utusan itu sambil melahirkan rasa kagumnya. 


“Sekiranya saya meratap hiba, bermakna saya tidak reda 
dengan apa yang ditakdirkan Tuhan. Tambahan pula saya 
dididik supaya bersabar menempuh segala dugaan,” jawab 
Imam Syafie. 


Mereka tidak dapat berbual lama kerana utusan Gabenor 
Kota Mekah itu hendak berjumpa dengan Khalifah Harun 
ar-Rasyid. Imam Syafie pula segera pulang ke rumah bagi 
menyampaikan berita itu kepada isterinya. 


“Kita pulang ke Mekah dan tangguhkan pemergian ke 
Mesir,” kata Imam Syatfie. 


“Saya ikut sahaja,” ujar Hamidah pula. 


Imam Syafie bersama keluarganya dan ditemani seorang 
penunjuk jalan berangkat ke Mekah dengan menaiki unta. 
Selepas beberapa hari berjalan menempuh padang pasir 
yang gersang, akhirnya mereka selamat sampai ke kota 
Mekah. Imam Syafie terus menuju ke rumah ibunya. 
Kepulangannya disambut oleh jiran tetangga. 


“Ibumu meninggal dunia dalam keadaan yang baik. 
Semoga dia ditempatkan dalam kalangan orang yang baik,” 


kata Hasan, jiran ibunya yang paling dekat. 


“Adakah ibu saya meninggalkan apa-apa hutang piutang? 
Sekiranya ada, saya yang akan membayarnya,” kata Imam 
Syafie. 


“Ibu kamu seorang wanita solehah yang reda dengan 
kehidupannya. Dia tidak pernah berhutang dengan 
sesiapa,” beritahu Hasan. 


“Adakah ibu saya ada meninggalkan wasiat?” tanya Imam 
Syafie lagi. 


“Ibumu ada meninggalkan surat wasiat. Ada dalam 
simpanan saya,” jawab Hasan lalu pulang ke rumah 
mengambil surat wasiat itu. Kemudian diserahkannya 
kepada Imam Syatfie. 


Dalam surat itu, ibunya berwasiat apabila Imam Syafie 
kembali ke Mekah, semua harta yang dibawanya perlu 
disedekahkan kepada mereka yang memerlukan. Imam 
Syafie patuh dengan wasiat ibunya itu. Semua harta yang 
dibawanya habis disedekahkan kepada fakir miskin dan 
mereka yang memerlukan. Yang tinggal cuma ilmu di 
dadanya. 


Penduduk kota Mekah menyambut kepulangan Imam 
Syafie dengan gembira. Mereka segera meminta Imam 
Syafie mengajar mereka ilmu agama. Imam Syafie tidak 
keberatan menyebarkan ilmu yang dituntutnya. 


Beberapa tahun sudah berlalu. Khalifah Harun ar-Rasyid 
sudah meninggal dunia dan diganti oleh Khalifah al- 


Makmum. Baginda menjemput Imam Syafie datang ke 
Baghdad. Imam Syafie tidak membantah kerana beliau 
juga sudah lama tidak ke sana. 

“Alhamdulillah,” terpacul lafaz hamdallah daripada bibir 
Imam Syafie sebaik sahaja beliau sampai di kota Baghdad. 
Kedatangan beliau ke kota itu adalah kali kedua. Kali 
pertama kira-kira 10 tahun yang lalu. Kedatangan Imam 
Syafie tersebar luas dan pantas, beliau disambut dengan 
penuh rasa syukur dan gembira oleh semua penduduk kota 
Baghdad. 


“Zubair, adakah kamu sudah mendengar berita gembira 
ini? tanya Handzalah kepada sahabatnya yang sibuk 
mengira gerombolan kambingnya itu. 


“Berita gembira? Begitu banyak berita gembira yang saya 
peroleh dalam beberapa hari ini. Cuba kamu khabarkan, 
berita gembira yang mana satu?” tanya Zubair sambil 
berkerut-kerut dahinya membilang jumlah kambing 
ternakannya. 


“Imam Syafie, anak murid Imam Malik sudah sampai ke 
kota ini. Sudah pasti kedatangannya dapat membantu 
menguatkan lagi pengaruh mazhab kita ini. Rahmat Allah 
sudah datang kepada kita,” ujar Handzalah dengan begitu 
gembira. 


Sesudah kematian Imam Abu Hanifah, mereka sudah 
kehilangan guru yang paling disayangi dan dihormati. Oleh 
kerana itulah penduduk Baghdad begitu gembira dengan 


kehadiran Imam Syafie. Mereka berharap Imam Syafie 
dapat meneruskan perjuangan Almarhum Imam Hanafi. 


“Alhamdulillah ya mugtadir wa ya Rabbul Jalil. Sekiranya 
begitu, ayuh kita beritahu kepada kesemua sahabat- 
sahabat seguru kita mengenai berita ini, kita sepatutnya 
berbincang sesama kita, dan sebarang masalah dan 
cadangan boleh kita utarakan kepada Imam Syafie supaya 
sedikit sebanyak dapat membantu perkembangan mazhab 
kita ini,” cadang Zubair dengan begitu bersemangat. Di 
tubir mata beliau sudah tergambar kegemilangan mazhab 
yang di ikutinya itu di seluruh bumi Irag. 


“Bagus cadangan kamu itu. Malah mungkin juga sebarang 
persoalan dapat kita rungkaikan bersama dengan beliau, 
bukankah beliau mufti di Mekah dahulu, malah berguru 
pula dengan Imam Malik? Beliau juga pernah berguru 
dengan Imam Abu Yusof dan Imam Muhamad al-Hasan. 
Imam Syafie juga sudah membaca kitab al-Awsat. Sudah 
pasti beliau dapat membantu kita,” tambah Handzalah 
sambil mengipas dirinya dengan hujung serban yang 
dipakainya, matahari duha sedang naik hangat ketika itu. 


Imam Syafie memandang muka-muka bercahaya yang 
berada di hadapannya. Hampir 150 orang anak murid 
Almarhum Imam Abu Hanifah sedang mengelilinginya 
sesudah usai solat zohor. Mereka tampak bergembira 
memperkenalkan diri masing-masing malah mereka larut 
dalam perbincangan yang berat mengenai hala tuju 
perkembangan Islam, iaitu mazhab Imam Abu Hanifah di 
bumi Baghdad itu. 


“Saya mahu menziarahi kubur Imam Hanafi di Khaizaran. 
Siapa yang mahu menemani saya?” tanya Imam Syatfie. 


Ternyata semua mereka yang berada di masjid itu mahu 
mengiringi Imam Syafie ke tanah perkuburan pengasas 
Mazhab Hanafi itu. Apabila sampai sahaja di tempat itu, 
Imam Syafie singgah di sebuah masjid yang terletak 
berhampiran dengan kawasan tanah  perkuburan. 
Kemudian, Imam Syafie bersembahyang sunat tetapi tidak 
mengangkat takbiratul ihram. 


“Wahai Imam Syafie, bukankah tidak mengangkat takbiratul 
ihram dalam sembahyang itu bercanggah dengan mazhab 
tuan?” tanya salah seorang pengikut Mazhab Hanafi. 


“Saya lakukan itu sebagai tanda penghormatan terhadap 
ilmu Imam Hanafi,” jawapan Imam Syafie itu 
menggembirakan para pengikut Imam Hanafi. 


Selepas menziarahi makam Imam Hanafi, mereka 
bersembahyang maghrib secara berjemaah dan diimamkan 
oleh salah seorang pengikut Mazhab Imam Hanafi. Sekali 
lagi Imam Syafie ditanya kenapa beliau sanggup 
berimamkan daripada pengikut mazhab Hanafi. 


“Perbezaan pendapat kami cuma daripada segi cabang 
ilmu fikah sahaja. Saya tidak pernah melarang sesiapa 
berimamkan pengikut mazhab orang lain,” jawab Imam 
Syafie. 


Selepas sembahyang isyak, mereka berbincang lagi. 
Perbincangan hanya berhenti selepas dua jam mereka 
berbincang dan bermusyawarah. Masing-masing mulai 


bergerak pulang ke rumah masing-masing. Sesetengahnya 
pula mahu bersama Imam Syafie beriktikaf di dalam masjid 
bagi bersama mendirikan solat malam dan juga membaca 
Ouran. 


“Wahai insan yang dirahmati Allah, saya ada membawa 
kepadamu beberapa kitab karangan Imam Abu Hanifah 
untuk tuan hadam,” kata Syeikh Isa bin Munkadir sambil 
menghulurkan beberapa kitab kepada Imam Syafie. 


Imam Syafie memandang wajah Syeikh Isa bin Munkadir 
yang sudah beruban janggutnya itu. Sambil mengambil 
kitab-kitab itu beliau berkata kepada kadi kota Baghdad, 
“Terima kasih wahai Syeikh Isa bin Munkadir, hanya Allah 
yang mampu membalas jasa-jasa tuan ke atas saya." 


“Tidak mengapa, kitab-kitab ini adalah hak tuan yang perlu 
saya sediakan. Hak tuan sebagai saudara seakidah dan 
hak tuan sebagai ulama tersohor malah tetamu istimewa 
yang perlu kami raikan dan hormati,” jelas Syeikh Isa bin 
Munkadir lagi dengan penuh mesra. 


“Saya hanya manusia biasa wahai Syeikh Isa bin Munkadir. 
Usah terlalu tuan bersusah payah melayani saya,” getus 
Imam Syafie. 


Syeikh Isa bin Munkadir hanya menggeleng-gelengkan 
kepalanya sambil tersenyum. Beliau sudah begitu mengerti 
sifat zuhud dan tawaduk yang bertunjang di hati Imam 
Syafie itu. 


“Tidak mengapalah, ambillah dahulu kitab-kitab itu. 
Fahamilah dan semoga selepas itu kita sama-sama dapat 


membincangkan mengenai karangan Imam Abu Hanifah ini 
bagi pencerahan dan kefahaman yang lebih mendalam,” 
ujar Syeikh Isa bin Munkadir lagi. 


“Baiklah, akan saya cuba fahami kitab-kitab ini selepas ini,” 
jawab Imam Syafie. 


“Semoga Allah  mempermudahkan urusan tuan 
membacanya dan membuka pintu-pintu kefahaman di dada 
kita memahami ilmunya ini,” bicara Syeikh Isa bin Munkadir 
sambil bersalaman dengan Imam Syafie untuk pulang ke 
rumahnya. 


Imam Syafie mengiringinya hingga ke halaman masjid. 
Kemudian mereka berpisah. Malam itu langit begitu indah 
dengan kerdipan-kerdipan bintang, malah purnama sedang 
bercahaya gemilang, seperti benar-benar meraikan 
kehadiran seorang 'bintang' ilmu yang bakal memberi 
cahaya kepada kegelapan kekufuran yang kian beraja di 
hati manusia. 


Malam itu ketika orang lain sedang nyenyak tidur, Imam 
Syafie bangun melakukan solat tahajud dan sunat. 
Kemudian dia membuka kitab-kitab Imam Hanafi di bawah 
sinaran cahaya pelita. Imam Syafie membaca kitab-kitab 
itu. Beliau terus menelaah kitab itu hingga ke pagi. 


“Bismillahirrahmanirrahim. Wahai Tuhan kami, 
tambahkanlah ilmu kami dan luaskanlah fahaman kami. 
Wahai Tuhan kami, lapangkanlah dada kami dan 
permudahkan urusan kami. Ya Allah Ya Nur, keluarkanlah 
kami daripada kegelapan ragu dan muliakanlah kami 
dengan cahaya kefahaman, bukakanlah kepada kami 


makrifat ilmumu, berikanlah kepada hati kami akan cahaya 
sebagaimana Engkau memberi cahaya kepada matahari 
dan bulan serta permudahkan bagi kami pintu-pintu 
kurniamu, wahai Allah yang maha penyayang lagi maha 
bijaksana,” doa Imam Syafie sebagai mukadimah majlis 
ilmunya selepas solat subuh itu. 


Ahli jemaah yang sedang mengelilinginya begitu 
bersemangat. Tiada tanda keletihan malah tiada langsung 
yang mengantuk. Imam Syafie menarik nafas, terasa berat 
di dada, namun beliau perlu akur ada sesuatu yang perlu 
beliau perbetulkan dan perlu beliau sampaikan kepada 
penduduk kota Baghdad itu. 


“Wahai saudara seakidah, saya sudah menelaah beberapa 
buah kitab karangan Imam Abu Hanifah,” ujar Imam Syafie 
lembut. 


Sengaja beliau memberhentikan kata-katanya di situ. 
Beliau mahu memerhati reaksi anak-anak murid Imam Abu 
Hanifah. Kelihatannya ramai yang sedang menguntum 
senyum gembira kerana Imam Syafie sudah pun selesai 
membaca kitab tulisan imam mazhab mereka yang 
disayangi dan dihormati itu. 


“Sebelum itu saya mahu kepastian adakah ini kitab yang 
dikarang Imam Hanafi ataupun hasil tulisan yang 
dikumpulkan oleh anak-anak muridnya?” tanya Imam 
Syafie pula. 


Kemudian katanya lagi, “Setahu saya, cuma kitab al-Awsat 
yang ditulis Imam Hanafi. Kitab-kitab yang lainnya ditulis 
oleh anak-anak muridnya. Walau bagaimanapun saya 


menghargai kandungan kitab-kitab ini kerana banyak ilmu 
yang bermanfaat di dalamnya. Tetapi, perlu untuk saya 
katakan, terdapat beberapa kesilapan di dalam kitab itu.” 


Serta-merta perbincangan itu menjadi bising, ramai yang 
terperanjat dengan kenyataan yang dikeluarkan oleh Imam 
Syafie, malah tidak sedikit yang menahan marah. 
Beberapa orang anak murid Imam Abu Hanifah bingkas 
bangun, cuba memperkatakan sesuatu kepada Imam 
Syafie. 


Tetapi Imam Syafie dengan tenang memberi isyarat 
memohon mereka semua bertenang dan duduk seperti 
sediakala. Beliau cuba melemparkan senyum sebagai satu 
cara mengendurkan kembali ketegangan yang berlaku 
sebentar tadi. 


“Wahai sahabat-sahabat yang dirahmati Allah. Saya bukan 
melulu dalam menyatakan perihal ini. Saya sudah selesai 
menghadamkan kitab tebal yang berjumlah 130 muka surat 
ini. Saya dapati di dalamnya terdapat lapan muka surat 
yang dicatatkan dan dibahaskan dengan butir-butir yang 
pada pendapat saya menyalahi nas A@uran dan sunnah 
Rasulullah yang sahih,” jelas Imam Syafie sambil dalam 
hati beliau memohon supaya dibukakan pintu kefahaman 
bagi semua ahli majlis ilmu pada pagi subuh itu serta diberi 
ketenangan bagi mereka menerima kenyataan yang cuba 
beliau sampaikan. 


Kemudian, Imam Syafie menyambung lagi, “Berdasarkan 
pada butir-butir yang dituliskan di sini, terdapat kenyataan 
yang bertentangan dengan penjelasan Allah pada surah....” 


Tanpa sempat Imam Syafie menghabiskan kata-katanya, 
seorang anak murid Imam Abu Hanifah berdiri dengan 
muka yang merah lalu berkata, “Hentikanlah kata-kata 
kamu itu. Kami sudah bertahun-tahun belajar mengenai 
kitab itu dari baris ke baris melalui Imam Abu Hanifah 
sendiri, tetapi sungguh menghairankan kerana kami tidak 
pun menjumpai sebarang butir-butir yang menyalahi Guran 
mahupun hadis sahih Rasulullah. Malahan imam Abu 
Hanifah juga tidak bertemu kesalahan yang kamu katakan 
itu,” bicara Hussain al-Adawy dengan suara yang tidak 
tinggi tetapi intonasi yang kurang menyenangkan bagi 
sesiapa yang mendengarnya. 


“Oleh itu, aku mengharapkan supaya sahabat-sahabat 
sekalian dapat bersabar sebentar bagi mendengar 
penjelasan saya ini terlebih dahulu. Izinkan saya 
mengemukakan hujah dan dalil yang menyokong 
kenyataan saya. Sesudah itu, kita sama-sama 
bermusyawarah mengenai perkara ini. Saya tidak 
menyuruh kalian mengikut saya, tetapi saya mengharap 
kita semua sama-sama dapat bertemu dengan hikmah dan 
kebenaran,” bicara Imam Syafie sedikit tegas sambil 
memandang hadirin yang berada di hadapannya. 


“Sudahlah, kami tidak mahu mendengarnya lagi. Imam Abu 
Hanifah sudah tiada, kami mengharapkan kamu datang 
membawa rahmat tetapi sebaliknya perkara ini yang terjadi. 
Kami berpegang dengan ajaran imam kami. Walaupun 
beliau sudah tiada, tetapi kami tetap setia dan yakin 
dengan ajarannya. Ayuh, sahabat-sahabat, mari kita 
beredar,” ajak Hussain al-Adawy lagi. 


Sebaik mendengar kata-kata dari Hassan al-Adawy, hampir 
kesemua daripada anak-anak murid Imam Abu Hanifah 
berdiri dan mula melangkah meninggalkan majlis ilmu yang 
dikepalai oleh Imam Syafie itu. 


Ti 


Astarghfirullah... istighfar wahai sahabat-sahabatku, 
bukankah Rasulullah pernah berkata, “Perbezaan pendapat 
itu adalah rahmat. Jadi kenapa kita perlu mengeruhkan 
suasana menjadi sebegini?” bicara Handzalah dengan 
tenang. Beliau berusaha memujuk sahabat-sahabatnya 
supaya tidak meninggalkan majlis malah mendengar 
penjelasan daripada Imam Syafie terlebih dahulu. 


“Benar, sahabat-sahabat sekalian, bukankah Allah 
menjelaskan dalam surah al-Hujurat ayat 10, “Orang 
beriman itu bersaudara. Sebab itu damaikanlah 
(perbaikilah hubungan) antara kedua saudaramu itu dan 
takutlah pada Allah, supaya kamu mendapat rahmat. 


“Kita sepatutnya mengajak sahabat-sahabat kita sabar 
mendengar penjelasan daripada Imam Syafie ini terlebih 
dahulu, bukannya kita mempengaruhi mereka supaya 
keluar dari majlis ini. Bukankah itu perbuatan yang akan 
merosakkan hubungan ukhuwah dan silaturahim yang 
sudah kita miliki ini? Allah menyuruh kita memperbaiki 
hubungan, bukan mengeruhkannya,” sahut Zubair pula, 
beliau sememangnya risau dengan tindakan yang hanya 
berpandukan nafsu semata-mata. Beliau risau juga 
sekiranya tetamu mereka iaitu Imam Syafie berkecil hati. 


“Sudahlah, baik kita dengar sahaja dahulu keterangan 
daripada Imam Syafie. Bukankah beliau itu pernah menjadi 


mufti Mekah malah berguru pula dengan Imam Malik, 
sudah pasti beliau bukannya berkata-kata kosong, pasti 
ada hujah dan dalilnya. Siapalah kita sekiranya hendak 
dibandingkan dengan beliau. Beliau insan yang dekat 
dengan Allah, sudah pasti kita sepatutnya menghormati 
pendapat beliau. Sekiranya tidak berpuas hati dan ada 
keraguan, kita sepatutnya adakan perbincangan. Itulah 
yang sebaik-baiknya,” jawab sahabat-sahabat yang lain 
pula. 


Hampir separuh daripada anak murid Imam Abu Hanifah 
mulai duduk, tetapi terdapat juga separuh daripada mereka 
yang berdiri lalu terus keluar dari majlis ilmu itu dengan 
cepat. Marah dan tidak berpuas hati dengan kenyataan 
Imam Syafie. 


Imam Syafie hanya menunjukkan wajah yang tenang. Inilah 
mehnah dan tribulasi yang perlu dihadapinya dalam 
menyampaikan kebenaran. Beliau berlapang dada dengan 
tentangan yang diberikan oleh saudara-saudara barunya 
itu, malah beliau juga reda dengan ujian yang Allah 
hidangkan kepadanya itu. 


Lalu Imam Syafie menyambung semula penjelasannya 
yang terhenti sebentar tadi. Beberapa orang hadirin 
menganggukkan kepala mereka. Sesekali ada yang 
mengangkat tangan bertanyakan persoalan dan keraguan. 
Perbincangan itu berjalan dengan lancar, dan pada akhir 
perbincangan mereka, Imam Syafie mengajak hadirin 
bersama-sama menyampaikan apa yang mereka 
bincangkan pada malam itu kepada mereka yang tidak ikut 
serta. 


Majlis ilmu itu diakhiri dengan doa supaya dilapangkan 
dada setiap mukmin dengan kebenaran dan supaya 
dijauhkan fitnah orang mukmin dengan sifat berpecah 
belah serta berprasangka. 


Angin malam bertiup lembut, menampar pipi dan 
mendamaikan jiwa. Tetapi tiada siapa tahu ribut taufan 
yang melanda hati-hati di kalangan penduduk kota 
Baghdad itu. Bisa punah segala ikatan silaturahim malah 
bisa ranap sebuah kepercayaan hanya dengan ribut yang 
di kawal nafsu. Sungguh, ada hati-hati yang tersinggung 
sedang memendam rasa. 

Imam Syafie masih setia malah tetap berusaha 
menyampaikan kebenaran dan memperbetulkan kesilapan 
kitab karangan Imam Abu Hanifah kepada orang ramai. 
Beliau menyampaikan kepada semua penduduk bumi 
Baghdad mengenai itu walau ada yang menyokong malah 
turut ada yang menentangnya. 


Beliau masih ingat pesanan terakhir gurunya iaitu Imam 
Malik supaya tetap berada di atas jalan ini bersama mata- 
mata rantai malah memperbaiki sekiranya ada yang silap 
dan khilaf antara mereka. 


Di akhir ceramah dan majlis ilmu beliau, Imam Syafie selalu 
berpesan mengingatkan dirinya dan para hadirin yang 
mendengar penjelasan dan penerangan beliau, 
“Sesungguhnya saya tidak akan bertukar fikiran dengan 
seseorang melainkan saya mahu supaya saya dan dia 
diberi pertolongan dan saya juga tidak bertukar fikiran dan 


berbincang dengan sesiapa melainkan saya selalu 
berharap supaya Allah menunjukkan kebenaran menerusi 
lidah saya dan lidah orang itu. Semoga saya dan kalian 
dipelihara oleh Allah daripada tipu daya syaitan yang licik.” 


Sesudah selesai memberikan ceramahnya di dewan orang 
ramai, lalu Imam Syafie berjalan dengan pantas menuju ke 
masjid bagi menunaikan hak Allah ke atas beliau. 
Kepalanya menunduk memandang bumi dan mulut beliau 
terkumat-kamit membaca OGuran yang sudah dihafalnya 
sejak kecil. Sesekali ada beberapa penduduk kota 
Baghdad memberikan ucapan salam kepada beliau, malah 
ada juga segelintirnya menjauhkan diri daripadanya. 


Imam Syafie tersenyum memandang reaksi mereka, beliau 
meyakini, Allah juga yang mencampakkan rasa cinta di hati 
manusia dan Allah juga yang mencampakkan rasa benci di 
hati hamba-hambanya. Allah itu tidak akan pernah sekali 
berlaku zalim, pasti ada hikmah tersembunyi yang cuba 
Allah hadiahkan, itulah pendirian Imam Syafie. 


“Assalamualaikum, wahai Abu Abdullah,” ucap Syeikh Isa 
bin Munkadir kepada Imam Syafie. Beliau selaku kadi 
merangkap hakim di kota Baghdad itu perlu 
bertanggungjawab atas kekecohan yang berlaku di 
kalangan penduduk kota itu. 


“Waalaikummussalam, wahai Tuan Kadi Syeikh Isa bin 
Munkadir,” jawab Imam Syafie sambil menghulurkan 
tangan berjabat tanda silaturahim. 


Tuan Kadi as-Syeikh Isa bin Munkadir menarik nafas 
dalam-dalam, lalu beliau memulakan bicaranya, “Saya 


berharap tuan tidak berkecil hati dengan kata-kata saya 
selepas ini, kerana saya perlu selesaikan perkara ini sebaik 
mungkin demi keselamatan dan keamanan keseluruhan 
penduduk kota Baghdad.” 


Imam Syafie hanya tersenyum. Beliau sudah dapat 
meneka apa yang bakal disampaikan oleh tuan kadi itu 
kepadanya. 


“Silakanlah Tuan Hakim Syeikh Isa Bin Munkadir, katakan 
apa yang mahu disampaikan kepada saya,” bicara Imam 
Syafie dengan lembut. 


“Sebelum tuan datang ke kota Baghdad, ketika itu 
penduduknya aman sepakat dan bersatu dalam satu aliran 
mazhab iaitu mazhab Imam Abu Hanifah. Tetapi selepas 
mendengar kenyataan-kenyataan tuan, sekarang mereka 
berpecah-belah, berprasangka buruk dan berselisih faham. 
Semua ini dek kerana perbuatan dan tindakan tuan itu. 
Saya yakin bukan ini yang diajarkan oleh Imam Malik 
kepada tuan,” luah Tuan kadi Syeikh Isa bin Munkadir 
berbaur ketidakpuasan pada tindakan Imam Syafie. 


Imam Syafie tidak menjawab kritikan itu. Beliau seperti 
biasa, mempamerkan wajah yang bersahaja dan tenang 
seolah-olah tidak langsung terasa hati dengan kritikan itu. 
Mana mungkin kritikan manusia mampu menawan hati 
malah memberi kesan di jiwa yang sudah ditakluk dengan 
kecintaan yang tinggi kepada Tuhan. 


Melihat Imam Syafie yang hanya berdiam diri, Tuan Hakim 
Syeikh Isa bin Munkadir menambah bicaranya, Saya kesal 
memberikan kepada tuan kitab-kitab karangan Imam Abu 


Hanifah itu. Permuafakatan yang dicari, namun 
perselisihan juga yang didapat.” 


Imam Syafie hanya menjawab sambil tersenyum, “Semoga 
Allah merahmati tuan dan juga saya.” 


Tuan Kadi Syeikh Isa bin Munkadir terpana. Beliau 
menghujani Imam Syafie dengan ayat-ayat kasar, tetapi 
Imam Syafie dengan penuh kasih sayang tetap 
memberikan tindakan yang baik, jauh sekali mahu 
melawan dan berdebat. 


“Saya belum benar-benar mengerti sebab tindakan tuan 
yang membongkar kesilapan kitab karangan Imam Anu 
Hanifah ini. Sudah begitu banyak yang menentang tetapi 
tuan tetap tersenyum malah bukan tidak ada yang 
mengkritik tetapi tuan tetap tenang. Apa yang tuan 
mahukan sebenarnya?” tanya Tuan Kadi Syeikh Isa bin 
Munkadir kehairanan. 


“Keredaan Allah,” jawab Imam Syafie ringkas lalu terus 
bergegas masuk ke dalam masjid memberikan ruang bagi 
tuan kadi berfikir dan memahami dengan sebenar jawapan 
beliau tadi. 

Semakin hari semakin ramai yang menentang pandangan 
Imam Syafie, namun beliau dengan penuh hemah dan 
hikmah menjawab sebaik mungkin. 


“Saya tidak bertukar fikiran dengan tujuan mahu 
mendedahkan kelemahan dan kesalahan orang itu. Malah 


apabila saya membentangkan hujah-hujah yang benar, 
dalil-dalil yang sahih dan alasan yang terang lalu 
kebenaran hujah saya itu diterima oleh orang yang 
berbahas dengan saya, pasti saya menghormatinya. Tetapi 
apabila orang itu menolak kebenaran hujah saya semata- 
mata kerana kesombongannya, bukan kerana kesilapan 
daripada pihak saya, pasti saya lupakan sahaja orang itu 
daripada lorong ingatan saya.” 


Sesudah beliau berkata begitu, Handzalah bangun untuk 
bertanya, “Bagaimana tuan dapat menerima dan 
menghormati orang yang tuan ketahui dirinya itu adalah 
lawan tuan? Bukankah itu sesuatu yang membahayakan?” 


Imam Syafie menjawab dengan penuh tawaduk, “Lawan 
saya itu ada kebaikan dan faedahnya bagi diri saya. Saya 
harap dan berdoa semoga Allah tidak menjauhkan mereka 
daripada saya.” 


“Lawan memberikan tuan kebaikan dan faedah? Saya 
kurang mengerti wahai hamba Allah yang dirahmati,” tanya 
Handzalah lagi. 


“Lawan itu peranan mereka ibarat cermin yang sentiasa 
menunjukkan kekurangan dan kelemahan kita. Tambahan 
pula, apabila mereka sering bercakap tentang kesalahan 
saya, saya dapat mengelak daripada melakukan kesalahan 
itu lagi. Malahan apabila mereka berlumba-lumba mahu 
mengalahkan, saya dapat memotivasikan diri saya supaya 
berusaha lebih gigih kerananya,” jawab Imam Syafie sambil 
memandang lembut wajah Handzalah yang kelihatan 
terperanjat dengan jawapan beliau itu. 


Pagi itu hujan renyai-renyai bersama rahmat dan rezeki 
yang Allah curahkan buat hamba-hambanya. Di tepi pintu 
masjid kota Baghdad, Imam Syafie berdiri sambil 
memerhati rintik-rintik hujan yang membasahi bumi kering 
Baghdad. Diam-diam Imam Syafie berdoa semoga 
hembusan dingin hujan itu bisa menyejukkan hati yang 
masih panas lantaran kesombongan dan keegoan 
menerima kebenaran. 


“Wahai Tuhanku, jiwa dan hatiku sudah berada di bumi 
Mesir. Selain bumi Mesir, kuanggap semuanya sudah 
kering dan mati. Hanya bumi Mesir yang subur di hatiku. 
Wahai Tuhan, aku tidak tahu apakah bahagia yang menanti 
ataupun aku menuju kehancuran apabila berada di sana 
nanti. Namun aku pasrah dengan ketentuanmu,” bisik hati 
Imam Syafie sambil merenung dari kejauhan. 


Ketahuilah istighfar yang diucapkan dengan betul mampu 
membuat syaitan lari ketakutan dan menggoncang empayar iblis 
di istana kerajaannya. 


OWsa tuanku, Imam Syafie sudah 

memecahbelahkan penduduk Baghdad. 
Kenyataannya yang menyalahkan kitab-kitab yang 
dikarang Imam Hanifah menyebabkan orang ramai 
berpecah dua. Satu menyokong Imam Syafie dan satu lagi 
menentangnya. Tuanku perlu bertindak segera. Sekiranya 
perkara ini dibiarkan, bimbang terjadi pergaduhan sesama 
sendiri,” kata Tuan Kadi Syeikh Isa bin Munkadir. 


“Pada pendapat kamu, apa yang patut beta lakukan?” 
tanya Khalifah al-Makmum pula. 


Sebenarnya, perkara itu sudah sampai ke pengetahuan 
baginda. Tetapi baginda tidak ambil peduli kerana bimbang 
ia mengeruhkan lagi suasana. Tetapi apabila Syekh Isa 
sendiri yang mengadu, baginda tidak boleh lagi berdiam 
diri. 


“Saya mencadangkan tuanku beri amaran kepada Imam 
Syafie supaya jangan lagi menyalahkan Imam Hanifah. 
Tuanku suruh dia menguatkan lagi mazhab Hanafi. Bukan 
menentangnya,” jawab Syeikh Isa. 


“Wahai Syeikh Isa. Adakah kamu tahu kedatangan Imam 
Syafie ke Baghdad atas undangan beta sendiri?” tanya 
Khalifah al-Makmum. 


“Kami tahu, sebab itu kami tidak berani menghalau Imam 
Syafie keluar dari Baghdad, bimbang tuanku murka,” jawab 
Syeikh Isa. 


“Adakah kamu mahu beta menghalau Imam Syafie keluar 
dari Baghdad?” tanya Khalifah al-Makmum lagi. 


“Itulah yang sebaik-baiknya tuanku. Sekiranya dia enggan 
pergi dari sini, tuanku tangkap dan kurung beliau di dalam 
penjara,” jawab Syeikh Isa. 


“Wahai Syeikh Isa. Apakah kamu mahu beta lakukan apa 
yang pernah dilakukan oleh ayahanda beta Khalifah Harun 
ar-Rasyid kepada Imam Syafie? Dia dikurung di dalam 
penjara, dirantai kaki dan tangannya disebat dengan rotan? 
Adalah itu yang kamu mahu beta lakukan?” tanya Khalifah 
al-Makmum. 


“Tuanku, saya mahu menjawab iya tetapi bimbang tuanku 
murka,” jawab Syeikh Isa. 


“Tidakkah kamu tahu, selepas Imam Syafie ditangkap, 
dikurung di dalam penjara dan diseksa, ternyata dia berada 
di pihak yang benar. Dia diampunkan oleh ayahanda beta. 


Kamu tahu bagaimana pula nasib mereka yang memfitnah 
Imam Syafie?” 


Tiba-tiba muka Syeikh Isa menjadi pucat apabila 
mendengar kata-kata Khalifah al-Makmum. Dia bimbang 
menerima nasib seperti gabenor Najran yang dituduh 
memfitnah Imam Syafie. Akibatnya dia pula yang ditangkap 
dan dipenjarakan. Mujur Imam Syafie memaafkannya. 


“Wahai tuanku, patik mengaku silap. Maafkan patik. Patik 
menarik semula cadangan patik tadi,” kata Syeikh Isa. 


“Imam Syafie datang ke Baghdad dengan jemputan beta 
sendiri. Kerana itu jangan ada sesiapa yang cuba 
menghalaunya dari sini,” tegas Khalifah al-Makmum. 


Sejak itu tidak ada yang berani lagi mengganggu Imam 
Syafie. Mereka yang menyokongnya bertambah yakin 
tetapi mereka yang menentangnya mengambil sikap 
menjauhkan diri. Tidak lama kemudian, datang pula utusan 
gabenor Mesir ke Baghdad. Utusan itu menghadap 
Khalifah al-Makmum membawa pesanan daripada gabenor 
Mesir yang meminta kebenaran daripada khalifah bagi 
membawa Imam Syafie ke Mesir. Permintaan itu 
dipersetujui. 


“Benarkah tuan hendak meninggalkan Baghdad?” tanya 
Handzalah ketika kedua-keduanya sama-sama melangkah 
keluar dari masjid selepas sembahyang subuh. 


“Memang benar. Pagi ini saya akan berangkat ke Mesir 
mengikut utusan gabenor Mesir. Saya akan maklumkan 
kepada keluarga saya di Mekah kemudian,” jawab Imam 


Syafie. 


“Bagaimana dengan kami yang menyokong tuan selama 
ini? Adakah akan ditinggalkan begitu sahaja?” Handzalah 
seperti berkecil hati. 


“Sekiranya kamu menyokong pendapat saya kerana Allah, 
tentulah kamu tidak bimbang dengan ketiadaan saya. 
Berpegang teguhlah pada Guran dan hadis. Itulah sumber 
rujukan kita yang paling benar dan selamat,” pesan Imam 
Syafie. 


Para penyokong Imam Syafie mengiringi pemergian beliau 
dengan doa semoga selamat dalam perjalanan. Selepas 
menempuh perjalanan yang jauh dan memenatkan, 
akhirnya Imam Syafie selamat tiba di bumi Mesir. Dia terus 
menuju ke Kota Fustat dan tempat yang mula 
disinggahinya adalah Masjid Amru. Masjid itu didirikan oleh 
Amru al-Ash, salah seorang sahabat Nabi Muhamad saw 
yang menakluki Mesir. Beliau mendirikan sebuah masjid 
yang dinamakan Masjid Amru sempena nama beliau. 
Orang ramai yang berada di situ menyambut kedatangan 
Imam Syafie dengan gembira. 


“Tuan gabenor memaklumkan kepada kami mengenai 
kedatangan tuan. Kami berasa gembira. Kerana itu orang 
ramai berkumpul di masjid ini bagi menyambut kedatangan 
tuan,” kata Abu Rajab bin Asim, Imam Masjid Amru. 


“Siapalah saya untuk menolak takdir yang ditentukan 
Tuhan. Apabila tuan gabenor Mesir menjemput saya 
datang ke sini, saya tidak dapat menolaknya. Tambahan 
pula kami berdua sudah akrab,” kata Imam Syafie pula. 


“Rakyat Mesir perlukan bimbingan seorang ulama yang 
terbilang seperti tuan. Kerana itu, tuan gabenor menjemput 
tuan datang ke Mesir. Di Irag sudah ramai ulama. Tugas 
tuan di sana boleh diteruskan oleh mereka. Tambahan pula 
tuan mempunyai pengikut yang ramai di Baghdad,” kata 
Abu Rajab sambil memuji kehebatan Imam Syafie. 


“Wahai sahabatku Imam Abu Rajab, apakah masalah yang 
sedang melanda umat Islam di Mesir? Beritahu saya 
semoga Tuhan memberi petunjuk bagi kita 
menyelesaikannya,” tanya Imam Syafie. 


“Di kalangan rakyat Mesir sering terjadi perbalahan antara 
pengikut Imam Malik dengan Imam Hanifah. Sering terjadi 
pertengkaran hingga pernah terjadi pergaduhan. Semoga 
kedatangan tuan dapat mengatasi masalah ini,” jawab 
Imam Abu Rajab sambil melahirkan rasa dukacitanya 
dengan situasi yang sedang berlaku. 


“Kerana itu, tuan gabenor menjemput tuan datang ke Mesir 
bagi membantu menyelesaikan masalah ini. Kami yakin 
tuan mampu menyelesaikannya. Ini kerana tuan seorang 
ulama yang tinggi ilmunya serta dikurniakan kebijaksanaan 
yang luar biasa,” puji Imam Abu Rajab. 


“Janganlah terlalu memuji, bimbang kita lupa diri. Pujian itu 
hanya untuk Tuhan semesta alam. Kita cuma insan biasa 
yang dikurniakan akal fikiran. Oleh itu, harga diri seseorang 
itu berdasarkan apa yang dilakukan bagi memperbaiki 
dirinya,” kata Imam Syafie pula. 


Mereka tidak dapat berbual panjang kerana suara azan 
berkumandang menandakan masuknya waktu 


sembahyang zohor. Imam Abu Rajab menyuruh Imam 
Syafie tampil ke hadapan menjadi imam tetapi ditolaknya 
dengan baik. 


“Tuan diberi tanggungjawab menjadi imam di masjid ini. 
Kerana itu teruslah menjadi imam. Saya lebih selesa 
menjadi makmum,” katanya. 


Selesai sembahyang, sekali lagi orang ramai berkerumun 
untuk bersalaman dengan Imam Syafie. Mereka sangat 
gembira serta menyayangi beliau. Tambahan pula 
kedatangannya dijemput oleh gabenor Mesir. Nama Imam 
Syafie sememangnya menjadi bualan rakyat Mesir 
terutama pengikut Imam Maliki kerana Imam Syafie pernah 
berguru dengannya. 


“Sudilah tuan menjadi tetamu di rumah kami,” kata Abdul 
Wahab, Bilal di Masjid Amru. 


“Terima kasih atas pelawaan tuan. Tetapi saya belum 
membuat keputusan bermalam di mana. Mungkin di masjid 
ini sahaja,” jawab Imam Syafie sambil mengatakan dia 
sudah biasa bermalam di masjid ketika bermusatfir. 


“Sebaik-baiknya tuan bermalam di rumah kami. Kami akan 
sediakan makanan dan minuman tuan. Pakaian tuan pula 
kami yang akan membasuhnya. Sekiranya tuan sakit, kami 
yang akan merawatnya,” kata Imam Rajab pula. 


“Saya baru sahaja sampai di sini. Sebaik-baiknya saya 
menziarahi dahulu makam Imam al-Laith bin Saad. 
Kemudian berkunjung ke rumah gabenor. Selepas itu, baru 
saya fikirkan hendak tinggal di mana,” kata Imam Syafie. 


Kemudian beliau menziarahi makam Imam al-Laith bin 
Saad seorang ulama yang terkenal di Mesir. 
Kedudukannya sama seperti Imam Malik di Madinah. 
Semasa berada di sisi makam itu, Imam Syafie berkata, 
“Wahai Imam, sesungguhnya kamu memiliki empat sifat 
yang tidak dimiliki oleh kebanyakan orang alim, kamu 
memiliki ilmu, banyak beramal, zuhud dan pemurah.” 


Imam Syafie berasa kesal kerana tidak sempat berguru 
dengan Imam al-Laith bin Saad tetapi semasa berada di 
Yaman, dia dapat berguru dengan Yahya bin Hasan, anak 
murid Imam al-Laith. 


Imam Syafie menyanjung ulama Mesir itu dengan berkata, 
“Ilmu itu berkisar kepada tiga jiwa iaitu Imam Malik, Imam 
al-Laith dan Sufyan bin Uyainah. Tidak rugi sesiapa yang 
berguru dengan mereka.” 


Nama Imam al-Laith terkenal di Mesir. Semasa hidupnya, 
Imam al-Laith seorang yang alim serta anak muridnya 
ramai. Beliau membahagikan masanya kepada empat 
bahagian. Satu majlis untuk mengajar pemerintah 
berkenaan pemerintahan Islam, satu majlis pengajaran 
ilmu hadis, satu majlis kehakiman, dan satu bagi melayan 
pertanyaan orang ramai. 


Imam al-Laith seorang yang kaya tetapi pemurah hingga 
tidak pernah membayar zakat kerana hartanya habis 
dibelanjakan kepada fakir miskin dan mereka yang 
memerlukan. Pernah satu ketika beliau pergi ke 
Iskandariyah dengan menyewa tiga buah kapal. Kapal 
pertama dinaiki untuk diri dan keluarganya, kapal kedua 


untuk tetamunya dan kapal ketiga untuk barang-barang 
makanan dan minuman. Beliau juga selalu menjamu fakir 
miskin dengan makanan yang baik dan lazat tetapi dia 
sendiri memakan roti kering sahaja. 


“Di mana rumah Sayidah Nafisah iaitu cucu Sayidina 
Hasan bin Ali karamallah wajhah? tanya Imam Syafie 
kepada Imam Abu Rajab. 


“Dengan rela hati saya menemani tuan bertemu 
dengannya,” jawab Imam Rajab menyatakan 
kesanggupannya. 


“Berapa jauhkah rumahnya dari masjid ini?” tanya Imam 
Syafie lagi. 


“Agak jauh juga, kerana dia tidak mahu diganggu orang 
ramai kecuali sekiranya ada perkara yang mustahak,” 
jawab Imam Abu Rajab. 


Selepas sembahyang asar, Imam Rajab dan Imam Syafie 
berjalan kaki menuju ke rumah Sayidah Nafisah. 
Kedatangannya disambut dengan baik lalu dipersilakan 
masuk ke dalam rumah. 


“Alangkah gembira hatiku pada hari ini kerana dikunjungi 
seorang lelaki yang alim daripada keluarga Ouraisy. 
Mungkin ada perkara  mustahak yang hendak 
disampaikan?” tanya Sayidah Nafisah. 


“Kami datang mahu menziarahi seorang ibu yang sangat 
kami hormati dan kasihi. Tentulah tidak sopan sekiranya 
saya datang ke Mesir tetapi bersikap sombong dengan 


cucu Sayidina Ali,” jawab Imam Syafie. 


Sayidah Nafisah memuji kebijakan dan kealiman Imam 
Syafie. Tetapi beliau tetap merendah diri. Malah berjanji 
hendak menghadiri kelas agama yang dipimpin oleh 
Sayidah Nafisah. Sebelum pulang, Imam Syafie mengambil 
beberapa buah hadis daripada Sayidah Nafisah serta 
berjanji mahu membaca buku-buku tulisan beliau. 


“Sekiranya tuan sudi, bermalam sahaja di rumah ini. Tuan 
pasti dilayan sebagai tetamu,” pelawa Sayidah Nafisah. 


“Saya mahu menemui gabenor Mesir kerana dia yang 
mengajak saya datang ke Mesir. Tentulah tidak manis 
sekiranya saya tidak menziarahinya,” kata Imam Syafie 
menolak pelawaan itu dengan baik. 


“Saya tidak dapat menemani tuan ke rumah gabenor,” kata 
Imam Abu Rejab pula. 


“Kenapa? Apakah tuan tidak menyukainya?” tanya Imam 
Syafie dengan rasa hairan. 


“Dia seorang gabenor yang baik. Cuma saya berasa malu 
bertemu dengannya. Saya cuma berani datang ke 
rumahnya sekiranya dijemput,” jawab Imam Abu Rejab. 


“Kenapa tuan berasa malu dengannya?” tanya Imam 
Syafie lagi. 


Imam Abu Rajab tidak mahu menjawabnya. Imam Syafie 
pula tidak mahu mendesaknya kerana tidak mahu 
mengecilkan hati kawan baiknya itu. Imam Syafie 
bersendirian pergi ke rumah Gabenor Mesir Abbas bin 


Musa. Kedatangannya disambut dengan baik. Beliau 
menyuruh pembantunya menyediakan makanan yang enak 
untuk tetamu istimewanya itu. Tetapi Imam Syafie cuma 
meminum segelas susu dan memakan beberapa biji buah 
kurma. Dia tidak menyentuh makanan yang lain. 


“Kenapa tuan tidak menjamah makanan itu? Kami 
memasaknya khas untuk kita nikmati bersama,” kata 
gabenor Mesir. 


“Semasa berada di Masjid Amru tadi, saya didatangi 
beberapa orang lelaki yang mengadu sedang kelaparan. 
Anak-anak dan isteri mereka juga sedang kelaparan. 
Adakah kita tergamak bermewah-mewah dengan makanan 
ini sedangkan di luar sana ramai yang sedang kelaparan?” 
tanya Imam Syafie. 


Wajah gabenor berubah merah padam. Dia berasa malu 
yang teramat sangat. Tetapi dia tidak berani memarahi 
Imam Syafie kerana masih ada rasa hormat dan kasih 
sayangnya kepada ulama yang terbilang itu. 


Melihat gabenor menundukkan kepala, Imam Syafie 
menyambung kata-katanya, “Kasihanilah orang miskin 
kerana Nabi Muhammad sayang kepada orang miskin. 
Kasihanilah anak yatim kerana Rasulullah juga tergolong 
sebagai anak yatim dan beliau akan bersama-sama 
dengan orang yang menyayangi dan mengasihi anak yatim 
di akhirat.” 


Gabenor semakin tunduk apabila mendengar kata-kata 
Imam Syafie. Makanan yang terhidang di hadapan tidak 
disentuhnya. Dia tidak berani memandang muka Imam 


Syafie apatah lagi menyanggah kata-katanya. 


“Apabila kita menikmati makanan, pilihlah makanan yang 
halal kerana ia menjamin kesihatan dan menyebabkan 
syaitan gerun. Tetapi jangan makan terlalu banyak kerana 
ia menyebabkan malas dan suka tidur. Itu menyukarkan 
untuk beramal ibadat,” kata Imam Syafie lagi. 


“Benar katamu,” kata Gabenor Mesir. Nasihat Imam Syafie 
itu benar-benar menginsafkannya. 


“Ketahuilah wahai tuan gabenor, tiga perkara yang boleh 
memudaratkan manusia di samping orang yang sihat 
menjadi sakit iaitu meminum minuman keras, terlalu 
banyak melakukan persetubuhan dan terburu-buru 
memasukkan makanan sedangkan di mulut masih ada 
makanan. Penyakit itu berpunca daripada perut. Kerana itu 
jagalah perut kita,” kata Imam Syafie lagi. 


“Saya akan ingat nasihat itu wahai Imam Syafie,” ujar 
gabenor. 


Kemudian katanya lagi, “Tinggallah di bumi Mesir ini, wahai 
ulama terbilang. Di sini saya menjadi pelindung kamu. 
Beritahu saya sekiranya kamu memerlukan apa-apa 
bantuan.” 


“Dengan izin Tuhan saya akan menetap lama di Mesir. 
Inilah negeri yang paling saya suka selain Mekah dan 
Madinah. Sekiranya diizinkan, saya meminta kebenaran 
mengajar ilmu agama di Masjid Amru. Hanya itu yang saya 
pinta,” ujar Imam Syafie. 


Dengan senang hati, Abbas bin Musa membenarkannya. 
Tambahan pula tujuan dia menjemput Imam Syafie datang 
ke Mesir adalah bagi mengembangkan ajaran agama 
Islam. Semenjak Imam al-Laith meninggal dunia, rakyat 
Mesir seperti anak ayam kehilangan ibu. Dia berharap 
Imam Syafie dapat mengisi kekosongan itu. 


Selepas keluar dari kediaman Gabenor Mesir, Imam Syafie 
terus menuju ke Masjid Amru bagi menunaikan 
sembahyang maghrib dan isyak secara berjemaah. Selesai 
mengerjakan sembahyang, ramai yang mempelawa Imam 
Syafie tinggal di rumah mereka. Tetapi ditolaknya dengan 
baik. Akhirnya beliau memilih untuk tinggal di rumah 
Abdullah bin al-Hakam, kenalan rapatnya yang sama-sama 
berguru dengan Imam Malik di Madinah. 


“Di kota Fustat, orang ramai terbahagi kepada dua. Satu 
menganut mazhab Hanafi dan satu mazhab Maliki. Saya 
dan Asyhab tetap menganut mazhab Maliki. Kami tidak 
akan berubah pendirian. Taat setia kami tetap kepada guru 
kita Imam Malik,” kata Abdullah al-Hakam. 


“Mereka yang menganut mazhab Imam Maliki ataupun 
Imam Hanafi tetap bersaudara dalam Islam. Tuhan kita 
tetap sama. Nabi kita tetap sama. Agama kita juga sama. 
Sepatutnya perbezaan itu tidak menimbulkan masalah. 
Sekiranya terjadi perselisihan, ia pasti membawa 
perpecahan kepada orang Islam,” kata Imam Syafie pula. 


“Tetapi mereka yang menganut fahaman mazhab Hanafi 
menganggap kami seolah-olah bukan bersaudara. Mereka 
tidak mahu menjadi makmum sekiranya imamnya 


menganut fahaman mazhab Maliki. Begitu juga sebaliknya. 
Penganut mazhab Maliki tidak mahu berimamkan mereka 
yang bermazhab Hanafi,” kata Abdullah al-Hakam pula. 


Imam Syafie melahirkan rasa kesalnya dengan apa yang 
berlaku. Baginya, perbezaan fahaman itu hanya membawa 
kepada kelemahan umat Islam. Musuh-musuh Islam pasti 
mengambil kesempatan atas kelemahan itu. 


“Kami yang menganut fahaman mazhab Maliki berasa 
sukacita apabila tuan datang ke Mesir. Ini pastinya dapat 
menguatkan lagi kami kerana tuan pastinya menganut 
fahaman Imam Maliki kerana pernah berguru dengan Imam 
kita itu,” kata Abdullah al-Hakam. 


“Apakah tuan sudah lupa Imam Maliki membenarkan saya 
membuat fatwa sendiri? Beliau juga membenarkan orang 
ramai menjadi pengikut saya,” kata Imam Syafie pula. 


“Sekiranya begitu, bagaimana pula pendirian tuan 
sekarang?” tanya Abdullah al-Hakam. 


“Saya berpegang teguh kepada Auran dan hadis. Namun 
dalam masalah hukum fikah, saya mempunyai ijtihad 
sendiri iaitu tidak cenderung kepada Imam Maliki ataupun 
Hanafi,” jawab Imam Syafie berterus terang. 


Kemudian katanya lagi, “Tuan gabenor membenarkan saya 
mengajar ilmu agama di Masjid Amru. Tanggungjawab itu 
akan saya mulakan pada esok hari. Saya harap tuan juga 
sudi menghadirinya. Sekiranya terdapat perbezaan 
pendapat, kita bincang secara baik dengan menjadikan 
Guran dan hadis sebagai rujukan.” 


Menurut Abdullah al-Hakam, beliau juga mempunyai ramai 
pengikut di kota Fustat. Mereka begitu taksub dengan 
fahaman Imam Maliki. Kerana itu, beliau bimbang 
pengikutnya menjauhkan diri sekiranya dia berguru selain 
dengan Imam Malik. 


“Saya tetap menganggap tuan sebagai sahabat walaupun 
kita berlainan fahaman. Tuan boleh mengajar mengikut 
fahaman tuan dan saya tidak akan mengganggunya,” kata 
Abdullah al-Hakam pula. 


Bagi mengelakkan terjadinya perkara yang kurang baik 
antara beliau dengan Abdullah al-Hakam, Imam Syafie 
mengambil keputusan menetap di Masjid Amru. Tambahan 
pula di situ ada sebuah bilik yang dapat dijadikan tempat 
kediamannya. 


Imam Syafie pun membuka kelas mengajar agama di 
Masjid Amru selepas sembahyang subuh hingga tengah 
malam. Ketinggian ilmu Imam Syafie serta kefasihan 
lidahnya bersyarah serta berhujah menyebabkan jumlah 
anak muridnya semakin hari semakin ramai. Mereka dapat 
melupakan perbezaan anutan mazhab masing-masing 
kerana tertarik berguru dengan Imam Syafie. 


Selepas sembahyang subuh, beliau mengajar Guran dan 
semua yang bersangkutan dengannya seperti tafsir, ulum 
Muran dan sebagainya. Kemudian dia mengajar ilmu hadis. 
Waktu tengah hari pula bagi perbincangan dan pertanyaan 
dengan orang ramai. Pada sebelah petang dan malam dia 
mengajar ilmu bahasa Arab, nahu, syair dan sebagainya. 


Beliau selalu berkata, “Sesiapa yang mempelajari Guran, 


besar harga dirinya. Siapa yang mempelajari hadis, tinggi 
martabatnya, siapa yang mempelajari bahasa, lembut 
hatinya, siapa yang mempelajari ilmu hisab, tajam 
pandangannya dan sesiapa yang tidak memelihara dirinya, 
tidak bererti ilmunya.” 


Ketahuilah sebesar-besar kesenangan di dunia dan akhirat 
adalah memberi maaf kepada orang lain dan melupakan terus 
kesalahannya. Allah pasti akan meninggikan darjatnya di sisi 
manusia. 


mam Syafie selalu berpesan kepada anak-anak 

muridnya, “Apabila saya memberikan hujah-hujah bagi 
sesuatu hukum, janganlah kamu menerimanya secara 
melulu. Gunakan akal fikiran kamu sendiri bagi 
membahasnya. Kerana fikiran itu perlu digunakan bagi 
mencari kebenaran. Saya tidak pernah mengatakan apa 
yang saya perkatakan itu adalah benar kerana yang benar 
itu hanya Guran dan hadis yang sahih.” 


“Wahai tuan guru, kata-kata yang sama pernah diucapkan 
oleh Imam Malik dan Imam Hanafi. Mereka juga tidak 
mewajibkan sesiapa pun taksub dengan fahaman mereka,” 
kata al-Rabi' pula. 


“Hanya Nabi Muhammad pemimpin ulung yang wajib kita 
patuhi. Selain itu, kita boleh menolak pendapatnya 


sekiranya bertentangan dengan Ouran dan hadis,” kata 
Imam Syafie. 


“Wahai guruku, pendapat tuan berbeza dengan pendapat 
Imam Malik, Imam Ahmad Hanbal, dan Imam Abu Hanifah. 
Tetapi tuan tidak pernah mencerca mereka dan mereka 
juga tidak pernah mencerca tuan. Mereka yang paling 
keras menentang tuan adalah pengikut yang fanatik 
terutama kaum Muktazilah. Mereka membenci serta 
memusuhi tuan. Boleh kami tahu kenapa wujud perbezaan 
itu? Bagaimana sekiranya tuan bermuzakarah dengan 
mereka?” tanya al-Munazil. Salah seorang anak murid 
Imam Syafie. 


“Imam Abu Hanifah itu seorang ulama yang besar. Imam 
Malik itu pula guru saya. Imam Ahmad Hanbal itu sahabat 
saya. Antara kami, tidak pernah timbul masalah. 
Perbezaan pendapat kami cuma dalam bidang ilmu fikah, 
tetapi dalam ilmu tauhid, menyembah Allah tetap sama,” 
jawab Imam Syafie sambil memuji tiga ulama Ahli Sunnah 
Wal Jamaah yang terkenal itu. Walaupun berbeza 
pendapat, Imam Syafie tidak pernah mengumpat mereka. 


“Bagaimana pula dengan kaum Muktazilah. Mereka 
memusuhi tuan dan tuan juga memusuhi mereka?” tanya 
al-Barak pula. 


“Fahaman kaum Mutktazilah itu turut ditentang oleh Imam 
Malik, Imam Ahmad Hanbal dan Imam Abu Hanifah. 
Mereka sanggup dipenjara dan diseksa kerana menentang 
fahaman Muktazilah,” jawab Imam Syafie. Kemudian beliau 
menceritakan sejarah kemunculan fahaman Muktazilah. 


Pada tahun 100 Hijrah, muncul seorang guru agama di 
Baghdad bernama Syeikh Abu Hasan Bashri. Antara anak 
muridnya ada seorang yang bernama Wasil bin Athak. 


Dalam satu kuliah agama, Wasil bertanya bagaimana 
keadaan seseorang yang mengaku Islam tetapi melakukan 
dosa-dosa besar? Syeikh Hasan Bashri menjawab, 
seseorang yang beriman kepada Allah dan rasulnya tetapi 
dia melakukan dosa-dosa besar, dia tetap seorang Islam 
tetapi digelar Muslim yang berdosa. Di akhirat kelak 
sekiranya dia tidak sempat bertaubat sebelum meninggal 
dunia, dia akan dimasukkan ke dalam neraka sebagai 
hukuman atas dosa-dosa yang dilakukannya. Selesai 
menjalani hukuman, baru dimasukkan ke dalam syurga. 
Tetapi sekiranya dia sempat bertaubat, Allah itu maha 
pengampun. 


Wasil bin Athak tidak sependapat dengan gurunya itu. 
Menurutnya, seseorang mukmin yang melakukan dosa- 
dosa besar, dia bukan lagi seorang Islam kerana ingkar 
hukum Tuhan tetapi tidak pula kafir kerana masih ada 
sedikit iman. Tempatnya bukan di syurga ataupun neraka. 
Tetapi di satu tempat di antara kedua-duanya. 


Beliau juga mengatakan setiap manusia ditentukan 
tempatnya di syurga ataupun di neraka sejak azali. Mereka 
tidak dapat menolak takdir yang ditentukan ke atasnya. 
Kerana berbeza pendapat dengan gurunya, Wasil dan 
mereka yang sependapat dengannya menyisihkan diri lalu 
mereka digelar kaum Muktazilah. 


Mereka berjaya mempengaruhi orang lain dengan cara 


berdebat di khalayak ramai. Apabila berdebat ataupun 
berbincang, mereka lebih mengutamakan logik akal 
daripada  berpandukan Muran dan hadis. Malah 
mentafsirnya mengikut pendapat sendiri. Akhirnya mereka 
berjaya mempengaruhi khalifah supaya menyokong 
pendapat mereka. 


Oleh itu, ramai ulama yang ditangkap, dipenjara dan 
diseksa kerana menentang fahaman Muktazilah. Imam 
Hanafi dan Imam Malik pernah dipenjara kerana 
menentang fahaman Muktazilah. 


"Walaupun mereka sering mencerca saya kerana 
bercanggah pendapat, tetapi saya tidak memusuhi mereka. 
Buktinya saya tidak pernah menghalau mereka yang hadir 
dalam majlis ilmu saya walau kedatangan mereka sering 
menimbulkan kekecohan,” kata Imam Syafie. 


“Mereka sering mencabar tuan berdebat tetapi tuan selalu 
mengelaknya. Adakah tuan takut?” tanya al-Muzari pula. 


“Kaum Muktazilah suka berdebat kerana mereka 
menggunakan akal fikiran sahaja. Sedangkan kita 
berpegang pada Guran dan hadis. Perdebatan seperti itu 
wujud sejak zaman dahulu dan tidak pernah berkesudahan. 
Oleh itu saya sering mengelak untuk berdebat dengan 
mereka. Kecuali sekiranya mereka datang dalam majlis 
ilmu saya, saya akan mempertahankan apa yang saya 
perkatakan,” jawab Imam Syafie. 


“Khabarnya kaum Muktazilah mendapat perlindungan 
daripada gabenor Mesir. Oleh itu mereka semakin berani 
mencabar sesiapa yang tidak sefahaman dengan mereka. 


Apakah tuan tidak berasa takut?” tanya Barak pula. 


“Saya lebih takutkan Allah, kerana dia yang maha 
berkuasa. Semasa di Baghdad, saya pernah dipenjara dan 
diseksa. Tetapi dengan izin Allah akhirnya saya 
dibebaskan,” jawab Imam Syafie. 


Penjelasan itu dapat meredakan ketegangan antara 
pengikut Imam Syafie dengan pengikut Imam Hanafi, Imam 
Ahmad Hanbal, dan Imam Malik. Cuma dengan kaum 
Muktazilah yang semakin renggang. Ini disebabkan 
fahaman mereka bertentangan dengan pendapat semua 
ulama yang muktabar itu. Mereka lebih suka menggunakan 
logik akal fikiran daripada berpandukan Auran dan hadis. 


"Wahai tuan guru, mengapa tuan masih berdiam diri 
dengan kaum Muktazilah sedangkan mereka mencaci maki 
tuan di khalayak ramai,” kata Jubair, salah seorang anak 
murid Imam Syafie. 


“Bersikap diam dalam menghadapi orang bodoh ataupun 
orang gila adalah kebajikan pada jiwa. Dalam sikap diam 
juga terdapat penjagaan bagi kehormatan. Tidakkah kamu 
tahu, harimau di hutan itu lebih ditakuti kerana diamnya 
sedangkan anjing yang menyalak itu dilempar dengan 
batu,” kata Imam Syafie pula. 


Hari berikutnya, apabila soalan yang sama diajukan 
kepadanya, Imam Syafie menjawab, “Saya anggap diam itu 
sebagai perniagaan. Meskipun tidak ada untungnya, tetapi 
saya tidak rugi. Namun saya tetap yakin diam itu ibarat 
barang niaga yang membawa banyak keuntungan bagi 
pemiliknya.” 


"Wahai tuan guru, kaum Muktazilah menganggap diri 
mereka lebih warak berbanding kaum lain. Apakah 
pendapat tuan?” tanya al-Rabi' pula. 


“Seseorang yang memiliki sifat warak tidak akan 
mempedulikan keaiban orang lain kerana disibukkan 
memikirkan keaibannya sendiri. Ibarat orang yang sedang 
sakit tidak mungkin menghiraukan kesakitan orang lain 
kerana sibuk memikirkan penyakitnya sendiri,” jawab Imam 
Syafie. 


Pada suatu hari Imam Syafie jatuh sakit. Dia terpaksa 
berehat daripada mengajar. Tempatnya digantikan oleh 
Fityan, seorang yang memberi sokongan kepada fahaman 
Muktazilah. Dia juga mengaku menjadi pengikut Imam 
Malik yang setia. Dia menyokong kaum Muktazilah yang 
mengatakan Muran itu bersifat baharu dan makhluk. 


Anak-anak murid Imam Syafie berasa gusar lalu 
mengadukan perkara itu kepada Imam Syafie. Kali ini 
beliau kelihatan marah dan tidak mahu lagi berdiam diri. 


“Sesiapa yang mengatakan wahyu Allah itu makhluk maka 
kafirlah dia,” kata Imam Syafie memberikan fatwanya. 


Kaum Muktazilah marah apabila mendengar kata-kata 
Imam Syafie itu. Mereka mengadu kepada gabenor supaya 
mengambil tindakan terhadap Imam Syafie. Namun 
gabenor tidak melayan aduan mereka kerana menghormati 
ulama besar itu. Tambahan pula dia yang menjemput Imam 
Syafie datang ke Mesir serta membenarkannya membuka 
kelas agama di Masjid Amru. 


“Gabenor tidak mahu mengambil tindakan terhadap Imam 
Syafie. Biar kita sendiri yang mengambil tindakan 
terhadapnya,” kata Fityan kepada para pengikutnya. 


“Apa yang patut kita lakukan?” tanya Jabar salah seorang 
pengikut Fityan yang setia. 


“Mari kita berjumpa dengan beliau. Kita beri dua pilihan. 
Pertama tinggalkan Mesir, kedua menukar pendapatnya 
supaya bersesuaian dengan kita,” jawab Fityan. 


“Sekiranya dia enggan?” tanya Jabar lagi. 
“Kita bunuh dia...,” jawab Fityan. 


Keesokan harinya mereka berjumpa dengan Imam Syafie 
yang ketika itu masih sakit. Kedatangannya disambut 
dengan baik oleh Imam Syafie. Selepas bertanya khabar, 
Fityan memberi kata dua kepada Imam Syafie sama ada 
meninggalkan Mesir ataupun menyokong pendapat kaum 
Muktazilah. 


“Guran itu adalah wahyu Allah. Sesiapa yang mengatakan 
wahyu Allah itu makhluk, kafirlah dia,” tegas Imam Syafie. 
Dia langsung tidak takut mengemukakan pendiriannya 
walau diancam mereka yang memusuhinya. 


“Kami tersinggung dengan kata-kata tuan itu. Mohon 
menarik semula fatwa yang mengatakan kafir sesiapa yang 
mengatakan Ouran itu makhluk,” kata Fityan. 


“Kata-kata itu juga yang diucapkan oleh Imam Malik dan 
Imam Ahmad Hanbal. Kenapa pula saya perlu 
membantahnya?” tanya Imam Syafie pula. 


“Sekiranya begitu, lebih baik awak keluar dari Mesir,” kata 
Fityan lalu memberi amaran. 


“Saya datang kerana dijemput oleh gabenor. Kerana itu 
hanya gabenor yang boleh menyuruh saya keluar dari sini,” 
tegas Imam Syafie. Beliau juga tidak kelihatan takut 
kepada sesiapa. 


“Sekiranya kamu masih berdegil, terimalah balasan 
daripada kami,” gertak Fityan. Kemudian dia dan 
pengikutnya segera beredar dari situ. 


Sejak itu, Fityan dan para penyokong setianya merancang 
bagi membunuh Imam Syafie. Tindakan itu terpaksa 
dilakukan demi menjaga kepentingan kaum Muktazilah. 
Sebelum itu mereka sudah berjaya menjatuhkan beberapa 
orang ulama Mesir yang menentang fahaman Muktazilah. 


“Wahai tuan guru, berita perihal rancangan hendak 
membunuh tuan sudah tersebar. Kerana itu tuan guru perlu 
berwaspada. Jangan pergi ke mana-mana seorang diri. 
Kami sedia menemankan tuan guru,” kata al-Rabi' sambil 
meluahkan kebimbangan hatinya. 


“Saya bersabar menghadapi takdir yang datang. Sekiranya 
tidak, ia pasti datang juga pada saat yang lain,” kata Imam 
Syafie. 


“Kami akan bawa tuan ke satu tempat rahsia. Di sana, tuan 
akan selamat kerana tidak siapa yang mengetahuinya,” 
pujuk al-Rabi'. 


Imam Syafie bersetuju dengan cadangan itu. Dia dibawa 


keluar dari kota Fustat lalu disembunyikan di satu kawasan 
perkampungan. Imam Syafie dan keluarganya berasa 
tenang di situ. 


“Imam Syafie sudah tidak ada lagi di kota Fustat. Mungkin 
dia sudah meninggalkan Mesir. Dengan ini, tidak siapa lagi 
yang dapat menghalang kita,” kata Fityan dengan rasa 
bangga kerana menyangka usahanya mengugut Imam 
Syafie sudah berhasil. 


Kehilangan Imam Syafie membuat penduduk kota Fustat 
berasa sedih. Tambahan pula mereka tidak tahu di mana 
beliau berada. Mereka marah kepada Fityan apabila 
mendapat tahu dia dan para pengikutnya pernah mengugut 
Imam Syafie supaya meninggalkan kota Fustat. Mereka 
mengadu kehilangan Imam Syafie kepada gabenor Mesir. 


“Saya yang menjemput dia datang ke sini. Sepatutnya dia 
menemui saya dahulu sebelum pergi dari sini,” kata 
gabenor sambil melahirkan rasa kesalnya. 


Al-Rabi' terpaksa membukakan rahsia di mana Imam 
Syafie berada dan kenapa dia disembunyikan. Gabenor 
berasa amat marah. Lalu memerintahkan Imam Syafie 
dipanggil semula ke kota Fustat. Gabenor juga memberi 
amaran sesiapa yang mengganggu ataupun menyakiti 
Imam Syafie akan menerima hukuman yang berat. 


Bab 20 Antara Kasih dan Benci 


Tafakurlah sebelum tidur bagi menghisab diri atas salah dan silap 
semasa aktiviti pada siang hari sebagaimana Umar bin al-Khattab 
menyiasati dirinya dengan pelbagai soalan berkenaan dosa- 
dosanya pada siang hari. 


Masi Amru yang terletak di tengah kota Fustat itu 

tidak lagi sunyi semenjak Imam Syafie membuka 
kelas belajar agama di situ. Orang ramai mengunjunginya 
setiap waktu. Kuliahnya bermula selepas sembahyang 
subuh hingga tengah malam. Mereka cuma berhenti rehat 
apabila waktu makan dan sembahyang fardu. Bilangan 
pelajarnya semakin bertambah hingga masjid itu penuh 
sesak. Mereka yang datang bukan sahaja terdiri daripada 
golongan anak-anak muda tetapi juga orang tua, alim 
ulama, ahli bahasa, penyair, dan lain-lain lagi. Pengikut 
Imam Maliki dan Imam Hanafi juga ramai yang datang. 
Mereka tertarik hati dengan kefasihan lidah Imam Syafie 
menuturkan kata-katanya. Bahasa yang digunakan indah 
sedap didengar serta mudah difahami. Namun ada juga 
yang tidak senang hati, terutama pengikut Imam Maliki dan 


Hanafi yang fanatik. 


“Semenjak Imam Syafie membuka kelas agama di Masjid 
Amru, orang ramai hanya bertumpu ke situ. Kelas agama 
yang dipimpin Abdullah al-Hakam dan Yazid semakin 
berkurangan,” kata Fityan sambil melahirkan rasa tidak 
puas hatinya. 


“Kamu tidak perlu bimbang kerana orang ramai mudah 
tertarik dengan perkara yang baharu. Tidak lama lagi 
mereka akan berasa jemu dan kembali semula kepada 
pengajian Imam Abdullah dan Imam Yazid,” kata @ois pula. 


“Ternyata andaian kamu silap. Bilangan mereka semakin 
hari semakin bertambah hingga Masjid Amru penuh sesak,” 
sanggah Fityan pula. 


“Bukankah itu petanda baik? Kita tidak boleh menghalang 
sesiapa yang hendak belajar agama,” kata @ois lagi. 


“Masalahnya, Imam Syafie membawa fahaman yang 
baharu. Dia tidak mengikut ajaran Imam Malik dan Imam 
Hanifah,” kata Fityan sambil melahirkan rasa bimbangnya. 


“Pernahkah kamu mengikuti pengajiannya?” tanya @ois 
pula. 


“Aku tidak mahu berguru dengan dia,” jawab Fityan. 


“Sekiranya begitu, bagaimana kamu tahu dia mengajar 
fahaman baharu?” tanya @ois lagi. 


“Kawan-kawan kita yang cakap. Mereka memuji Imam 
Syafie kononnya memiliki kehebatan yang luar biasa. 


Setiap apa yang diajarnya mudah difahami,” jawab Fityan. 


“Bagaimana sekiranya kita menghadirinya? Sekiranya 
benar Imam Syafie membawa fahaman baharu, kita ajak 
dia berhujah. Dengan ini baru orang ramai akan sedar,” 
kata Mois mencadangkan. Akhirnya Fityan bersetuju 
dengan cadangan sahabatnya itu. 


Keduanya, datang menghadiri kelas yang diajar Imam 
Syafie. Namun tujuan kedatangan mereka bukan mahu 
belajar tetapi mencari di mana kelemahan dan kesilapan 
Imam Syafie. Seperti biasa, selepas sembahyang zohor, 
Imam Syafie memberi peluang kepada orang ramai 
mengajukan sebarang pertanyaan. Peluang itu yang 
ditunggu Fityan dan @ois. 


“Apa pandangan tuan terhadap Imam Abu Hanifah?” tanya 
Dois. 


“Dia penghulu ulama negeri Irag,” jawab Imam Syafie 
sambil memuji kehebatan Imam Abu Hanifah.. 


“Bagaimana dengan Imam Abu Yusof?” tanya lelaki itu lagi. 


“Dia pengikut Imam Abu Hanifah yang paling alim 
berkenaan hadis. Saya pernah berguru dengannya,” jawab 
Imam Syafie lalu memuji pula kehebatan Imam Abu Yusof. 


“Bagaimana dengan Muhamad al-Hasan?” tanya @ois lagi. 


“Dia pengikut Abu Hanifah yang paling alim dalam ilmu 
Fikah. Saya juga pernah berguru dengannya,” jawab Imam 
Syafie lalu memuji pula kehebatan Imam Muhamad al- 
Hasan. 


“Bagaimana pula dengan Imam Zufar?”” @ois terus 
mengemukakan pertanyaan. 


“Dia pengikut mazhab Hanafi yang paling mahir dalam ilmu 
DGiyas,” jawab Imam Syafie lalu memuji pula Imam Zufar. 


“Baiklah tuan, ini pertanyaan yang terakhir. Bagaimana 
pula dengan Jundul?”" tanya @ois. 


Imam Syafie berdiam diri tidak mahu menjawabnya. Mois 
mengemukakan pertanyaan sekali lagi. Tetapi Imam Syafie 
tetap berdiam diri. 


Apabila @ois bertanya soalan yang sama untuk kali ketiga, 
al-Rabi' salah seorang anak murid Imam Syafie pun 
menjawab, “Dia seorang pendusta!” 


Lantas Imam Syafie pun berkata, “Peliharalah lisanmu 
wahai al-Rabi'. Jangan kata dia pendusta yang besar. 
Katakan yang pendapatnya tidak dapat diterima.” 


M@ois kelihatan berpuas hati dengan jawapan yang 
diberikan Imam Syafie. Ternyata dia seorang yang alim dan 
zuhud kerana tidak mahu memburukkan sesiapa. Yang 
diperkatakannya hanya kebaikan seseorang sahaja. Dia 
mengelak daripada menceritakan keburukan orang lain. 
Tetapi Fityan tetap tidak berpuas hati dengan Imam Syafie. 
Giliran dia pula mahu mencabar. 


“Bukankah tuan anak murid Imam Malik?” tanya Fityan. 


“Memang benar saya pernah menuntut ilmu dengannya,” 
jawab Imam Syafie. 


“Kenapa tuan menyeleweng daripada apa yang 
diajarkannya?” tanya Fityan lagi. 


“Saya bukan menyeleweng, cuma berijtihad dengan 
pendapat sendiri. Imam Malik juga membenarkannya,” 
jawab Imam Syafie. 


“Bukankah Imam Malik itu seorang yang alim dan tidak 
pernah melakukan dosa?” tanya Fityan lagi sambil memuii- 
muji Imam Malik. 


“Imam Malik juga seorang manusia biasa yang tidak sunyi 
daripada melakukan kesalahan. Yang maksum hanya nabi 
dan rasul,” jawab Imam Syafie. 


Jawapan itu menambahkan lagi kemarahan Fityan. Dia 
memaki hamun Imam Syafie dengan mengeluarkan kata- 
kata yang kurang sopan. Tetapi Imam Syafie tidak 
membalasnya. Dia cuma berdiam diri. Melihat keadaan itu, 
salah seorang anak muridnya marah lalu menghalau Fityan 
keluar dari majlis itu. 


“Wahai al-Rabi', tahukah kamu majlis ilmu seperti ini 
dipayungi malaikat? Mereka memohon keampunan 
daripada Tuhan untuk semua yang berada dalam majlis ini. 
Kerana itu tidak sepatutnya kamu menghalau lelaki itu dari 
majlis keampunan ini,” marah Imam Syafie. 


“Saya tidak dapat menahan sabar dengan sifatnya yang 
kurang ajar dan biadab pada tuan,” kata al-Rabi'. 


“Saya sendiri yang dicaci lelaki itu dapat menahan marah. 
Kenapa kamu pula yang menghalaunya?” marah Imam 


Syafie lalu menyuruh al-Rabi' meminta maaf kepada Fityan 
dan memujuknya kembali ke majlis itu. 


Kerana patuh dengan perintah gurunya, al-Rabi' meminta 
maaf kepada Fityan lalu memujuknya supaya kembali ke 
majlis ilmu. Tetapi Fityan menunjukkan rasa bongkaknya 
dengan tidak mahu memaafkannya dan tidak mahu 
kembali ke majlis ilmu. 


Keesokan harinya, Imam Syafie melihat di halaman masjid 
itu dua lelaki sedang bertengkar dan hampir berkelahi. 
Imam Syafie datang meleraikan mereka. 


“Kenapa kamu hendak bergaduh?" tanya Imam Syafie. 


“Saya melihat dia kencing berdiri lalu menegurnya,” jawab 
lelaki itu. 


“Benarkah apa yang dikatakan lelaki ini?” tanya Imam 
Syafie kepada lelaki kedua. 


“Apa hak dia menegur saya?” tanya lelaki itu pula. 


“Air kencingnya terpercik ke pakaian dia. Kemudian dia 
akan bersolat tanpa membasuhnya,” jawab lelaki yang 
pertama. 


“Adakah kamu melihat percikan air kencingnya dan melihat 
dia sembahyang tanpa membasuhnya,” tanya Imam Syafie 
pula. 


“Saya tidak melihatnya tetapi saya dapat merasakannya,” 
jawab lelaki yang membuat tuduhan itu. 


Imam Syafie menasihati lelaki itu supaya jangan membuat 
tuduhan melulu. Tetapi lelaki itu mencaci maki pula Imam 
Syafie. Dia menuduh Imam Syafie mengeluarkan fatwa 
boleh kencing berdiri dan sekiranya terkena air kencing 
boleh dibawa sembahyang tanpa dicuci. Kemudian baru 
Imam Syafie tahu lelaki itu adalah Fityan yang memang 
marah kepadanya. 


Imam Syafie tetap bersabar dengan perlakuan Fityan 
padanya. Dia tidak pernah mencaci ataupun mengata 
Fityan di hadapan orang ramai. Sekiranya ada yang 
mengadu mengenai Fityan, Imam Syafie lebih suka 
berdiam diri tidak ambil peduli pada apa yang dikatakan itu. 


Fityan dan para pengikutnya terus mencaci Imam Syafie 
dengan mengatakan beliau membawa mazhab yang 
menyeleweng daripada ajaran Imam Maliki. Dia 
mengatakan hanya mazhab Imam Maliki yang lebih betul. 
Imam Syafie pula membalas dengan mengatakan fahaman 
mereka berbeza dengan fahaman mazhab Imam Maliki 
yang sebenar. Mereka sebenarnya yang menyeleweng. 
Fityan bertambah marah lalu menuduh Imam Syafie tidak 
tahu berkenaan hadis. 


“Wahai Fityan, saya mahu bertanya. Siapakah yang lebih 
alim. Kamu ataupun Imam Ahmad bin Hanbal?” tanya al- 
Rabi' pula. 


“Sudah tentu Imam Ahmad bin Hanbal. Dia ulama terkenal 
selepas Imam Malik. Aku hormat kepadanya,” jawab Fitya. 


“Bukankah Imam Ahmad bin Hanbal mengatakan “Setiap 
ahli hadis yang memegang tinta adalah terhutang budi 


kepada Imam Syafie. Ini membuktikan Imam Syafie 
seorang ahli hadis yang mahir?” tanya al-Rabi' lagi. 


Fityan tidak menjawab. Namun dia tidak mahu mengalah. 
Dia berjumpa dengan gabenor mahu mengadu kononnya 
Imam Syafie membawa mazhab baru yang bertentangan 
dengan mazhab Imam Malik dan Imam Hanafi. 


“Kami meminta tuan gabenor melarang Imam Syafie 
mengajar agama di Masjid Amru kerana dia menyeleweng 
daripada ajaran Islam,” beritahu Fitya. 


“Imam Syafie itu sama keturunannya dengan Rasulullah. 
Dia membawa ajaran Islam yang sebenar. Imam Malik dan 
Imam Ahmad bin Hanbal mengakui kealiman Imam Syafie. 
Beliau boleh berijtihad sendiri. Saya membenarkan dia 
terus mengajar di Masjid Amru. Saya akan menghukum 
sesiapa yang menghalang,” tegas gabenor Mesir. 


Fityan masih tidak putus asa. Dendamnya pada Imam 
Syafie semakin menebal. Dia mencari helah mahu 
memfitnah Imam Syafie. Pada suatu hari, Muhamad anak 
kepada Imam Abdullah al-Hakam mengikuti pengajian 
Imam Syafie. Fityan mengambil kesempatan 
merenggangkan hubungan kedua-duanya. 


“Adakah tuan tidak tahu Muhamad sudah berguru dengan 
Imam Syafie?” tanya Fityan. 


“Saya tahu,” jawab Imam Abdullah al-Hakam. 
“Kenapa tuan imam tidak melarangnya?” tanya Fityan lagi. 


“Anak saya itu masih mentah. Dia perlu mengetahui 


perbezaan pendapat antara ulama-ulama. Kerana itu saya 
tidak melarangnya,” jawab Imam Abdullah al-Hakam. 


Pada suatu hari pula, Muhamad mengadu kepada bapanya 
mengenai perbezaan pendapat antara Imam Maliki dengan 
Imam Syafie. Dia berasa ragu-ragu pendapat mana yang 
perlu diikutinya. 


"Wahai anakku, teruslah menghadiri majlis ilmu Imam 
Syafie,” kata Imam Abdullah al-Hakam. 


Beberapa hari kemudian, Muhamad membuat 
pengumuman bahawa dia menganut mazhab Syafie. 
Semakin ramai yang menjadi pengikut Imam Syafie. 
Mereka terdiri daripada ahli fikah, ahli bahasa, penyair dan 
sebagainya. Fityan berasa marah dan dendamnya semakin 
membara. 


“Wahai Agil sahabatku, kamu berjiran dengan Imam Syafie. 
Tentu ada perkara yang tidak baik pernah dilakukannya 
kepada kamu. Mungkin juga ada tingkah lakunya yang 
menyakitkan hati kamu. Boleh ceritakan kepada aku?" 
tanya Fityan. Dia sengaja mah mencari keburukan Imam 
Syafie bagi dihebahkan kepada orang ramai. 


“Memang benar Imam Syafie adalah jiran saya yang paling 
dekat. Selama kami berjiran, tidak ada sikapnya yang 
menyakitkan hati. Dia adalah jiran yang paling baik. Saya 
boleh ceritakan kebaikannya satu persatu sekiranya kamu 
mahu mendengarnya,” jawab Agil. 


“Orang ramai cuma bercerita mengenai kebaikannya 
sahaja. Mustahil tidak ada sifat yang buruknya. Tambahan 


pula dia bukan nabi ataupun rasul. Ataupun kamu boleh 
sahaja mereka-reka mengenai keburukannya. Aku akan 
memberi upahnya,” pujuk Fityan. 


“Walaupun saya mencari rezeki sebagai tukang jahit, 
namun kelakuan saya tidak seburuk itu. Saya menjaga 
kehormatan jiran. Saya tidak  tergamak  mahu 
mengkhianatinya,” balas Agil pula. 


Fityan mengeluarkan uncang yang berisi wang dari 
sakunya lalu menghulurkannya kepada Agil. “Aku akan beri 
lagi sekiranya kamu mahu bekerjasama dengan aku,” 
katanya. 


“Kerjasama yang bagaimana?” tanya Adil pula. 


"Menjatuhkan Imam Syafie kerana dia menyeleweng,” 
jawab Fityan. 


“Demi Tuhan, saya tidak tergamak melakukannya. Dia juga 
seorang ulama yang terkemuka. Ajarannya tidak 
menyeleweng,” marah Agil. 


Petang itu selepas solat asar, Agil bertemu dengan Imam 
Syafie. Tetapi dia tidak menceritakan mengenai Fityan 
kerana tidak mahu perkara itu menjadi bertambah buruk. 
Sekiranya boleh dia mahu mendamaikan kedua-duanya. 


"Wahai Imam Syafie, apa pendapat tuan mengenai 
Fityan?” tanya Agil. 


“Dia seorang yang baik cuma berbeza pendapat dengan 
saya,” jawab Imam Syafie. 


“Apakah tidak ada cara bagi mendamaikan kalian?” tanya 
Agil lagi. 


“Saya tidak ada masalah dengan dia. Saya tetap berbaik 
sangka,” jawab Imam Syafie. 


“Tuan seorang ulama yang baik. Semoga tuan selamat 
daripada fitnah mereka yang memusuhi tuan,” kata Agil. 


"Wahai sahabatku Agil, kamu seorang tukar jahit yang 
mahir. Boleh jahitkan butang baju saya kerana sudah 
tercabut. Jubah saya juga sudah terkoyak, boleh kamu 
tampal ataupun jahitkan?” pinta Imam Syafe. 


“Berikan pakaian tuan itu. Sekarang juga saya 
menjahitkannya. Kebetulan saya ada membawa benang, 
jarum dan butang,” jawab Agil. 


Selepas siap, pakaian itu diserahkan semula kepada Imam 
Syafie. Agil menjahit butang baju dan pakaiannya yang 
koyak. Beliau gembira dengan kerja Agil 


“Wahai Agil, berapakah upahnya?" tanya Imam Syafie. 


“Tuan tidak perlu membayar apa-apa kerana kerja itu 
mudah sahaja,” jawab Agil. 


Imam Syafie berkeras mahu membayar upahnya, namun 
Agil tetap menolaknya lalu segera pulang ke rumahnya. 
Keesokan harinya, Agil datang lagi bertemu dengan Imam 
Syafie. 


"Wahai sahabatku Agil. Mungkin hari ini kamu sudah 
berubah fikiran. Ambillah 10 dirham upah kamu menjahit 


pakaian saya semalam,” kata Imam Syafie sambil 
menghulurkan wang kepada Agil. 


“Wahai Imam Syafie, saya datang ke sini mahu menziarahi 
tuan. Bukannya mahu menuntut hutang. Saya tidak mahu 
menerima apa-apa daripada tuan,” kata Agil. 


“Kamu adalah tetamu saya. Saya tidak sepatutnya 
menyuruh tetamu membuat kerja. Sepatutnya saya yang 
berkhidmat kepada tetamu. Bukan tetamu yang berkhidmat 
untuk saya. Ambillah upah ini,” desak Imam Syafie. 


Akhirnya Agil terpaksa juga menerima upah yang diberikan 
Imam Syafie. Hubungan mereka bertambah erat. 
Bertambah pula rasa dengki dan iri hati Fityan kepada 
Imam Syafie. 


Pada suatu hari, al-Rabi' datang kepada Imam Syafie lalu 
berkata. “Wahai guruku, saya sudah dewasa. Sampai 
masanya untuk saya berkahwin. Tolong doakan semoga 
jodoh kami berkekalan dan bahagia di dunia dan akhirat.” 


“Sudah adakah gadis yang berkenan di hati?” tanya Imam 
Syafie. 


“Sudah tuan. Saya mencintai gadis itu,” jawab al-Rabi. 


“Kahwini wanita yang mencintai kamu. Sekiranya 
berkahwin dengan wanita yang tidak mencintai kamu, pasti 
kamu menderita dan jiwa murnimu akan rosak,” kata Imam 
Syafie. 


“Gadis itu mencintai saya...,” ujar al-Rabi'. 


“Adakah gadis itu pilihan keluarga kamu?” tanya Imam 
Syafie. 


“Pilihan sendiri,” jawab al-Rabi'. 


“Berapakah mahar yang diminta keluarganya?” tanya Imam 
Syafie lagi. 


“Sebanyak 30 dirham,” jawab al-Rabi'. 


“Berapa dirham pula wang yang kamu ada?” tanya Imam 
Syafie. 


“Enam dirham sahaja,” jawab al-Rabi'. 


Imam Syafie memberinya 24 dirham. Sejak itu al-Rabi' 
semakin rapat dengan Imam Syafie. 


Bab 21 Gaul @adim dan Gaul 


Tuntutlah ilmu sebanyak mungkin kerana ia dapat menjagamu 
dan membuatmu cemerlang di dunia dan akhirat. Ia juga amalan 
para nabi, rasul dan orang soleh. 


N iat mmahu mengembara masih kuat. Dengan 

mengembara saya dapat menemui orang yang tidak 
dikenali akhirnya menjadi kawan. Dapat menemui orang 
yang bodoh bagi bertukar pendapat. Sekiranya saya 
menemui orang yang pintar, saya pun belajar daripadanya. 
Tetapi apakan daya, kerana saya sudah lemah dan tidak 
berdaya lagi hendak berjalan jauh,” kata Imam Syafie 
kepada anak-anak muridnya. 


Al-Rabi' berasa susah hati apabila melihat wajah Imam 
Syafie yang pucat dan tubuhnya semakin kurus. Dia 
bimbang guru yang paling dihormatinya itu sakit. 


“Wahai Masyitah, saya lihat Imam Syafie semakin kurus. 
Apakah beliau sakit? Sekiranya beliau sakit, saya akan 


carikan ubatnya,” tanya al-Rabi' kepada Masyitah, 
perempuan Afrika yang menjadi jariah Imam Syafie. 


“Beliau sibuk hingga tidak ada masa berehat. Kerana itu 
kemungkinan dia kurus,” jawab Masyitah. 


“Bagaimana dengan makan dan minumnya?" tanya al-Rabi' 
lagi. 


“Imam Syafie sering berpuasa sunat. Apabila berbuka 
puasa, dia menjamah sedikit sahaja makanan dan 
meminum segelas susu. Beliau tidak pernah makan hingga 
kenyang walaupun dihidangkan dengan makanan yang 
lazat,” jawab Masyitah. 


“Sekiranya begitu, saya yakin Imam Syafie sedang sakit. 
Saya akan selidik apakah penyakit yang sedang 
dihidapinya,” kata al-Rabi'. 


“Wahai al-Rabi', kenapa kamu begitu mengambil berat 
pada diri saya?” tanya Imam Syafie pada suatu hari. 


“Tuan adalah keturunan daripada keluarga Rasulullah yang 
mulia dan perlu dihormati. Tuan juga ulama terbilang dan 
menjadi guru saya. Oleh itu saya mengambil berat hal tuan. 
Sekiranya tuan sakit, saya panggil tabib bagi 
mengubatinya,” jawab al-Rabi'. 


“Setiap manusia diduga dengan pelbagai penyakit. Saya 
juga tidak terkecuali. Sekarang saya sedang menghadapi 
dugaan itu. Semoga saya mampu bersabar 
menghadapinya,” kata Imam Syafie. 


“Boleh saya tahu apa penyakit tuan? Mungkin boleh 


dicarikan tabib yang pandai mengubatnya,” kata al-Rabi'. 


Menurut Imam Syafie, beliau mengidap penyakit buasir 
berdarah. Penyakit itu sering mengganggunya ketika 
bersembahyang dan memberi kuliah agama. Namun, dia 
tetap bersabar menghadapinya. Setelah mengetahui 
penyakit gurunya, Al-Rabi' menjemput seorang tabib yang 
mahir bagi mengubati penyakit buasir. Namun penyakit itu 
tidak juga mahu sembuh. 


“Sebaik-baiknya tuan jangan berdiri terlalu lama. Apabila 
duduk, duduklah dengan melunjurkan kaki,” nasihat tabib 
itu. 


Namun nasihat itu tidak dihiraukan Imam Syafie. Dia tetap 
melakukan sembahyang sunat terutama pada waktu 
malam. Ada kalanya dia berdiri hingga ke pagi. 


“Bukankah tabib meminta tuan duduk dengan melunjurkan 
kaki?” tanya al-Rabi' pada suatu hari. 


“Tidak sopan mereka yang duduk dalam masjid dengan 
menjulurkan kakinya,” jawab Imam Syatfie. 


“Tuan juga dinasihatkan supaya jangan terlalu lama 
berdiri,” kata al-Rabi' lagi mengingatkan. 


“Keseronokan bersembahyang sunat itu membuat saya 
lupa penyakit saya,” kata Imam Syafie pula. 


Berita mengenai Imam Syafie mengidap penyakit buasir itu 
merebak cepat di kalangan orang ramai. Mereka berasa 
simpati kecuali Fityan dan kawan-kawannya. 


“Imam Syafie membelakangi ajaran Imam Malik kerana itu 
dia mendapat bala,” cemuh Fityan sambil tersenyum 
gembira. 


“Awak tidak boleh tuduh begitu. Mungkin itu dugaan 
daripada Tuhan bagi menaikkan darjatnya. Tambahan pula 
Imam Syafie orang yang beriman dan bertakwa. Tuhan 
sayang kepadanya kerana itu diberi cubaan bagi menguji 
imannya,” kata al-Rabi' mempertahankan gurunya. 


“Kenapa kamu mempertahankan Imam Syafie? Apa yang 
kamu dapat?” tanya Fityan pula. 


“Dia guru saya, kerana itu saya mempertahankannya. 
Sekiranya kamu sayang kepada Imam Malik, saya juga 
sayang kepada Imam Syafie” jawab al-Rabi'. 


Tiba-tiba Fityan termenung sejenak seolah-olah sedang 
memikirkan sesuatu. Kemudian mukanya yang bengis 
bertukar menjadi peramah. Dia tersenyum memandang ke 
arah wajah al-Rabi'. 


“Wahai al-Rabi', kamu adalah murid kesayangan Imam 
Syafie. Khabarnya kamu juga diberi kepercayaan 
menghidangkan makanan dan minumannya. Benarkah 
begitu?” tanya Fityan. Suaranya lunak. 


“Kamu tidak perlu ambil tahu apa khidmat saya dengan 
Imam Syafie kerana kamu memusuhinya. Mereka yang 
jahil sahaja membenci ulama,” jawab al-Rabi'. Hatinya puas 
kerana dapat meluahkan kata-kata yang pedas itu kepada 
Fityan. 


Tetapi Fityan tidak marah. Suaranya semakin lunak malah 
bernada pujukan dengan berkata, “Mahukah kamu bekerja 
dengan aku? Upahnya seribu dirham. Kerjanya mudah 
sahaja....” 


“Saya tidak mahu berkhidmat dengan sesiapa selain Imam 
Syafie,” tegas al-Rabi'. 


“Kamu akan terus berkhidmat dengan Imam Syafie. Cuma 
aku ada satu tugas untuk kamu. Selepas tugas itu selesai, 
kamu akan mendapat 1,000 dirham,” pujuk Fityan lagi. 


“Apa tugas yang kamu hendak suruh saya lakukan?” tanya 
al-Rabi'. 


“Aku akan berikan kamu serbuk bagi dimasukkan ke dalam 
minuman Imam Syafie. Selepas itu kamu akan mendapat 
upahnya seperti yang aku janjikan.” 


“Adakah itu racun?” tanya al-Rabi'. 
“Ubat buasir...,” jawab Fityan sambil tersenyum. 


“Sekiranya ubat buasir, saya akan terus berikan 
kepadanya. Biar dia sendiri yang memasukkan ubat itu ke 
dalam minumannya,” kata al-Rabi'. 


“Ubat itu kamu sendiri yang akan memasukkannya ke 
dalam minuman tanpa pengetahuannya," kata Fityan. 


Tahulah al-Rabi' yang Fityan itu ada niat jahat pada Imam 
Syafie. Dia segera berlalu dari situ. Fityan pula berasa 
kecewa kerana muslihatnya tidak berjaya. Ternyata al-Rabi' 
itu orang yang cerdik. 


Keesokan harinya, Fityan datang ke kuliah Imam Syafie. 
Namun, kedatangannya bukan mahu belajar tetapi mahu 
mencari kesilapan Imam Syafie. Seperti biasa, Imam Syafie 
mengajar sambil duduk dengan kedua-dua belah pahanya 
dirapatkan ke dadanya. Suatu ketika angin bertiup kencang 
hingga jubah Imam Syafie tersebak lalu terbuka auratnya. 


“Apakah hukumnya mendedahkan aurat di dalam masjid?” 
tanya Fityan dengan suara yang lantang supaya didengar 
semua orang. 


“Baiklah, mulai sekarang saya akan mengajar sambil 
menjulurkan kaki,” jawab Imam Syafie lalu duduk sambil 
meluruskan kakinya. 


Fityan masih tidak berpuas hati lalu berkata, “Selama aku 
berguru dengan Imam Malik, tidak pernah aku melihat 
auratnya terbuka di dalam masjid. Dia lebih alim daripada 
kamu? 


Imam Syafie tidak menghiraukan kara-kata Fityan lalu terus 
mengajar. Akhirnya Fityan keluar sendiri dari majlis itu 
sambil memaki-maki Imam Syafie. 


Penyakit buasir yang dihidapi Imam Syafie semakin teruk. 
Apabila tidur atas tilam, beliau terpaksa melapik dengan 
kain tebal bagi menampung darah yang keluar. Apabila 
menunggang kuda ataupun unta, darah meleleh hingga 
membasahi kasutnya. Namun itu tidak menghalang beliau 
beramal ibadat. Beliau tetap seperti biasa memenuhi aktiviti 
hariannya dengan mengajar di Masjid Amru. Ibadat sunat 
seperti sembahyang malam dan membaca OGuran tetap 
diteruskannya. 


“Imam Syafie dikurniakan kehebatan yang luar biasa. 
Dalam kesibukan mengajar ilmu agama pada sebelah 
siang, beliau masih sempat menulis kitab hingga 142 buah 
kitab,” puji al-Rabi'. 


“Saya adalah jariah Imam Syafie. Saya sering 
memerhatikan apa yang dilakukan beliau pada waktu 
malam. Sepanjang pemerhatian saya, semasa beliau 
sedang menulis kitab, tidak pernah saya lihat beliau tidur,” 
kata Masyitah sambil memuji ketekunan Imam Syafie. 


“Imam Syafie mengkaji semula kitab al-Hujjah yang 
dikarangnya semasa berada di Irag. Kemudian menyusun 
kitab al-Umm. Beliau mengubah fatwa-fatwa yang 
dikeluarkannya sebelum itu diganti dengan fatwa yang 
baharu. Pengikutnya menamakan @aul Jadid bermaksud 
pendapat yang baharu. Pendapat yang dikeluarkannya 
semasa di Irag dinamakan @aul @adim.” 


“Kenapa perlu ada @aul @adim dan @auk Jadid? Mengapa 
Imam Syafie mengubah fatwa-fatwa yang dikeluarkan 
semasa berada di Irag? Perkara itu tidak pernah dilakukan 
oleh Imam Malik,” kata Fityan yang semangnya sengaja 
mencari kesilapan Imam Syafie. 


“Ulama di Mekah dan Madinah termasuk Imam Malik 
sepakat mengakui ketinggian ilmu yang dimiliki Imam 
Syafie. Kefahamannya mengenai OGuran dan hadis begitu 
mendalam. Oleh itu mereka membenarkan Imam Syafie 
membuat fatwanya sendiri,” jawab al-Rabi'. 


“Kenapa dia mengubah fatwa-fatwanya? Kenapa ada @aul 
Dadim dan Gaul Jadid?” tanya Fityan lagi. 


“Tidak semua fatwa-fatwa itu diubah oleh Imam Syafie. 
Beliau mengkaji semula fatwa-fatwa itu bagi disesuaikan 
dengan keadaan semasa. Walau bagaimanapun, Imam 
Syafie tidak pernah mewajibkan kami mengikuti fatwa- 
fatwanya. Beliau berpesan sekiranya fatwa-fatwanya itu 
bersesuaian dengan @uran dan hadis, ikutlah fatwa itu. 
Tetapi sekiranya bertentangan dengan Ouran dan hadis, 
tinggalkan fatwa-fatwanya itu.” 


Jawapan al-Rabi' itu tidak memuaskan hati Fityan lalu 
berkata, “Kami mahu berdebat dengan Imam Syafie. Kamu 
aturkan tarikh dan tempatnya.” 


“Imam Syafie tidak suka berdebat. Tetapi sekiranya kamu 
mahu berbincang dengannya, datanglah ke Masjid Amru 
pada waktu tengah hari iaitu sebelum sembahyang zuhur. 
Masa itu digunakan oleh Imam Syafie bagi melayan 
pertanyaan orang ramai,” kata al-Rabi'. 


Keesokan harinya, Fityan bersama 20 pengikutnya datang 
ke Masjid Amru pada waktu tengah hari. Ketika itu Imam 
Syafie sedang di kelilingi orang ramai bagi bertanyakan 
masalah masing-masing. 


"Wahai Imam Syafie. Kamu mengaku sudah dapat 
menghafal Muran sejak kecil serta menghafal banyak 
hadis. Apakah fatwa-fatwa yang kamu keluarkan tidak 
berpandukan MGuran dan hadis hingga terpaksa dikaji 
semula dan diubah?" tanya Fityan. 


“Fatwa-fatwa itu adalah benar pada pendapat saya, tetapi 
kemungkinan juga salah. Yang benar adalah hadis 
Rasulullah,” kata Imam Syafie. 


“Tetapi guru kami Imam Malik tidak pernah mengubah 
fatwa-fatwa yang dikeluarkannya,” kata Fityan lagi. 


“Saya juga pernah berguru dengan Imam Malik. Beliau 
adalah guru yang paling saya sayangi dan hormati. Saya 
sudah hafal kitab al-Muwatta' yang ditulis Imam Malik sejak 
saya berumur 15 tahun. Kamu mengaku menjadi anak 
murid Imam Malik. Kamu juga mengaku memegang teguh 
semua ajarannya. Tetapi apa yang saya dapati kamu 
menyeleweng daripada apa yang diajar oleh Imam Malik,” 
kata Imam Syafie. 


Kata-kata itu menimbulkan kemarahan Fityan dan para 
pengikutnya. Mereka mencabar Imam Syafie membuktikan 
kebenaran tuduhannya. 


Dengan tenang Imam Syafie berkata, “Antara perbuatan 
kamu yang menyalahi adalah terlalu taksub dengan Imam 
Malik hingga kamu lebih suka berhujah dengan 
menggunakan kata-kata Imam Malik berbanding hadis 
nabi. Kamu sanggup meratap hiba dan berdoa di kuburnya 
bagi mendapat berkat. Perbuatan kamu yang menadah air 
hujan dengan kopiah Imam Malik bagi diminum airnya juga 
adalah keterlaluan. Imam Malik melayan saya sebagai 
tetamu. Dia tidak pernah menyakiti hati saya walau kami 
berbeza pendapat. Tetapi bagaimana pula dengan kamu?” 


Fityan dan para pengikutnya berasa marah. Mereka 
mengerumuni Imam Syafie dan hendak memukulnya tetapi 
berjaya dileraikan oleh orang ramai yang berada di situ. 


“Lebih baik kamu pergi dari sini sebelum kami pukul kamu,” 
teriak al-Rabi'. Akhirnya Fityan dan para pengikutnya 


beredar dari situ. 


Peristiwa itu memberi satu pengajaran kepada Imam 
Syafie. Dia tidak mahu lagi berdebat dengan pengikut 
Imam Malik tetapi menulis sebuah kitab bernama Khilaf 
Malik yang menerangkan percanggahan amalan mereka 
dengan Imam Malik. Kitab itu dicetak bersama kitab al- 
Umm. 


“Wahai guruku, kitab al-Umm dibaca orang ramai. Isi 
kandungannya tersebar di kalangan orang ramai. Tetapi 
kenapa tuan masih tidak mahu mendedahkan isi 
kandungan Khilaf Malik?” tanya al-Rabi'. 


“Saya belum mahu mendedahkan kandungan kitab itu 
kerana menghormati Imam Malik sebagai guru saya. Saya 
perlu menyimpannya dahulu selama setahun barulah 
dihebahkan kepada orang ramai,” jawab Imam Syafie. 


“Kenapa begitu?” tanya al-Rabi' lagi. 


“Bagi menghormati Imam Malik sebagai guru saya,” jawab 
Imam Syafie. 


Setahun kemudian, selepas Imam Syafie mengadakan 
sembahyang istikharah banyak kali serta berdoa memohon 
petunjuk, barulah kandungan kitab Khalif Malik itu 
dihebahkan kepada orang ramai. 

Sesiapa yang mahu meninggalkan dunia dengan selamat, dia 
perlu mengamalkan perkara berikut iaitu mengurangkan tidur, 
mengurangkan makan, mengurangkan bercakap, dan berpada- 
pada dengan rezeki yang ada. 


Pa itu selesai sembahyang subuh, Imam Syafie 

memberi tazkirah kepada anak-anak muridnya. 
Kemudian beliau memberi peluang kepada mereka untuk 
bertanya. 


"Wahai guruku, apakah pandangan tuan mengenai 
bermusafir?” tanya al-Rabi'. 


“Pergilah bermusafir dengan penuh keyakinan. Pasti kamu 
memperoleh semula segala apa yang kamu belanjakan. 
Hidup pasti terasa nikmat selepas kita bekerja keras dan 
kuat berusaha ketika berada di tempat orang. Tasik yang 
tenang dan tidak mengalirkan airnya akan membusuk dan 
menjadi mati. Seekor singa di hutan hanya dapat 
membaham mangsanya apabila ia keluar dari sarangnya. 
Anak panah tidak akan mengenai sasaran sekiranya tidak 


dilepaskan dari busurnya. Sekiranya kamu meninggalkan 
tempat kelahiran kamu bagi memperoleh kedudukan yang 
mulia di tempat yang baru, kamu umpama emas yang 
sudah disepuh lagi tinggi nilainya,” jawab Imam Syafie 
dengan panjang lebar. 


Kemudian katanya lagi, “Tinggalkanlah kampung halaman 
nenek moyang kamu. Jangan gusar tentang perpisahanmu 
dengan sanak saudaramu. Minyak ambar yang harum itu 
asalnya hanya kotoran binatang, tetapi selepas ia terpisah 
dari tempatnya, ramai orang menyukainya. Celak mata itu 
berasal daripada batu di tepi jalan. Tetapi dapat menghiasi 
kelopak bulu mata manusia selepas meninggalkan pinggir 
jalan itu. 


“Pergilah bermusafir mencari kemuliaan, kerana dalam 
pengembaraan itu ada lima kelebihan iaitu menghilangkan 
kesedihan, membina penghidupan baru, memperoleh ilmu, 
menguatkan jiwa, dan dapat bergaul dengan ramai 
manusia daripada pelbagai perangai dan ragam.” 


Mendengar kata-kata Imam Syafie itu, ramai anak muda 
yang keluar bermusafir. Al-Rabi' juga mahu pergi tetapi 
terpaksa ditangguhkan dahulu kerana ayah dan ibunya 
sudah tua dan uzur. Tetapi dia berazam mahu bermusafir 
suatu masa nanti. 


Selepas lima tahun berada di bumi Mesir, dan selepas 
ramai pengikut serta banyak kitab yang dikarangnya, Imam 
Syafie ditimba musibah. Beliau mengidap penyakit buasir 
berdarah. Penyakit itu semakin lama semakin parah. Darah 
yang keluar semakin banyak. Apabila beliau menunggang 


kuda atau unta barah mengalir hingga membasahi 
kasutnya. Apabila tidur tilamnya dialas kain tebal bagi 
mengelakkan terkena darah. Apabila mengajar di Masjid 
Amru, beliau duduk di atas alas yang tebal. Namun dia 
tetap gigih menyebarkan ilmunya, tekun beramal ibadat 
serta tekun menulis. 


"Wahai Imam Syafie, apakah terbatal wuduk sekiranya 
seseorang itu keluar darah?” tanya Fityan yang turut hadir 
dalam satu majlis ilmu di Masjid Amru. Kedatangan Fityan 
dan kawan-kawannya bukan mahu belajar tetapi mahu 
mengganggu majlis berkenaan. 


“Sememangnya batal wuduk sekiranya seseorang itu 
keluar darah,” jawab Imam Syafie. 


“Bukankah dituntut seseorang itu berwuduk apabila berada 
di dalam masjid?” tanya Fityan lagi. 


“Benar kita digalakkan berwuduk apabila beriktikaf di dalam 
masjid,” jawab Imam Syafie. 


“Sekiranya begitu, wuduk tuan terbatal kerana keluar 
darah. Tuan juga tidak boleh berada di dalam masjid ini. 
Sia-sia sahaja ilmu yang tuan ajarkan kepada orang ramai,” 
kata Fityan. 


Imam Syafie tidak menjawab. Dia cuma berdiam diri saya. 
Melihat keadaan itu, Fityan dan kawan-kawannya semakin 
berani mencaci maki Imam Syafie hingga menimbulkan 
kemarahan anak-anak murid Imam Syafie. Hampir sahaja 
terjadi pergaduhan. Mujur Imam Syafie dapat meleraikan 
mereka. 


“Perbuatan Fityan dan kawan-kawannya sudah melampau. 
Tetapi kenapa tuan tidak mahu membalasnya. Cukupkah 
dengan berdoa sahaja?” tanya Jubair sambil melahirkan 
rasa tidak puas hatinya. 


“Adakah kamu menganggap kecil dan rendah pada sebuah 
doa? Padahal kamu tidak mengetahui kekuatan doa itu. 
Tidak ada salahnya kamu berdoa pada waktu siang 
ataupun di tengah malam. Tetapi renungkanlah, malam 
memiliki batas yang pasti berakhir tetapi doa itu tiada batas 
sempadannya. 


“Janganlah kamu menganggap remeh doa orang yang 
teraniaya, kerana doanya menembusi orang yang zalim 
dan para pengikutnya. Doa itu akan masuk ke dalam jiwa 
mereka bagaikan anak panah yang menembusi tubuh.” 


Namun kesabaran Imam Syafie itu disalahertikan oleh 
Fityan dan kawan-kawannya. Mereka semakin berani 
mencaci serta menghina Imam Syafie. Al-Rabi' tidak dapat 
bersabar dengan penghinaan yang dilakukan oleh Fityan 
pada Imam Syafie. Tanpa pengetahuan sesiapa, al-Rabi' 
berjumpa dengan gabenor Mesir lalu mengadukan apa 
yang dilakukan Fityan terhadap ulama terbilang itu. 
Gabenor berasa marah lalu memerintahkan supaya Fityan 
ditangkap bagi dibicarakan. 


"Wahai Imam Syafie, saya mendapat aduan yang 
mengatakan Fityan mencaci serta menghina tuan. Selepas 
dibuat penyaksian dengan empat orang saksi, tuduhan itu 
ternyata benar. Sekarang saya mahu penyaksian daripada 
kamu pula. Apakah benar Fityan mencaci serta menghina 


kamu?” tanya gabenor Mesir. 


Imam Syafie tidak menjawab pertanyaan itu. Beliau cuma 
berdiam diri seolah-olah sengaja tidak mahu menjawabnya. 


Melihat keadaan itu, gabenor bertanya lagi, “Wahai Imam 
Syafie, apakah tuan menafikannya?” 


Sekali lagi Imam Syafie berdiam diri enggan menjawab 
pertanyaan itu. 


Melihat keadaan itu maka al-Rabi' pun berkata, “Wahai 
tuan gabenor, tuan sudah mendapatkan empat orang saksi 
yang dipercayai mengaku melihat serta mendengar kata- 
kata cacian serta penghinaan yang dilakukan oleh Fityan 
terhadap Imam Syafie. Oleh itu kami meminta dia dihukum 
supaya perkara seperti itu tidak berlaku lagi.” 


“Sekiranya Imam Syafie bersetuju membuat penyaksian 
yang Fityan mencaci serta menghinanya, saya jatuhkan 
hukuman supaya leher Fityan dipenggal. Tetapi Imam 
Syafie tidak mahu membuat penyaksian,” kata gabenor 
Mesir. 


“Sekiranya tuan membebaskan Fityan, kami yakin dia 
semakin berani mengganggu serta menyakiti Imam Syafie. 
Oleh itu kami mohon supaya dia dijatuhkan hukuman,” kata 
al-Rabi'. 


Orang ramai bersetuju dengan cadangan al-Rabi' supaya 
Fityan dijatuhkan hukuman. Tetapi pengikut setia Fityan 
pula meminta supaya dibebaskan. 


“Imam Syafie sendiri tidak berani membuat penyaksian. Itu 


menunjukkan tuduhan itu tidak benar. Fittyan perlu 
dibebaskan,” kata Jumar, sahabat baik Fityan. 


“Wahai Imam Syafie, apakah tuan memaafkan apa yang 
dilakukan oleh Fityan?” tanya gabenor pula. 


“Semoga dia insaf dan bertaubat serta berlapang dada 
terhadap saya,” jawab Imam Syafie. 


"Wahai tuan gabenor, Imam Syafie sudah membuat 
penyaksian. Oleh itu jatuhkan hukuman bunuh terhadap 
Fityan,” kata salah seorang anak murid Imam Syafie. 


“Kata-katanya itu bukan penyaksian. Tetapi Fityan tetap 
dijatuhkan hukuman sebagai satu pengajaran,” kata 
gabenor. 


“Saya sanggup dihukum asalkan jangan dipancung,” kata 
Fityan merayu simpati gabenor. 


“Saya akan fikirkan apa hukuman yang sesuai kepada 
mereka yang menghina kerabat Nabi Muhammad,” kata 
gabenor. 


Malam itu, semalaman gabenor memikirkan apakah 
hukuman yang sesuai bagi dijatuhkan kepada Fityan yang 
mencerca serta menghina Imam Syafie. Baginya kesalahan 
itu berat dan tidak dapat dimaafkan. Walaupun Imam 
Syafie seperti tidak mahu memberikan kerjasama, tetapi itu 
tidak menghalangnya menjatuhkan hukuman kepada 
Fityan. Tambahan pula perbuatannya disaksikan orang 
ramai. Sekiranya dibiarkan sudah tentu Fityan dan kawan- 
kawannya semakin berani mengganggu Imam Syafie. Pada 


malam itu gabenor bermimpi Fityan diarak keliling kota 
Fustat dengan rambut, janggut dan misainya dicukur licin. 


Gabenor yakin mimpi itu adalah petunjuk daripada Tuhan 
mengenai hukuman yang paling sesuai bagi Fityan. 
Keesokan harinya orang ramai berkumpul bagi mendengar 
hukuman yang akan dijatuhkan. Gabenor memerintahkan 
supaya rambut, janggut dan misai Fityan dicukur licin. 
Kemudian dia didudukkan di atas unta lalu di arak keliling 
kota Fustat. Al-Rabi' disuruh memegang tali unta sambil 
berteriak “Inilah balasan bagi orang yang menghina kerabat 
Rasulullah....” 


Orang ramai mengejek-ejek Fityan malah ada yang 
membalingnya dengan batu. Para penyokong Fityan 
berasa marah apabila melihat ketua mereka diperlakukan 
sedemikian rupa. 


“Semua ini berpunca daripada Imam Syafie. Dia yang 
menyuruh pengikutnya membuat aduan kepada gabenor 
supaya Fityan dijatuhkan hukuman. Kita perlu membalas 
dendam ke atasnya,” kata Sahol salah seorang pengikut 
Fityan. 


“Bagaimana mana caranya?” tanya yang lain pula. 


“Mari kita pukul Imam Syafie supaya dia tidak berani 
membuat aduan lagi kepada gabenor,” jawab Sahol. 


“Kita akan ditangkap oleh gabenor lalu dijatuhkan hukuman 
yang lebih teruk daripada Fityan,” kata mereka yang berasa 
ragu-ragu dengan cadangan itu. 


“Kita lakukan pada waktu malam supaya orang lain tidak 
nampak dan Imam Syafie tidak kenal siapa yang 
memukulnya,” kata Sahol dan mereka bersetuju dengan 
cadangan Sahol itu. 


Pada malam itu, selepas selesai mengajar di Masjid Amru, 
Imam Syafie berjalan pulang ke rumahnya tanpa ditemani 
sesiapa. Di pertengahan jalan beliau disekat oleh Sahol 
dan kawan-kawannya. Mereka membelasah Imam Syafie 
hingga cedera parah. Akibat daripada kejadian itu, penyakit 
Imam Syafie bertambah teruk. Dia tidak mampu lagi 
berjalan menuju ke masjid. 


“Wahai al-Rabi', mahukah kamu menjadi wakil saya bagi 
menemui Sayidah Nafisah?” tanya Imam Syafie kepada 
anak murid kesayangannya. 


“Saya sedia menurut apa sahaja suruhan tuan guru,” jawab 
al-Rabi'. 


“Pergilah berjumpa dengan Sayidah Nafisah. Sampaikan 
salam saya kepadanya dan katakan saya memohon dia 
mendoakan saya,” kata Imam Syafie. 


Sambil menangis al-Rabi' berjalan menuju ke rumah 
Sayidah Nafisah. Wanita solehah itu berada di rumahnya. 
Dia cuma keluar apabila mengajar ilmu agama kepada 
anak-anak muridnya. Sesekali pernah juga Imam Syafie 
menghadiri kuliah Sayidah Nafisah walaupun dia sendiri 
seorang ulama yang tinggi ilmunya. Selepas mengucapkan 
salam, al-Rabi' menyatakan tujuan kedatangannya sebagai 
utusan daripada Imam Syafie. 


“Kata Imam Syafie, doa puan mudah dimakbulkan tuhan. 
Kerana itu beliau meminta puan mendoakannya. Dia 
sekarang sedang menderita kesakitan,” kata al-Rabi'. 


Sayidah Nafisah meminta diri masuk ke dalam rumah. Al- 
Rabi' terus menunggu di luar. Dia tahu perempuan solehah 
itu sedang berdoa untuk Imam Syafie. Al-Rabi' menunggu 
dengan sabar. Agak lama juga dia menunggu. 


Kemudian barulah Sayidah Nafisah keluar mendapatkan al- 
Rabi' lalu berkata, “Sampaikan salam hormat saya kepada 
Imam Syafie. Katakan kepadanya Allah mengelokkan 
pertemuan Syafie dengannya. Dan Allah menggembirakan 
Imam Syafie dengan melihatnya.” 


Apabila al-Rabi' menyampaikan kata-kata itu, tahulah Imam 
Syafie ajalnya sudah hampir dan Allah akan menjemputnya 
ke alam barzakh. Imam Syafie reda dengan ketentuan 
Allah pada dirinya. 


Al-Rabi' antara anak muridnya yang sering melawat 
gurunya itu. Dia hanya meninggalkan Imam Syafie apabila 
masuk waktu sembahyang fardu. Kemudian dia kembali ke 
rumah Imam Syafie. 


Semakin hari penyakit Imam Syafie semakin teruk. Kerana 
banyak darah yang keluar daripada buasirnya, tilam 
perbaringannya terpaksa ditembuk lalu diletakkan satu 
bekas di bawahnya bagi menampung darah yang keluar. 


Imam Syafie tetap bersabar dan selalu berdoa,” Ya Allah 
ya Tuhanku, sekiranya ini ujian daripada-Mu, tambahkan 
lagi ujian ini dan aku tetap reda....” 


Pada malam itu, al-Rabi' bermimpi seorang raja meninggal 
dunia lalu berjumpa seorang yang mahir mentafsirkan 
mimpinya. “Seorang yang paling alim dalam dunia ini akan 
meninggal dunia.” Kata ahli tafsir mimpi itu. 


Al-Rabi' yakin orang alim yang dimaksudkan itu adalah 
Imam Syafie. Dia berasa sedih lalu menziarahi guru yang 
paling disayanginya itu. 


“Wahai guruku, bagaimana keadaan tuan?” tanya al-Rabi'. 
“Saya dalam keadaan yang daif,” jawab Imam Syafie. 


Lalu al-Rabi' berdoa, “Ya Allah ya Tuhanku, kuatkan 
kedaifan yang dialami oleh guruku.” 


“Doamu itu akan membunuhku kerana apabila kedaifan 
bertambah kuat ia pasti akan membunuhku,” kata Imam 
Syafie. 


“Sekiranya tuan meninggal dunia, saya orang yang paling 
sedih sekali kerana tuan seorang guru yang paling 
disayangi,” kata al-Rabi' dengan nada suara yang sayu. 


Kemudian katanya lagi, “Kehilangan tuan pasti diratapi 
orang ramai kerana mereka kasihkan tuan. Mereka 
perlukan bimbingan serta tunjuk ajar daripada seorang 
ulama yang amat tinggi ilmunya seperti tuan. Kehilangan 
tuan pasti tiada lagi penggantinya.” 


Kemudian al-Rabi' menangis kerana berasa sedih. 
Tambahan pula apabila teringatkan kata-kata ahli tafsir 
mimpi yang mengatakan seorang yang paling alim di dunia 
akan meninggal dunia. 


“Jangan menangis wahai anak murid yang paling saya 
sayangi. Sekiranya ada apa-apa pertanyaan mengenai diri 
saya, boleh kemukakan sekarang sementara saya mampu 
menjawabnya,” pujuk Imam Syafie. 


“Tuan seorang yang pandai mematahkan hujah lawan 
apabila berdebat. Apakah rahsianya?” tanya al-Rabi'. 


“Apabila saya berhujah dengan seseorang, saya tidak 
pernah berhujah kerana mahukan kemenangan bagi diri 
sendiri, tetapi mahu membuktikan kebenaran hadis Nabi 
Muhammad. Kerana itu saya berhujah bukan dengan 
menggunakan pendapat saya sendiri tetapi berpandukan 
hadis Rasulullah,” jawab Imam Syafie. 


“Bagaimana keadaan tuan pada waktu pagi?” tanya Imam 
Hanbali pula yang turut berada di situ. 


Imam Hanbali atau nama sebenarnya Ahmad bin 
Muhamad bin Hanbal lahir di kota Baghdad kira-kira 14 
tahun selepas Imam Syafie dilahirkan. Dia juga pengikut 
mazhab Hanafi dan pernah berguru dengan Imam Malik bin 
Anas. Semasa mengerjakan ibadat Haji di Mekah, beliau 
bertemu dengan Imam Syafie lalu berguru dengan Imam 
Syafie. Kemudian apabila Imam Syafie pergi ke Baghdad, 
mereka bertemu semula. Apabila Imam Hanbali mendapat 
tahu Imam Syafie berada di Mesir, beliau datang ke Mesir 
bagi berguru dengan Imam Syafie. 


“Pada waktu pagi, saya dalam keadaan mengembara 
keluar dari dunia, berpisah dengan rakan taulan dan kaum 
keluarga. Saya bukan pergi mencari harta tetapi 
menyebarkan ilmu kepada umat manusia,” jawab Imam 


Syafie. 


“Wahai tuan guru, kami tahu siapa yang memukul tuan. 
Benarkan kami membalas perbuatan mereka,” kata ar- 
Rasyid pula. 


“Semua yang berlaku adalah dengan izin Tuhan. Kerana itu 
jangan kamu membalas dendam kepada seseorang kerana 
saya. Jangan sabitkan saya dengan kejahatan seseorang,” 
marah Imam Syafie. Dia tidak mahu sesiapa membalas 
dendam. 


Selepas itu, tidak siapa lagi yang sanggup bertanya apabila 
melihatkan keadaan Imam Syafie yang semakin lemah dan 
menderita akibat kesakitannya. Mereka mahu dia berehat. 


Apabila tidak ada lagi yang bertanya, Imam Syafie pun 
berkata, “Saya tahu ajal saya sudah hampir. Kamu 
menyangka saya ini seorang yang paling alim. Tetapi demi 
Allah saya tidak tahu ke mana saya akan ditempatkan, di 
syurga ataupun neraka.” 


“Tuan seorang yang alim dan paling bertakwa antara kami. 
Kami yakin dengan keampunan Tuhan pada hambanya 
yang bertaubat. Tuan pasti ditempatkan di kalangan 
mereka yang mendapat keredaannya,” kata al-Rabi' pula. 


Mendengar kata-kata itu, Imam Syafie pun bermunajat. 
“Sesungguhnya dosaku besar tetapi keampunan-Mu ya 
Allah lebih besar. Kerana itu ampunilah aku. 


“Wahai Tuhan, limpahilah hidupku dengan kasih sayang 
sama ada siang ataupun malam. Tidak terhenti dalam 


hatiku mengingatimu. Engkau masukkan ke dalam hatiku 
bahawa Engkau maha suci ya Allah. Sudah banyak dosa 
yang aku lakukan dan Engkau mengetahuinya. Namun 
pada saat petang menjelang dan pagi menjelma aku masih 
juga melakukan dosa tanpa henti. 


“Oleh itu, pimpinlah aku pada jalan yang ditempuh oleh 
hamba-hambamu yang soleh. Dan jangan sesatkan aku 
dalam agamamu. Bimbinglah aku di dunia ini dan di akhirat 
kelak, serta cerahkan wajahku di saat orang bermuka 
masam mencuka.”" 


Semua yang mendengarnya berasa sebak malah ramai 
yang mengalirkan air mata. Selepas agak lama berdiam 
diri, Imam Syafie memanggil al-Rabi'. 


“Wahai al-Rabi' saya mahu berpesan kepada kamu. 
Selepas saya meninggal dunia, beritahu Gabenor Mesir 
Abbas bin Musa supaya datang membersihkan jenazah 
saya,” katanya. 


“Baiklah tuan guru...,” akur al-Rabi'. 

Kemudian Imam Syafie membaca serangkap puisi. 
Bila hatiku keras degil 

dan kemahuanku menjadi sempit 

Aku jadikan keampunan Engkau sebagai harapan 
Dosaku mungkin besar 


Tetapi keampunan Engkau lebih besar 


Engkau pemilik keampunan 

dan masih tetap mengampunkan 
Jika engkau tidak izinkan 

Iblis tidak dapat menggoda 

Adam hambamu yang suci 

Sampai dia boleh diperdayakannya 
Ampuni aku wahai Tuhanku. 


Ketika itu musim sejuk sedang melanda kota Fustat. 
Penyakit Imam Syafie bertambah teruk. Semakin ramai 
anak murid yang datang menziarahinya. Antaranya Imam 
Ahmad Hanbal. 


“Wahai tuan guru, saya pernah berguru dengan anak murid 
Imam Abu Hanifah hingga saya mahir dengan mazhab 
Hanafi. Saya juga pernah berguru dengan Imam Malik bin 
Anas hingga saya mahir dengan mazhab Imam Maliki. 
Saya juga berguru dengan tuan hingga saya mahir dengan 
mazhab Syafie. Apabila tuan tiada, mazhab mana satukah 
yang perlu saya ikut?” tanya Imam Hanbali. 


“Wahai Imam Ahmad Hanbal, kamu juga seorang ulama 
yang besar. Pengetahuan kamu mengenai Guran dan 
hadis menyamai pengetahuan saya, Imam Malik dan Imam 
Hanafi. Kerana itu kamu juga boleh berijtihad sendiri. 
Tetapi jangan paksa sesiapa mengikut ijtihad kita kerana 
ijtihad yang sebenar adalah Guran dan hadis,” jawab Imam 
Syafie. 


Tidak lama kemudian, kedengaran azan menandakan 
masuknya waktu sembahyang maghrib. Imam Hanbali 
bertanya, “Wahai tuan guru, sudah masuk waktu 
sembahyang. Bolehkah kami pergi ke masjid?” 


“Sembahyang fardu itu wajib. Adakah kamu hendak terus 
duduk di sini menunggu saya menghembuskan nafas yang 
terakhir?” tanya Imam Syafie pula. 


Mereka pun pergi ke masjid untuk sembahyang berjemaah. 
Selesai sembahyang, mereka datang semula menziarahi 
Imam Syafie yang sedang sakit. Mereka membantu Imam 
Syafie mengambilkan wuduk untuk bersembahyang. 
Selesai sembahyang, beliau baring semula. Tidak lama 
kemudian, datang Yunus bin Abdul A'lla. 


Imam Syafie bersuara, “Wahai Yunus, bacakan untuk saya 
ayat suci @uran bermula dari ayat 120 dari surah Ali Imran. 
Perlahankan suaramu supaya tidak memberatkan saya 
mendengarnya.” 


Yunus akur dengan perintah gurunya. Dia membaca ayat- 
ayat suci Guran seperti yang disuruh Imam Syafie. Tidak 
lama kemudian, beliau seolah-olah seperti tertidur. Yunus 
menghentikan bacaannya kerana bimbang mengganggu 
gurunya yang sedang lena. Dia bangun hendak pergi dari 
Situ. 


"Wahai Yunus, teruskan bacaanmu. Jangan kamu pergi 
jauh dari saya kerana saya sekarang sedang nazak,”" kata 
Imam Syafie. 


Apabila masuk waktu sembahyang isyak, sekali lagi anak- 


anak muridnya bertanya bolehkah mereka 
meninggalkannya untuk pergi ke masjid sembahyang 
berjemaah? 


“Sembahyang fardu itu adalah wajib. Adakah kamu hendak 
duduk di sini menunggu saya menghembuskan nafas yang 
terakhir?” marah Imam Syafie. 


Orang ramai meninggalkannya untuk pergi sembahyang 
berjemaah di Masjid Amru. Tetapi sebelum selesai 
sembahyang isyak, Imam Syafie menghembuskan 
nafasnya yang terakhir pada malam Jumaat 28 Rejab 
tahun 204 hijrah, bersamaan 820 Masihi. Ketika itu beliau 
berumur 54 tahun. Beliau meninggal dunia di rumah 
Abdullah bin Hakam. 


Berita Imam Syafie meninggal dunia cepat tersebar ke 
seluruh Mesir. Orang ramai datang menziarahi serta 
menyembahyangkan jenazahnya. Sayidah Nafisah turut 
datang. 


Ketika berada di sisi jenazah Imam Syafie dia pun berkata, 
“Allah merahmatinya kerana dia sangat elok berwuduk.” 


“Apakah yang dimaksudkan dengan elok berwuduk?” tanya 
al-Uzani. 


“Imam Syafie seorang yang alim. Dia menjaga ibadatnya 
bermula daripada berwuduk. Apabila berwuduk dapat 
dibuat dengan sempurna, ibadat yang lain juga 
dilakukannya dengan sempurna,” jawab Imam Ahmad 
Hanbal. 


Gabenor Mesir juga turut datang selepas dimaklumkan 
berita itu. Kemudian beliau memberitahu orang ramai 
sekiranya Imam Syafie ada berhutang dengan sesiapa, dia 
yang akan membayarnya. 


Gabenor Abbas juga seorang yang alim. Dia yang 
mengundang Imam Syafie datang ke Mesir. Gabenor itu 
faham maksud Imam Syafie yang menyuruhnya 
membersihkan jenazahnya. Lalu dia bertanya kepada 
keluarga Imam Syafie sekiranya dia mempunyai hutang. 
Kata keluarganya ada tetapi tidak banyak. Gabenor Abbas 
membayarkan hutang itu. Gabenor menolong 
menyelesaikan hutang piutangnya. Kemudian jenazah 
Imam Syafie dikebumikan di tanah perkuburan Bani 
Zaharah. Ketika jenazahnya diusung ke tanah perkuburan, 
dia diiringi berpuluh ribu manusia. 


Beberapa hari selepas Imam Syafie meninggal dunia, al- 
Rabi bermimpi bertemu dengan gurunya yang duduk atas 
kerusi yang diperbuat daripada emas dan dihamparkan 
intan permata yang amat cantik. 


Apabila berita itu sampai kepada Imam Ahmad bin Hanbal, 
dia pun berkata, “Semoga Allah merahmatinya, dia ibarat 
matahari bagi dunia dan ibarat kesihatan bagi manusia, 
adakah pengganti bagi dua perkara itu?” 


Bab 23 Pesan Imam Syafie 


Kamu seorang manusia yang dijadikan daripada tanah dan kamu 
juga akan disakiti (dihimpit) dengan tanah. 


S uasana sedih dan pilu masih menyelubungi penduduk 

kota Fustat. Mereka meratapi pemergian seorang 
ulama yang sepanjang hidupnya dihabiskan bagi menuntut 
ilmu serta menyebarkannya kepada orang ramai. Beliau 
mempunyai anak murid serta pengikut yang ramai. 
Ajarannya tersebar luas di seluruh Mesir, Irag, Yaman, 
Jordan, Syria, dan beberapa buah negara lain. 
Kehilangannya diratapi ramai. 


“Imam Syafie meninggal dunia ketika berusia 54 tahun. 
Imam Malik meninggal dunia ketika berumur 86 tahun. 
Kedua-duanya alim tetapi guru kita, Imam Syafie 
meninggal ketika usianya masih muda. Sekiranya tidak 
angkara Fityan dan para pengikutnya tentu umurnya masih 
panjang,” kata Rafig sambil menangis kerana sedih. Dia 
seolah-olah tidak dapat menerima kematian guru yang 
paling disayanginya. 


“Bersabarlah kerana semuanya sudah ditakdirkan. Sebagai 
umat Islam, kita wajib percaya umur seseorang itu 
ditentukan ajalnya oleh yang maha berkuasa,” pujuk al- 
Muzani. 


“Gabenor memerintahkan supaya Fityan dan beberapa 
orang pengikutnya ditangkap. Mereka akan dibicarakan 
tidak lama lagi. Sekiranya sabit kesalahan, mereka 
dihukum penjara,” beritahu al-Rabi' dalam satu majlis di 
Masjid Amru. 


Sejak ketiadaan Imam Syafie, masjid itu seolah-olah 
kehilangan serinya. Namun majlis ilmu tetap diteruskan 
juga. Abdullah bin Hakam mengambil alih tugas Imam 
Syafie. Tambahan beliau adalah sahabat baik dan juga 
anak murid Imam Syafie. Malah beliau meninggal dunia di 
rumah Abdullah bin Hakam. 


Petang itu selepas sembahyang asar, Abdullah bin Hakam 
memimpin majlis ilmu di Masjid Amru. Bilangan yang hadir 
berkurangan daripada biasa. Sedang Abdullah bin Hakam 
memberikan ceramah, tiba-tiba datang seorang lelaki yang 
tidak dikenali memakai pakaian yang serba putih. Rupa 
parasnya elok seperti orang yang alim. 


“Wahai kaum Muslimin, di manakah bulan dan matahari 
yang selalunya menjadi penyeri majlis ini?” tanya lelaki itu. 


“Apakah yang tuan maksudkan itu Imam Syafie?” tanya 
Abdullah bin Hakam pula. 


“Siapa lagi bulan dan matahari bagi umat Islam ketika ini? 
Saya datang mahu mendapatkan cahayanya,” jawab lelaki 


itu seperti berteka-teki. 


“Imam Syafie meninggal dunia beberapa hari yang lepas. 
Kami mempelajari kandungan kitab al-“Umm yang 
ditinggalkannya,” kata Abdullah bin Hakam. 


Lelaki itu tampak terperanjat lalu berkata, “Semoga Allah 
mengasihi serta mengampunkan segala dosanya. Beliau 
adalah pembuka segala pintu hujah yang terkunci. Penyuci 
air muka yang hitam dan penyingkap pintu fikiran yang 
tertutup.” 


Orang ramai tercengang mendengar kata-kata lelaki yang 
tidak dikenali itu. Lebih menggemparkan apabila tiba-tiba 
lelaki itu hilang daripada pandangan. Ramai yang percaya 
lelaki itu adalah malaikat ataupun makhluk jin. Namun, ada 
pula yang mengatakan lelaki itu seorang Arab Badwi dari 
daerah pedalaman. 


Berita kewafatan Imam Syafie juga sampai ke Irag. Rakyat 
negara itu turut berasa sedih. Tambahan pula beliau 
mempunyai ramai pengikut serta anak-anak murid di sana. 
Semasa Abu Ali al-Hasan menjadi Perdana Menteri Irag, 
beliau membina sebuah sekolah agama di Baghdad. Beliau 
menamakan sekolah itu Sekolah Agama Imam Syafie. 
Setiap hari orang ramai berkumpul di sekolah itu bagi 
mengenang ulama yang terbilang itu. 


Kemudian Abu Ali al-Hasan bercadang  mahu 
memindahkan kubur Imam Syafie ke Baghdad. Beliau 
mengarahkan Badr bin Abdullah, ketua tentera Mesir 
supaya menggali kubur Imam Syafie dan memindahkannya 
ke Baghdad. Perintah itu segera dilaksanakan. Sepasukan 


tentera menggali kubur Imam Syafie tetapi dibantah 
penduduk kota Fustat hingga kerja-kerja itu terpaksa 
ditangguhkan. Badr bin Abdullah menghantar surat kepada 
Abu Ali al-Hasan memaklumkan masalah yang mereka 
hadapi. Perdana menteri terpaksa membuat surat perintah 
bagi dibacakan kepada orang ramai. Melalui perintah itu, 
penduduk kota Fustat tidak boleh berbuat apa-apa lagi. 


Kerja menggali kubur Imam Syafie pun dijalankan semula 
oleh berpuluh orang anggota tentera. Mereka juga terpaksa 
membuat kawalan keselamatan yang ketat kerana 
menghadapi bantahan daripada orang ramai. Apabila kubur 
itu digali, mereka terjumpa ada batu bata yang 
membentengi liang lahad. Mereka terpaksa memecahkan 
batu bata itu. 


Tiba-tiba mereka tercium bau yang harum keluar daripada 
liang lahad Imam Syafie. Kerana harumnya bau itu 
menyebabkan beberapa orang yang sedang menggali 
kubur itu pengsan. Sekali lagi kerja-kerja menggali serta 
memindahkan kubur Imam Syafie terpaksa ditangguhkan. 


Bard bin Abdullah menghantar surat kepada Abu Ali al- 
Hasan menceritakan kejadian itu. Perdana menteri berasa 
terkejut dan kesal lalu membatalkan usaha itu. Sejak itu 
kubur Imam Syafie dikunjungi orang ramai. 


Pada 7 Rabiul Awal 608 Hijrah, al-Malik al-Kamil al- 
Muzaffar al-Mansur mengarahkan supaya membina 
sebuah kubah yang cantik di makam itu. Tidak lama 
kemudian sebuah masjid didirikan lalu dinamakan Masjid 
Imam Syafie. Makam ulama terbilang itu terus dikunjungi 


orang ramai hingga ke hari ini. 


30 pesanan Imam Syafie: 


1. 


Tuntutlah ilmu sebanyak mungkin kerana ia dapat 
menjaga dan membuat kamu cemerlang di dunia dan 
akhirat. 


. Perbanyakan menyebut Allah daripada menyebut 


makhluk. Perbanyakan menyebut akhirat daripada 
menyebut dunia. 


. Pilihlah makanan yang halal kerana ia menjamin 


kesihatan dan menyebabkan syaitan gerun. 


. Sabar menghadapi musibah adalah sebesar-besar 


erti sabar di mana sabar itu sendiri memerlukan 
kesabaran pula. Bala dan musibah menunjukkan 
adanya perhatian dan kasih sayang Allah. Oleh itu, 
bersyukurlah kerana syukur yang sedemikian 
setinggi-tinggi erti syukur. 


. Apabila salah seorang antara kaum kerabat ataupun 


jiran dan saudara kamu sakit, kamu perlu ringankan 
langkah menziarahinya kerana ia disaksikan oleh 
malaikat dan dicintai Allah. 


. Marah adalah salah satu antara panah-panah syaitan 


yang mengandungi racun. Oleh itu, hindarilah ia 
supaya kamu dapat menewaskan syaitan dan bala 
tenteranya. 


. Kasihanilah anak yatim kerana Rasulullah juga 


tergolong sebagai anak yatim dan beliau akan 
bersama-sama dengan orang yang menyayangi dan 
mengasihi anak-anak yatim di akhirat. 


. Berbuat baik dan tunjukkan bakti kepada ibu bapa 


tanpa mengenali letih dan lelah sebagaimana mereka 


10. 


11. 


12. 


13. 


14. 


15. 


berbuat begitu sepanjang hayat mereka. la dapat 
menambah keberkatan pada umur, menambah rezeki 
dan keampunan atas dosa-dosa kamu. 


. Banyakkanlah amal soleh kerana ia adalah 


pendinding dan perisai orang mukmin dan pelindung 
daripada serangan iblis. 

Takwa adalah pakaian kebesaran dan hiasan akhlak 
Muslim sebenar. Ia ibarat pokok zaitun, minyaknya 
membawa berkat, ia juga memberi kejayaan dan 
kemenangan. 

Iman mempunyai bentengnya bagi menghalang 
segala serangan yang cuba merobohkannya. Oleh itu 
bagi menguatkan benteng iman, keimanan perlu 
dibajai dengan lima perkara, yakin, ikhlas, 
mengerjakan amalan sunat, istigamah, bertatasusila 
ataupun berdisiplin dalam mengerjakan ibadah. 

Ingat dan zikir kepada Allah sebanyak-banyaknya 
kerana ia mengubati penyakit jasmani dan hati. Ia 
mencetuskan ketenangan hidup dan ganaah. 
Khusyuk secara zahir adalah khusyuknya orang 
awam, khusyuk secara batin adalah khusyuknya 
orang pilihan di sisi Allah. 

Kubur adalah  perhentian sementara bagi 
membolehkan ke satu perhentian lagi yang penuh 
dengan soal siasat. Oleh itu, siapkanlah jawapan 
yang adil dan benar menerusi amal yang benar dan 
taat kepada al-hag yang tidak berbelah bagi. 

Kita perlu sentiasa memohon perlindungan daripada 
Allah, sekurang-kurangnya dengan mengucapkan 
“A'uzubillahi — minassaitathanirrajim”. Kita perlu 
bersabar sekiranya serangan syaitan datang juga 


16. 


17. 


18. 


19. 


20. 


2 


22. 


bertalu-talu dengan hebat dan menyedari Allah taala 
hendak menguji keteguhan sabar kita, hendak melihat 
ketulenan jihad kita. Ketahuilah perang dengan 
syaitan itu lebih hebat daripada perang sabil. 
Sebesar-besar keaiban (keburukan) adalah kamu 
mengira keburukan orang lain sedangkan keburukan 
itu terdapat dalam dirimu sendiri. 

Hati adalah raja dalam diri. Oleh itu, lurus dan 
betulkan ia supaya empayar kerajaan dirimu tegak di 
atas al-hag yang tidak disertai oleh iringan-iringan 
pasukan kebatilan. 

Ketahuilah istighfar yang diucapkan dengan betul 
mampu membuat syaitan lari ketakutan dan 
menggoncang empayar iblis di istana kerajaannya. 
Ketahuilah sebesar-besar kesenangan di dunia dan 
akhirat adalah memberi maaf kepada orang lain dan 
melupakan terus kesalahannya. Allah pasti akan 
meninggikan darjatnya di sisi manusia. 

Tafakurlah sebelum tidur bagi menghisab diri atas 
salah dan silap semasa aktiviti pada siang hari 
sebagaimana Umar bin al-Khattab menyiasati dirinya 
dengan pelbagai soalan berkenaan dosa-dosanya 
pada siang hari. 

Tuntutlah ilmu sebanyak mungkin kerana ia dapat 
menjagamu dan membuatmu cemerlang di dunia dan 
akhirat. Ia juga amalan para nabi, rasul dan orang 
soleh. 

Sesiapa yang mahu meninggalkan dunia dengan 
selamat, dia perlu mengamalkan perkara berikut iaitu 
mengurangkan tidur, — mengurangkan — makan, 
mengurangkan bercakap, dan berpada-pada dengan 


23. 


24. 


25. 


26. 


21. 


28. 


29. 


rezeki yang ada. 

Kamu seorang manusia yang dijadikan daripada 
tanah dan kamu juga akan disakiti (dihimpit) dengan 
tanah. 

Sesiapa yang menjalin ukhuwah dan 
menghidupkannya, dia memperoleh banyak kebaikan. 
Allah menjanjikan kepada orang yang beriman, 
mereka akan ditinggikan darjat dan diberi kemuliaan 
selagi mereka menunaikan perintah Allah. 

Allah menjanjikan kepada orang yang beriman, 
mereka pasti mendapat pertolongan Allah seperti 
dalam pernyataannya dalam surah ar-Rom ayat 47 
yang bermaksud, dan adalah menjadi hak 
(tanggungjawab) kami untuk menolong orang yang 
beriman. 

Allah menjanjikan kepada orang yang beriman, 
mereka pasti mendapat pembelaan daripada Allah 
sebagaimana pernyataannya dalam surah al-Hajj ayat 
38 yang bermaksud, Allah membela orang yang 
beriman. 

Allah menjanjikan kepada orang yang beriman dan 
bertakwa, Allah pasti menaikkan darjat mereka 
hingga ke taraf wali-wali Allah selagi memenuhi 
syarat-syaratnya seperti dalam pernyataannya dalam 
surah al-Bagarah ayat 257 yang bermaksud, Allah 
penolong (wali) bagi orang yang beriman. 

Allah menjanjikan kepada orang yang beriman akan 
memberi petunjuk dan jalan lurus sebagaimana 
pernyataan Allah dalam surah al-Haj ayat 54 yang 
bermaksud “Allah akan memberi petunjuk bagi orang 
yang beriman kepada jalan yang lurus. 


30. Allah menjanjikan kepada orang yang beriman, 
mereka akan memperoleh rezeki yang baik dan 
pelbagai keberkatan selagi mereka menunaikan 
perintah Allah sebagaimana pernyataannya dalam 
surah al-A'raf ayat 96 yang bermaksud, sekiranya 
penduduk kota beriman dan bertakwa pasti kami akan 
melimpahkan mereka berkat dari langit dan bumi 
tetapi sekiranya mereka mendustakan ayat-ayat kami, 
kami akan seksa mereka disebabkan perbuatan 
mereka. 

